Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 12-2-2020 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ϟΗ΄ συνεδριάσεώς του, της Τετάρτης 12 Φεβρουαρίου 2020, σε ό,τι αφορά την ψήφιση στο σύνολο του σχεδίου νόμου: «Κύρωση της από 24.12.2019 Π.Ν.Π «Κατεπείγουσες ρυθμίσεις για την αύξηση του ποσού του κοινωνικού μερίσματος για το έτος 2019, την παράταση ισχύος του εξωδικαστικού μηχανισμού ρύθμισης οφειλών και την παράταση της προθεσμίας κατάργησης υποθηκοφυλακείων και κτηματολογικών γραφείων (Α΄ 212) και άλλες διατάξεις»»]] Παρακαλείται η κυρία Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Πριν, όμως, ξεκινήσουμε επιτρέψτε μου να ανακοινώσω στο Σώμα το δελτίο επικαίρων ερωτήσεων της Παρασκευής 14 Φεβρουαρίου 2020. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 481/4-2-2020 επίκαιρη ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Απαράδεκτη μεθόδευση της Κυβέρνησης για άρση της αναδάσωσης στο περιαστικό δάσος της Θεσσαλονίκης». 2. Η με αριθμό 485/7-2-2020 επίκαιρη ερώτηση της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον Υπουργό Περιβάλλοντος και Ενέργειας, με θέμα: «Απαιτείται άμεση λύση στο θέμα του οικισμού "Κουλούρα"». 3. Η με αριθμό 492/10-2-2020 επίκαιρη ερώτηση του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Υποδομών και Μεταφορών, με θέμα: «Οικονομικά ασύμφορο και περιβαλλοντικά καταστροφικό έργο ιδιωτικοποίησης του αεροδρομίου του Ηρακλείου, με μετεγκατάσταση στο Καστέλι». 4. Η με αριθμό 480/4-2-2020 επίκαιρη ερώτηση της Η΄ Αντιπροέδρου της Βουλής και Βουλευτού Β3΄ Νοτίου Τομέα Αθηνών του ΜέΡΑ25 κ. Σοφίας Σακοράφα προς τον Υπουργό Περιβάλλοντος και Ενέργειας, με θέμα: «Εφιαλτική κατάσταση από τη Λειτουργία των ΧΥΤΑ Φυλής». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 486/10-2-2020 επίκαιρη ερώτηση του Βουλευτή Αιτωλοακαρνανίας του Συνασπισμού Ριζοσπαστικής Αριστεράς κ. Γεωργίου Βαρεμένου προς τον Υπουργό Υποδομών και Μεταφορών, με θέμα: «Ανησυχητικά ορατός πλέον ο κίνδυνος μη ολοκλήρωσης του οδικού έργου Άκτιο - Αμβρακία και απώλειας των ευρωπαϊκών πόρων του ΕΣΠΑ». 2. Η με αριθμό 494/11-2-2020 επίκαιρη ερώτηση του Βουλευτή Κέρκυρας του Κινήματος Αλλαγής κ. Δημητρίου Μπιάγκη προς τον Υπουργό Υγείας, με θέμα: «Επιτακτική ανάγκη τοποθέτησης γενικού ιατρού στην Ερείκουσσα». 3. Η με αριθμό 491/10-2-2020 επίκαιρη ερώτηση της Η΄ Αντιπροέδρου της Βουλής και Βουλευτού Β3΄ Νοτίου Τομέα Αθηνών του ΜέΡΑ25 κ. Σοφίας Σακοράφα προς τον Υπουργό Περιβάλλοντος και Ενέργειας, με θέμα: «Ανακύκλωση στον Δήμο Βύρωνα - Απόδοση Επιδότησης τέλους ανακύκλωσης». 4. Η με αριθμό 487/10-2-2020 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Σωκράτη Βαρδάκη προς τον Υπουργό Οικονομικών, με θέμα: «Συντήρηση και αξιοποίηση δημοσίων κτιρίων Ηρακλείου». 5. Η με αριθμό 502/11-2-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Περιβάλλοντος και Ενέργειας, με θέμα: «Ανάγκη για την θεσμοθέτηση ελάχιστης εγγυημένης ποσότητας ενέργειας στους οικονομικά ασθενέστερους». 6. Η με αριθμό 503/11-2-2020 επίκαιρη ερώτηση της Βουλευτού Α΄ Θεσσαλονίκης του Συνασπισμού Ριζοσπαστικής Αριστεράς κ. Αικατερίνης Νοτοπούλου προς τον Υπουργό Υποδομών και Μεταφορών, με θέμα: «Πρόοδος εργασιών του μετρό Θεσσαλονίκης». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 1988/18-11-2019 ερώτηση της Βουλευτού Καστοριάς του Συνασπισμού Ριζοσπαστικής Αριστεράς κ. Ολυμπίας Τελιγιορίδου προς τον Υπουργό Περιβάλλοντος και Ενέργειας, με θέμα: «Δίκτυο φυσικού αερίου σε Καστοριά, Μανιάκοι, Άργος Ορεστικό και Γρεβενά». με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τις ερωτήσεις που θα συζητηθούν, οι οποίες είναι οκτώ. Δεν θα συζητηθεί κατόπιν συνεννόησης Υπουργού με τον Βουλευτή, η τρίτη με αριθμό 493/10-2-2020 επίκαιρη ερώτηση πρώτου κύκλου του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Ανάπτυξης και Επενδύσεων, με θέμα: «Διεκδίκηση αποζημιώσεων για το σκάνδαλο Dieselgate». Επίσης δεν θα συζητηθεί, λόγω αναρμοδιότητας, η τέταρτη με αριθμό 500/11-2-2020 επίκαιρη ερώτηση δεύτερου κύκλου της Βουλευτού Α΄ Αθηνών του ΜέΡΑ25 κ. Αγγελικής Αδαμοπούλου προς τον Υπουργό Επικρατείας κ. Γεώργιο Γεραπετρίτη, με θέμα: «Οι μικροσυνταξιούχοι αναπηρίας αντιμετωπίζονται άνισα σε σχέση με τα ανασφάλιστα/άπορα ΑΜΕΑ». Προχωρούμε, λοιπόν, τώρα στη συζήτηση της πρώτης με αριθμό 482/5-2-2020 επίκαιρης ερώτησης δεύτερου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Αποκατάσταση αδικιών για αποζημιώσεις από την Πολιτική Σχεδίαση Εκτάκτου Ανάγκης (ΠΣΕΑ) καπνοπαραγωγών - βαμβακοπαραγωγών - σιτοπαραγωγών στην Περιφερειακή Ενότητα Ροδόπης, που επλήγησαν από ασθένειες το 2018». Κύριε συνάδελφε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, με αναγκάζετε κατ' αρχάς να ξαναέρθω με μία νέα επίκαιρη ερώτηση, την οποία είχαμε συζητήσει με το ίδιο ακριβώς περιεχόμενο τον Οκτώβριο του 2019. Θα ήθελα να σας θυμίσω ότι τον Οκτώβριο του 2019, όταν κάναμε τη συζήτηση σε αυτή την Αίθουσα, σας είχα αναφέρει το μεγάλο πρόβλημα που αντιμετωπίζουν οι καπνοπαραγωγοί ιδίως στον Νομό Ροδόπης και βέβαια και οι βαμβακοπαραγωγοί. Μάλιστα, σας είχα αναφέρει και μία έκθεση της Διεύθυνσης Αγροτικής Ανάπτυξης του Νομού Ροδόπης, της προϊσταμένης δηλαδή, η οποία διαπίστωνε το εύρος της ζημιάς των καπνοκαλλιεργητών. Έλεγε ότι η ζημιά αυτή ανέρχεται στο 80%. Κατ' αρχάς μιλάμε για τις ζημιές του 2018, για να είμαστε σαφείς. Την είχε χαρακτηρίσει σε αυτό το δημόσιο έγγραφο ως σοβαρή επιδημία και είχε πει ότι δεν υπάρχει άλλος τρόπος αποζημίωσης αυτής, λόγω της ανάγκης. Εσείς τότε - διαβάζω από τα Πρακτικά - είχατε πει ο ίδιος εδώ ότι υπάρχει η πολιτική βούληση να πληρώσετε ή να αποζημιώσετε από τις κρατικές ενισχύσεις ΚΟΕ τους καπνοπαραγωγούς, αρκεί - είπατε - να πληρούνται τα τέσσερα - πέντε στοιχεία του νόμου, διότι αυτές δεν αποζημιώνονται από τον ΕΛΓΑ και δεσμευτήκαμε ενώπιον του Σώματος και ενώπιον του θρακιώτικου λαού, της μειονότητας, της πλειονότητας, όλων, ότι τέλη Οκτωβρίου θα έχετε μία σίγουρη απάντηση. Μέχρι τώρα, κύριε Υπουργέ, δεν λάβαμε απάντηση από εσάς και οι καπνοπαραγωγοί ρωτούν. Διότι ναι μεν το 2018- για να πούμε και τα πράγματα με το όνομά τους - είχαν αποζημιωθεί με 100 ευρώ από την προηγούμενη κυβέρνηση του ΣΥΡΙΖΑ, από τα de minimis βέβαια, ανά στρέμμα, αλλά αυτό το ποσό ήταν ελεημοσύνη. Και μάλιστα εσείς πάλι από το Βήμα της Βουλής είχατε χαρακτηρίσει - κι εγώ είχα συναινέσει - λέγοντας ότι αυτή ήταν μία τακτική προεκλογική τότε, ότι δεν κάλυπτε τη ζημιά των ανθρώπων, 80% ήταν, και από τότε μέχρι σήμερα δεν μπορούν να αναπληρώσουν το εισόδημά τους. Και, ξέρετε, η καπνοκαλλιέργεια ιδίως βοηθάει και την εθνική οικονομία, διότι είναι μονοκαλλιέργεια, μόνο καπνό καλλιεργούν αυτοί οι άνθρωποι μέχρι δέκα στρέμματα, βοηθάει την εγχώρια καπνοβιομηχανία, βοηθάει να αποκτήσει το ελληνικό δημόσιο έσοδα και αν δεν τους στηρίξουμε να παράγουν τον καπνό, να τον πουλήσουν, πώς θα αποκτήσει το ελληνικό δημόσιο εισοδήματα; Άρα η στήριξη των καπνοπαραγωγών δεν είναι μόνο θέμα βιωσιμότητας αυτών των ίδιων, αλλά και μία πράξη στήριξης της εθνικής οικονομίας. Το ίδιο πρόβλημα είχαν και οι βαμβακοπαραγωγοί, όπως είχαν κι άλλες ομάδες, οι οποίες και αυτές βέβαια έχουν παρόμοιο αίτημα, αλλά νομίζω ότι το κύριο πρόβλημα εντοπίζεται στους καπνοπαραγωγούς, οι οποίοι θέλουν από εσάς να ξέρουν σήμερα οριστικά πλέον αν θα αποζημιωθούν ή όχι ή αν θα περιμένουν ακόμη πέντε μήνες για να ξέρουν τι θα γίνει. Οπότε, κύριε Υπουργέ, αναμένουμε την απάντησή σας.
Κύριε Βορίδη, σύντομα και «τσεκουράτα». Ορίστε, έχετε τον λόγο.
Κατά τα ειωθότα. Ευχαριστώ πολύ, κύριε Πρόεδρε. Κύριε συνάδελφε, πράγματι είχαμε ξανασυζητήσει αυτό το θέμα και απλώς τώρα ήρθε η ώρα να σας απαντήσω επί του ζητήματος που μου είχατε θέσει και μου θέτετε εκ νέου με την ερώτησή σας αυτή. Η ερώτησή σας αυτή αφορά σε τρεις καλλιέργειες: βαμβακοκαλλιέργειες, χειμερινά σιτηρά και καπνά. Για να θέσουμε λίγο το νομικό περιβάλλον, προκειμένου να ενταχθούν σε πρόγραμμα κρατικών οικονομικών ενισχύσεων οποιεσδήποτε καλλιέργειες θα πρέπει να συντρέχουν οι ακόλουθες πέντε προϋποθέσεις: πρώτον, η παραγωγή του έτους να έχει ζημιωθεί σε επίπεδο νομού σε ποσοστό κατ' ελάχιστον 30%, δεύτερον, να τεκμηριώνεται επιστημονικά από επιτροπή ότι η απώλεια της παραγωγής είναι αποτέλεσμα μίας δυσμενούς καιρικής συνθήκης και όχι συνδυασμού πολλών, τρίτον, να επιβεβαιώνεται ο ισχυρισμός αυτός από τα επίσημα μετεωρολογικά στοιχεία, τέταρτον, να εγκριθεί η δαπάνη αντιστάθμισης των ζημιών από το Γενικό Λογιστήριο του Κράτους και, πέμπτον, να έχει ακολουθηθεί η σωστή καλλιεργητική τεχνική και να έχουν ληφθεί τα κατάλληλα μέτρα προκειμένου να αποφευχθεί η ζημία και η εξάπλωσή της. Αυτές είναι οι πέντε προϋποθέσεις. Εξαιρώ την τέταρτη, η οποία σε τελευταία ανάλυση έχει οικονομικό χαρακτήρα, δηλαδή την έγκριση δαπάνης από το Γενικό Λογιστήριο, οι άλλες όμως τέσσερις προϋποθέσεις πρέπει να συντρέχουν σωρευτικώς προκειμένου να ενταχθεί μία ζημία στο πρόγραμμα κρατικών οικονομικών ενισχύσεων και - το λέω αυτό για να είμαστε όλοι συνεννοημένοι - πρέπει να συντρέχουν και να επαληθεύονται πράγματι, διότι άλλως τίθεται ζήτημα παράνομης οικονομικής ενίσχυσης. Άρα με αυτές τις προϋποθέσεις δίνεται η αποζημίωση με τις ΚΟΕ. Όσον αφορά τις βαμβακοκαλλιέργειες, συνεδρίασε η κεντρική συντονιστική επιτροπή του ΕΛΓΑ και απεφάνθη ότι η μείωση της παραγωγής στις βαμβακοκαλλιέργειες δεν ήταν αποτέλεσμα μίας δυσμενούς καιρικής συνθήκης αλλά συνδυασμός πολλών και δεν υπήρξε επιστημονική τεκμηρίωση από την οποία να αποδεικνύεται η άμεση αιτιώδης σχέση μεταξύ δυσμενούς κλιματικού φαινομένου και ζημίας. Άρα οι ζημίες στις βαμβακοκαλλιέργειες είναι μη επιλέξιμες. Για τα χειμερινά σιτηρά η ίδια συντονιστική επιτροπή απεφάνθη ότι δεν επισημειώθηκαν στοιχεία αποδόσεων τιμών ώστε να μπορέσει να κριθεί η σημασία του οικονομικού αποτελέσματος, δεν προκύπτει ουσιώδες οικονομικό αποτέλεσμα και για τον λόγο αυτόν απορρίπτει την ένταξή τους στο πρόγραμμα. Για τα καπνά θα σας πω τι λέει τώρα η συντονιστική επιτροπή, επιτρέψτε μου όμως εισαγωγικώς να πω ότι, όπως σωστά επισημάνατε, τα καπνά έχουν ήδη λάβει de minimis αποζημίωση. Την χαρακτηρίσατε όπως την χαρακτηρίσατε. Η αποζημίωση η οποία εδόθη στο τέλος του 2018, αν θυμάμαι καλά, ανήλθε - επίσης αν θυμάμαι καλά - στο ποσό του 1.800.000 ευρώ. Και το λέω αυτό εισαγωγικώς διότι δεν είναι δυνατόν να δοθεί οποιοδήποτε συμπληρωματικό de minimis σε αυτό. Εφόσον εδόθη - διότι εδόθη σε όλους, εδόθη στα καπνά τότε - , δεν γίνεται να υπάρξει κάτι συμπληρωματικό. Η συντονιστική επιτροπή ως προς το ζήτημα των καπνών λέει τα εξής: Η μείωση της παραγωγής οφείλεται σε μυκητολογικές προσβολές και ιώσεις και είναι ζημίες από φυτονόσους που προκαλούνται από δυσμενείς καιρικές συνθήκες ή έκτακτα γεγονότα, τα οποία δεν μπορούν αποδεδειγμένα να αντιμετωπιστούν διότι δεν υπάρχουν τα κατάλληλα μέσα για την αντιμετώπιση. Όμως εκτιμά η επιτροπή ότι θα μπορούσαν να ελεγχθούν με την εφαρμογή κατάλληλων προληπτικών καλλιεργητικών τεχνικών. Επειδή εδώ θεωρώ ότι η επιτροπή αφήνει ένα «παράθυρο» η θέση μου ως προς αυτό το συγκεκριμένο ζήτημα είναι ότι θα συσταθεί ειδική επιστημονική επιτροπή που απαιτεί ο νόμος, προκειμένου να διακριβώσει κατά πόσον θα μπορούσαν πράγματι να αναιρεθούν με το πόρισμα αυτής της επιστημονικής επιτροπής οι αιτιάσεις που κάνει καταρχήν η κεντρική συντονιστική επιτροπή του ΕΛΓΑ προκειμένου να μπορέσουν τα καπνά να ενταχθούν στο πρόγραμμα αυτό.
Κύριε συνάδελφε, ορίστε έχετε τον λόγο.
Κύριε Υπουργέ, αναφερθήκατε στις τέσσερις νομικές προϋποθέσεις. Ότι αυτές οι τέσσερις προϋποθέσεις υπάρχουν και ότι είναι πλήρης ο φάκελος δεν υπάρχει καμμία αμφιβολία. Σας το είπα. Το διαπιστώνει και η προϊσταμένη της Διεύθυνσης του Αγροτικού Τμήματος της Ροδόπης. Αλλά είπατε στο τέλος στο πόρισμα που διαβάσατε ότι υπάρχει μία πόρτα. Όντως, αλλά στο πόρισμα που έχουμε εμείς στο χέρι μας ήδη γράφει ότι υπάρχουν μαρτυρίες ότι τα φάρμακα που χρησιμοποιήθηκαν δεν βοήθησαν στο να εξαλειφθεί το φαινόμενο. Διότι λέει η νομοθεσία ότι αν μπορούσε να αντιμετωπιστεί με κάποιον τρόπο αυτή η ίωση, τότε δεν έχουν δικαίωμα αποζημίωσης. Δηλαδή ό,τι και να έκαναν αυτοί οι άνθρωποι δεν μπορούσε να αντιμετωπιστεί αυτή η ίωση. Άρα νομικά υπό προϋποθέσεις δεν έχουμε πρόβλημα. Το μόνο που μας λείπει είναι ένα πράγμα: η δική σας πολιτική βούληση. Ας έρθουμε τώρα στα 100 ευρώ για τα de minimis. Ναι, συμφωνώ μαζί σας, όντως η προηγούμενη κυβέρνηση αν είχε δώσει αυτό που άξιζαν οι καπνοπαραγωγοί από τα de minimis, όχι 100 ευρώ αλλά 200, 250, αν δηλαδή η αποζημίωση ήταν εύλογη, δίκαιη, όπως ορίζει ο νόμος, δεν θα ήμουν σήμερα εγώ εδώ πέρα. Ούτε μπορεί βέβαια να συμπληρωθεί από τα de minimis αυτό. Άρα ο μόνος τρόπος για να είμαστε δίκαιοι προς αυτούς τους ανθρώπους είναι με τα ΚΟΕ, δηλαδή με τις κρατικές ενισχύσεις. Η Κυβέρνηση, αν έχει τη θέληση, επαναλαμβάνω, πρέπει να το κάνει. Αλλιώς θα δημιουργηθεί η εξής αμφιβολία στους καπνοπαραγωγούς: «είμαστε ίσοι ενώπιον του νόμου; Αυτή η κυβέρνηση, αυτό το κράτος, αυτή η πολιτική ηγεσία θέλει να μας αποζημιώσει; Αφού έχουμε το δίκιο με το μέρος μας, αφού όντως είχαμε καταστροφή κατά 90%. Είμαστε μονοκαλλιέργεια, είμαστε πάμφτωχοι άνθρωποι. Έχει την καλή θέληση;». Αυτό περιμένουν να δουν από εσάς. Και αυτό θα κριθεί, κύριε Υπουργέ, και δεν το λέω πολιτικά, ότι αυτό μπορεί να έχει αντίκτυπο σε εσάς στο εκλογικό αποτέλεσμα. Μπορεί να ανήκουμε σε άλλα κόμματα, δεν έχει σημασία, αλλά νομίζω ότι είναι πάρα πολύ σημαντικό για την περιοχή να δοθεί αυτή η δίκαιη αποζημίωση, που πραγματικά το ζητάνε και το δικαιούνται αυτοί οι άνθρωποι. Οπότε αναμένουμε ξανά αυτή η επιτροπή, που εξαγγείλατε σήμερα, να γίνει. Αναμένουμε το πόρισμά της να είναι προς αυτή τη σωστή κατεύθυνση και αυτή η διαδικασία να τελειώσει γρήγορα, προκειμένου αυτοί οι άνθρωποι να πάρουν το μερίδιο που τους αναλογεί από αυτή την κρατική αρωγή και από αυτή την κρατική ενίσχυση.
Κύριε Υπουργέ, έχετε τον λόγο.
Εν όψει του ότι ως προς το μείζον που είναι η συγκρότηση της επιτροπής συμφωνήσαμε, απλώς επιτρέψτε μου να πω το εξής, για να μην δημιουργούνται παρανοήσεις και θεωρώ ότι με αυτόν τον τρόπο θα συμβάλλουμε και στον δημόσιο διάλογο και στην κατανόηση του συστήματος αποζημιώσεων. Πρώτον, το σύστημα αποζημιώσεων δεν είναι μηχανισμός κοινωνικής ενίσχυσης ή αντιμετώπισης της φτώχειας. Το ξεκαθαρίζουμε. Οι μηχανισμοί αντιμετώπισης της φτώχειας - το λέω από δω - δεν είναι στο Υπουργείο Αγροτικής Ανάπτυξης, είναι σε άλλο Υπουργείο. Εμείς κάνουμε αγροτική ανάπτυξη και αποζημιώνουμε καταστροφές. Δεν κάνουμε στήριξη του εισοδήματος με αυτή την έννοια. Δεύτερον, χωρίς να έχω καμμία πρόθεση να υποστηρίξω την προηγούμενη κυβέρνηση και μη συζητώντας ως προς το ύψος και αν ήταν και πώς ήταν - μιλάω για τα de minimis τώρα - , θέλω να διευκρινίσω ότι τα de minimis δεν είναι πλήρης αποζημίωση, αλλά μια στήριξη του οικονομικού εισοδήματος και μάλιστα, de minimis, δηλαδή ήσσονος σημασίας στήριξης του εισοδήματος. Διότι εδώ υπάρχει μια παρανόηση κι αυτή έχει καλλιεργηθεί από λαϊκίστικες δυνάμεις πάρα πολλά χρόνια ότι η χρήση του de minimis είναι για να καλυφθεί όλο το εισόδημα το οποίο απώλεσε από κάποια αιτία ο παραγωγός. Δεν είναι έτσι. Είναι στήριξη του εισοδήματος σε μια δύσκολη στιγμή που για οποιονδήποτε λόγο - όχι μόνο λόγω καταστροφής η οποία έχει γίνει από κάποια ζημιά, αλλά μπορεί να είναι και από μια ανωμαλία η οποία δημιουργήθηκε στην αγορά - έχασε το εισόδημά του. Δεν του δίνουμε όμως πλήρη αποζημίωση. Δεν θα του δώσουμε το εισόδημά του. Του δίνουμε κάτι. Δεν πρέπει, λοιπόν, να καλλιεργείται και στους παραγωγούς η προσδοκία ότι με τη διαδικασία του de minimis παίρνουν το εισόδημά τους πίσω. Το δεύτερο ήταν αυτό. Τρίτον, για το θέμα της πολιτικής βούλησης, δεν είναι θέμα πολιτικής βούλησης και αυτά να τα ξεκαθαρίζουμε. Η πολιτική βούληση - η δική μου - σε αυτό το οποίο σας είπα τώρα, ότι θα συγκροτηθεί η επιτροπή. Από κει και πέρα, τα επιστημονικά πορίσματα της επιτροπής είναι ζήτημα επιστημονικό. Και είναι σημαντικό να το λέμε έτσι και να αποπολιτικοποιήσουμε αυτή τη διαδικασία, διότι σας θυμίζω ότι αυτή η διαδικασία ελέγχεται ως προς τη νομιμότητα της ενισχύσεως. Αν είναι πολιτική η απόφαση, τότε με συγχωρείτε, είμαστε στον ορισμό της μη νόμιμης οικονομικής ενίσχυσης. Για να είναι νόμιμη η απόφαση και να μπορούν να αποζημιωθούν, πρέπει να είναι τεκμηριωμένη επιστημονικά από μια επιτροπή η οποία δεν θα υπάρχει η οποιαδήποτε πολιτική παρέμβαση ή κατεύθυνση στο έργο της. Θα πει αυτά που έχει να πει. Άρα, η πολιτική βούληση εξεφράσθη δια της δηλώσεώς μου ενώπιόν σας και δια της πράξεώς μου εν συνεχεία, της πράξεως του ΕΛΓΑ, της συγκροτήσεως αυτής της ειδικής επιστημονικής επιτροπής.
Προχωρούμε στη με αριθμό 2008/19-11-2019 ερώτηση του κύκλου αναφορών και ερωτήσεων του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «Επενδύσεις στη φαρμακευτική και βιομηχανική κάνναβη. Στήριξη του πρωτογενούς τομέα και μεταποίησης». Θα απαντήσει ο Υπουργός κ. Βορίδης. Κύριε Κοκκάλη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, με τον ν.4523/2018, νόμος τον οποίο σύμφωνα με τη γραπτή απάντηση του Υπουργείου Ανάπτυξης, τον σεβάστηκε η σημερινή Κυβέρνηση και τον εφαρμόζει και τον ακολουθεί, έχει προβλεφθεί η εγκατάσταση μονάδων μεταποίησης φαρμακευτικής κάνναβης. Είναι ένας νόμος αρκετά πρωτοποριακός και πράγματι, τον ακολουθεί και η σημερινή Κυβέρνηση. Ταυτόχρονα με αυτόν τον νόμο από τις αρχές του 2019 η προηγούμενη κυβέρνηση θέλησε να αξιοποιήσει την καλλιέργεια της βιομηχανικής κάνναβης και όταν λέμε καλλιέργεια, εννοούμε ταυτόχρονα και τη μεταποίηση. Διότι αν δεν υπάρχει ταυτόχρονα και καλλιέργεια και μεταποίηση, ένα προϊόν δεν αποκτά την προστιθέμενη αξία. Γι' αυτόν τον λόγο έχουν εκδοθεί κάποιες αποφάσεις και σας προλαβαίνω πιθανότατα ότι θέλει αναμφίβολα νομική δουλειά. Επειδή όμως το κείμενο της σημερινής επίκαιρης είχε ενσωματωθεί στη γραπτή ερώτηση, στην οποία απάντησε το Υπουργείο Ανάπτυξης, αλλά όχι το Υπουργείο Αγροτικής Ανάπτυξης, μου δίνεται η αφορμή να πω ότι δεν έχετε στην ατζέντα του Υπουργείου την αξιοποίηση της καλλιέργειας της βιομηχανικής κάνναβης. Πιθανόν να έχω και λάθος. Άρα ερωτάσθε ποια είναι η πολιτική βούληση σε σχέση με το συγκεκριμένο θέμα. Προτίθεστε να αξιοποιήσετε τη βιομηχανική κάνναβη και τα παράγωγα αυτής με όλα, επαναλαμβάνω, τα προβλήματα και την γκρίζα ζώνη; Γνωρίζετε πάρα πολύ καλά ότι αυτή τη στιγμή στη μεταποίηση της βιομηχανικής κάνναβης υπάρχει γκρίζα ζώνη. Συνεπώς, ποια είναι η πολιτική σας βούληση σχετικά με αυτό το θέμα;
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε συνάδελφε, πράγματι είναι υφιστάμενος ο συγκεκριμένος νόμος που αναφέρατε. Ο καθένας έχει τις απόψεις του επί του νόμου. Αλλά στον βαθμό που ο νόμος υφίσταται, δεσμεύει και εφαρμόζεται. Με ρωτάτε συγκεκριμένα πράγματα, δηλαδή για το θέμα της φαρμακευτικής κάνναβης πότε πρόκειται να εκδοθεί μια συγκεκριμένη υπουργική απόφαση, η οποία ρυθμίζει το ζήτημα των προδιαγραφών των θερμοκηπίων, οι οποίες είναι απαραίτητες να εκδοθούν προκειμένου να μπορεί να προχωρήσει η κατάσταση. Η απάντηση είναι ότι ήδη υπάρχει εργασία επί του σχεδίου αυτής της υπουργικής απόφασης κι έχω δεσμευτεί ότι η υπουργική απόφαση θα έχει διαβουλευτεί κι εκδοθεί μέσα στο πρώτο εξάμηνο του 2020. Επομένως, αυτή είναι η χρονική προθεσμία που σας θέτω για το ζήτημα αυτό. Θέλω να ξέρετε ότι αυτό έχει αρκετά σύνθετα ζητήματα και τεχνικά και εμπορικά - ρυθμιστικά. Επομένως, αυτή η απόφαση στην οποία αναφέρεστε, η οποία είναι πράγματι ένα τμήμα της προϋποθέσεως για να προχωρήσει το δεύτερο κομμάτι, δηλαδή η αδειοδότηση της λειτουργίας των συγκεκριμένων μονάδων, θα έχει εκδοθεί μέχρι το πρώτο εξάμηνο του 2020. Στην ερώτησή σας ρωτάτε για τη βιομηχανική κάνναβη, προκειμένου για να εκδοθούν πάλι δύο ουσιαστικά απαιτούμενες κοινές υπουργικές αποφάσεις οι οποίες αφορούν τα καλλυντικά και τα διατροφικά συμπληρώματα και την περιεκτικότητα αυτών σε THC κάνναβη. Η απάντηση εδώ είναι ότι αυτή η απόφαση για τα καλλυντικά και τα διατροφικά συμπληρώματα είναι κοινή απόφαση των Υπουργείων Υγείας και Δικαιοσύνης. Δεν είναι δική μου. Μπορώ να σας πω ότι ο ΕΟΦ μου απάντησε ωστόσο και μπορεί να σας ενδιαφέρει η απάντηση αυτή. Δεν είναι δική μου αρμοδιότητα, αλλά μου απάντησε ωστόσο στα πλαίσια της ετοιμασίας αυτής της ερώτησης ότι για τα καλλυντικά απαγορεύεται η οποιαδήποτε περιεκτικότητα THC και ότι για τα διατροφικά συμπληρώματα είναι σε διαβούλευση και πρόκειται να το εκτιμήσει. Στο ζήτημα των τροφίμων, σας λέω ότι εξετάζω την έκδοση αυτής της υπουργικής απόφασης. Έχω διαβουλευτεί και σε επίπεδο Ευρωπαϊκής Επιτροπής για το ζήτημα αυτό. Έχει πολλά νομικά ζητήματα κι επομένως, σας λέω ότι το εξετάζω και θα δω. Δεν μπορώ να σας δώσω χρονικό ορίζοντα σε αυτό, γιατί δεν έχω λύσει τα νομικά ζητήματα. Επομένως, έχει αρκετή δουλειά μέχρι να ξεκαθαρίσει, αν θέλετε, το νομικό τοπίο στα θέματα αυτά. Σας λέω όμως ότι το εξετάζουμε κι εργαζόμαστε.
Κύριε Κοκκάλη, έχετε τον λόγο.
Κύριε Υπουργέ, θα σας προσκομίσω κάποιες ιατρικές διεθνείς επιστημονικές μελέτες παραθέτοντας τους τίτλους: «Η κανναβιδιόλη αναστέλλει την εισβολή των καρκινικών κυττάρων μέσω της αυξημένης ρύθμισης του αναστολέα», «Ο στόχος της ρύθμισης από την κανναβιδιόλη στη θεραπεία της πειραματικής πολλαπλής σκλήρυνσης κατά πλάκας», «Νευρολογικές πτυχές της ιατρικής χρήσης της κανναβιδιόλης», «Η κανναβιδιόλη παρέχει μακράς διάρκειας προστασία έναντι των παρασιτικών επιδράσεων σε ιογενές μοντέλο σκλήρυνσης κατά πλάκας». Αυτά τα προϊόντα, κύριε Υπουργέ, δεν περιέχουν το THC, δεν υπάγονται στον νόμο περί ναρκωτικών. Και απευθύνουν έκκληση δι' εμού προς εσάς ο Σύλλογος Ατόμων με Σκλήρυνση κατά Πλάκας, ο Σύλλογος Καρκινοπαθών, οι οποίοι προμηθεύονται αυτά τα προϊόντα είτε από το εξωτερικό είτε παράνομα, τα προϊόντα τα οποία παράγονται από τη μεταποίηση της βιομηχανικής κάνναβης. Από την εκχύλιση της βιομηχανικής κάνναβης, παράγεται το λάδι, κύριε Υπουργέ. Βλέπω, ενώ ξέρετε πολύ καλά νομικά, ότι δεν έχετε ασχοληθεί με το θέμα.
Αφήστε το τώρα αυτό.
Όχι, δεν αφήνω κάτι, κύριε Υπουργέ.
Αφού θέλετε να πάμε σε αυτό, να πάμε.
Δι' εμού προς εσάς, απευθύνουν έκκληση ο Σύλλογος Καρκινοπαθών και Σκλήρυνσης Κατά Πλάκας. Όλα αυτά τα παράγωγα της βιομηχανικής κάνναβης τα προμηθεύονται είτε παρανόμως από το εξωτερικό για να απαλύνουν τον πόνο τους - τον ουσιαστικό πόνο, αλλά και το μεταφορικό - είτε τα εισάγουν από το εξωτερικό. Και βλέπω ότι δεν είναι - είπα πριν ότι τη φαρμακευτική κάνναβη τη συνεχίζετε και καλά κάνετε, αλλά - δεν είναι στον σχεδιασμό της Κυβέρνησης. Διότι μου απαντά το Υπουργείο Δικαιοσύνης - τώρα θα συμφωνήσετε με αυτό, αν και απ' ό,τι κατάλαβα διαφωνείτε γενικά με την κάνναβη, το είπατε πριν - ότι είναι αναρμόδιο γι' αυτά τα οποία ρωτάω. Δεν δίνετε καλύτερα εσείς την απάντηση; Είναι δυνατόν το Υπουργείο Δικαιοσύνης να είναι αναρμόδιο για θέμα το οποίο έχει σχέση και με τον νόμο περί ναρκωτικών; Αυτό τι σημαίνει; Ένα πράγμα: Ότι δεν έχετε ασχοληθεί ως Κυβέρνηση με το θέμα των επενδύσεων στη φαρμακευτική και βιομηχανική κάνναβη. Είναι ένα προϊόν, το οποίο πρώτα είναι οικολογικό, κύριε Υπουργέ, που δίνει δουλειά σε αγρότες, σε επιχειρηματίες, σε επενδυτές και στους ασθενείς. Για ποιον λόγο δεν το έχετε ψηλά στην ατζέντα; Αυτό ρωτάω. Ευχαριστώ.
Κύριε Κόκκαλη, ως γιατρός θα ήθελα να σας παρακαλέσω αυτές τις μελέτες να τις καταθέσετε στα Πρακτικά, διότι θέλω να δω αν οι κλινικές μελέτες έχουν συμπληρώσει πενταετία και τι αποτελέσματα έχουν βγάλει. Γιατί πολλές φορές βρισκόμαστε στο επίπεδο κλινικών μελετών χωρίς να έχουμε βγάλει τα συμπεράσματα. Δεν λέω ότι δεν είναι σοβαρές, απλά θέλω σαν γιατρός να το δω.
Οι σύλλογοι μου τις έχουν προσκομίσει. Δεν είμαι γιατρός.
Ξέρετε, η απελπισία του ασθενούς πολλές φορές… Ωραία. Απλά θέλω να ψάξω να τις βρω και να τις διαβάσω. Ιατρικά περισσότερο το λέω. [[Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά τις προαναφερθείσες μελέτες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κύριε Υπουργέ, ορίστε, έχετε τον λόγο.
Κύριε Πρόεδρε, σωστά μιλήσατε κατ' αρχάς. Κύριε Κόκκαλη, να τα διευκρινίσουμε λίγο, γιατί δεν ξέρω αν εσείς έχετε ασχοληθεί. Έχετε ασχοληθεί, αλλά νομίζω ότι έχετε ασχοληθεί περισσότερο στα τεχνικά. Εγώ επειδή έχω κάνει και στο Υπουργείο Υγείας, έχω μία σφαιρικότερη οπτική για τα ζητήματα αυτά. Πρώτον, ό,τι αφορά τους ασθενείς απαιτεί αδειοδότηση από τον ΕΟΦ. Δεν έχει καμμία σχέση με αυτό το οποίο συζητάμε το άλλο, το τρόφιμο. Καμμία σχέση. Οι ασθενείς με το που θα φάνε μια γκοφρέτα η οποία έχει THC κάτω από το 0,2, δεν έχει να κάνει τίποτε με τον πόνο και με την απάλυνση και με τη σκλήρυνση κατά πλάκας. Έχει να κάνει με το φάρμακο. Άμα θέλουν, λοιπόν, θα πάνε, αυτοί οι οποίοι θέλουν να κάνουν αυτά τα προϊόντα τα φαρμακευτικά, να αδειοδοτηθούν από τον ΕΟΦ και εκεί θα υπάρξει το ζήτημα - γι' αυτό σας ενημερώνω - των κλινικών μελετών που θα τεκμηριώνουν τις ευεργετικές επιδράσεις της συγκεκριμένης ουσίας επί της συγκεκριμένης ασθένειας.
Δεν είναι φάρμακα τα συγκεκριμένα.
Για τη φαρμακευτική κάνναβη λέμε τώρα.
Τα έχετε μπερδέψει.
Εγώ τα έχω μπερδέψει; Λοιπόν, η φαρμακευτική κάνναβη για να έχει φαρμακευτική ιδιότητα και να διακινηθεί ως φάρμακο, μεταποιούμενη, πράγματι, στον χώρο που γίνεται η καλλιέργεια της, απαιτείται - εφόσον λέμε για το φάρμακο, τώρα, η εξαγωγή είναι μία άλλη συζήτηση - αδειοδότηση από τον ΕΟΦ. Αυτό δεν είναι δική μου δουλειά. Δεν γνωρίζω αν υπάρχει τέτοια αίτηση. Μιλώ για την αδειοδότηση ως φάρμακο. Εξ όσων ακούω, υπάρχει μία τέτοια αίτηση για φάρμακο. Τώρα, εσείς με ρωτήσατε κάτι άλλο, με ρωτήσατε τρία πράγματα και επανέρχομαι σε αυτά. Είπατε, καλλυντικά, διατροφικά συμπληρώματα, τρόφιμο. Αυτά τα τρία πράγματα μου είπατε. Σας λέω, καλλυντικά και διατροφικά συμπληρώματα δεν είναι δικά μου. Είναι του Υπουργείου Υγειάς. Ως προς τα καλλυντικά, όμως, σας λέω ότι ο ΕΟΦ μου απαντάει, «Όχι» μηδέν παρουσία. Γιατί αυτό το οποίο ρωτάνε οι άνθρωποι αυτοί οι οποίοι ασχολούνται με τη μεταποίηση σε βιομηχανικό επίπεδο, είναι «ορίστε μας το ποσοστό THC που μπορεί να βρίσκεται». Αυτό ρωτάνε. Δεν ρωτάνε κάτι άλλο. Γιατί αν δεν υπάρχει ψυχοτρόπο ποσοστό, τότε δεν συζητάμε τίποτα. Επειδή, όμως, υπάρχει και ανευρίσκεται, τι θέλουν; Θέλουν καθορισμό του ορίου. Απαντάει, λοιπόν, ο ΕΟΦ για τα καλλυντικά: Μηδέν, καθόλου, να μην ανευρίσκεται. Επιφυλάσσεται για το ζήτημα των διατροφικών συμπληρωμάτων και έρχομαι τώρα στο τρόφιμο. Στο τρόφιμο, λοιπόν, που ζητούν το συγκεκριμένο, σας ξαναλέω ότι υπάρχουν νομικά ζητήματα σημαντικά για το ποιο είναι το ποσοστό που επιτρέπεται να εμφανίζεται. Αυτό είναι που συζητάμε. Αν δεν εμφανίζεται κανένα ποσοστό…
Χωρίς ποσοστό.
Για το χωρίς ποσοστό, δεν υπάρχει θέμα, γιατί στην πραγματικότητα δεν έχουμε ψυχοτρόπο ουσία, άρα δεν εμπίπτει στον νόμο.
Υπάρχει γκρίζα ζώνη, κύριε Υπουργέ.
Όχι. Εκείνο το οποίο ζητούν οι άνθρωποι - σας ξαναλέω - είναι να τους ορίσουμε τις προδιαγραφές, τις ενδείξεις, τις συστάσεις, να τους ορίσουμε ποιο είναι αυτό το ποσοστό. Και ενώ στην καλλιέργεια έχουμε το 0,2% - όπως ξέρετε κάτω του 0,2- γεννιέται ένα ερώτημα, διότι η καλλιέργεια δεν σημαίνει υποχρεωτικά ότι οδηγεί σε μεταποίηση το τρόφιμο. Μπορεί να υπάρχει χρήση, παραδείγματος χάριν κλωστική, μπορεί να υπάρχει άλλη χρήση. Όταν όμως γυρνάμε στο τρόφιμο, τότε εκεί απαιτείται να νομοθετηθεί. Στη νομοθέτηση, όμως, για το τρόφιμο ανοίγουν σειρά νομικών θεμάτων. Εγώ δεν θέλω να τα συζητήσουμε τώρα δημοσίως τα νομικά αυτά θέματα - και σας ξαναλέω γιατί - διότι αυτήν τη στιγμή και σε επίπεδο Ευρώπης είναι ένα αρκετά εριζόμενο ζήτημα το τι πρέπει να κάνει κανείς με το τρόφιμο - συνεννοούμαστε τώρα, για το τρόφιμο λέμε - σε ποια κατηγορία μπαίνει, αν είναι νέο τρόφιμο - που κατά τη γνώμη μου είναι - πρέπει να μπει, λοιπόν, στον κανονισμό για τα νέα τρόφιμα. Άρα υπάρχει μία ολόκληρη κουβέντα, υπάρχει μία εμπλοκή και μία συζήτηση με το θέμα του τι προβλέπει ο Οργανισμός Ηνωμένων Εθνών γι' αυτά, άρα λοιπόν είναι μία ευρύτερη συζήτηση αρκετά σύνθετη, την οποία σας ξαναλέω τη μελετώ εμβριθώς - γι' αυτό σας λέω μη μου λέτε ότι δεν ξέρω και δεν κάνω - τη μελετώ πολύ προσεκτικά, προκειμένου να μπορέσω να δώσω την κατάλληλη λύση.
Ευχαριστούμε, κύριε Βορίδη. Είστε ελεύθερος υπηρεσίας! Προχωρούμε τώρα στην τρίτη με αριθμό 484/7-2-2020 επίκαιρη ερώτηση δεύτερου κύκλου, της Βουλευτού Λάρισας του Κινήματος Αλλαγής κ. Ευαγγελίας Λιακούλη, προς τον Υπουργό Ανάπτυξης και Επενδύσεων, με θέμα: «Να πάψουν να αντιμετωπίζονται οι παραδοσιακοί διήμεροι αποσταγματοποιοί ως εγκληματίες», στην οποία θα απαντήσει ο Υφυπουργός Ανάπτυξης και Επενδύσεων - και φίλος μου - κ. Νικόλαος Παπαθανάσης. Επειδή κανένας δεν τους θεωρεί μέσα στην Αίθουσα «εγκληματίες», η λέξη «εγκληματίες», παρακαλώ να μπει σε εισαγωγικά. Ορίστε, κυρία Λιακούλη, έχετε τον λόγο.
Ελπίζω με την απάντηση που θα δοθεί από τον αρμόδιο Υφυπουργό, πράγματι, τα εισαγωγικά να της ταιριάζουν. Σήμερα, κύριε Πρόεδρε, κύριε Υφυπουργέ, ήρθαμε να συζητήσουμε για τα παραδοσιακά καζανέματα και για τους καζανάρηδες, που αν δεν είχατε την τύχη ποτέ εσείς να πάτε, τότε θα πρέπει να σας πάρω μαζί μου στη Λάρισα, προκειμένου να απολαύσετε μία εξαιρετικά παραδοσιακή διαδικασία που παράγει το αυθεντικό χύμα τσίπουρο και την αυθεντική χύμα τσικουδιά, αντίστοιχα, στις περιοχές που παράγεται.
Μεγαλώστε λίγο το κάλεσμα. Μην το πηγαίνετε μόνο στον Υφυπουργό.
Βεβαίως, με την ελπίδα ότι θα αποκαλέσετε κι εμένα φίλη σας κάποια στιγμή. Με αυτήν την ελπίδα ζω, κύριε Πρόεδρε. Το κάλεσμα είναι ανοιχτό σε όλη τη Βουλή και στον Πρόεδρο μας, φυσικά. Με μία εγκύκλιο της Γενικής Γραμματείας του Εμπορίου και Προστασίας του Καταναλωτή στις 20 Ιανουαρίου του 2020 ξεσηκώσατε τον κόσμο και πήρατε το χαμόγελο από τους καζανάρηδες και τα καζανέματα και αυτό μας κόστισε πολύ. Και ενώ ξέρετε ότι πρόκειται για μία παραδοσιακή διαδικασία όπου οι άνθρωποι της υπαίθρου, οι παραγωγοί που έχουν αυτή την πολιτιστική κληρονομιά από τη Μινωική ακόμη εποχή και την μεταφέρουν μέχρι σήμερα, κι ενώ ξέρετε λοιπόν ότι πληρούν κάθε προϋπόθεση και κάθε όρο - για να μην μιλήσω αν ανάλογα αυτό γίνεται στην συστηματική ποτοποιία, αφήστε το αυτό είναι ένα άλλο πονεμένο θέμα - να πω, λοιπόν, ότι κατατρέχονται με διάφορους τρόπους και κατά καιρούς, εδώ και πολλά χρόνια, αλλά δυστυχώς τώρα φαίνεται ότι το μαχαίρι το βάζετε στο κόκκαλο και με απλά λόγια λέτε ότι αυτό το προϊόν δεν μπορεί πια να ονομάζεται «χύμα τσίπουρο» και «χύμα τσικουδιά», αντίστοιχα, «παραδοσιακό τσίπουρο», δηλαδή. Έχω όλη τη νομοθεσία και την παραθέτω στο σύντομο κείμενο της επίκαιρης ερώτησης, κύριε Υπουργέ, και είδατε και εσείς ότι δεν υπάρχει πουθενά στη νομοθεσία καμμία απολύτως απαγόρευση γι' αυτήν την νομοθεσία. Αν σε αυτό επιμείνει το αρμόδιο Υπουργείο σας και ελπίζω σήμερα να μας πείτε ότι δεν επιμένετε, να μας πείτε ότι είναι μια παρανόηση, να μας πείτε ότι αυτή η εγκύκλιος δεν έλαβε την νομοθεσία, θα έρθω στη δευτερολογία μου για να σας αποδείξω ότι η νομοθεσία πουθενά δεν μιλάει για τέτοιου είδους απαγόρευση. Αλλά, επειδή φαντάζομαι ότι ξέρετε τι σημαίνουν «καζανάρηδες» και «καζανέματα», ίσως δεν χρειαστεί καν να κάνω δευτερολογία. Ευχαριστώ.
Κύριε Παπαθανάση, ορίστε, έχετε τον λόγο.
Να ευχαριστήσω την κ. Λιακούλη, για την πρόσκληση. Αλλά, θέλω να σας πω, κυρία Λιακούλη, ότι επειδή κατάγομαι από την ελληνική περιφέρεια - και είμαι υπερήφανος - είχα πολλές φορές την ευκαιρία να βρεθώ σε αυτή τη διαδικασία. Και θα έλεγα ότι είναι πράγματι μία διαδικασία, η οποία είναι παραδοσιακή και είναι μία άυλη περιουσία, η οποία έχει ο λαός μας. Θέλω όμως, να σας πω ότι η ερώτησή σας αναφέρεται σε μία σειρά από νόμους και κανονισμούς οι οποίοι ξεκινούν το 2001. Έτσι, λοιπόν, αναφέρεστε σε μία ερμηνευτική εγκύκλιο σχετικά με τον έλεγχο τον οποίον υποχρεούμαστε να κάνουμε ως Υπουργείο Ανάπτυξης. Και θέλω να σας υπενθυμίσω ότι το Υπουργείο Ανάπτυξης έχει αρμοδιότητα για τον έλεγχο και την προστασία του καταναλωτή. Επομένως, αναφέρεστε σε μία ερμηνευτική εγκύκλιο που ξεκινά από το 2001 με το ν.2969, συνεχίζει με τον ευρωπαϊκό κανονισμό 110 του 2008, συνεχίζει με τον ν.4583 του 2018, στη συνέχεια με την υπουργική απόφαση 9135 του 2017 και καταλήγει με την απόφαση της ΑΑΔΕ το 2019. Εμείς, λοιπόν, ως Υπουργείο Ανάπτυξης ερχόμαστε να δώσουμε μία ερμηνεία πώς μπορεί να ελεγχθεί από τους ελεγκτικούς μηχανισμούς η αγορά. Πάμε τώρα να δούμε ποια είναι η υποχρέωση του κράτους. Σαφώς η υποχρέωση του κράτους και της πολιτείας είναι να προστατεύει τους μικρούς αποσταγματοποιούς και αυτό το κάνει, τους προστατεύει και τους ενισχύει και θα μιλήσουμε λίγο αργότερα πώς το κάνει αυτό το κράτος. Ταυτόχρονα, όμως, είναι υποχρέωση του κράτους και της πολιτείας να προστατεύει το καταναλωτικό κοινό. Επίσης, να προστατεύει τα εμπορικά σήματα και αυτό σημαίνει ότι προστατεύει και τα προϊόντα ονομασίας προέλευσης, αλλά και τα προϊόντα γεωγραφικής ένδειξης και για αυτά μιλάμε, μιλάμε για την τσικουδιά και για το τσίπουρο. Και στη συνέχεια, είναι υποχρέωση του κράτους να τηρεί τους ευρωπαϊκούς κανονισμούς. Το τσίπουρο, λοιπόν, και η τσικουδιά, αποτελούν προϊόντα γεωγραφικής ένδειξης. Και σύμφωνα με το παράρτημα 2, άρθρο 6 και 3 του κανονισμού της Ευρωπαϊκής Κοινότητας με αριθμό 110/2008 για να μπορέσουν αυτά τα προϊόντα να λάβουν αυτή την ονομασία πρέπει να κατατεθεί από την ελληνική πολιτεία ένας τεχνικός φάκελος. Μέσα στον τεχνικό φάκελο αυτό αναγράφεται ακριβώς όλη η διαδικασία παραγωγής και το πώς πρέπει αυτά τα προϊόντα να διατεθούν στην αγορά. Πιστεύω ότι στην δευτερολογία μου ίσως, αναφερθούμε στον τεχνικό φάκελο. Και είμαι σίγουρος ότι και εσείς έχετε λάβει υπ' όψιν τον τεχνικό φάκελο αυτό. Εμείς όμως, από την άλλη πλευρά, λέμε ότι για να μπορέσουμε να προστατεύσουμε αυτές τις ονομασίες θα πρέπει να δούμε ακριβώς το πώς παράγεται το προϊόν και πώς διατίθεται. Σχετικά με τα προνόμια - και επειδή αναφέρεστε στα προνόμια και επειδή αναφέρεται και στον αριθμό των παραγωγών - θα ήθελα να σας πω το εξής ότι τα προνόμια των παραγωγών, αυτών των μικρών παραγωγών - αποσταγματοποιών είναι ότι μπορούν να αποστάζουν οκτώ ημέρες περίπου, με έναν άμβυκα 130 κιλών. Συνολικά παράγονται 1200 με 1300 λίτρα. Πληρώνουν 1,2 ευρώ ανά λίτρο, έναντι των 12 ευρώ ανά λίτρο που παράγουν αυτοί, οι οποίοι το παράγουν βιομηχανικά. Και από το σύνολο των πενήντα ένα χιλιάδων αιτήσεων που εγκρίνονται κάθε χρόνο μόνο σαράντα επτά χιλιάδες είναι για ιδιωτική χρήση. Και μιλάτε τώρα, ουσιαστικά, για τη διαφορά μεταξύ των σαράντα επτά χιλιάδων και πενήντα ένα χιλιάδων παραγωγών, δηλαδή για τέσσερις χιλιάδες παραγωγούς. Και η διαφορά και κλείνω, κύριε Πρόεδρε, είναι - και πρέπει να δούμε τι σημαίνει η παραγωγή από τους αποσταγματοποιούς - ότι οι αποσταγματοποιοί, οι μικροί αποσταγματοποιοί, μπορούν να αποστάξουν στέμφυλα σταφυλής και άλλους καρπούς όπως: Μούρα, κούμαρα, κράνα, τζίτζιφα και υπολείμματα μέλιτος, ενώ η συστηματική αποσταγματοποιοί μπορούν μόνο να αποστάξουν στέμφυλα σταφύλης.
Ορίστε, κυρία Λιακούλη, έχετε τον λόγο.
Κύριε Υφυπουργέ, με πολύ σεβασμό, αν ήξερα ότι αυτά θα μου λέγατε, θα σας διέκοπτα - επαναλαμβάνω, με σεβασμό - για να σας πω ότι όλα αυτά τα γνωρίζω. Γνωρίζω τον τεχνικό φάκελο, τον έχω μαζί μου. Γνωρίζω τις διαδικασίες. Γνωρίζω τους όρους. Διάβασα τους κανονισμούς. Είμαι και νομικός, μου είναι και πιο εύκολο ξέρετε, να τα διαβάζω αυτά. Ήρθατε να μας πείτε σήμερα στη Βουλή για τη διαδικασία. Σας περιμένουν οι διήμεροι αποσταγματοποιοί, να ακούσουν στο δια ταύτα. Ξέρουμε την τεχνική διαδικασία. Και να σας πω κάτι, γιατί το ανοίγετε το θέμα τώρα. Διαβάζω τους φακέλους και μερικές φορές αναγκαζόμαστε να κάνουμε και σχόλια του τύπου: «Πραγματικά, είναι εξαντλητικοί οι έλεγχοι, οι οποίοι γίνονται και οι προϋποθέσεις, όπως μας είπατε, κύριε Υπουργέ, είναι πολύ αυστηρές και έχει και ποσοστά και έχει και τη διαδικασία και έχει και την τιμή και έχει και το φόρο και έχει και από πού προέρχονται και μόνο από αγνά στέμφυλα και ούτω καθεξής. Την ξέρουμε τη διαδικασία. Το θέμα μας είναι το εξής ότι το παραγόμενο προϊόν είναι χαρακτηρισμένο, είναι μία άυλη αξία, όπως είπατε πολιτιστική με μεγάλη διαδρομή μέσα στο χρόνο, χρονολογείται από τη Μινωική εποχή και ούτω καθεξής. Τα γνωρίζουμε αυτά, τα συμφωνούμε. Νομίζω βλέπω το νεύμα σας. Άρα, τι έχουμε να συζητήσουμε, αν όλα αυτά που λέμε και όλος αυτός ο τεχνικός φάκελος, που εσείς μας είπατε και όλες οι προϋποθέσεις που ξεκινάνε από το 2001; Βγάλατε μία ερμηνευτική εγκύκλιο εσείς τώρα, το 2020. Καλά κάνετε και τη βγάλατε. Όμως, όλη αυτή η διαδικασία χαρακτηρίζεται με ένα όνομα: «παραδοσιακό χύμα τσίπουρο». Εμείς, λοιπόν, ερχόμαστε σήμερα στη Βουλή και σας λέμε, σαν λένε οι άνθρωποι: «Καταστρεφόμαστε, εάν αυτός ο τίτλος παρθεί από εμάς και δεν μπορεί να διατεθεί κατά αυτόν τον τρόπο στη λιανική». Δηλαδή, πραγματικά, υπάρχει, κύριε Υπουργέ, κανείς από σας, από τους συμβούλους σας, από τους ειδικούς, από τους τεχνικούς, από όλους τέλος πάντων, αυτούς τους μεγάλους νόες που υποστηρίζουν ότι αν κάποιος πάει σε ένα καφενείο παραδοσιακό - που πάτε και πάμε και μου λέτε ότι πάτε κιόλας - και καθίσει και θα παραγγείλει ένα «απόσταγμα διημέρου»; Αυτό μας λέτε; Δεν μας το λέτε. Δεν μπορεί να μας το λέτε. Δεν πιστεύω ότι μας το λέτε. Θα παραγγείλει «χύμα τσίπουρο», όπως το ξέρουμε παντού, όχι μόνο και στην ύπαιθρο, αλλά και στις συνοικίες της Αθήνας και παντού γνωρίζουμε ότι αυτή είναι η ονομασία. Οι άνθρωποι πληρούν όλες τις προδιαγραφές. Υπόκεινται σε αυστηρούς ελέγχους, που εμείς ξέρετε τι λέμε; «Ακόμα αυστηρότερους τους ελέγχους και σε αυτούς που βάζουν τα λαθραία και σε αυτούς που αλλοιώνουν τα προϊόντα. Ακόμη αυστηρότερους ελέγχους σε αυτούς. Και πάταξη αυτού του κυκλώματος. Αλλά, οι παραδοσιακοί «καζανάρηδες» θα έπρεπε - κατά τη δική μου αντίληψη και δεν κάνω πολιτική τώρα, κάνω όμως αναφορά στην πολιτιστική μας κληρονομιά που έχει και παραδοσιακά προϊόντα, κύριε Υπουργέ - θα εξαφανιστούν, εξαφανίζοντας το όνομά τους. Γιατί το όνομα είναι ταυτότητα, όπως γνωρίζετε, δεν είναι απλά ένας τίτλος, είναι η ταυτότητα του προϊόντος. Λοιπόν, σας καλούμε να μην τους εξαφανίσετε. Και αναμένω στη δευτερολογία σας να μου μιλήσετε για το όνομα. Και τα ξέρουν όλα για τους τεχνικούς φακέλους. Πείτε μας για την ονομασία του παραδοσιακού χύμα τσίπουρου τι θα την κάνετε; Και πώς θα πάρετε αυτή την εγκύκλιο - σας παρακαλώ πολύ - πίσω;
Ευχαριστούμε, κυρία Λιακούλη. Ορίστε, κύριε Υφυπουργέ, έχετε τον λόγο.
Αναφέρθηκα νωρίτερα ότι αυτό ξεκινάει από το 2001. Επομένως, η πολιτεία δεκαεννιά χρόνια παρακολουθεί αυτή την εξέλιξη και προκειμένου να κατοχυρώσει το όνομα, την επωνυμία γεωγραφικής ένδειξης, κατέθεσε έναν τεχνικό φάκελο. Ο τεχνικός φάκελος κατατέθηκε από το Γενικό Χημείο του Κράτους. Επειδή έχετε, είπατε ότι - και δεν έχω λόγους να το αμφισβητώ - ότι διαβάσατε τον τεχνικό φάκελο, να σημειώσω ότι στον τεχνικό φάκελο, τον οποίο θα τον καταθέσω στη Βουλή, αναφέρεται ότι για να μπορούμε να έχουμε αποκλειστικά αυτό το όνομα, την επωνυμία, πρέπει η εμφιάλωση - αναφέρεται η εμφιάλωση - να γίνεται στην περιοχή που παράγεται το προϊόν. Αυτό είναι το ένα. Επίσης, να σας πω ότι η ευαισθησία της πολιτείας είναι εδώ, διότι εμείς έχουμε ξεκινήσει και μιλάμε με τους παραγωγούς και της Λάρισας και της Κρήτης επομένως, θα δούμε το θέμα πώς μπορούμε να αντιμετωπίσουμε την υπόθεση του ονόματος σχετικά με την παραγωγή. Εδώ, όμως, βασική προϋπόθεση είναι ότι το Υπουργείο και το κράτος δεν πρέπει a la cart να χρησιμοποιεί και να λειτουργεί τους νόμους, αλλά πρέπει να εφαρμόζει τους νόμους. Επαναλαμβάνω, είναι κάτι το οποίο ξεκίνησε δέκα εννέα χρόνια πριν, επί κυβερνήσεως ΠΑΣΟΚ με τον συγκεκριμένο νόμο και ολοκληρώθηκε με τις υπουργικές αποφάσεις της κυβέρνησης ΣΥΡΙΖΑ και με την απόφαση της ΑΑΔΕ επί κυβερνήσεως ΣΥΡΙΖΑ. Επομένως, εμείς διευκρινιστική εγκύκλιο δώσαμε στο πώς θα γίνεται ο έλεγχος καθότι έχουμε υποχρέωση να προστατεύουμε το καταναλωτικό κοινό. Να γνωρίζει, δηλαδή, το καταναλωτικό κοινό τι ακριβώς πίνει, τι ακριβώς παραγγέλνει σε ένα εστιατόριο που πηγαίνει. Θέλω, επίσης, να σας πω ότι…
Για το όνομα θα μας πείτε, κύριε Υπουργέ;
Να συνεχίσω και θα σας πω.
Πείτε μας.
Θέλω να σας πω ότι τα προνόμια τα οποία ανέφερα νωρίτερα νομίζω ότι τα γνωρίζετε και είναι σαφή. Επομένως, το κράτος βρίσκεται εδώ για να υποστηρίξει τους μικρούς αυτούς αποσταγματοποιούς και ο φόρος ο οποίος πληρώνεται είναι 1,2 ευρώ ανά λίτρο, έναντι 12 ευρώ ανά λίτρο. Και ταυτόχρονα θέλω να σας πω ότι μόλις το 6% ζητά για παραγωγή πέραν της ιδιοκατανάλωσης. Επομένως και αυτό είναι κάτι το οποίο μας ενδιαφέρει και θα προσεγγίσουμε. Στο τέλος, όμως, θα πρέπει πρωτίστως να προστατεύσουμε το καταναλωτικό κοινό. Θα συνεχίσουμε να συζητούμε με τους παραγωγούς, έτσι ώστε να μπορέσουμε να βρούμε μία κοινά αποδεκτή λύση.
Ευχαριστούμε, κύριε Παπαθανάση. Θα προχωρήσουμε τώρα στις επόμενες δύο επίκαιρες ερωτήσεις, όπου θα τις απαντήσει ο Υφυπουργός Εσωτερικών κ. Θεόδωρος Λιβάνιος. Θα συζητηθεί πρώτα η πρώτη, με αριθμό 479/4-2-2020 επίκαιρη ερώτηση πρώτου κύκλου, του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου, προς τον Υπουργό Εσωτερικών, με θέμα: «Αντιμετώπιση της δυσμενούς διακριτικής διαχείρισης των αποφοίτων του Τμήματος Μουσικών Σπουδών του Ιονίου Πανεπιστημίου, εν όψει της προκήρυξης 1Γ/2019 του ΑΣΕΠ». Ο κ. Κωνσταντινόπουλος έχει τον λόγο.
Ευχαριστώ, κύριε Πρόεδρε. Κύριε Υπουργέ, νομίζω ότι το έχετε καταλάβει το θέμα. Είχαμε εδώ την Υπουργό Παιδείας την κ. Κεραμέως την προηγούμενη εβδομάδα, η οποία είπε δημόσια ότι αυτό που συνέβη δεν είναι ισονομία. Δηλαδή, δεν μπορεί οι απόφοιτοι του ίδιου τμήματος του ΕΚΠΑ και του ΑΠΘ να παίρνουν τα μόρια και για λόγους οι οποίοι δεν αφορούν το τμήμα του Ιονίου Πανεπιστημίου, αυτοί οι άνθρωποι στη νέα προκήρυξη του ΑΣΕΠ να μην παίρνουν τα μόρια. Το αποδέχτηκε η ίδια η κ. Κεραμέως, άρα σταματώ εκεί. Προχωρώ, όμως, στο τι είπε η κ. Κεραμέως. Η κ. Κεραμέως μου απάντησε ότι έχει κάνει εισήγηση στο ΑΣΕΠ - δεν μπορώ να καταλάβω τι είναι η εισήγηση, αλλά μη δεσμευτική, απ' ό,τι καταλαβαίνω - ώστε να αποδεχθεί τα μόρια που αφορούν τη χορήγηση ενιαίου και αδιάσπαστου τίτλου σπουδών μεταπτυχιακού επιπέδου. Μου λέει, εγώ έχω κάνει την εισήγηση, αλλά δεν μπορώ να σας δεσμευθώ. Ήρθαμε σήμερα σε εσάς, κύριε Υπουργέ, γιατί πιστεύω στο Υπουργείο Εσωτερικών. Εγώ το είπα και στην κυρία Υπουργό, δεν νομίζω ότι η κυρία Υπουργός δεν θέλει να γίνει αυτό, ούτε θέλει η Κυβέρνηση οι μισοί απόφοιτοι να πάρουν τα μόρια και οι άλλοι μισοί να μην τα πάρουν. Όμως, εδώ πρέπει να γίνει κάτι. Τι μπορούμε να κάνουμε, ώστε να γίνει πράξη και να μην υπάρχει πρόβλημα; Πρέπει να κάνουμε κάτι για τα δικαιολογητικά που θα προσκομίσουν; Πρέπει να γίνει μία νομοθετική ρύθμιση; Πρέπει να γίνει συνεννόηση με το ΑΣΕΠ; Γι' αυτό σας καλέσαμε σήμερα, κύριε Υπουργέ, εδώ. Διότι νομίζω ότι αξίζει να δώσουμε μία λύση. Αφορούν χίλιες οικογένειες που σήμερα να ξέρετε ότι μας παρακολουθούν. Ευχαριστώ.
Κύριε Κωνσταντινόπουλε, ευχαριστώ για τον χρόνο. Ο Υφυπουργός Εσωτερικών κ. Λιβάνιος έχει τον λόγο.
Ευχαριστώ, κύριε Πρόεδρε, θα ακολουθήσω το παράδειγμα του κ. Κωνσταντινόπουλου, όσον αφορά τον χρόνο. Κοιτάξτε, είναι προκήρυξη του ΑΣΕΠ και ολοκληρώθηκαν οι αιτήσεις πριν από λίγες ημέρες, στις 3 Φεβρουαρίου. Υποβλήθηκαν δυόμισι χιλιάδες αιτήσεις, υπάρχει αυτό το θέμα με τη διακριτή μεταχείριση. Η διαδικασία για να αναγνωριστεί ένα πρόγραμμα σπουδών ως ενσωματωμένο μεταπτυχιακό, το integrated το λεγόμενο, έχει μία συγκεκριμένη διαδικασία. Υπάρχει εισήγηση της Αρχής Διασφάλισης Ποιότητας στα ανώτατα πανεπιστήμια και μετά βγαίνει η διαπιστωτική πράξη του Υπουργού Παιδείας. Αυτή τη στιγμή είναι σε εξέλιξη ο διαγωνισμός. Αυτό που μπορεί να γίνει, καθώς το ΑΣΕΠ απολαμβάνει συνταγματικής αυτοτέλειας και ανεξαρτησίας και δεν δέχεται - και δεν θα πρέπει - να γίνονται παρεμβάσεις από την πολιτική ηγεσία οποιουδήποτε Υπουργείου, ιδίως του Εσωτερικών, αυτό που θα γίνει είναι στο πλαίσιο υποβολής των ενστάσεων που τυχόν υποβληθούν, να γίνει μία αξιολόγηση από το ΑΣΕΠ, το οποίο κατά νόμο αποφασίζει και μάλιστα οι αποφάσεις του δεν έχουν πλήρη αυτοτέλεια και δεν υπάγονται ούτε σε έλεγχο νομιμότητας από κανέναν, ούτε σε δικαστική κρίση. Αυτό, λοιπόν, που μπορεί να γίνει είναι να υποβληθούν, όσοι θέλουν να υποβληθούν και θεωρούν ότι δικαιούνται να υποβάλουν ενστάσεις, να πάνε στο ΑΣΕΠ να υποβάλουν την ένσταση και το ΑΣΕΠ θα τις εξετάσει κατά λόγου αρμοδιότητας. Ευχαριστώ.
Ο κύριος συνάδελφος έχει τον λόγο.
Κύριε Υπουργέ, θέλω να σας πω ότι δεν κατάλαβα. Άλλο μου είπε η κυρία Υπουργός, άλλο εσείς. Κατανοώ ότι εσείς μιλήσατε σε σχέση με την αυτονομία του ΑΣΕΠ, προς θεού, σε καμμία περίπτωση δεν θέλουμε να κάνουμε κάποια παρέμβαση που να ευνοήσει έναν, δύο ή τρεις. Εδώ μιλάμε, κύριε Υπουργέ, και θέλουμε να το καταλάβετε ως Κυβέρνηση - το οποίο το αποδέχτηκε η Υπουργός εδώ μέσα στην Αίθουσα, δεν το λέω εγώ - ότι ναι, δεν υπάρχει ισονομία, ότι έγιναν λάθη, αλλά «κάνω αυτή την εισήγηση». Σκεφθείτε τώρα, κύριε Υπουργέ, να μην μπορέσουμε να βρούμε μία λύση γι' αυτά τα παιδιά. Εμείς, βεβαίως, δεν λέμε να παρέμβουμε υπέρ κάποιας ομάδας για να του δώσουμε κάποιο δικαίωμα που δεν έχει, εδώ το κράτος αμέλησε επί έξι μήνες - στο γραφείο του Υπουργού τα είπαμε την προηγούμενη φορά - και δεν έδωσε τη διαπιστωτική πράξη. Κατανοώ ότι αυτό δεν αφορά εσάς, αλλά είναι ένα πολύ μεγάλο θέμα. Σας παρακαλώ για κάτι, το οποίο δεν είναι απλώς να κάνουμε κάτι για κάποιους ανθρώπους, πρόκειται για χίλια άτομα, τα οποία, τι ζητούν; Το πτυχίο τους που πήραν με βάση την νομοθεσία, να τους αναγνωριστεί στο ΑΣΕΠ, όπως αναγνωρίστηκε για το ΑΠΘ και για το ΕΚΠΑ. Δεν είναι κάτι άλλο. Πιστεύω ότι μπορούμε να βρούμε μία λύση. Νομίζω ότι η απάντησή σας απογοητεύει τον κόσμο. Σας κατανοώ ότι δεν θέλετε να παρέμβετε στο ΑΣΕΠ και βεβαίως δεν ζητάμε να κάνετε καμμία παρέμβαση στο ΑΣΕΠ, προς θεού! Είναι, όμως, μία αμέλεια του δημοσίου, της Κυβέρνησης, του κράτους, γι' αυτά τα παιδιά. Σας παρακαλώ, κύριε Υπουργέ και σας το λέω πολλές φορές, γιατί είναι άδικο να μην έχουν αυτά τα παιδιά τα μόρια σε αυτόν τον διαγωνισμό, όπου δεν ξέρουν πότε θα ξαναγίνει διαγωνισμός. Ευχαριστώ.
Ο κύριος Υφυπουργός, έχει τον λόγο.
Αγαπητέ, κύριε Κωνσταντινόπουλε, κατανοώ πλήρως το θέμα που έχει δημιουργηθεί. Είμαι βέβαιος ότι το ΑΣΕΠ κινείται πάντα με γνώμονα το κοινό περί δικαίου αίσθημα και νομίζω ότι θα αξιολογήσει με ιδιαίτερη ευαισθησία αυτό το θέμα. Επαναλαμβάνω ότι μία από τις μεγαλύτερες κατακτήσεις της χώρας είναι η θεσμοθέτηση του ΑΣΕΠ. Πρέπει να δούμε πώς θα ενισχυθεί, πώς θα προχωρήσει σε μία επιτάχυνση και μία καλύτερη λειτουργία όλων των προκηρύξεων που εκδίδονται, πώς θα κάνει καλύτερα τη δουλειά του από άποψη στελέχωσης και από άποψη πόρων που χρειάζεται. Αυτό που είμαι βέβαιος ότι θα κάνει η ηγεσία του ΑΣΕΠ είναι να δει υπό το πρίσμα της δικαιοσύνης και του κοινού περί δικαίου αίσθημα το συγκεκριμένο θέμα. Δυστυχώς, η δράση που μπορεί να κάνει το Υπουργείο Εσωτερικών - επειδή κατά λόγου αρμοδιότητας έχω την τιμή να απαντάω στην ερώτησή σας - ειδικά γι' αυτό το συγκεκριμένο θέμα, είναι, όπως καταλαβαίνετε, περιορισμένη. Σας ευχαριστώ.
Προχωράμε τώρα στη συζήτηση της δεύτερης με αριθμό 499/11-2-2020 επίκαιρης ερώτησης δεύτερου κύκλου, του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Εσωτερικών, με θέμα: «Αναγκαία η επανέκδοση συμπληρωματικής πρόσκλησης για κάλυψη οργανικών θέσεων σε Οργανισμούς Τοπικής Αυτοδιοίκησης (ΟΤΑ) Α΄ βαθμού». Ο κ. Αρσένης έχει τον λόγο.
Ευχαριστώ πολύ, κύριε Πρόεδρε. Κύριε Υφυπουργέ, το θέμα έφτασε σε εμένα μετά από αίτηση του Σωματείου Εργαζομένων του Δήμου Αγίας Βαρβάρας. Πρόκειται για μια υπόθεση που ξεκινάει από έναν εργαζόμενο, αλλά από ό,τι είδαμε αφορά δεκάδες εργαζόμενους σε πάρα πολλούς δήμους όλης της Ελλάδας. Ο συγκεκριμένος εργάζεται εδώ και δέκα χρόνια ως οδηγός απορριμματοφόρου. Είναι πενήντα επτά χρόνων και κινδυνεύει να μείνει άνεργος για έναν πολύ απλό λόγο. Παρ' όλο που προκηρύχθηκαν θέσεις μέσω ΑΣΕΠ για της συγκεκριμένες κατηγορίες, για να προσληφθούν αυτοί οι εργαζόμενοι που ήταν τόσα χρόνια με συμβάσεις ιδιωτικού δικαίου, η πρόσκληση δεν έφτασε σε πάρα πολλούς δήμους, δεν αναρτήθηκε, δεν ενημερώθηκαν οι εργαζόμενοι. Αυτό είχε ως αποτέλεσμα, παρ' όλο που την έψαχναν αυτή την πρόσκληση οι εργαζόμενοι, ποτέ να μην μπορούν να εντοπίσουμε την ανάρτηση, να μην υπάρχει ανάρτηση στους δήμους και ως εκ τούτου να μη γίνει η αίτηση και αυτή τη στιγμή να μείνουν με τον κίνδυνο της ανεργίας. Το θέμα είναι στο επίπεδο του αυτονόητου για έναν πολύ απλό λόγο. Ήταν τόσο μεγάλη η έλλειψη ενημέρωσης, που οι αιτήσεις δεν έφτασαν καν το ποσοστό των ανοιχτών θέσεων. Οι θέσεις που ήταν στην προκήρυξη δεν πληρώθηκαν ποτέ. Οπότε σας ζητάμε να προκηρυχθεί ξανά αυτή η πρόσκληση, τουλάχιστον για τις θέσεις που δεν καλύφθηκαν. Νομίζουμε ότι είναι αυτονόητο για ανθρώπους που πληρούν όλες τις προϋποθέσεις. Νομίζω ότι είναι άδικο για έλλειψη ενημέρωσης, που είναι ευθύνη της πολιτείας, να μην μπορέσει και να καλυφθούν οι απαραίτητες θέσεις για τους ΟΤΑ αλλά και αυτοί οι άνθρωποι να βρεθούν μετά από δέκα χρόνια εργασίας στην ανεργία.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Έχω την εντύπωση ότι το συγκεκριμένο θέμα αφορά σε όλη την Ελλάδα έναν άνθρωπο. Δεν υπάρχει άλλη τέτοια περίπτωση. Η αρμόδια δευτεροβάθμια συνδικαλιστική οργάνωση, η ΠΟΕ - ΟΤΑ, δεν έχει θέσει αυτό το θέμα ποτέ για τη συγκεκριμένη προκήρυξη. Στη συγκεκριμένη προκήρυξη προκηρύχθηκε μία θέση στον Δήμο Αγίας Βαρβάρας, όπως είχε αιτηθεί ο Δήμος Αγίας Βαρβάρας. Για κάποιον λόγο δεν υποβλήθηκε αίτηση από τον συγκεκριμένο υπάλληλο πιθανόν. Αυτός ο διαγωνισμός να υπενθυμίσω ότι έγινε και επί της προηγούμενης πολιτικής ηγεσίας του Υπουργείου Εσωτερικών. Όμως, ότι δεν υπήρξε ενημέρωση, ότι δεν υπήρξε ενημέρωση από το ΑΣΕΠ, όταν υποβλήθηκαν τόσες δεκάδες χιλιάδες αιτήσεις σε διάφορους διαγωνισμούς σε όλη την Ελλάδα, νομίζω ότι δεν στέκει ως επιχείρημα. Αυτό που θα γίνει είναι ο ίδιος ο υπάλληλος - επειδή έχουν φτάσει μια συγκεκριμένη περίπτωση - στις επόμενες προκηρύξεις που θα βγουν στην ειδικότητά του, θα μπορεί κάλλιστα να υποβάλει αίτηση. Υπάρχει η λεγόμενη συμπληρωματική 3Κ, η οποία θα βγει σε λίγες εβδομάδες. Οπότε μόλις ολοκληρωθεί το πρώτο κύμα των οριστικών πινάκων, τοποθετήσεων, ενστάσεων, όλο αυτό της 3Κ, της μεγάλης αυτής προκήρυξης του διαγωνισμού, μπορεί και εκεί κάλλιστα να υποβάλει αίτηση, προκειμένου να νομιμοποιηθεί. Αυτό που έχω να πω είναι ότι δεν έχουμε κάποιο άλλο συγκεκριμένο θέμα, όσον αφορά τη συγκεκριμένη προκήρυξη. Νομίζω ότι, όπως είχα και ενημέρωση από τον Δήμο Αγίας Βαρβάρας, είναι περισσότερο μία, αν θέλετε, εξαίρεση της εξαίρεσης, η οποία θα λυθεί με συμμετοχή του ενδιαφερόμενου σε έναν επόμενο διαγωνισμό. Ευχαριστώ.
Ορίστε, κύριε Αρσένη.
Ευχαριστώ, κύριε Πρόεδρε. Κύριε Υφυπουργέ, προκηρύχθηκαν πεντακόσιες πενήντα επτά θέσεις και διορίστηκαν τελικά εκατόν σαράντα εργαζόμενοι από τους διακόσιους δώδεκα δικαιούχους. Προφανώς δεν είναι μία συγκεκριμένη περίπτωση. Ή έγινε λάθος η προκήρυξη και είχαν αναγνωριστεί κενά τα οποία δεν υπήρχαν ή απλά δεν έγινε σωστή ενημέρωση και δεν έφτασε ποτέ να υπάρχει ο αριθμός των αιτήσεων, γιατί πολύ απλά δεν το γνώριζαν οι άνθρωποι. Είναι αρκετές οι περιπτώσεις. Θα σας καταθέσω και θα σας στείλω στο Υπουργείο και τα ονόματά τους, από διάφορους δήμους, όπως θα καταθέσω για τα Πρακτικά το κείμενο του Σωματείου Εργατών και Υπαλλήλων του Δήμου Αγίας Βαρβάρας, από το οποίο λάβαμε και την ενημέρωση. Πάλι, όμως, σας λέω ότι το θέμα ξεπερνάει τον Δήμο Αγίας Βαρβάρας. Είναι πάρα πολλοί δήμοι σε όλη την Ελλάδα που υπάρχουν αντίστοιχες περιπτώσεις. [[Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Γι' αυτό θα σας παρακαλέσω να το δείτε λίγο το θέμα και πραγματικά να προχωρήσει αυτή η επαναπροκήρυξη, τουλάχιστον μέχρι να καλυφθεί ο αριθμός που είχε προκηρυχθεί. Όταν στην κατάσταση που ζει η χώρα και με την ανεργία και με το φάσμα της ανεργίας από το οποίο απειλείται πάρα πολύς κόσμος, έχουμε προκήρυξη θέσεων εργασίας και οι αιτήσεις δεν φτάνουν να καλύψουν αυτές τις θέσεις, τότε κάτι πήγε στραβά. Προφανώς, δεν υπήρξε σωστή ενημέρωση.
Ορίστε, κύριε Λιβάνιε.
Όπως θα μπορούσε με την μακρά του εμπειρία και ως δήμαρχος ο Πρόεδρος Κακλαμάνης να σας πει, το θέμα των συμβασιούχων είναι τόσο πολύπλοκο, στο οποίο μπορεί μία προκήρυξη να έχει προβλέψει κάποιες θέσεις. Την ίδια στιγμή οι υπάλληλοι, τους οποίους αφορούν αυτές, μπορεί με δικαστική απόφαση να έχουν παραμείνει στους δήμους, να έχουν κερδίσει πρωτοβάθμια δικαστήρια, να έχουν τελεσιδικήσει πλέον αυτές οι αποφάσεις, οπότε έχει λυθεί το θέμα των υπαλλήλων αυτών και ακολούθησαν άλλο δρόμο εκτός της προκήρυξης. Υπήρχε μια σειρά εκατοντάδων, θα έλεγα, αποφάσεων δικαστηρίων που αφορά συμβασιούχους. Έτσι, λοιπόν, η σύμβαση αυτών των συμβασιούχων μετατράπηκε από ορισμένου χρόνου σε αορίστου χρόνου. Νομίζω ότι αυτός είναι και ο κυριότερος λόγος που υπάρχει διαφορά στις θέσεις. Σε κάθε περίπτωση, επαναλαμβάνω ότι οι θέσεις που αφορούν, κυρίως, την 3Κ επαναπροκηρυχθούν. Και εκεί θα υπάρχει κενό, γιατί κάποιοι ήδη είτε έχουν συνταξιοδοτηθεί είτε έχουν μονιμοποιηθεί μέσω της δικαστικής οδού και θα μπορούν κάλλιστα εκεί να υποβάλλουν θέσεις. Ευχαριστώ.
Ευχαριστούμε, κύριε Λιβάνιε. Τελείωσε ο κύκλος των δικών σας ερωταπαντήσεων. Πάμε στον τελευταίο κύκλο που είναι να απαντήσει ο Υπουργός Εργασίας και Κοινωνικών Υποθέσεων κ. Ιωάννης Βρούτσης. Θα συζητηθεί η δεύτερη με αριθμό 495/11-2-20 επίκαιρη ερώτηση πρώτου κύκλου του κ. Χρήστου Κατσώτη Βουλευτή Β3΄Νότιου Τομέα Αθηνών του Κομμουνιστικού Κόμματος Ελλάδας με θέμα τη διάκριση χορήγησης σύνταξης στους ασφαλισμένους, σύμφωνα με το ν.4387/16. Κύριε Κατσώτη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, σύμφωνα με τον ν.4387/16, εκτός από τις μεγάλες ανατροπές στα ασφαλιστικά δικαιώματα όλων των ασφαλισμένων με τον διαχωρισμό της σύνταξης σε εθνική και ανταποδοτική, την αλλαγή του τρόπου υπολογισμού του συντάξιμου μισθού, την κατάργηση της δέκατης τρίτης και δέκατης τέταρτης σύνταξης, που είναι δικό σας έργο, την αύξηση των ορίων ηλικίας στα εξήντα επτά, την κατάργηση ουσιαστικά των επικουρικών συντάξεων και άλλες ρυθμίσεις, τις οποίες όλες βέβαια, σύμφωνα με το τελευταίο νομοσχέδιο, επανανομοθετείτε, εισάγει τη διάκριση για όσους δεν έχουν σαράντα έτη διαμονής στην Ελλάδα - συμπεριλαμβάνονται και οι ομογενείς βέβαια - , για τους οποίους προεκλογικά ο σημερινός Πρωθυπουργός είχε δεσμευτεί για την απάλειψη αυτής της ρύθμισης. Συγκεκριμένα το άρθρο 7, που αναφέρεται στην εθνική σύνταξη, προβλέπει: «Δεύτερον, ειδικά στις περιπτώσεις συνταξιοδότησης εξ ιδίου δικαιώματος η εθνική σύνταξη καταβάλλεται στους δικαιούχους, εφόσον διαμένουν μόνιμα και νόμιμα στην Ελλάδα για τουλάχιστον δεκαπέντε έτη μεταξύ του δέκατου πέμπτου έτους της ηλικίας και του έτους κατά το οποίο συμπληρώνουν το προβλεπόμενο όριο ηλικίας καταβολής της σύνταξης. Η μόνιμη διαμονή για τους πολίτες χώρων εκτός Ευρωπαϊκής Ένωσης αποδεικνύεται σύμφωνα με την προβλεπόμενη διαδικασία για τη χορήγηση άδειας διαμονής σε αυτούς. Το ποσό της εθνικής σύνταξης μειώνεται για τους συνταξιούχους λόγω γήρατος κατά ένα τεσσαρακοστό για κάθε χρόνο που υπολείπεται των ετών διαμονής στην Ελλάδα, μεταξύ του δέκατου πέμπτου έτους της ηλικίας και του έτους κατά το οποίο συμπληρώνουν το προβλεπόμενο όριο ηλικίας καταβολής της σύνταξης». Με τη ρύθμιση αυτή, ιδιαίτερα την προϋπόθεση των σαράντα ετών, καταδικάζετε εργαζόμενους που έχτισαν όλες τις υποδομές της χώρας στους Ολυμπιακούς Αγώνες, το αεροδρόμιο, που σακατεύτηκαν στα έργα και στις υποδομές, αλλά και σε άλλους τομείς της οικονομίας, στον τουρισμό και αλλού, και σε πολλούς από αυτούς με εργασία από το 1992 να τους χορηγείτε τελικά εθνική σύνταξη «ψίχουλα». Έχουμε βάλει ένα παράδειγμα στην ερώτηση το οποίο είναι χαρακτηριστικό. Ένας που καταθέτει αίτηση συνταξιοδότησης το 2017 με δεκαπενταετία και είκοσι πέντε έτη διαμονής στην Ελλάδα παίρνει σύνταξη εθνική 215,62 ευρώ, δηλαδή 129,38 ευρώ λιγότερα από αυτό που οι γενικοί όροι του ασφαλιστικού προβλέπουν, δηλαδή τα 345 ευρώ. Ένας, επίσης, που καταθέτει με εικοσαετία, το 2019, με είκοσι επτά έτη στη χώρα μας, αυτός παίρνει 259 ευρώ, δηλαδή 124 ευρώ λιγότερα εθνική σύνταξη από τον ίδιο ασφαλισμένο που δούλευαν στον ίδιο χώρο, με τον ίδιο μισθό, τα ίδια χρονιά. Η ρύθμιση αυτή, πέρα του ότι χαρακτηρίστηκε «απαράδεκτη» και εισάγει διακρίσεις σε βάρος των ασφαλισμένων…
Κάντε το ερώτημα, κύριε Κατσώτη.
Τελειώνω, κύριε Πρόεδρε. Παρά τις υποσχέσεις, λοιπόν, για διόρθωση από το κόμμα της Νέας Δημοκρατίας, συνεχίζει να εφαρμόζει το άρθρο 7 του ν.4387/2016, που δεσμευόταν ότι θα καταργούσε. Σας ρωτάμε, κύριε Υπουργέ, εάν προτίθεστε να καταργήσετε αυτή τη διάκριση περί του χρόνου διαμονής του ασφαλισμένου στην Ελλάδα, ανεξαρτήτως εθνικότητας και να διασφαλίσετε τις ίδιες προϋποθέσεις χορήγησης σύνταξης σε όλους.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, το ερώτημα το οποίο θέτει ο κ. Κατσώτης είναι ένα κρίσιμο και σημαντικό ερώτημα. Και οφείλω ενώπιον της Εθνικής Αντιπροσωπείας να αποκαταστήσω την αλήθεια για ένα ζήτημα, το οποίο γίνεται και επίκαιρο, καθώς σε λίγες μέρες από σήμερα, έρχεται στη Βουλή η μεγάλη ασφαλιστική μεταρρύθμιση που θα αφήσει βαθύ το αποτύπωμα της, καθώς αποκαθιστά αδικίες. Πρόκειται για μία ασφαλιστική μεταρρύθμιση, η οποία για πρώτη φορά θα συνοδευτεί από αναλογιστική μελέτη, η οποία θα δείχνει, πρώτον, ότι το σύστημα εκπληρώνει όρους βιωσιμότητας μέχρι το 2070. Δεύτερον, ότι πολύ σύντομα η συνταξιοδοτική δαπάνη της Ελλάδος θα είναι στο μέσο όρο των ευρωπαϊκών χωρών ως προς το ΑΕΠ, κάτι που σημαίνει ότι αποκτούμε επιτέλους ένα υγιές, βιώσιμο, ελκυστικό, σταθερό ασφαλιστικό σύστημα για πρώτη φορά στην Ελλάδα με προοπτική μέλλοντος. Και στο ερώτημα, κύριε Πρόεδρε, που έμπαινε στους Έλληνες πολίτες και κυρίως, στα νέα παιδιά «θα πάρω σύνταξη;» η απάντηση είναι «ναι, θα πάρω σύνταξη». Πρόκειται για μία αξιοπρεπή σύνταξη, η οποία θα βγαίνει από ένα ασφαλιστικό σύστημα σταθερό, υγιές, που όλοι μπορούν να εμπιστευτούν και πάλι τη δημόσια κοινωνική ασφάλιση. Δεύτερον, στο ερώτημα που κάνει ο κ. Κατσώτης στη βάση του ερωτήματος που κάνει το Κομμουνιστικό Κόμμα Ελλάδας, να δώσουμε σε όλους σύνταξη, ανεξαρτήτου ελληνικής υπηκοότητας, ευθέως του απαντάω το εξής: Από το 2010, πολύ σωστά, στην πρώτη εκείνη ασφαλιστική μεταρρύθμιση είχε έρθει η έννοια της «εθνικής και ανταποδοτικής σύνταξης». Είναι ο νόμος Λοβέρδου - Κουτρουμάνη. Στη συνέχεια, ως Υπουργός, το 2012-2014, το κράτησα. Το κράτησε και ο νόμος Κατρούγκαλου. Επαναλαμβάνω, το κρατάει και η νέα ασφαλιστική μεταρρύθμιση, γιατί είναι σωστό. Είναι σωστό, διότι η εθνική σύνταξη έρχεται να δώσει στους Έλληνες πολίτες μία προνοιακού χαρακτήρα οικονομική ενίσχυση, για να ενισχύσει τη σύνταξή τους. Και το ανταποδοτικό κομμάτι είναι αυτό που εμείς βελτιώνουμε τώρα. Αφήνουμε πίσω τον νόμο Κατρούγκαλου και κάνουμε το σύστημα ανταποδοτικό, έτσι ώστε κάποιος να μένει παραπάνω χρόνια. Προσέξτε, όμως, και θα το πω, για να γίνει κατανοητό στον κόσμο: Αυτή η εθνική σύνταξη πληρώνεται από την τσέπη του Έλληνα φορολογούμενου. Κάντε έναν απλό πολλαπλασιασμό: Τα δυόμιση εκατομμύρια συνταξιούχων επί τριών εκατομμυρίων οκτακοσίων σαράντα χιλιάδων, αν πούμε ότι όλοι πάνε στα είκοσι χρόνια και στα εξήντα δύο επί δώδεκα μήνες μας βγάζει ένα νούμερο 11,5 δισεκατομμύρια ευρώ, τα οποία τα βάζει ο κρατικός προϋπολογισμός. Αυτά είναι εκτός εισφορών από αυτά που πλήρωσε κάποιος στην εργασία του. Ποιος τα πληρώνει αυτά, κύριε Κατσώτη. Θα πάρουμε ενίσχυση από κάποιο κράτος; Θα μας δώσει κάποιο κράτος για να πληρώνουμε εθνική σύνταξη «για όλους», όπως λέτε; Επειδή, όμως, έχει κι έναν υπαινιγμό μέσα η ερώτησή σας και κλείνει το μάτι στους Έλληνες βορειοηπειρώτες, θα απαντήσω στη δευτερολογία μου, για τους βορειοηπειρώτες. Κάτι ακόμα: Ποτέ ο Πρωθυπουργός δεν δεσμεύτηκε για το σύνολο. Ο Πρωθυπουργός της χώρας δεσμεύτηκε μόνο για το κομμάτι των Ελλήνων βορειοηπειρωτών, το οποίο θεώρησε για λόγους ίδιας εθνικής συνείδησης ότι πρέπει να το αποκαταστήσουμε. Τα υπόλοιπα θα τα πω στη δευτερολογία μου.
Κύριε Κατσώτη, έχετε τον λόγο.
Δεν με εκπλήσσει η απάντηση του Υπουργού. Εξάλλου, το πρωί ο κύριος Πορτοσάλτε σαν «εκπρόσωπος Τύπου» της Κυβέρνησης, έδωσε απάντηση σε αυτό το ερώτημα που έχουμε σήμερα και αναφέρθηκε στους ομογενείς από τη Βόρειο Ήπειρο, οι οποίοι έχουν το απόγευμα συγκέντρωση στην πλατεία Κλαυθμώνος. Αναφέρθηκε και στη δέσμευση του Υπουργού ότι σε δεύτερη φάση, σε άλλο νομοσχέδιο θα λύσει το θέμα. Αυτό είπε ο «εκπρόσωπος Τύπου», ο κ. Πορτοσάλτε. Φαντάζομαι ότι αυτό θα απαντήσει στη δευτερολογία του ο κύριος Υπουργός. Κύριε Υπουργέ, λέτε για μια ασφαλιστική μεταρρύθμιση που έρχεται. Πρέπει να σας πω ότι η μεταρρύθμιση που έρχεται δεν είναι άλλη από τον νόμο του Κατρούγκαλου, που βέβαια απέκτησε και δεύτερο νονό και ονομάζεται τώρα αυτός ο νόμος «Κατρούγκαλου - Βρούτση». Αυτός είναι ο νόμος που έρχεται. Διατηρεί τα πάντα. Είναι αυτό που ονομάστηκε «νόμος λαιμητόμος». Είναι αυτό που λέγαμε «ψαλιδοχέρης». Εσείς είστε ο μεγαλύτερος τώρα. Διότι πέρα από αυτό, μετά από εδώ, είναι γνωστό ότι θα πάτε να μιλήσετε στην ένωση των επαγγελματικών ταμείων. Αυτό προωθείτε, το κεφαλαιοποιητικό σύστημα. Προωθείτε το μοντέλο Πινοσέτ, τους τρεις πυλώνες, την ιδιωτικοποίηση της ασφάλισης, όπου θα ξέρει τι εισφορές δίνει ο εργαζόμενος, ιδιαίτερα ο νέος και η νέα, όμως, δεν θα ξέρει πότε τι θα πάρει πίσω. Γιατί όλα αυτά, θα είναι στην αγορά. Θα παίζονται στον τζόγο, στα διάφορα χρηματιστηριακά προϊόντα. Του λέτε να επενδύσει τις εισφορές του σε χαμηλού ρίσκου, σε μεσαίου και υψηλού. «Θες υψηλή σύνταξη;»…
Θα τα πείτε στο νομοσχέδιο αυτά. Μιλήστε για την ερώτηση τώρα.
Σε αυτή είμαι. Κύριε Πρόεδρε, με συγχωρείτε, μου κάνατε μια παρατήρηση που είναι άδικη. Διότι και ο Υπουργός απάντησε γενικά. Και εμένα μου δεν μου επιτρέπεται να απαντήσω γενικά. Αυτό είναι άδικο, κύριε Πρόεδρε.
Εγώ δεν σας το απαγόρευσα. Χάνουμε τον χρόνο.
Την παρατήρησή σας τη βλέπει ο κόσμος. Και δεν είναι σωστό. Επειδή, λοιπόν, έχουμε μπροστά μας - αν θέλετε - το ασφαλιστικό νομοσχέδιο, όπως είπατε, η απεργία στις 18 του μήνα δίνει απάντηση. Δεκάδες εργατικά κέντρα, ομοσπονδίες, σωματεία σε όλη την Ελλάδα θα απαντήσουν σε αυτό το νομοσχέδιο που φέρνετε. Διότι το ξέρουν πολύ καλά. Το διάβασαν. Γνωρίζουν ποιοι είναι τα θύματα της πολιτικής σας. Και θα δοθεί απάντηση την Τρίτη 18 Φλεβάρη και βέβαια, με κλιμάκωση παραπέρα. Κύριε Υπουργέ, λέτε: «Πληρώνει από την τσέπη του ο Έλληνας φορολογούμενος». Δηλαδή αυτοί δεν είναι φορολογούμενοι, κύριε Υπουργέ; Για παράδειγμα, αυτός που έχει είκοσι επτά έτη διαμονής δεν φορολογείται; Αυτός δηλαδή που έχει πάλι είκοσι επτά έτη δουλειάς δεν φορολογούνταν το ίδιο; Γιατί, λοιπόν, λέτε ότι αυτός που φορολογείται και είναι Έλληνας πολίτης θα παίρνει την εθνική σύνταξη, αλλά αυτός που φορολογείται και δεν έχει σαράντα χρόνια διαμονής δεν θα πάρει την ίδια σύνταξη; Τι διάκριση είναι αυτή; Τι ρατσισμός είναι αυτός σε έναν εργάτη, ο οποίος έχτισε το αεροδρόμιο, έχτισε τους Ολυμπιακούς Αγώνες; Έχτισε τα πάντα εδώ και του λέτε ότι δεν φορολογήθηκε. Τι είναι αυτό το πράγμα; Πού στηρίζετε αυτή τη θέση σας; Τι κάνετε τώρα; Λέτε στον Έλληνα: «Ξέρετε, μη συμφωνείτε με αυτά. Ο εργάτης αυτός δεν είναι Έλληνας. Είναι από κάπου αλλού». Πείτε μου: Ποια είναι η διαφορά; Φορολογείται, ναι ή όχι; Ο διαχωρισμός - λέτε - έγινε από εσάς. Μπράβο σας! Το λέω ειρωνικά βέβαια. Λέτε ότι δεν μπορεί να δοθεί σε όλους ανεξαρτήτως υπηκοότητας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και σας ξαναρωτάω: Γιατί; Γιατί αυτή η διάκριση, ενώ φορολογείται και ο ξένος εργαζόμενος που είναι εδώ, πέρα από τον βορειοηπειρώτη, που βεβαίως είναι ομογενής, πέρα από τους άλλους, που - αν θέλετε - τους χαϊδεύετε τα αφτιά…
Κύριε Κατσώτη, κλείστε, παρακαλώ.
…τους πηγαίνετε από κοντά και τους έχετε για πελατεία εκλογική. Πέρα από αυτούς, υπάρχουν και οι εργαζόμενοι συνολικά, οι οποίοι - αν θέλετε - έχουν υποστεί τις συνέπειες αυτής της πολιτικής, που εσείς, όπως φαίνεται, δεν θέλετε να την αλλάξετε. Εμείς, πάλι, θέλουμε να ακούσουν οι ομογενείς και οι ομογενείς που έχουν το απόγευμα…
Ωραία, κλείστε, παρακαλώ.
…και τους καλούμε και αυτούς στις 18 του μήνα να είναι στη συγκέντρωση, όπου θα διεκδικούν και αυτοί το αίτημά τους.
Κύριε Υπουργέ, έχετε τον λόγο.
Κοιτάξτε, κύριε Πρόεδρε, ο κ. Κατσώτης είναι αδιόρθωτα εμμονικός σε μία αντίληψη. Τι λέει ο κ. Κατσώτης, κύριες και κύριοι συνάδελφοι; Μας παρακολουθούν και τα νέα παιδιά. Λέει: «Όλου του κόσμου οι κατατρεγμένοι, ελάτε στην Ελλάδα. Και σε αυτή την Ελλάδα, οι Έλληνες φορολογούμενοι, οι Έλληνες πολίτες, μέσα από τον κόπο τους και τον ιδρώτα τους θα σας δίνουν σύνταξη». Λέει, λοιπόν, ο κ. Κατσώτης: Αφγανιστάν, Πακιστάν - και συγνώμη που αναφέρομαι σε χώρες για να το κάνω λίγο πιο κατανοητό - Μαρόκο, Αλγερία, ελάτε και όσοι δουλέψετε εδώ, πέρα από το να έχετε την ελληνική ιθαγένεια, θα παίρνετε την εθνική σύνταξη, την οποία προβλέπει ο νομοθέτης και καλώς. Επαναλαμβάνω, τρία μεγάλα κόμματα της Βουλής, ΠΑΣΟΚ, Νέα Δημοκρατία και ΣΥΡΙΖΑ, συμφωνημένο και με την Ευρώπη, έχουν πλέον ένα στέρεο σύστημα που στη φιλοσοφία του αναπτύσσει την εθνική σύνταξη, η οποία είναι το προϊόν της φορολογίας και του κόπου του Έλληνα φορολογούμενου που γεννήθηκε εδώ, που μεγάλωσε εδώ, για να δώσει ενίσχυση στη σύνταξη. Ο κ. Κατσώτης λέει: «Όχι, Έλληνα φορολογούμενε, πλήρωνε όποιον πρόσφυγα και μετανάστη έρθει στην Ελλάδα. Μοιράστε λεφτά». Και, μάλιστα, καλεί στην απεργία…
Δεν είπα αυτό στην ομιλία μου. Φορολογούμενοι είναι κι αυτοί.
Και, μάλιστα, καλεί στην απεργία ο κ. Κατσώτης……..
Όχι χαρακτηρισμούς, κύριε Υπουργέ.
Μα, με χαρακτήρισε λίγο πριν.
Να σβηστούν οι λέξεις.
Λέει, λοιπόν: «Ελάτε στην απεργία για το ασφαλιστικό της χώρας όλοι οι μετανάστες, να ενισχύσετε το Κομμουνιστικό Κόμμα στην πορεία εναντίον ενός ασφαλιστικού που το Κομμουνιστικό Κόμμα σας λέει. Ελάτε στην απεργία να απεργήσουμε εναντίον των Ελλήνων εργαζομένων και ασφαλισμένων, να τους πάρουμε τη σύνταξη, να την ισοπεδώσουμε, να πάει 80% κάτω η σύνταξη».
…(Δεν ακούστηκε)
Διότι ο κ. Κατσώτης δεν λέει ποιος θα δώσει τα λεφτά. Μήπως θα δώσει το Κομμουνιστικό Κόμμα τα λεφτά των συντάξεων ή ο κ. Κατσώτης από την τσέπη του;
Κύριε Υπουργέ…
Κύριε Κατσώτη, σας παρακαλώ! Παρακαλώ να μην γράφεται τίποτα στα Πρακτικά. Δεν έχει τον λόγο ο κ. Κατσώτης.
…
Κύριε Κατσώτη, ξέρω ότι εκνευρίζεστε. Θα δώσετε τα λεφτά από την τσέπη σας;
….
Κύριε Κατσώτη, θα σηκωθώ όρθιος!
….
Δεν γράφεται τίποτα στα Πρακτικά από αυτά που λέει ο κ. Κατσώτης. Απολύτως τίποτα!
…
Ηρεμήστε! Ηρεμήστε!
…
Δεν θα υποδείξετε στον Υπουργό ούτε εσείς, ούτε εγώ πώς θα απαντήσει.
…
Κύριε Κατσώτη, ηρεμήστε!
….
Κύριε Κατσώτη, θα σηκωθώ όρθιος! Είμαι παλιός κι εγώ!
….
Έχει ενδιαφέρον ο κ. Κατσώτης.
Κύριε Υπουργέ, παρακαλώ, ολοκληρώστε.
Έχει ενδιαφέρον ο τρόπος που αντιδρά. Διότι από τον τρόπο που αντιδρά ο κ. Κατσώτης, φαίνεται ότι τον ενοχλεί όταν λέω ότι θα πληρώσει ο ίδιος τα λεφτά αυτά που λέει και υπόσχεται…
…
Κύριε Πρόεδρε, αυτό που γίνεται, δεν είναι σωστό.
Δεν γράφεται τίποτα στα Πρακτικά από όσα λέτε εκτός μικροφώνου.
…
Δεν θα του υποδείξετε πώς θα σας απαντήσει. Ούτε εκείνος σας υπέδειξε τι λέγατε.
…
Παρακαλώ, ηρεμήστε! Σας ανακαλώ εις την τάξη! Συνεχίστε, κύριε Υπουργέ, και κλείστε κι εσείς.
Θα μιλήσω, γιατί με διέκοψε. Δεν μίλησα καθόλου. Οι διακοπές του δείχνουν μια αντίληψη αντιδημοκρατική.
Μιλάτε τέσσερα λεπτά.
Όχι, δεν μιλάω, κύριε Πρόεδρε. Περισσότερο στη δευτερολογία μου…
Ωραία. Ολοκληρώστε, παρακαλώ! Έχουμε δύο νομοσχέδιο που ακολουθούν.
Κυρίες και κύριοι συνάδελφοι, αυτό που κάνει ο κ. Κατσώτης, είναι απαράδεκτο. Προκαλεί το θυμό και την μνήμη όλων των Ελλήνων καθώς καλεί στην απεργία για το δήθεν αντι - ασφαλιστικό, που είναι μια δομική ασφαλιστική μεταρρύθμιση, όλους τους πρόσφυγες και τους μετανάστες, τάζοντας σύνταξη σε όλους. «Ελάτε και κάντε απεργία εναντίον των Ελλήνων να πάρουμε από τον κρατικό προϋπολογισμό των Ελλήνων χρήματα που αφορούν προνοιακή ενίσχυση της εθνικής σύνταξης των Ελλήνων, να τα μοιράσουμε σε όλους», χωρίς να πει αν θα τα δώσει ο ίδιος από την τσέπη του ή αν θα τα δώσει…
Κύριε Υπουργέ, σας παρακαλώ. Τρίτη φορά το επαναλαμβάνετε αυτό. Τρίτη φορά!
Πριν με διέκοψε. Η μόνη εξαίρεση την οποία θα δει το Υπουργείο Εργασίας - κι έχει δεσμευτεί ο Πρωθυπουργός - τον επόμενο μήνα - όχι σε αυτό το νομοσχέδιο, κύριε Πρόεδρε, γιατί αυτό είναι μόνο ασφαλιστική μεταρρύθμιση - αφορά στο θέμα των ομογενών της Βορείου Ηπείρου. Είναι κάτι που επεξεργάζεται αυτή τη στιγμή το Υπουργείο Εργασίας. Δεν θα διευθετήσουμε καμμιά κοινωνική κατηγορία, συνταξιοδοτικά μέσα στην ασφαλιστική μεταρρύθμιση. Το κομμάτι της Βορείου Ηπείρου, των ομογενών μας, το επεξεργαζόμαστε και θα το δούμε, με ιδιαίτερο τρόπο, όπως έχει δεσμευτεί και ο Πρωθυπουργός, τον επόμενο μήνα, στην επόμενη νομοθετική μας παρέμβαση εκ μέρους του Υπουργείου Εργασίας.
Η οποία πότε θα έρθει στη Βουλή, κύριε Υπουργέ;
Κύριε Πρόεδρε, το συγκεκριμένο νομοσχέδιο…
Περίπου.
Μάρτιο - Απρίλιο. Το δίμηνο Μαρτίου - Απριλίου.
Ωραία. Καταγράφεται στα Πρακτικά και θα το θυμόμαστε όλοι. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, σαράντα επτά μαθήτριες και μαθητές και τρεις εκπαιδευτικοί συνοδοί από το 2ο Γενικό Λύκειο Καματερού. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Προχωράμε στην πέμπτη με αριθμό 496/11-2-2020 επίκαιρη ερώτηση δευτέρου κύκλου του Βουλευτή Νομού Ηρακλείου του Κινήματος Αλλαγής κ. Βασιλείου Κεγκέρογλου, με θέμα: «Απαράδεκτη, ανάλγητη και παράνομη η απόφαση να μην εφαρμόζεται τη νομοθεσία για την καταβολή μειωμένων εισφορών για ένα χρόνο από ασφαλισμένες που αποκτούν παιδί». Κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Είναι γνωστό το δημογραφικό πρόβλημα που αντιμετωπίζει η χώρα. Είναι γνωστές οι τοποθετήσεις όλων των κομμάτων που στην επιτροπή η οποία συστάθηκε με πρωτοβουλία του Κινήματος Αλλαγής εκφράστηκαν ως αδήριτη ανάγκη και μάλιστα με συγκεκριμένες προτάσεις που έχουν συμπεριληφθεί στο πόρισμα. Θα πρέπει, λοιπόν, με κάθε πρωτοβουλία μας που άπτεται της στήριξης της οικογένειας, των παιδιών και των μητέρων να είμαστε σε αυτή την κατεύθυνση, προκειμένου να συμβάλλουμε στην αντιμετώπιση του προβλήματος. Υπενθυμίζω ότι νομοθεσία από το 2004 η οποία βελτιώθηκε το 2008 και στη συνέχεια, αφορά τη στήριξη των μητέρων για ένα χρόνο με τη δυνατότητα καταβολής μειωμένων ασφαλιστικών εισφορών κατά 50%, προκειμένου οι μητέρες αυτές να έχουν μια έμμεση στήριξη με αυτές τις μειωμένες ασφαλιστικές εισφορές. Δυστυχώς, υπήρξαν δύο εγκύκλιοι της περιόδου ΣΥΡΙΖΑ, που θολώνουν κάπως τα πράγματα και φαινόταν ότι δεν υπήρχε αμεροληψία και δικαιοσύνη στον τρόπο που τα αντιμετώπιζαν οι εγκύκλιοι. Έρχεται η Κυβέρνηση της Νέας Δημοκρατίας και τι κάνει; Αντί να διορθώσει αυτά τα οποία κακώς έκαναν οι προηγούμενοι με τις εγκυκλίους να τροποποιούν νόμους, κάνει ακριβώς το ίδιο. Το ίδιο το Υπουργείο, λοιπόν, δεν εφαρμόζει τον νόμο, παρ' ότι ο νόμος ισχύει με βάση οδηγίες που έχουν δοθεί και είναι αυτό άδικο και καλούμε τον Υπουργό να μας πει αν προτίθεται να επανεξετάσει τη θέση αυτή του Υπουργείου, βελτιώνοντας και άροντας τις όποιες αρρυθμίες υπήρξαν από τις δύο εγκυκλίους του ΣΥΡΙΖΑ και δρομολογώντας τη δίκαιη αντιμετώπιση των μητέρων με παιδιά και για την πρόβλεψη η οποία υπάρχει και διατηρήθηκε και μέσα στην κρίση. Και ήταν σημαντικό ότι μέσα στην κρίση διαφυλάχτηκε αυτή η παροχή. Ευχαριστώ, κύριε Πρόεδρε.
Κύριε Υπουργέ, ορίστε, έχετε τον λόγο.
Ευχαριστώ, κύριε Πρόεδρε. Ευχαριστώ και τον κ. Κεγκέρογλου για την ευκαιρία που μου δίνει να αποκαταστήσω μια πραγματικότητα. Έχει δίκιο στο ερώτημα στο οποίο θέτει ο κ. Κεγκέρογλου. Θέλω μάλιστα να τον συγχαρώ, πρώτον, για τα γρήγορα αντανακλαστικά, γιατί αυτός είναι ο ρόλος της αντιπολίτευσης, κύριε Κεγκέρολγου. Όπου βλέπετε ότι πραγματικά έχουμε κάποιο έλλειμα, εκεί χρειάζεται η παρέμβαση της αντιπολίτευσης. Δεύτερον, για την ευαισθησία η οποία είναι αδιαμφισβήτητα κοινή προς όλους μας και η αναγνώριση του μεγάλου θέματος που λέγεται δημογραφικό και τρίτον, ο θεσμικός τρόπος με τον οποίο κάνετε την ανάδειξη του θέματος. Και το λέω το τελευταίο, κύριε Κεγκέρογλου, διότι εσείς ως εκπρόσωπος του Κινήματος Αλλαγής, επιλέξατε τον τρόπο να έρθετε στη Βουλή, διότι άλλη συνάδελφος από άλλο κόμμα, επέλεξε με ύβρεις να αναδείξει ένα ζήτημα στο οποίο ο ΣΥΡΙΖΑ έχει την κύρια ευθύνη αυτής της αναστάτωσης που δημιουργήθηκε μόνο για ένα δίμηνο, για να είμαι ακριβής ίσως και για έναν μήνα, αν το δει κάποιος, μόνο για τον μήνα Ιανουάριο, γιατί θα αποκατασταθεί τον μήνα Φεβρουάριο. Και εξηγούμαι. Πράγματι, κύριε Κεγκέρογλου, η νομοθεσία του 3227/2004 και του 3655/2008 έφεραν αυτή τη θετική, ευεργετική διάταξη των μειωμένων εισφορών για τις μητέρες που αποκτούν παιδί. Αυτό είναι η αλήθεια. Αυτό κρατήθηκε όλο το διάστημα με εξαίρεση όταν ήλθε ο νόμος Κατρούγκαλου 4387/2016. Τότε συνέβη το εξής: Δεν συμπεριέλαβε τη συγκεκριμένη διάταξη για τις εργαζόμενες μητέρες ο νόμος, με αποτέλεσμα να δημιουργηθεί κενό νόμου. Στο κενό νόμου υπήρξαν αμφισβητήσεις διά μέσου των υπηρεσιών και αναγκάστηκε τότε με λάθος τρόπο ο ΣΥΡΙΖΑ να αντιδράσει. Τι έπρεπε να κάνει ο ΣΥΡΙΖΑ; Να φέρει μια τροπολογία που να φέρει τη διάταξη ατόφια, συμπληρώνοντας τον ν.4387. Δεν το έκανε και επέλεξε την οδό της εγκυκλίου. Και πολύ σωστά ο κ. Μηταράκης διέκοψε σε συνεννόηση αυτή την εγκύκλιο υπό την έννοια ότι δεν στηριζόταν σε νόμο. Θέλω να σας εξομολογηθώ και κάτι, κύριε Πρόεδρε. Δυστυχώς, στο Υπουργείο Εργασίας έχω δει πράγματα ασύλληπτα. Ένα μεγάλο κομμάτι της υλοποίησης του ασφαλιστικού νόμου γίνεται με εγκυκλίους και όχι με τον νόμο. Υπήρχε ο νόμος και δεν εφαρμοζόταν γιατί έβγαζε εγκυκλίους ο ΣΥΡΙΖΑ. Όμως, αυτό είναι άλλο θέμα. Θα το συζητήσουμε στο ασφαλιστικό. Κύριε Κεγκέρογλου, πράγματι, στην ερώτησή σας απαντώ: Στην ασφαλιστική μεταρρύθμιση, που μπαίνει στη Βουλή την επόμενη εβδομάδα, ερχόμαστε νομοθετικά να παρέμβουμε με νόμο και όχι με εγκύκλιο και να αποκαταστήσουμε οριστικά το ζήτημα που δημιουργήθηκε, το νομικό κενό, τον Ιανουάριο και τον Φεβρουάριο, για αυτούς δύο μήνες. Ευχαριστώ για την ερώτηση. Δεν έχω κάτι άλλο να πω. Ανταποκρίνομαι στην ερώτησή σας με θετικό τρόπο και λέω: «Ναι, μπράβο που κάνατε την ερώτηση».
Ωραία. Θα είναι πανευτυχής ο κ. Κεγκέρογλου, αλλά εγώ του δίνω τη δευτερολογία του.
Ευχαριστώ, κύριε Πρόεδρε. Θα πρέπει να τονίσω, γιατί αναφερθήκατε σε παρέμβαση άλλου κόμματος - κάθε κόμμα έχει δικαίωμα να παρεμβαίνει - ότι, πράγματι, Τρίτη πρωί, όπως είναι η προθεσμία, καταθέσαμε την επίκαιρη ερώτηση γι' αυτό το θέμα και Τρίτη απόγευμα, αφού είχαν κοινοποιηθεί οι ερωτήσεις στα κόμματα και είδαν ότι υπήρχε αυτό το θέμα, έβγαλαν ανακοίνωση, η οποία, κατά την άποψή μου, ήταν δευτερογενής αντίδραση σε ένα πρόβλημα, όμως, που δημιουργήθηκε εξαιτίας τους, και πρωτογενώς εξαιτίας τους, εξαιτίας του νόμου Κατρούγκαλου, όπως συνηθίζεται να λέμε, του ν.4387, ο οποίος δεν είχε συμπεριλάβει όπως έπρεπε τις διατάξεις και με τον τρόπο που έπρεπε και δημιουργήθηκε αυτό το πρόβλημα. Όμως, κύριε Υπουργέ, έφυγε τώρα ο κ. Μηταράκης από το Υπουργείο Εργασίας, αλλά μην τον δικαιολογείτε. Ήταν απαράδεκτος ο τρόπος με τον οποίον διέκοψε την παροχή αυτή. Ο κ. Μηταράκης γνώριζε πολύ καλά ότι μέσα σ' ένα μήνα θα ερχόταν το νομοσχέδιο. Δεν είχε κανέναν λόγο από τη στιγμή που θα ερχόταν το νομοσχέδιο να διακόψει αυτήν την παροχή, να προκαλέσει αυτήν την αναστάτωση και να δώσει και τροφή σ' αυτούς που έχουν την ευθύνη να βγουν κι από πάνω, γιατί αυτό κάνατε. Αυτό έκανε ο κ. Μηταράκης επικοινωνιακά. Έπρεπε να φέρει τη ρύθμιση και να διορθώσει το πράγμα ή να φέρει την τροπολογία, για την οποία είπατε ότι έπρεπε να φέρει ο ΣΥΡΙΖΑ. Ας την έφερνε αμέσως ο κ. Μηταράκης, να διορθωνόταν το θέμα και να προχωρούσε. Είναι απαράδεκτη η εγκύκλιος που έβγαλε και πρέπει να σας πω ότι αυτή στηρίχθηκε και στο γεγονός ότι δίνουμε το επίδομα. Τι τα φέρνει αυτά; Σας το λέω μετά λόγου γνώσεως. Αυτή είναι η αντίληψη, ενώ ξέρετε πολύ καλά ότι όταν συζητήσαμε το επίδομα, είπαμε όλοι ότι καλό είναι, το ψηφίζουμε, αλλά δεν αρκεί, γιατί χρειάζεται μια δέσμη μέτρων για το δημογραφικό, η οποία πραγματικά να δώσει λύση.
Καλυφθήκατε, κύριε Κεγκέρογλου.
Εγώ, λοιπόν, είμαι ικανοποιημένος από την τελική αντίδραση του κ. Βρούτση.
Ωραία.
Μη μας τρώτε, κύριε Πρόεδρε, και τον χρόνο που δικαιούμαστε. Εντάξει αν πηγαίνουμε παραπάνω.
Ξέρετε ότι έχουμε πίεση χρόνου.
Ευχαριστώ. Τελειώνω. Είναι θετική η αντίδραση του κ. Βρούτση, αλλά - σημειώνω ξανά ότι - δεν έπρεπε να αναγκαστούμε να κάνουμε αυτήν την ερώτηση και δεν έπρεπε να έχει προβεί ο κ. Μηταράκης σ' αυτό το δικαίωμα και να έχει αναδρομικό χαρακτήρα η ρύθμιση. Να ανακαλέσει αυτήν την εγκύκλιο. Προσέξτε, κύριε Πρόεδρε, εδώ έχει ότι δεν εφαρμόζεται για ένα διάστημα. Όχι. Η ρύθμιση πρέπει να έχει αναδρομικό χαρακτήρα από εκεί που σταματά να εφαρμόζεται για θέματα, τα οποία μπορούν να γίνουν και είναι χρήσιμα και αν έχουν καταβληθεί ποσά ολόκληρα, να συμψηφιστούν σε επόμενες ασφαλιστικές εισφορές. Ευχαριστώ πάρα πολύ και αναμένω την αναδρομική ισχύ των ρυθμίσεων αυτών στο νομοσχέδιο το πολύ σημαντικό που θα συζητήσουμε για το ασφαλιστικό.
Κύριε Υπουργέ, έχετε τον λόγο. Μόνο στο κομμάτι το δεύτερο της αναδρομικότητας να απαντήσετε.
Ευχαριστώ. Κύριε Κεγκέρογλου, είμαι υποχρεωμένος να αποκαταστήσω την αλήθεια όσον αφορά στην αλληλουχία των γεγονότων. Υπήρξε κενό νόμου από τον νόμο του ΣΥΡΙΖΑ, του νόμου Κατρούγκαλου, όπως είναι γνωστός, που δημιούργησε το νομοθετικό κενό στη βάση των οποίων δημιουργήθηκαν και ηγέρθηκαν σημαντικά ερωτηματικά από τις υπηρεσίες. Άρα, είναι κατ' εξοχήν ευθύνη του ΣΥΡΙΖΑ. Η εκκρεμότητα δημιουργείται από την 1η Ιανουαρίου του 2020. Άρα, δεν έχουμε και μεγάλη μετάβαση ενός κενού. Μπορούμε να το αντιμετωπίσουμε. Πρέπει, όμως, να επιβεβαιώσω, κύριε Κεγκέρογλου, ότι εσείς κάνατε την ερώτηση πρώτος, δηλαδή το Κίνημα Αλλαγής διά μέσου εσάς, και στη συνέχεια με μη θεσμικό τρόπο μέσα από το περιεχόμενο της ανακοίνωσής της ο ΣΥΡΙΖΑ με υβριστικό τρόπο, ενώ είχε την ευθύνη του νομοθετικού κενού που δημιουργήθηκε, ήρθε - λέει - να ανακαλύψει η Νέα Δημοκρατία και η Κυβέρνηση το ζήτημα, το οποίο οι ίδιοι δημιούργησαν. Κύριε Κεγκέρογλου, αφήνω τον ΣΥΡΙΖΑ στην άκρη. Τον κρίνει ο κόσμος. Ευθύνη δική του είναι η νομοθετική ανωμαλία που δημιουργήθηκε. Σας λέω, λοιπόν, ότι μέσα στον νόμο που θα έρθει στην ασφαλιστική μεταρρύθμιση υπάρχει διάταξη που αποκαθιστά ρητά, οριστικά και μόνιμα το ζήτημα των γυναικών - μητέρων που αποκτούν παιδί, γιατί έτσι είναι η δημογραφική πολιτική και η πολιτική του Κυριάκου Μητσοτάκη και όλων μας να στηρίξουμε την οικογένεια. Αυτό είναι το ένα. Δεύτερον, το αίτημα που λέτε ότι πρέπει να έχει αναδρομική ισχύ, βεβαίως και θα έχει. Ευχαριστώ πολύ.
Ωραία Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής σαράντα τρεις μαθήτριες και μαθητές και τρεις εκπαιδευτικοί συνοδοί από το Γενικό Λύκειο Δροσιάς Αττικής. Η Βουλή σάς καλωσορίζει. Κλείνουμε τον κύκλο των επίκαιρων ερωτήσεων με την έκτη με αριθμό 501/11-2-2020 επίκαιρη ερώτηση δευτέρου κύκλου του Βουλευτή Β2΄ Δυτικού Τομέα Αθηνών της ΜέΡΑ25 κ. Κρίτωνα - Ηλία Αρσένη προς τον Υπουργό Επικρατείας κ. Γεώργιο Γεραπετρίτη, με θέμα: «Ανάληψη πρωτοβουλιών συντονισμού της Κυβέρνησης για τα δικαιώματα των ΑΜΕΑ». Θα απαντήσει ο παρευρισκόμενος Υπουργός Επικρατείας κ. Γεώργιος Γεραπετρίτης. Κύριε Αρσένη, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, τα δικαιώματα των ΑΜΕΑ είναι ένα ζήτημα που μας έχει απασχολήσει και στον κοινοβουλευτικό έλεγχο πολλές φορές και είναι πάρα πολύ σημαντικό ζήτημα, ακριβώς επειδή αφορά σε πολλούς πολίτες, οι οποίοι βρίσκονται σε πολύ δύσκολη θέση και δεν έχουμε στήσει τους μηχανισμούς ως κράτος για να τους υποστηρίξουμε, σίγουρα όχι όσο άλλα κράτη, αλλά και σίγουρα όχι όσο θα έπρεπε. Αφορά μια δέσμευσή μας διεθνή, τη CRPD, τη σύμβαση του ΟΗΕ για τα δικαιώματα των ΑΜΕΑ, για τα άτομα με αναπηρία. Το 2017 αυτή η σύμβαση έγινε και νόμος του κράτους, ο ν.4488/2017, που ορίζει κατευθυντήριες οργανωτικές διατάξεις για την εφαρμογή αυτής της σύμβασης και δίνει σε εσάς συγκεκριμένες αρμοδιότητες συντονισμού για την εφαρμογή αυτής της σύμβασης. Η Ελλάδα έχει μείνει πάρα πολύ πίσω. Έχουμε συζητήσει σε προηγούμενο κοινοβουλευτικό έλεγχο και όλες τις εκκρεμότητες που σημειώνει και η επιτροπή του ΟΗΕ για την εφαρμογή αυτής της σύμβασης. Υπάρχει αυτήν τη στιγμή στη σελίδα του Υπουργείου Επικρατείας ότι όντως αναγνωρίζεται η δική σας αρμοδιότητα. Από εκεί πέρα, όμως, δεν υπάρχει καμμία άλλη πληροφορία για τα άτομα με αναπηρία, πού μπορούν να προστρέξουν, πώς μπορούν να προσφύγουν όταν υπάρχουν προβλήματα και δεν υπάρχει κάποιος τρόπος επικοινωνίας, πόσο μάλλον με ένα μέσο που είναι προσβάσιμο για τα άτομα με αναπηρία. Οπότε το ερώτημα είναι να ξεκαθαρίσετε αν έχετε αρμοδιότητα, αν θέλετε να δεσμευτείτε για τις πρωτοβουλίες που θα πάρετε και, συγκεκριμένα, αν προτίθεστε να ορίσετε την εθνική επιτροπή για τα δικαιώματα του ανθρώπου, την ΕΕΔΑ, ως μέρος του μηχανισμού παρακολούθησης βάσει του άρθρου 33 της σύμβασης. Ευχαριστώ πολύ.
Ευχαριστώ, κύριε Αρσένη, και για τη συνέπειά σας στον χρόνο. Κύριε Υπουργέ, έχετε τον λόγο.
Σας ευχαριστώ πολύ, κύριε Πρόεδρε. Θερμά ευχαριστώ για την επίκαιρη ερώτηση, κύριε Αρσένη. Μου δίνετε την ευκαιρία να αναφερθώ σ' ένα ζήτημα, το οποίο είναι υψίστης σημασίας για την Κυβέρνηση και το οποίο ο ίδιος ο Πρωθυπουργός το έχει αναβιβάσει στο επίπεδο του δικού του γραφείου αμέσως μετά τις εκλογές. Ήδη από τις 21 Αυγούστου του 2019 έκανε δεκτό τον Πρόεδρο της ΕΣΑΜΕΑ, της τριτοβάθμιας συνδικαλιστικής οργάνωσης, ο Πρωθυπουργός και έφτιαξε ένα συγκεκριμένο χρονοδιάγραμμα, βάσει του οποίου θα λειτουργήσει αυτήν τη δεδομένη συγκυρία το ζήτημα της προώθησης των δικαιωμάτων των ατόμων με αναπηρία. Θα ήθελα να επισημάνω, όπως προσφυώς αναφέρεται, ότι πράγματι ο Υπουργός Επικρατείας ορίζεται ως το συντονιστικό όργανο σε ό,τι αφορά στην ενσωμάτωση της νομοθεσίας και την προώθηση των δικαιωμάτων των ατόμων με αναπηρία. Και προς την κατεύθυνση αυτή έχουν ήδη συντελεστεί, το διαδραμόν επτάμηνο, μία σειρά από πολύ συγκεκριμένες ενέργειες που έχουν πραγματικά αναβαθμίσει απολύτως το ζήτημα αυτό. Θα ήθελα να αναφέρω κατ' αρχάς ότι ήδη έχουν γίνει περισσότερες από δέκα συναντήσεις στο Μέγαρο Μαξίμου και στα γραφεία του Υπουργού Επικρατείας με την τριτοβάθμια οργάνωση, την ΕΣΑΜΕΑ. Προσκλήθηκαν για πρώτη φορά, όλες οι δευτεροβάθμιες ενώσεις των ατόμων με αναπηρία. Έχουμε ήδη δεχθεί την Ένωση των Ελλήνων Παραολυμπιονικών, έχουμε δεχθεί την Ένωση των Ατόμων με Σκλήρυνση Κατά Πλάκας και ήδη αυτήν τη στιγμή που μιλάμε έχουν γίνει πολύ σημαντικές δράσεις σε δύο επίπεδα. Το πρώτο επίπεδο είναι ο οδικός χάρτης, επί τη βάσει του οποίου θα αναπτυχθεί η νομοθεσία για τα άτομα με αναπηρία και το δεύτερο είναι η ενεργοποίηση συνολικά της δημόσιας διοίκησης προς την κατεύθυνση της διευκόλυνσης των ατόμων με αναπηρία σε ό,τι αφορά στη φυσική και ψηφιακή προσβασιμότητα. Στα δύο αυτά επίπεδα να επισημάνω τα ακόλουθα: Πρώτον, σε ό,τι αφορά στο κομμάτι του οδικού χάρτη, ήδη έχει συγκροτηθεί μία τεχνική επιτροπή η οποία αποτελείται από ειδικούς από όλα τα εμπλεκόμενα Υπουργεία. Για πρώτη φορά συγκροτήθηκε αυτή η επιτροπή η οποία έχει αναλάβει πάρα πολύ συγκεκριμένες δεσμεύσεις. Αυτές οι δεσμεύσεις έχουν να κάνουν με το ακόλουθο χρονολόγιο: Εντός του μηνός Φεβρουαρίου θα έχει κατατεθεί από όλα τα αρμόδια Υπουργεία η χαρτογράφηση όλων των οργανισμών και φορέων που ασχολούνται με τα άτομα με αναπηρία. Πρόκειται για μία προκαταρτική αναγκαία ενέργεια, έτσι ώστε να μπορεί να υπάρξει ο απόλυτος συντονισμός, διότι πράγματι ισχύει το φαινόμενο ότι υπάρχει πολυδιάσπαση αρμοδιότητας μεταξύ όλων των Υπουργείων. Εντός του μηνός Μαρτίου θα έχουμε ήδη αναθέσει τα σημεία αναφοράς, θα ορίσουμε δηλαδή εκείνους τους φορείς και τα πρόσωπα τα οποία θα μπορούν να λειτουργούν ως μέσα επικοινωνίας για τα άτομα με αναπηρία. Αναμένουμε την ολοκλήρωση του οδικού χάρτη και τον ορισμό των υπηρεσιακών γραμματέων που προβλέπονται από τον ν.4622/2019 για το επιτελικό κράτος, έτσι ώστε κατά προτεραιότητα να οριστούν υπηρεσιακοί γραμματείς οι οποίοι διασφαλίζουν και τη συνέχεια της δημόσιας διοίκησης, επειδή πρόκειται για πρόσωπα μη πολιτικά. Εντός του Σεπτεμβρίου, κύριε Βουλευτά, προβλέπεται να έχουμε το εθνικό σχέδιο δράσης. Πρόκειται για μία υποχρέωση η οποία εκκρεμεί από δεκαετίες στην Ελλάδα και είμαστε πράγματι υπερήφανοι για το γεγονός ότι εντός ολίγων μηνών θα έχουμε αυτό το σχέδιο, το οποίο ουσιαστικά θα συνιστά ένα διαλειτουργικό μέσο για όλα τα Υπουργεία, έτσι ώστε να υπάρχει πάρα πολύ συγκεκριμένη θέση της ελληνικής πολιτείας σε ό,τι αφορά στα ζητήματα των ατόμων με αναπηρία. Και εντός του μηνός Δεκεμβρίου, δηλαδή εντός του τρέχοντος έτους, θα έρθει ένας νόμος ο οποίος θα θέτει συνολικά για όλα τα Υπουργεία, διυπουργικά, όλα τα ζητήματα προσβασιμότητας των ατόμων με αναπηρία και ιδιαιτέρως - και θα ήθελα με υπερηφάνεια να αναφερθώ σ' αυτό - τη συγκρότηση για πρώτη φορά στην Ελλάδα της εθνικής αρχής προσβασιμότητας. Πρόκειται για μία δέσμευση που έχει αναλάβει η ελληνική Κυβέρνηση και η οποία έχει ήδη κοινοποιηθεί σε όλους τους φορείς των ατόμων με αναπηρία.
Τα υπόλοιπα στη δευτερολογία σας, κύριε Υπουργέ.
Και για τον λόγο αυτό θεωρώ ότι με την εθνική αρχή προσβασιμότητας ουσιαστικά θα διευκολύνεται ο δρόμος των ατόμων με αναπηρία να μεταφερθούν από ένα ιατρικό μοντέλο σε ένα μοντέλο γνήσιας ένταξης. Ευχαριστώ και συγγνώμη για τον χρόνο.
Ορίστε, κύριε Αρσένη, έχετε τον λόγο.
Ευχαριστώ πολύ, κύριε Πρόεδρε. Δεν θα πάρω πολύ χρόνο στη δευτερολογία μου, γιατί ακριβώς εκκρεμεί και η νομοθετική διαδικασία. Χαίρομαι, κύριε Υπουργέ, που αναφερθήκατε στη δουλειά που έχει γίνει, που φαίνεται να είναι πολύ συγκεκριμένη και που βεβαίως δώσατε χρονοδιαγράμματα. Μας είπατε για το εθνικό σχέδιο δράσης τον Σεπτέμβριο του 2020, μας είπατε για την εθνική αρχή προσβασιμότητας τον Δεκέμβριο του 2020. Θα περιμένουμε πραγματικά, επειδή και άλλες φορές έχουν συνέλθει επιτροπές και έχουν αποφασίσει πράγματα τα οποία ποτέ δεν υλοποιήθηκαν. Πιστεύουμε, όμως, ότι εσείς τα εννοείτε και θα τα κάνετε. Θα παρακολουθούμε αυτές τις ημερομηνίες και θα είμαστε εδώ για να ελέγξουμε την πρόοδο των εργασιών για την υλοποίηση της Σύμβασης του ΟΗΕ για τα Δικαιώματα ΑΜΕΑ και στα χρονοδιαγράμματα που έχετε θέσει. Ευχαριστώ πολύ.
Και εγώ, κύριε Αρσένη. Ορίστε, κύριε Υπουργέ, έχετε τον λόγο.
Μόνο για ένα λεπτό, κύριε Πρόεδρε, θα ήθελα τον λόγο για να επισημάνω και να συμπληρώσω σ' αυτά τα οποία ορθώς ανέφερε ο κύριος Βουλευτής. Το γεγονός ότι για πρώτη φορά στην τεχνική επιτροπή, την Ειδική Επιτροπή του Οργανισμού Ηνωμένων Εθνών για τα Άτομα με Αναπηρία, υπήρξε μία πολύ εκτενής εκπροσώπηση της ελληνικής πολιτείας από το Γραφείο του Υπουργού Επικρατείας και πράγματι λάβαμε εξαιρετικά σχόλια για την παρουσία και τις απαντήσεις που δώσαμε. Θα ήθελα να επισημάνω ότι το εθνικό σχέδιο δράσης ουσιαστικά θα ενσωματώσει όλες τις συστάσεις που έχουν γίνει, περιλαμβανόμενης της χρήσης της εθνικής επιτροπής για τα δικαιώματα του ανθρώπου ως ανεξάρτητου φορέα αξιολόγησης της νομοθεσίας για τα άτομα με αναπηρία και βρισκόμαστε σε μία διαρκή αλληλεπίδραση με την ειδική επιτροπή κατά τρόπο ώστε και το εθνικό σχέδιο δράσης, σε πρώτη φάση και σε δεύτερη φάση ο νόμος για την εθνική αρχή προσβασιμότητας και τις λοιπές αξιολογικές δράσεις υπέρ ψηφιακής και φυσικής προσβασιμότητας να ενσωματώνουν όλο το «acquis» του διεθνούς δικαίου για τα άτομα με αναπηρία. Ευχαριστώ πολύ.
Τελειώσαμε, λοιπόν, με μία πολύ σημαντική ερώτηση του κ. Αρσένη και με μία εξαιρετική απάντηση - που ελπίζω να τηρηθούν οι δεσμεύσεις - εκ μέρους του κ. Γεραπετρίτη. Κυρίες και κύριοι συνάδελφοι, στο σημείο αυτό ολοκληρώθηκε η συζήτηση των επίκαιρων ερωτήσεων.
Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής των άρθρων και του συνόλου του σχεδίου νόμου του Υπουργείου Υγείας: «Κύρωση της από 3.2.2020 επιμέρους Σύμβασης Δωρεάς - Έργο Ι και της από 3.2.2020 Τροποποιητικής Σύμβασης της από 3.6.2019 επιμέρους Σύμβασης Δωρεάς - Έργο VI μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας». Η Διάσκεψη των Προέδρων, στη συνεδρίασή της 6ης Φεβρουαρίου 2020, αποφάσισε ομόφωνα τη συζήτηση του νομοσχεδίου σε μία συνεδρίαση ενιαία επί της αρχής και επί των άρθρων. Προτείνω, λοιπόν, να λάβουν τον λόγο οι εισηγητές και οι ειδικοί αγορητές για δεκαπέντε λεπτά, όπως είπαμε και στη Διάσκεψη και να μην υπάρξουν εγγραφές ομιλητών. Ως προς το σκέλος αυτό…
Όχι, διαφωνούμε.
Όχι, κύριε Πρόεδρε.
Ομόφωνη απόφαση της Διάσκεψης των Προέδρων ήταν αυτή με αιτιολογικό, αγαπητέ κύριε Παπαδόπουλε, ότι μεταφέρθηκε το σχέδιο νόμου της Παρασκευής ως δεύτερο νομοσχέδιο σήμερα, γιατί είχε υποβληθεί αίτημα από συναδέλφους της περιφέρειας να μπορέσουν το μεσημέρι της Παρασκευής να αναχωρήσουν. Και είπαμε ότι για το σχέδιο νόμου αυτό - και επαναλαμβάνω ομόφωνη ήταν η απόφαση - έγινε αυτό, όπως το ακούσατε.
Εντάξει, διαφωνούμε.
Εντάξει, μπορεί να διαφωνείτε, αλλά ο εκπρόσωπός σας στη Διάσκεψη των Προέδρων ψήφισε «ναι». Εσείς μπορεί να έχετε δικαίωμα να διαφωνείτε, αλλά η Ολομέλεια τηρεί την απόφαση η οποία ήρθε ομοφώνως από τη Διάσκεψη.
Δεν είχαμε ενημερωθεί όπως έπρεπε, κύριε Πρόεδρε!
Από εκεί και πέρα, ξεκινάμε τη διαδικασία.
Το Σώμα δεν μπορεί να αποφασίσει τώρα γι' αυτό δηλαδή;
Όταν ανέβετε στο Βήμα… [[Θόρυβος στην Αίθουσα]] Κύριε Πολάκη, δεν έχετε τον λόγο. Επί του θέματος αυτού δεν δίνω τον λόγο. Είναι τετελεσμένο. Όταν ανέβετε στο Βήμα, βεβαίως, έχετε το δικαίωμα να διαφωνήσετε και επί του «ναι» που είπε ο εκπρόσωπός σας.
Το Σώμα δεν μπορεί να αποφασίσει γι' αυτό δηλαδή;
Το Σώμα, αν θέλετε να αποφασίσει, σας λέω ότι με βάση την κοινοβουλευτική δεδηλωμένη είναι δεδομένο ότι επικυρώνει αυτή την απόφαση.
Να το αποφασίσει!
Ωραία, συμφώνησε και το Σώμα κατά πλειοψηφία.
Να το βάλετε!
Να ερωτηθεί η Κοινοβουλευτική Ομάδα της Νέας Δημοκρατίας.
Κύριε Παπαδόπουλε, τώρα είστε και παλιός και πολύ σοβαρός άνθρωπος.
Επειδή είμαστε παλιοί το λέμε.
Ξέρετε, λοιπόν, ότι γίνεται πάντα με βάση την αριθμητική κοινοβουλευτική πλειοψηφία. Ορίστε, κύριε Λιούπη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, το σημερινό νομοσχέδιο είναι κύρωση μέρους ενός συνολικότερου εξαιρετικά φιλόδοξου εγχειρήματος που ξεκίνησε με πρωτοβουλία του Ιδρύματος «Σταύρος Νιάρχος» για την ενίσχυση του Εθνικού Συστήματος Υγείας. Το Ίδρυμα «Σταύρος Νιάρχος» ανέλαβε μέσω του προγράμματος «Πρωτοβουλία για την Υγεία» να ενισχύσει τις δομές υγείας, αλλά και την εκπαίδευση με δωρεές ύψους 400 εκατομμυρίων ευρώ και πλέον. Η συγκεκριμένη επιλογή του ιδρύματος να διαθέσει ένα τεράστιο χρηματικό ποσό για την αναβάθμιση της δημόσιας υγείας έρχεται την κατάλληλη χρονική στιγμή. Είναι δεδομένα τα χρόνια και πολλά προβλήματα που αντιμετωπίζει το Εθνικό Σύστημα Υγείας, ειδικά μετά το πέρας μίας δεκαετίας δύσκολης οικονομικής κρίσης με έλλειψη υποδομών και υποστελέχωση. Ήδη προεκλογικά η Νέα Δημοκρατία είχε θέσει ψηλά τον πήχη βάζοντας ως προτεραιότητα την εξασφάλιση ποιοτικής δημόσιας υγείας για όλους τους πολίτες. Ο Πρωθυπουργός Κυριάκος Μητσοτάκης, η ηγεσία του Υπουργείου Υγείας σχεδιάζουν ένα σύστημα δημόσιας υγείας που ανταποκρίνεται πλήρως στις απαιτήσεις της εποχής, ένα σύγχρονο, αποτελεσματικό και φιλικό προς τον ασθενή περιβάλλον παροχής ιατρικών υπηρεσιών. Σε αυτό το πλαίσιο, η συνεργασία της σημερινής Κυβέρνησης με το Ίδρυμα «Σταύρος Νιάρχος» ήταν εξαρχής άριστη με στόχο τη βέλτιστη αξιοποίηση της συνολικής δωρεάς. Από την πλευρά της η Κυβέρνηση απομάκρυνε όλα τα γραφειοκρατικά εμπόδια, ώστε να ολοκληρωθούν τάχιστα οι απαιτούμενες διαδικασίες και να ενισχυθεί η δημόσια υγεία προς όφελος των πολιτών. Οι δράσεις που αναλαμβάνει το Ίδρυμα «Σταύρος Νιάρχος» για τη δημόσια υγεία καταγράφηκαν στον ν.4564/2018 και στις τροποποιήσεις του και περιλαμβάνουν την υλοποίηση των εξής έργων: Πρώτον, του Γενικού Νοσοκομείου Κομοτηνής, δεύτερον, του Νοσοκομείου Παίδων Θεσσαλονίκης, τρίτον, του Νοσοκομείου Σπάρτης, τέταρτον, τη χρηματοδότηση του εξοπλισμού και εκπαιδευτικών και μεταπτυχιακών προγραμμάτων για το Τμήμα Νοσηλευτικής της Σχολής Επιστημών Υγείας του Πανεπιστημίου Αθηνών και του Κέντρου Εκπαίδευσης Νοσηλευτών του νοσοκομείου «Ευαγγελισμός», πέμπτον, την προμήθεια και εγκατάσταση ιατρικού εξοπλισμού στον «Ευαγγελισμό», έκτον, την προμήθεια νέου εξοπλισμού, καθώς και τη συντήρηση του υφιστάμενου για τις αεροδιακομιδές του ΕΚΑΒ, έβδομον, την προμήθεια και εγκατάσταση ειδικού ιατρικού εξοπλισμού σε επιλεγμένα δημόσια νοσηλευτικά ιδρύματα της χώρας, όγδοον, τη χρηματοδότηση εκπαιδευτικών προγραμμάτων σχετικά με τις ενδονοσοκομειακές λοιμώξεις και την αντιμετώπιση του τραύματος, καίρια ζητήματα στον τομέα της υγείας με νοσηρότητα και θνητότητα. Το σύνολο των δράσεων αυτών διαμορφώνει μια προσεκτικά σχεδιασμένη αναβάθμιση του Εθνικού Συστήματος Υγείας. Προκειμένου για την άμεση εκκίνηση του προγράμματος «Πρωτοβουλία για την υγεία», η Κυβέρνηση κινήθηκε ταχύτατα και έφερε τον περασμένο Οκτώβριο όλες τις απαραίτητες συμβάσεις προς κύρωση στο ελληνικό Κοινοβούλιο συμπεριλαμβανομένων και των δύο σημερινών. Η πρώτη σύμβαση που περιλαμβάνεται στο σημερινό νομοσχέδιο είναι η από 3-2-2020 Σύμβαση Δωρεάς - Έργο Ι, Παράρτημα V του ν.4564/2018 και αφορά στην ίδρυση του «Γενικού Νοσοκομείου Κομοτηνής Ίδρυμα «Σταύρος Νιάρχος». Η Κυβέρνηση έχει ήδη ανταποκριθεί στις μέχρι σήμερα υποχρεώσεις της σε σχέση με τις απαραίτητες διαδικασίες που πρέπει να προηγηθούν της έναρξης των διαδικασιών. Το πρώτο ζητούμενο είναι η δημιουργία του απαραίτητου οδικού δικτύου του νοσοκομείου. Ως προς αυτό, λοιπόν, ολοκληρώθηκε με ταχύτατους ρυθμούς η εκπόνηση των μελετών, η περιβαλλοντική αδειοδότηση και η έγκρισή τους από τις αρμόδιες υπηρεσίες. Το Γενικό Νοσοκομείο Κομοτηνής Ίδρυμα «Σταύρος Νιάρχος» θα αντικαταστήσει το «Γενικό Νοσοκομείο Κομοτηνής Σισμανόγλειο» και θα παρέχει υπηρεσίες σε ενήλικες και παιδιά καλύπτοντας τις ανάγκες όλης της περιοχής της ανατολικής Μακεδονίας και της Θράκης. Θα διαθέτει, επίσης, μία επιπλέον ψυχιατρική νοσηλευτική μονάδα ενηλίκων και μία μονάδα τεχνητού νεφρού. Το Ίδρυμα «Σταύρος Νιάρχος» αναλαμβάνει τη διεκπεραίωση όλων των εργασιών, οι οποίες περιλαμβάνουν αναλυτικά το κόστος εκπόνησης όλων των μελετών, το κόστος κατασκευής των εγκαταστάσεων, το κόστος διαμόρφωσης του περιβάλλοντος χώρου και το κόστος αγοράς και τοποθέτησης του ιατρικού, ξενοδοχειακού εξοπλισμού και του εξοπλισμού για τη συντήρηση όλων των χώρων που θα είναι άριστης ποιότητας και σύγχρονης τεχνολογίας. Το συνολικό έργο για την κατασκευή και τον εξοπλισμό του νέου νοσοκομείου έχει προϋπολογισμό 105 εκατομμύρια ευρώ. Πρόκειται για ένα μεγάλο έργο το οποίο θα καταλαμβάνει μία έκταση 25.000 τετραγωνικών μέτρων. Η τοποθεσία ανέγερσης του νοσοκομείου θα απέχει 500 μέτρα περίπου από την Εγνατία Οδό και 7 χιλιόμετρα από την πόλη της Κομοτηνής. Μάλιστα, η ολοκλήρωση του έργου προβλέπεται να γίνει σε πενήντα τρεις μήνες μετά την κύρωση της σύμβασης, δηλαδή υπολογίζεται μέχρι τον Ιούνιο του 2024. Το πλέον πρωτοποριακό στοιχείο που θα διαθέτει το νέο νοσοκομείο είναι αναμφίβολα η πλήρης ψηφιοποίηση όλων των συστημάτων. Το νοσοκομείο θα χρησιμοποιεί προηγμένα πληροφοριακά συστήματα για όλες τις υπηρεσίες, ιατρικές, νοσηλευτικές και διοικητικές με βάση τα διεθνή πρότυπα κατά HIMSS. Η χρήση τεχνολογίας αιχμής σε όλα τα επίπεδα διασφαλίζει ότι το Γενικό Νοσοκομείο Κομοτηνής θα παρέχει άριστες υπηρεσίες στους ασθενείς με μικρότερο κόστος. Παράλληλα, το ίδρυμα αναλαμβάνει και την εκπαίδευση του προσωπικού σε σχέση με τη χρήση των συστημάτων υποδομών και του ιατροτεχνολογικού εξοπλισμού. Επομένως μ' αυτό τον τρόπο θα δημιουργηθεί ένα πολύ σύγχρονο νοσοκομείο που θα συνιστά πρότυπο στον ελλαδικό χώρο. Κατ' ελάχιστον δεκαοκτώ μήνες πριν από την ολοκλήρωση του έργου, το ελληνικό δημόσιο θα συστήσει το νομικό πρόσωπο ιδιωτικού δικαίου το οποίο θα αναλάβει τη διαχείριση του νέου νοσοκομείου με βάση τον οργανισμό του «Γενικού Νοσοκομείου Κομοτηνής Ίδρυμα Σταύρος Νιάρχος» εκατόν ογδόντα μίας κλινών και πολλαπλάσιο προσωπικό από το σημερινό «Σισμανόγλειο». Η επιλογή της νομικής μορφής του νομικού προσώπου ιδιωτικού δικαίου για το νέο νοσοκομείο είναι μία τομή στη δημόσια υγεία. Κατά γενική ομολογία, αλλά και με βάση την εντελώς πρόσφατη έρευνα του Οργανισμού Έρευνας και Ανάλυσης «ΔΙΑΝΕΟΣΙΣ», τα δημόσια νοσοκομεία παρουσιάζουν σημαντικά προβλήματα ανισοκατανομής κλινών, κλινικών, εργαστηρίων και προσωπικού, σημαντικές ελλείψεις προσωπικού και αναχρονιστικές και αναποτελεσματικές μορφές διοίκησης. Όσοι έχουμε εργαστεί στο δημόσιο νοσοκομείο γνωρίζουμε από πρώτο χέρι το πόσο δυσκίνητες και απελπιστικά αργές είναι οι διαδικασίες. Ένα σύγχρονο σύστημα υγείας, όπως το οραματιζόμαστε όλοι και όπως αξίζει στους ασθενείς, θα πρέπει να διαθέτει γρήγορους μηχανισμούς κάλυψης των αναγκών του. Θα πρέπει να μπορεί να προμηθεύεται άμεσα τα απαραίτητα υλικά μέσα, θα πρέπει να προσαρμόζει τάχιστα τον εξοπλισμό του με βάση τις τεχνολογικές και ιατρικές εξελίξεις. Η νομική μορφή του νομικού προσώπου ιδιωτικού δικαίου εξασφαλίζει ακριβώς αυτό, μια μεγαλύτερη ευελιξία στη διαχείριση των θεμάτων χάρη στη διοικητική και οικονομική αυτοτέλεια που θα έχει το νοσοκομείο. Βέβαια, όλα αυτά θα τελούν πάντοτε υπό την εποπτεία του δημοσίου και του απαραίτητου οικονομικού ελέγχου από το Υπουργείο Υγείας. Σε καμμία περίπτωση δεν πρόκειται για ιδιωτικό νοσοκομείο, αλλά για την καλύτερη δυνατή μορφή, κατά τη γνώμη μου, ενός δημοσίου νοσοκομείου. Μάλιστα, εξασφαλίζονται πλήρως οι εργαζόμενοι, αφού το προσωπικό που υπηρετεί ήδη στο Νοσοκομείο Κομοτηνής θα μεταφερθεί στο νέο νοσοκομείο με την ίδια σχέση εργασίας, βαθμό και κλάδο και με μεγάλη ενίσχυσή του. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΧΑΡΑΛΑΜΠΟΣ ΑΘΑΝΑΣΙΟΥ]] Επομένως υπό τη μορφή του νομικού προσώπου ιδιωτικού δικαίου το νέο Νοσοκομείο Κομοτηνής θα διαθέτει όλα τα εφόδια για να διαδραματίσει πρωταγωνιστικό ρόλο σε μια νέα εποχή που ξεκινάει για το Εθνικό Σύστημα Υγείας, με στόχο το σύνολο των νοσηλευτικών ιδρυμάτων να αναβαθμιστούν, να εξοπλιστούν με όλα τα απαραίτητα τεχνολογικά μέσα, ώστε να παρέχουν τις καλύτερες δυνατές υπηρεσίες στους ασθενείς. Η δεύτερη σύμβαση που περιλαμβάνει το σημερινό νομοσχέδιο συνιστά τροποποίηση της από 3-6-2019 «Σύμβασης Δωρεάς - Έργο VI μεταξύ του ελληνικού δημοσίου και του Ιδρύματος «Σταύρος Νιάρχος»». Η αρχική σύμβαση προέβλεπε προμήθεια και εγκατάσταση ιατρικού εξοπλισμού, PET/CT, τομογραφία εκπομπής ποζιτρονίων στα νοσοκομεία Ηρακλείου, Ιωαννίνων, Λάρισας και Αλεξανδρούπολης, όπως και τη δημιουργία μονάδων παραγωγής ραδιοφαρμάκων στα νοσοκομεία Ηρακλείου, Ιωαννίνων, Λάρισας και Θεσσαλονίκης «Παπαγεωργίου». Με πρωτοβουλία της ελληνικής Κυβέρνησης τροποποιείται η αρχική σύμβαση, προκειμένου να ακυρωθεί το σκέλος που αφορά στις μονάδες παραγωγής ραδιοφαρμάκων. Ταυτόχρονα, προσαρμόζεται ο προϋπολογισμός του συγκεκριμένου έργου που πλέον θα ανέρχεται σε 9 αντί για 17 εκατομμύρια ευρώ. Πράγματι, τον χρόνο που είχε υπογραφεί η αρχική σύμβαση, η τιμή κάθε δόσης ραδιοφαρμάκου είχε διαμορφωθεί στα 700 ευρώ συν ΦΠΑ. Ωστόσο, με την ανάπτυξη ανταγωνισμού μεταξύ επιχειρήσεων που δραστηριοποιούνται στην παραγωγή ραδιοφαρμάκων, η τιμή του πλέον έχει διαμορφωθεί στα 330 ευρώ πλέον ΦΠΑ. Επίσης, η Κυβέρνηση έχει ήδη δρομολογήσει τη μείωση του συντελεστή ΦΠΑ για τα ραδιοφάρμακα στο 6%, με αποτέλεσμα το συνολικό κόστος να μειωθεί περαιτέρω. Επομένως, με βάση τους τελευταίους υπολογισμούς δεν είναι προς το συμφέρον του ελληνικού δημοσίου να υποστηρίξει αυτοτελώς το κόστος παραγωγής των ραδιοφαρμάκων, αφού πλέον οι τιμές της αγοράς του κυμαίνονται σε λογικά επίπεδα. Κρίθηκε, λοιπόν, πιο χρήσιμο τα χρήματα της δωρεάς του Ιδρύματος «Σταύρος Νιάρχος», με τη σύμφωνη γνώμη του, να κατευθυνθούν σε άλλες ανάγκες του συστήματος δημόσιας υγείας. Και οι δύο συμβάσεις που έρχονται σήμερα προς κύρωση, ιδίως όμως η σύμβαση που αφορά στη δωρεά για την κατασκευή του νέου Νοσοκομείου Κομοτηνής, ανοίγουν τον δρόμο για σύγχρονες δομές υγείας, βοηθούν στο να γίνει πραγματικότητα η δέσμευση της Νέας Δημοκρατίας και του Πρωθυπουργού για ανθρωποκεντρική δημόσια υγεία με προσήλωση στον ασθενή. Η δημόσια υγεία εστιάζει πλέον στην παροχή βέλτιστων ιατρικών υπηρεσιών, αλλά και σε έναν ακόμη παράγοντα καθόλου αμελητέο, δηλαδή την ενίσχυση της ψυχολογίας του ασθενή. Το Γενικό Νοσοκομείο Κομοτηνής Ίδρυμα «Σταύρος Νιάρχος» με κτήρια υψηλής αισθητικής θα διαθέτει έναν καταπράσινο περιβάλλοντα χώρο αποτελούμενο από χίλια περίπου δέντρα και θα έχει ως κύριο χαρακτηριστικό του το φως σε όλους τους εσωτερικούς χώρους. Η Κυβέρνηση είναι αποφασισμένη να αξιοποιήσει πλήρως κάθε ιδιωτική πρωτοβουλία και, μάλιστα, να δώσει περαιτέρω κίνητρα σε ιδρύματα και ιδιώτες που επιθυμούν να συνδράμουν το ελληνικό δημόσιο. Σ' αυτό το πλαίσιο, η Κυβέρνηση πρόκειται άμεσα να τροποποιήσει το παρόν νομοθετικό πλαίσιο που αφορά στον εθελοντισμό με την παροχή φορολογικών κινήτρων. Ταυτόχρονα, με χθεσινή τροπολογία θεσπίστηκε η απαλλαγή από τον ΦΠΑ για τις χορηγίες των ιδρυμάτων, ώστε να δοθεί επιπλέον κίνητρο για δωρεές. Μάλιστα, προτάσσοντας τη μέγιστη δυνατή απορρόφηση κονδυλίων υπό τη μορφή δωρεών προς το ελληνικό δημόσιο, πρόκειται να δημιουργηθεί ψηφιακή πλατφόρμα ώστε τα Υπουργεία να γνωστοποιούν τις ανάγκες τους και, ταυτόχρονα, τα ιδρύματα να καταγραφούν τις χορηγίες που προσφέρουν. Η δημόσια υγεία είναι το βασικό χαρακτηριστικό ενός κράτους δικαίου και οφείλουμε να την προστατεύσουμε με τον καλύτερο δυνατό τρόπο. Όσοι είναι αντίθετοι με τις αλλαγές που φέρνει το σημερινό νομοσχέδιο θα πρέπει να λάβουν υπ' όψιν τους ότι δεν μπορούμε να επιλέγουμε μονίμως τη στασιμότητα υπό τον φόβο της αλλαγής. Όταν κάτι είναι μακροχρόνια προβληματικό, οφείλουμε να το αλλάξουμε και, μάλιστα, οφείλουμε να προχωρήσουμε σε δομικές αλλαγές για να φέρουμε την καινοτομία στην υγεία. Σας ευχαριστώ, κύριε Πρόεδρε.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεννέα μαθήτριες και μαθητές και ένας εκπαιδευτικός συνοδός τους από το 10ο Δημοτικό Σχολείο Καλλιθέας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο τώρα έχει ο εισηγητής του ΣΥΡΙΖΑ κ. Παύλος Πολάκης.
Ευχαριστώ, κύριε Πρόεδρε. Κύριε Υπουργέ, κύριοι συνάδελφοι, θα ήθελα κατ' αρχάς να καταγγείλω τη διαδικασία. Από πού κι ως πού δεν μπορούν να μιλήσουν οι Βουλευτές; Θέλετε να το περάσουμε «ψεκάστε, σκουπίστε, τελειώσατε», γιατί δεν είναι υπερασπίσιμα αυτά που κάνετε; Δεν μπορώ να καταλάβω γιατί συνέβη αυτό το πράγμα. Είναι πολύ σοβαρό αυτό που κουβεντιάζουμε σήμερα και πρέπει κάποιοι Βουλευτές να τοποθετηθούν. Πάμε, λοιπόν, τώρα στην ουσία. Τα είπα αναλυτικά στην επιτροπή, θα τα ξαναπώ εν τάχει σήμερα, γιατί, δυστυχώς, τελικά επιβεβαιώνεται, κύριε Υπουργέ, με βάση την υπερασπιστική σας επιχειρηματολογία ειδικά για τα κυκλοτρόνια ότι αυτό το οποίο έχετε αποφασίσει να κάνετε είναι να τα δώσετε όλα στους ιδιώτες και δεν πρέπει να πειράξουμε μία τρίχα από την κεφαλή των προμηθευτών των νοσοκομείων! Υπάρχουν καινούργια, κύριε συνάδελφε και στην ιατρική. Θα τα ακούσετε σε λίγο. Αναφέρομαι εν τάχει στα της σύμβασης. Αυτή η δωρεά είναι ιστορική. Τα είπα στην επιτροπή, τα ξαναλέω εν τάχει. Είναι ιστορική γιατί για πρώτη φορά ένα κοινωφελές ίδρυμα αποδέχεται πρόταση του ελληνικού δημοσίου σε σχέση με τον σχεδιασμό που έχει για την ανάπτυξη του δημόσιου συστήματος υγείας και αποδέχεται την πρόταση του ελληνικού δημοσίου για το τι ακριβώς έργα πρέπει να κάνει στον δημόσιο τομέα που θα δράσουν συμπληρωματικά και ενισχυτικά αυτών που έκανε τα προηγούμενα χρόνια το ελληνικό δημόσιο, η ελληνική κυβέρνηση, η κυβέρνηση ΣΥΡΙΖΑ. Η κατ' αρχάς πρόταση του Ιδρύματος «Σταύρος Νιάρχος» ήταν να ξαναφτιάξει με 200 εκατομμύρια ευρώ τον «Ευαγγελισμό» από τα υπόγεια μέχρι τον εντέκατο όροφο. Εμείς του είπαμε ότι δεν χρειάζεται να γίνει αυτό το πράγμα στον «Ευαγγελισμό», διότι υπήρξε η δωρεά της Εθνικής Τράπεζας, έχουν φτιαχτεί τα ΤΕΠ, έχουν υπάρξει ξενοδοχειακές αναβαθμίσεις στο νοσοκομείο και υπάρχει πρόγραμμα εξοπλισμού που χρηματοδοτήσαμε εμείς από δημόσιες επενδύσεις. Του είπαμε ότι αυτό που χρειαζόμαστε, εφόσον θέλει να δώσει τόσα χρήματα, είναι να βοηθήσει το Νοσοκομείο της Κομοτηνής που είναι το παλαιότερο της χώρας, το Παιδιατρικό Νοσοκομείο στη Θεσσαλονίκη το οποίο δεν υπάρχει στη Βόρεια Ελλάδα, την ανανέωση των πτητικών μέσων του ΕΚΑΒ. Ανοίξαμε τις δύο βάσεις αεροδιακομιδών στη Σύρο που ήταν αίτημα των Κυκλαδιτών για σαράντα χρόνια, στο Άκτιο και από την άλλη μεριά τα πτητικά μέσα που ήδη λειτουργούν, είχαν αγοραστεί επί ΠΑΣΟΚ και τα τρία έπεσαν ενώ τα άλλα τρία δεν είχαν συμβόλαια συντήρησης! Ολοκλήρωσαν τις ώρες τους και «έκατσαν»! Μάλιστα, παρήγγειλαν και δύο αεροπλάνα τότε και αφού τα πήραμε, διαπιστώσαμε ότι δεν χωρούσαν να μπουν μέσα τα φορεία. Τέτοιες ήταν οι παραγγελιές που κάναμε μία φορά και έναν καιρό! Κι έτσι φαγώθηκαν τα λεφτά και έτσι χρεοκόπησε η χώρα! Του είπαμε, λοιπόν, αν μπορεί να βοηθήσει εκεί. Μας είπαν «ναι». Επίσης, του είπαμε και για τα εκπαιδευτικά προγράμματα, για το «Τραύμα» και για την εκπαίδευση των χειρουργών και των αποφοίτων της Ιατρικής, κάτι που το αποδέχτηκαν και με τη δική μας δέσμευση ότι όταν τελειώσει η δωρεά, θα συνεχίσει με χρηματοδότηση του ελληνικού δημοσίου. Τους είπαμε, βέβαια, ότι χρειαζόμαστε να μπουν μια σειρά από μηχανήματα, τα οποία κάποια βάζουμε εμείς με τα χρήματα που έχουμε και με τη μεγάλη οικονομία που κάναμε τα προηγούμενα χρόνια. Μπαίνει ήδη «PET scan». Αυτό - για να καταλάβει και ο κόσμος που μας ακούει - είναι τομογράφος εκπομπής ποζιτρονίων που κάνει μία εξέταση που είναι πάρα πολύ χρήσιμη για τους ασθενείς με κακοήθεια. Διαπιστώνει την ύπαρξη καρκινικών κυττάρων που δεν φαίνονται ούτε με την αξονική ούτε με τη μαγνητική τομογραφία, γιατί έχουν μέγεθος μικρότερο από δύο με τρία χιλιοστά που είναι η διακριτική ευχέρεια του μαγνητικού ή του αξονικού τομογράφου. Μπορεί να το δει, άρα μπορεί να προσαρμόσει τη θεραπεία, δηλαδή να πάρει παραπάνω χημειοθεραπεία, να πάρει παραπάνω ακτινοβολία, να τον ελέγξουμε και να δούμε νωρίτερα μία υποτροπή, κ.λπ.. Και, πραγματικά, έχει τροποποιήσει τον τρόπο που αντιμετωπίζουμε τις κακοήθειες την τελευταία δεκαπενταετία αυτή η εξέταση. Γι' αυτό και τη ζητούν πολλοί γιατροί συνέχεια. Είπαμε, λοιπόν, ότι με χρήματα από την Περιφέρεια Αττικής βάλαμε εμείς «PET scan» στο Γενικό Ογκολογικό Νοσοκομείο Κηφισιάς «ΟΙ ΑΓΙΟΙ ΑΝΑΡΓΥΡΟΙ», ενεργοποιήσαμε το μηχάνημα στο νοσοκομείο «Μεταξά», ενεργοποιήσαμε το μηχάνημα στο νοσοκομείο «Θεαγένειο», ενεργοποιήσαμε το μηχάνημα στο «Αγιά Σοφία», χρηματοδοτήσαμε την αντικατάσταση του πρώτου και παλαιότερου «PET scan» της χώρας στον «Ευαγγελισμό». Ποιο ήταν, λοιπόν, το πρόβλημα; Θέλαμε να μπορούμε να έχουμε τη δυνατότητα να παράγουμε και το ραδιοφάρμακο που χρησιμοποιείται σ' αυτήν την εξέταση. Γιατί το θέλαμε αυτό; Το θέλαμε, διότι, δυστυχώς, από τότε που ξεκίνησε αυτή η ιστορία στην Ελλάδα, υπάρχει ένα μονοπώλιο, ο «ΒΙΟΚΟΣΜΟΣ» στο Λαύριο, ο οποίος μας είχε πιει το αίμα με το μπουρί της σόμπας - το λέω έτσι - διότι έδινε τη δόση με 800 και 900 και 1.000 ευρώ αρχικά, τα πρώτα χρόνια, την ίδια στιγμή που σε διπλανές ευρωπαϊκές χώρες το αγόραζαν τα αντίστοιχα δημόσια συστήματα υγείας ή το κάλυπταν οι ασφαλιστικοί οργανισμοί με 150 και 200 ευρώ! Ήταν τεράστιο το υπερκέρδος αυτού του ανθρώπου! Μάλιστα, παρά την προσπάθεια που κάναμε να διαπραγματευτούμε μαζί τους μόλις αναλάβαμε, κατέβηκε στα 700 ευρώ και μετά δεν κουβέντιαζε! Σου λέει «μόνος μου είμαι, δεν θέλω». Ήξερε ότι δεν μπορούσαμε να κάνουμε αλλιώς. Γι' αυτό προγραμματίσαμε από δικά μας έσοδα και με τη βοήθεια της Περιφέρειας Αττικής να μπουν κατ' αρχάς δύο μηχανήματα παραγωγής ραδιοφαρμάκου, δηλαδή του σκιαγραφικού που σου βάζουν από τη φλέβα για να κάνεις την εξέταση αυτή, στο Γενικό Ογκολογικό « ΟΙ ΑΓΙΟΙ ΑΝΑΡΓΥΡΟΙ» και στο νοσοκομείο «Μεταξά». Kαι είπαμε στο Ίδρυμα «Σταύρος Νιάρχος»: Μπορείτε να μας βάλετε, στο πλαίσιο της δωρεάς, μηχανήματα παραγωγής ραδιοφαρμάκου στα πανεπιστημιακά νοσοκομεία της Κρήτης, της Λάρισας, των Ιωαννίνων και στο νοσοκομείο «Παπαγεωργίου» στη Θεσσαλονίκη, που έχει PET, αλλά και αυτός αγόραζε απ' έξω; Και το δέχτηκαν. Εσείς τι κάνετε τώρα; Εσείς αρχίζετε και σαρακίζετε τη δωρεά, την πριονίζετε. Πρώτον, εργαλειοποιείτε τη δωρεά σε σχέση με το Νοσοκομείο της Κομοτηνής, ένα από τα παλαιότερα της χώρας, για το οποίο - όπως είπαμε - βρήκαμε το κτήριο, κάναμε τεράστια δουλειά, υπογράψαμε το μνημόνιο συνεργασίας τον Μάρτιο του 2018 και τη γενική σύμβαση τον Σεπτέμβρη του 2018. Επίσης, «έτρεξαν» όλα αυτά με τις αδειοδοτήσεις κ.λπ.. Το ίδιο συνέβη και στο Παιδιατρικό στη Θεσσαλονίκη. Και τι λέτε τώρα; Ενώ είναι Νομικό Πρόσωπο Δημοσίου Δικαίου, λέτε ότι θα το μετατρέψετε σε Νομικό Πρόσωπο Ιδιωτικού Δικαίου. Αυτό γίνεται για πρώτη φορά στην ιστορία των ελληνικών κυβερνήσεων από τη Μεταπολίτευση και μετά. Παίρνετε νομικό πρόσωπο δημοσίου δικαίου να το κάνετε το νομικό πρόσωπο ιδιωτικού δικαίου! Και θα μου πεις: Τι τον νοιάζει τον κόσμο αυτό; Τον νοιάζει και τον κόφτει! Διότι δεν είναι μόνο αν θα πληρώνει ή δεν θα πληρώνει. Με το νομικό πρόσωπο ιδιωτικού δικαίου έχετε την ευελιξία να κάνετε τα εξής πράγματα: Πρώτον, να ξαναφέρετε πίσω στα νοσοκομεία τους εργολάβους συνεργείων καθαριότητας, σίτισης και φύλαξης, όπως προσπαθείτε ήδη να το κάνετε. Δεύτερον, έχετε την ευελιξία και την προσαρμοστικότητα να ακολουθήσετε άλλους κανόνες προμηθειών. Τρίτον, έχετε τη δυνατότητα να προχωρήσετε σε διαφορετικό τρόπο διορισμού ή ανανέωσης του προσωπικού, διότι γι' αυτούς που δουλεύουν σήμερα στο Νοσοκομείο της Κομοτηνής μπορείτε να πείτε, «..τους κρατάω σε προσωποπαγείς θέσεις μόνιμου προσωπικού δημοσίων υπαλλήλων, αλλά τους νεοπροσλαμβανόμενους τους κάνω ορισμένου χρόνου ή αορίστου χρόνου με άλλο τρόπο». Σας τη δίνει τη δυνατότητα. Σας δίνει τη δυνατότητα να μην ακολουθείτε τους όρους του δημόσιου λογιστικού. Σας δίνει τη δυνατότητα να μην ελέγχονται από το Ελεγκτικό Συνέδριο οι πράξεις της διοίκησης. Αυτό κάνετε με τα ΝΠΙΔ. Τι σημαίνει αυτό; Αυτό σημαίνει ότι θα χρεοκοπήσουμε ξανά σε κάποια χρόνια, εάν το συνεχίσετε. Αυτό σημαίνει το ΝΠΙΔ. Δεν έχουμε κάποια αλλεργία, αλλά βλέπουμε το σχέδιό σας. Στη Λάρισα, δηλαδή, γιατί θα κάνετε το πανεπιστημιακό ΝΠΙΔ, όπως λέτε; Για ποιον λόγο, πέρα από αυτά που λέω; Αυτός είναι ο λόγος. Δεν υπάρχει άλλος. Για να μην υπάρχει ο έλεγχος που υπάρχει και να δοθεί η δυνατότητα να παίξετε παιχνίδι με προμήθειες κ.λπ.. Και θα πω στο τέλος, που το αφήνω για το «κλου της βραδιάς». Δεύτερον, κάνετε και κάτι άλλο που γίνεται για πρώτη φορά στην ιστορία του ελληνικού δημοσίου. Από ποτέ ασφαλίζει το δημόσιο τα νοσοκομεία; Δεν το κατάλαβα. Το βάζετε στο άρθρο 11. Γιατί χρειάζεται ασφάλεια; Γιατί πρέπει να πληρώσουμε κάποια ιδιωτική ασφαλιστική; Ποιος είναι ο λόγος; Να ασφαλίσουμε και εμείς τον «Ευαγγελισμό»! Τι λέτε, ρε παιδιά; Πού το είδατε γραμμένο; Μας το είχε πει τότε το Ίδρυμα «Σταύρος Νιάρχος» αυτό και είπαμε: «Αν θέλετε να το ασφαλίσετε κατά τη διάρκεια της κατασκευής, μήπως γίνει κάτι, δεν έχουμε αντίρρηση. Όμως, από εκεί και πέρα το ελληνικό δημόσιο αφ' εαυτού αναλαμβάνει, αν γίνει οτιδήποτε, να το αποκαταστήσει». Όταν έγιναν οι σεισμοί, που υπήρχε πάλι πρόβλημα, είχαν πάθει ζημιές κάποια νοσοκομεία και κτίστηκε το «Αττικό» μετά κ.λπ., ανέλαβε το ελληνικό δημόσιο να αποκαταστήσει τις ζημιές. Δεν κατάλαβα, δηλαδή, γιατί πρέπει να πληρώνουμε και ασφαλιστήριο συμβόλαιο. Αυτά για την Κομοτηνή. Πάμε τώρα στο άλλο θέμα, με τα κυκλοτρόνια. Εσείς τώρα εδώ έρχεστε και του λέτε: «Δεν θέλουμε να μας το δωρίσεις» - τι αποτέλεσμα θα έχει αυτό; - ενώ είχαμε κανονίσει, το είχαν αποδεχθεί, το είχαμε περάσει. Και λέτε, «Δεν θέλει το ελληνικό δημόσιο…» - ο δωρεοδόχος - «…να δώσεις τα τέσσερα κυκλοτρόνια που είχαμε συμφωνήσει», τα οποία θα προστίθονταν στα δύο που ήδη τοποθετούνται και που εμείς είχαμε προγραμματίσει να μπουν κι αλλού, προς την Αλεξανδρούπολη, δηλαδή. Αυτό τι θα έχει ως αποτέλεσμα; Το αποτέλεσμα θα είναι το εξής: Πρώτον, μην συνεχίζετε τα ψέματα. Η διαπραγμάτευση έγινε φέτος από εμάς με τον «ΒΙΟΚΟΣΜΟ» από το Λαύριο, που παράγει το ραδιοφάρμακο και μία άλλη εταιρεία που φέτος ενδιαφέρθηκε. Και επειδή ήξερε, είδε ότι μπήκαν στη δωρεά του Ιδρύματος «Σταύρος Νιάρχος», ότι κατακυρώθηκε ο διαγωνισμός της Περιφέρειας Αττικής και ήδη το ένα μπαίνει, τοποθετείται στο «Αγία Όλγα», γι' αυτό προσήλθε στη διαπραγμάτευση και κατέβασε την τιμή. Και δεν είναι 3,30 είναι 4,70 συν ΦΠΑ 24%, που πάλι είναι υπερπολλαπλάσια αυτού που δίνουν άλλες χώρες. Τώρα, λοιπόν, που θα είναι σίγουρος ότι δεν μπαίνει, σε κάνα χρόνο που θα τελειώσει αυτή η σύμβαση που υπογράφει με τον ΕΟΠΥΥ και που σε κάποια νοσοκομεία το δίνει και λίγο χαμηλότερα -4,50 κ.λπ. - γιατί τώρα έχει ανταγωνιστή κάποιον από τη Βουλγαρία που είναι εισαγωγέας, θα πει «δεν βγαίνω» και θα ξαναπάει πάνω η τιμή. Αυτό θα γίνει. Εκεί θα οδηγηθούν τα πράγματα. Επίσης, υπάρχει - θα το καταθέσω - από την Ελληνική Εταιρεία Πυρηνικής Ιατρικής επιστολή προς εσάς, όπου σας λέει ότι πρέπει να τα βάλετε - και ειδικά στην Κρήτη - γιατί υπάρχει και ανάπτυξη ερευνητικής δραστηριότητας μέσα από αυτά, γιατί μπορούν να παράξουν και άλλα ραδιοφάρμακα αυτά τα PET, τα οποία μπορούν να χρησιμοποιηθούν για ερευνητικούς ή και για θεραπευτικούς σκοπούς. Είναι καινούργιες θέσεις εργασίας. Ήταν αναπτυξιακή πρόταση αυτή. Μιλάτε για brain drain και εδώ, σε μία πρωτοποριακή τεχνολογία στην οποία επενδύει - με τη βοήθεια των δωρεών - το ελληνικό δημόσιο για να αναπτύξει και την καινοτομία και την έρευνα και την επιστημονική δραστηριότητα, λέτε «όχι, μας καλύπτει ο «ΒΙΟΚΟΣΜΟΣ», είμαστε μία χαρά»! Είναι ντροπή αυτό που κάνετε, πραγματικά ντροπή! Και δεν είναι υπερασπίσιμο, γιατί είναι και θέσεις εργασίας και έρευνα και εξέλιξη και να έρθουν μυαλά απ' έξω και θέσεις εργασίας και τα πάντα. Και, όμως, εσείς λέτε, «όχι, θέλουμε να συνεχίσει να κονομάει ο άλλος». Αυτό κάνετε. Πάμε τώρα σε ένα πιο χοντρό, που είναι η ίδια λογική. Και αυτοί οι δύο λόγοι είναι και αυτοί που μας οδηγούν στο να καταψηφίσουμε την κύρωση της σύμβασης. Δεν είναι γιατί δεν θέλουμε να γίνει το Νοσοκομείο Κομοτηνής. Εμείς το προτείναμε και το αποδέχτηκαν. Υπάρχει και το άλλο με το Νοσοκομείο της Σπάρτης, όπου όταν η αρχική δωρεά προέβλεπε να γίνουν κάποια πράγματα στον «Ευαγγελισμό», εκεί τσακώθηκαν - τα είπα αναλυτικά στην επιτροπή - και είπαμε το εξής: «Βεβαίως, αφού δεν το θέλετε, δεν γίνεται. Κατευθύνετε τα χρήματα αυτά για να ολοκληρωθεί το Νοσοκομείο Σπάρτης, που είναι το δεύτερο παλαιότερο της χώρας». Και το δέχτηκαν. Θέλουμε να γίνουν τα νοσοκομεία αυτά και αξιοποιήσαμε κάθε δυνατότητα που είχαμε για να ανατάξουμε το δημόσιο σύστημα υγείας. Όμως, δεν γίνεται να δεχτούμε ότι θα βάλετε τη δωρεά του Νιάρχου μπροστά για να ξεκινήσει το σχέδιο των ΝΠΙΔ και των συμπράξεων δημόσιου - ιδιωτικού τομέα, δηλαδή της εκχώρησης κομματιών μέσα στο δημόσιο σε ιδιώτες. Ξέρω ότι σας έχει ανοίξει η όρεξη από τα λεφτά που δίνει ο ΕΟΠΥΥ τα τελευταία τρία χρόνια στα νοσοκομεία, που είναι 600 εκατομμύρια ζεστό χρήμα. Και αυτά τα ορέγονται δύο ή τρεις μεγάλοι όμιλοι διαγνωστικών, που θέλουν να μπουν μέσα να πάρουν τη διαχείριση. Έχουμε βάλει έναν σκασμό μηχανήματα. Συνέχεια κορδέλες θα κόβετε από αυτά. Υλοποιήσαμε πρόγραμμα ύψους 220 εκατομμυρίων. Τα εκατόν τριάντα έχουν ήδη εγκατασταθεί. Για τα άλλα ογδόντα θα κόβετε κορδέλες εσείς. Να μας καλείτε και πότε - πότε! Μην ντρέπεστε! Σε αυτήν την εικόνα, λοιπόν, συμπληρωματικά δρούσαν και οι δωρεές. Να μία κουβέντα που αποδεικνύει αυτό που λέω. Γιατί, κύριε Κοντοζαμάνη, με ποιανού την εντολή και ποιανού το συμφέρον ακυρώσατε το διαγωνισμό της προμήθειας μονάδων παραγωγής οξυγόνου στα πέντε νοσοκομεία του Πειραιά; Γιατί; Ποιον ωφελείτε; Διαγωνισμός ενταγμένος στο ΠΕΠ Αττικής, με προϋπολογισμό 2,5 εκατομμύρια ευρώ, που αφορούσε Νίκαια, «Τζάνειο», «Μεταξά», «Ασκληπιείο Βούλας», «Αττικό», πέντε μεγάλα νοσοκομεία, με μεγάλη κατανάλωση οξυγόνου. Προσφεύγουν οι εταιρείες, οι οποίες έχαναν τη δουλειά - όπου και αυτοί μας είχαν πιει το αίμα με το «μπουρί της σόμπας» τα προηγούμενα χρόνια - γιατί όταν αρχίσαμε να βάζουμε γεννήτριες παραγωγής οξυγόνου - έχουν αυτοπαραγωγή τα νοσοκομεία - έπεσε η τιμή στα νησιά από το 1,10-1,5 ευρώ το λίτρο στα 0,30 με 0,40 και στα αστικά κέντρα από το 0,87 έχει πέσει στο 0,30. Μόλις αρχίσαμε να βάζουμε τις γεννήτριες έγινε αυτό. Και μπήκαν και στην Καλαμάτα και στη Μυτιλήνη και στη Λέρο και σε πολλά νοσοκομεία, και στα Χανιά μπαίνει, σε πολλά νοσοκομεία βάλαμε γεννήτριες παραγωγής οξυγόνου. Και εδώ ήταν μία πολύ μεγάλη δουλειά. Και προσφεύγουν η «SOL» και η «LINDE». Και έχει αρνητική απόφαση από την Αρχή Εξέτασης Προδικαστικών Προσφυγών, αρνητική απόφαση από το πρωτοδικείο και το εφετείο, τρεις δικαστικές αποφάσεις που λένε ότι καλά κάνει το δημόσιο και προχωρεί σε αυτό, γιατί θα έχει εξοικονόμηση, γιατί εκεί που ήταν 1 ευρώ το κόστος θα έπεφτε στο 0,15. Από 0,87 θα πήγαινε στο 0,15.
Παρακαλώ ολοκληρώστε, κύριε συνάδελφε.
Τελειώνω. Κύριε Πρόεδρε, δεν θα έχουμε ομιλητές. Να τα πούμε τουλάχιστον εμείς. Αυτό εδώ είναι μνημείο απόφασης! Και είναι ακριβώς η ίδια λογική, να μην παραγάγει το δημόσιο να έχει αυτοτέλεια, αλλά να έχουμε αυτούς τους τύπους να μας εκβιάζουν με τα νησιά, ότι δεν σου στέλνω άμα δεν μου δώσεις για τη φιάλη 2 ευρώ το λίτρο. Μιλάω για τη Λέρο και τα υπόλοιπα νησιά, που τι τραβήξαμε τα προηγούμενα τρία χρόνια με όλους αυτούς! Να μην παράγει λοιπόν το δημόσιο αλλά πάλι να πέφτουμε στα «γαντζούνια» τους! Εδώ, λοιπόν, είναι μνημείο αυτή η απόφαση διότι έχει τρεις σελίδες «έχοντας υπ' όψιν» - είναι τρομερό! - , που στα «έχοντας υπ' όψιν» είναι δικαστικές αποφάσεις που λένε ότι καλά κάνει το δημόσιο και προκηρύσσει τον διαγωνισμό και ολοκληρώστε τον και κατακυρώστε τον. Και αποφασίζει την ακύρωση του διαγωνισμού άνω των ορίων για την έγκριση μονάδων παραγωγής αερίου και υπογράφει ο Διοικητής της 2ης ΥΠΕ κ. Ροϊλός, ο οποίος δύο μήνες πριν έκανε εκδήλωση και έλεγε τι ωραίο που είναι αυτό το πρόγραμμα και να το υλοποιήσουμε! Αυτός ο διαγωνισμός προκηρύχθηκε τον Φλεβάρη, αφού πήρε όλες τις εγκρίσεις, από την Όλγα την Ιορδανίδου, τη Διοικήτρια της 2ης ΥΠΕ, στον Πειραιά. Και έκανε και εκδήλωση πριν δύο μήνες. Τι μεσολάβησε; Έπεσε κανένα τηλέφωνο από ψηλά; Είναι η λειτουργία του επιτελικού κράτους αυτό; Τι είναι αυτό δηλαδή ακριβώς; Γιατί αυτός που τον βάζετε και υπογράφει ότι ακυρώνει τον διαγωνισμό έχει ευθύνη και ο ίδιος, γιατί όλα προσωποποιούνται, δεν είναι μόνο οι εντολές οι από πάνω, είναι και ποιον βάζετε να βάζει τη τζίφρα του, για απιστία στο δημόσιο, έτσι; Γιατί έτσι θα ξαναξοδεύουμε πάλι παραπάνω λεφτά, θα ξαναπάει η τιμή από το 0,30 στο 1 ευρώ. Και είναι πολλά εκατομμύρια λίτρα οξυγόνο που χρειάζονται κάθε χρόνο στα νοσοκομεία. Μήπως έπεσε κανένα τηλέφωνο από το επιτελικό κράτος της παρακυβερνήσεως του Μαξίμου και είπαν ότι τέλος πάντων με τη «SOL» ή με τη «LINDE» δεν μπορούμε και πρέπει να συνεχίσουν να πουλάνε; Αυτή είναι η πραγματικότητα.
Παρακαλώ ολοκληρώστε.
Εντάξει, ολοκληρώνω, κύριε Πρόεδρε. Δεν έχουμε ομιλητές.
Δεν έχει σχέση αυτό. Το λέω γενικά για όλους, όχι για εσάς.
Με λίγα λόγια, καταψηφίζουμε την κύρωση των συμβάσεων και σας το λέω καθαρά. Όλα αυτά τα οποία προσπαθείτε να πριονίσετε, να σαρακίσετε, να ακυρώσετε, όταν θα ξαναγίνουμε κυβέρνηση θα τα αλλάξουμε. Δεν πρόκειται να τελειώσει επί των ημερών σας το Νοσοκομείο της Κομοτηνής, επί ημερών μας θα τελειώσει και θα μείνει νομικό πρόσωπο δημοσίου δικαίου.
Σε είκοσι χρόνια!
Αφήστε, κύριε Πλεύρη. Δεν πρόκειται να αφήσουμε να μην μπουν κυκλοτρόνια στα νοσοκομεία και να πληρώνουμε κερατιάτικα 700 ευρώ, δεν πρόκειται να αφήσουμε - και ειδικά εδώ θα γίνει μεγάλη ιστορία - να μην μπουν τα συστήματα παραγωγής μονάδων οξυγόνου στα νοσοκομεία. Ό,τι πάτε να κάνετε θα το ξαναφέρουμε στην κανονικότητα, που είναι προς το συμφέρον και το δίκιο του ελληνικού λαού και όχι των πέντε - δέκα χιλιάδων «κολλητών» σας με τους οποίους ετοιμάζεστε να ξαναφάτε τα 38 δισεκατομμύρια και να ξαναχρεοκοπήσετε την χώρα. Ευχαριστώ πολύ.
Τον λόγο έχει ο κ. Κεγκέρογλου, ο οποίος ζήτησε τον λόγο επί του Κανονισμού.
Ζήτησα τον λόγο επί του Κανονισμού, γιατί ήμουν στην ελληνοουκρανική ομάδα φιλίας που συνεδριάζει με τη συμμετοχή του πρέσβη και δεν ήμουν στην αρχή της διαδικασίας. Πληροφορήθηκα, λοιπόν, ότι ανακοινώσατε πως θα μιλήσουν μόνο οι εισηγητές και δεν θα μιλήσουν οι Κοινοβουλευτικοί Εκπρόσωποι και ο Υπουργός και ζήτησα τον λόγο επί του Κανονισμού, πρώτον, γιατί εδώ δεν πρόκειται για μία διεθνή σύμβαση για να εφαρμοστεί η ανάλογη διαδικασία, δεύτερον, γιατί η Διάσκεψη των Προέδρων δεν έχει βάσει κανενός άρθρου την εξουσία να πει ένα κοινό νομοσχέδιο όπως είναι αυτό - είναι ένα κοινό νομοσχέδιο - πώς θα συζητηθεί και τρίτον, γιατί εκφράσαμε εκεί την ευχή να μην είναι πολλοί οι ομιλητές ή να μην είναι καθόλου, εάν συμφωνήσουν τα κόμματα, αλλά σε καμμία περίπτωση δεν είπαμε ότι δεν μιλούν οι Κοινοβουλευτικοί Εκπρόσωποι και ο Υπουργός. Είναι δυνατόν να συζητηθεί αυτό το νομοσχέδιο χωρίς να υπάρξει συζήτηση έστω στο Κοινοβούλιο; Δεν υπήρξε στην επιτροπή διαβούλευση, δεν υπήρξε με τους κοινωνικούς φορείς, δεν καλέσαμε τους επιστήμονες να εκφράσουν την άποψή τους, διότι ξέφυγε το θέμα από τη δωρεά και έρχεται μία ολόκληρη αντίληψη να νομοθετηθεί. Είναι αντίληψη της Κυβέρνησης βεβαίως. Να έρθει κανονικά να συζητηθεί, να κάνουμε την κριτική μας, να κάνουμε τις αντιπροτάσεις μας. Μπορεί να σας πείσουμε ή να μας πείσετε, αλλά διά της φιμώσεως όχι. Εμείς δεν θα δεχθούμε αυτή την φίμωση. Γι' αυτό λοιπόν τουλάχιστον οι Κοινοβουλευτικοί Εκπρόσωποι, κύριε Πρόεδρε, θα μιλήσουν. Δεν γίνεται να μη μιλήσουν, αλλιώς θα το κάνουμε με διαφορετικό τρόπο.
Κατ' αρχάς όταν ήλθα στο Προεδρείο είχε ειπωθεί αυτό που είπατε και είχαν νομίζω ενημερωθεί και τα κόμματα. Όμως έχετε δίκιο ότι το κυρίαρχο όργανο είναι η Ολομέλεια σε αυτά τα θέματα, εδώ δεν ισχύει η αρχή της δεδηλωμένης. Συνεπώς θα αποφασίσει η Ολομέλεια. Εγώ δεν έχω καμμία αντίρρηση ότι πρέπει να μιλήσουν και οι Κοινοβουλευτικοί Εκπρόσωποι, αλλά εν όψει της ταχύτητας, αν μπορούμε και συμφωνούν όλοι, να συντμήσουμε λίγο τον χρόνο, για να τελειώσουμε.
Κύριε Πρόεδρε, ζητώ τον λόγο επί της διαδικασίας.
Ορίστε, έχετε τον λόγο.
Μετά την παρέμβαση του κ. Κεγκέρογλου και μετά από αυτό που είπατε τώρα εσείς, το οποίο έρχεται σε ολοκληρωτική αντίθεση με αυτό που είπε ο κ. Κακλαμάνης πριν, διότι εγώ είπα…
Ο κ. Κακλαμάνης μετέφερε την απόφαση της Διάσκεψης των Προέδρων.
Δεν μετέφερε μόνο αυτό.
Τα ίδια λέμε.
Όχι, εγώ δεν είπα τα ίδια και ελληνικά γνωρίζω. Ο κ. Κακλαμάνης όταν εγώ επέμεινα λέγοντας ότι πρέπει να μιλήσουν και οι Κοινοβουλευτικοί Εκπρόσωποι και ομιλητές, μού είπε «μην το πάμε έτσι, κύριε Πολάκη. Υπάρχει η αρχή της δεδηλωμένης και με βάση τη δεδηλωμένη δεν μιλάτε». Εάν είναι θέμα που δεν μπαίνει στο θέμα της δεδηλωμένης, ζητάμε ψηφοφορία τώρα, να αποφασιστεί να μιλήσουμε. Καταθέτουμε το αίτημα.
Να τελειώσουμε με τους εισηγητές και τους αγορητές και μετά θα δοθεί…
Συνεννοηθείτε, αλλά ψηφοφορία θα κάνουμε.
Δεν χρειάζεται να συνεννοηθούμε. Θα μιλήσουν και οι Κοινοβουλευτικοί Εκπρόσωποι. Απλώς για την οικονομία του χρόνου και εν όψει τού ότι έγινε θα συντμήσουμε τον χρόνο. [[Θόρυβος στην Αίθουσα]] Δεν ικανοποιηθήκατε; Ας σταματήσει η συζήτηση τώρα. Θα πάνε όλα ομαλά. Εφαρμόζεται ο Κανονισμός. Τον λόγο έχει τώρα ο ειδικός αγορητής του Κινήματος Αλλαγής κ. Ανδρέας Πουλάς.
Ευχαριστώ, κύριε Πρόεδρε. Κυρίες και κύριοι συνάδελφοι, η κατασκευή και η δημιουργία ενός νέου υπερσύγχρονου δημόσιου νοσοκομείου, ανοιχτού και προσβάσιμου σε όλους τους πολίτες της Κομοτηνής, που έρχεται ως δωρεά αξίας 105 εκατομμυρίων ευρώ, θα ήταν υπό κανονικές συνθήκες ικανή αιτία για εορτασμό σε κάθε γωνιά της Ροδόπης. Και αυτό γιατί η Ροδόπη πραγματικά χρειάζεται ένα νέο νοσοκομείο. Αντί αυτού σήμερα στην Κομοτηνή οι εργαζόμενοι στο νοσοκομείο «Σισμανόγλειο», οι γιατροί, το νοσηλευτικό προσωπικό κατεβαίνουν στον δρόμο, δυστυχώς όχι για να γιορτάσουν, αλλά για να διαμαρτυρηθούν για το «παράθυρο» ιδιωτικοποίησης της δημόσιας υγείας που αφήνει το συζητούμενο νομοσχέδιο. Ας πάρουμε όμως τα πράγματα από την αρχή. Έχουμε σήμερα λοιπόν ένα σχέδιο νόμου του Υπουργείου Υγείας που αποτελείται από δύο συμβάσεις. Συγκεκριμένα, η πρώτη σύμβαση αφορά τον σχεδιασμό, κατασκευή και εξοπλισμό του νέου Γενικού Νοσοκομείου Κομοτηνής με την επωνυμία «Γενικό Νοσοκομείο Κομοτηνής - Ίδρυμα Σταύρος Νιάρχος», ενώ η δεύτερη σύμβαση είναι μία τροποποίηση σύμβασης που κυρώθηκε μόλις τον Νοέμβριο του 2019 με τον ν.4638 και που αφορούσε την προμήθεια, εγκατάσταση του ειδικού ιατρικού εξοπλισμού PET/CT, τομογραφία εκπομπής ποζιτρονίων, καθώς και τη δημιουργία μονάδων παραγωγής ραδιοφαρμάκων εντός πέντε δημόσιων νοσοκομείων, δωρεά και αυτό του Ιδρύματος «Σταύρος Νιάρχος». Ξεκινώντας λοιπόν από την πρώτη σύμβαση θέλω να σας ξεκαθαρίσω ότι η δωρεά του Ιδρύματος «Σταύρος Νιάρχος», Πρωτοβουλία για την Υγεία, με την ανέγερση του νέου Νοσοκομείου Κομοτηνής έχει κατ' αρχάς ένα θετικό πρόσημο. Εξάλλου κανένας δεν μπορεί να έχει αντίρρηση σε αυτό το γεγονός. Γιατί η ανέγερση ενός νέου υπερσύγχρονου, πρότυπου νοσοκομείου, πέρα από την εξασφάλιση υψηλών υπηρεσιών υγείας στους κατοίκους της ευρύτερης περιοχής, έχει αναμφισβήτητα και αναπτυξιακό χαρακτήρα για την τοπική κοινωνία. Είναι γνωστό εξάλλου πως σήμερα ένας νέος γιατρός, ένας νέος επιστήμονας επιλέγει να εργαστεί είτε στο εξωτερικό είτε σε κάποιο άλλο μεγάλο αστικό κέντρο και όχι στην ακριτική Κομοτηνή. Όμως, με ένα καινοτόμο νοσοκομείο της τελευταίας τεχνολογίας, ιατροτεχνολογικό εξοπλισμό και διαγνωστικά και μηχανολογικά συστήματα προηγμένης τεχνολογίας, μέσα σε ένα ειδυλλιακό φυσικό τοπίο και σχεδιασμένο με τη φιλοσοφία ενός ιδεώδους χώρου θεραπείας και ανάρρωσης, τα δεδομένα βέβαια αλλάζουν. Η δωρεά του Ιδρύματος συνοπτικά περιλαμβάνει το κόστος εκπόνησης της μελέτης, το κόστος κατασκευής των εγκαταστάσεων, το κόστος διαμόρφωσης του περιβάλλοντος χώρου, το κόστος αγοράς και εγκατάστασης και τοποθέτησης σταθερού και κινητού ιατρικού και ξενοδοχειακού εξοπλισμού, ενώ σύμφωνα με τη σύμβαση με το ελληνικό δημόσιο, αναλαμβάνει να καλύψει τα έξοδα για την έγκαιρη υλοποίηση οδικών προσβάσεων, τη συντήρηση του καινούργιου νοσοκομείου, την αποκατάσταση της όποιας καταστροφής υποδομών, το προσωπικό. Και κάπου εδώ λοιπόν αρχίζουν τα προβλήματα ή πιο σωστά, εδώ αρχίζει να ξεδιπλώνεται η προσκόλλησή σας στις νεοφιλελεύθερες ιδεοληψίες και τι μας λέτε; Μας λέτε πως το ελληνικό δημόσιο αναλαμβάνει εντός δεκαοκτώ μηνών προ της προβλεπόμενης ημερομηνίας ολοκλήρωσης του έργου, να ορίσει ένα νομικό πρόσωπο ιδιωτικού δικαίου που θα αναλάβει τη λειτουργία και διαχείριση του νοσοκομείου από την παράδοσή του και για πάντα. Και το ερώτημα που τίθεται είναι το εξής. Χρειάζεται καινούργια δομή; Γιατί ένα καινούργιο νομικό πρόσωπο ιδιωτικού δικαίου ξέχωρο για το Νοσοκομείο της Κομοτηνής; Γιατί δεν επιφορτίζεται την εν λόγω υποχρέωση ο Οργανισμός Διασφάλισης της Ποιότητας στην Υγεία, ο ΟΔΙΠΥ, που φτιάξατε στην προηγούμενη σύμβαση με το ν.4655/2020; Γιατί νομικό πρόσωπο ιδιωτικού δικαίου και όχι πρόσωπο δημοσίου δικαίου; Από ποιον επιβάλλεται αυτή η αλλαγή και ποιον εξυπηρετεί; Τι έρχεται να καλύψει ένα νέο νομικό πρόσωπο ιδιωτικού δικαίου ειδικά για το Νοσοκομείο της Κομοτηνής; Θεωρείτε πως το ελληνικό δημόσιο δεν είναι ικανό να διαχειριστεί επαρκώς ένα σύγχρονο νοσοκομείο; Και στη συνέχεια, ερχόμαστε βέβαια στο προσωπικό. Το προσωπικό που θα στελεχώσει αυτό το νομικό πρόσωπο ιδιωτικού δικαίου πώς θα προσληφθεί, με τι είδους συμβάσεις, τι συνθήκες εργασίας και τι μισθούς; Το προσωπικό που θα μεταφερθεί από το νοσοκομείο «Σισμανόγλειο» και που σήμερα εργάζεται σε ένα νομικό πρόσωπο δημοσίου δικαίου τι συμβάσεις θα έχει; Προσπαθήσατε στην επιτροπή να απαντήσετε στα παραπάνω ερωτήματα, αλλά πραγματικά δεν καθησυχάσατε κανέναν, αντίθετα οι εργαζόμενοι το δείχνουν σήμερα. Κάνουν κινητοποίηση. Μιλήσατε για ένα νέο μοντέλο λειτουργίας και διοίκησης και την ίδια στιγμή διαλαλείτε στην επικράτεια πως σκοπεύετε να ιδιωτικοποιήσετε και άλλα δημόσια νοσοκομεία, αρχίζοντας από το νέο Νοσοκομείο της Κομοτηνής. Μιλήσατε για προσλήψεις μέσω ΑΣΕΠ, αλλά κάνατε λόγο και για μια ειδική, όπως την είπατε, επιτροπή αξιολόγησης προσωπικού. Είπατε πως το νομικό πρόσωπο ιδιωτικού δικαίου θα εξασφαλίσει ευελιξία και καλύτερη λειτουργία. Και φέρατε σαν επιχείρημα γι' αυτή την απαράδεκτη επιλογή πως τάχα τώρα θα υπάρχει γενικός διευθυντής που θα καταλαμβάνει τη θέση μέσω διαδικασίας προκήρυξης και εκθέσεως αξιολόγησης και δεν θα είναι διορισμένος από την εκάστοτε πολιτική ηγεσία. Δηλαδή, τι μας λέτε; Μας λέτε ότι είναι ο δημόσιος χαρακτήρας της υγείας που σας εμπόδισε να ακολουθήσετε αυτή τη διαδικασία και για την επιλογή των διοικήσεων των νοσοκομείων που κι εσείς με στενά κομματικά κριτήρια την κάνατε κι όχι με βάση κάποια αξιολόγηση. Και τα γεγονότα είναι πρόσφατα. Και να σας επισημάνω πως σαφώς το δημόσιο μπορεί να εξασφαλίσει διαφανείς και αξιοκρατικές διαδικασίες. Είναι θέμα πολιτικής βούλησης και μόνο. Είναι πολιτική επιλογή. Εμείς, η δική μας παράταξη το έχει επανειλημμένα αποδείξει. Εγώ θα σας πω ένα παράδειγμα μόνο: ο ΑΣΕΠ. Ανοίγετε λοιπόν την πόρτα στους ιδιώτες, όχι επειδή το δημόσιο δεν μπορεί, αλλά επειδή εσείς δεν θέλετε δημόσιο. Κι εδώ είναι που θα μας βρείτε απέναντι. Δεν θα σας επιτρέψουμε να καταστρατηγήσετε τον δημόσιο χαρακτήρα της υγείας, ειδικά σε μια χώρα που βγαίνει από μια δεκαετή κρίση που οδήγησε στο να εκτοξευτεί στο 35% η δαπάνη των ελληνικών νοικοκυριών για ιδιωτικές δαπάνες υγείας, ενώ ο μέσος όρος των χωρών του ΟΟΣΑ είναι μόλις στο 21%. Στο μυαλό των κατοίκων της Κομοτηνής, αλλά και για εμάς στο Κίνημα Αλλαγής το νέο νοσοκομείο θα ερχόταν να συμβάλει στη θεραπεία των πληγών που άνοιξαν τα χρόνια του μνημονίου στο Εθνικό Σύστημα Υγείας. Δυστυχώς όμως στο δικό σας μυαλό το νέο νοσοκομείο είναι όχημα που θα οδηγήσει στην ιδιωτικοποίηση της υγείας και στην απόλυτη απαξίωση του ΕΣΥ. Δεύτερο θέμα που θα ήθελα να θίξω είναι το διάγραμμα υλοποίησης του έργου. Σύμφωνα με τα όσα διαβάζουμε στη σύμβαση, τα χρονοδιαγράμματα είναι σαφή και αρκετά σφικτά. Έχουν προβλεφθεί τα κονδύλια από την πλευρά του ελληνικού δημοσίου ώστε να τηρηθούν τα συμφωνηθέντα και στο πλαίσιο του χρονοδιαγράμματος; Δεν υπάρχει καμμία πρόβλεψη στην έκθεση του Γενικού Λογιστηρίου για το κόστος που αναλαμβάνει το ελληνικό δημόσιο. Θα ακυρώσουμε τη συμφωνία χωρίς να γνωρίζουμε πόσα χρήματα τελικά απαιτούνται από την πλευρά του δημοσίου ώστε να υλοποιηθεί το έργο. Και φυσικά, πρέπει να είμαστε σίγουροι ότι τα χρονοδιαγράμματα θα τηρηθούν, καθώς οποιαδήποτε καθυστέρηση δημιουργεί επιπλέον κόστος ακόμη και στην ακύρωση του έργου. Θα περάσω τώρα στη δεύτερη σύμβαση του σχεδίου νόμου. Είναι μια τροποποίηση κύρωσης, όπως είπα και στην αρχή, που έγινε από τη δική σας Κυβέρνηση. Πραγματικά δεν καταλαβαίνω τι άλλαξε σε τρεις μήνες ώστε αποφασίσατε ότι δεν χρειάζεται η δημιουργία των μονάδων παραγωγής ραδιοφαρμάκων. Η αρχική σύμβαση αφορούσε 17 εκατομμύρια ευρώ και η διορθωμένη που φέρατε τώρα αφορά σχεδόν τα μισά, 9 εκατομμύρια ευρώ. Δεν δίνετε καμμία ουσιαστική απάντηση στο γιατί δεν χρειαζόμαστε τη δημιουργία μονάδων παραγωγής ραδιοφαρμάκων. Και σας ρώτησα και στην επιτροπή, αλλά πραγματικά οι απαντήσεις σας δεν μας ικανοποίησαν. Ξέρετε, χωρίς ουσιαστική και πλήρη αιτιολόγηση, ο καθένας, ακόμη και ο πιο καλόπιστος, απέναντι στις προθέσεις της Κυβέρνησης μπορεί να σκεφτεί ότι για κάποιον λόγο δεν θέλετε να χαλάσετε τη σούπα κάποιων συμφερόντων κάποιων εταιρειών που προμηθεύουν τα ελληνικά νοσοκομεία με τα συγκεκριμένα ραδιοφάρμακα. Και για να είμαστε ακριβείς, μιας εταιρείας. Δεν είναι πολλές. Μία είναι η εταιρεία. Μας είπατε πως τώρα το κόστος των ραδιοφαρμάκων έπεσε και δεν συντρέχει λόγος να γίνουν αυτές οι νέες μονάδες που ουσιαστικά θα επιβαρύνουν το δημόσιο που θα πρέπει να επωμιστεί το κόστος του προσωπικού που θα τις στελεχώσει. Μα, τι μας εξασφαλίζει πως δεν θα ξανανέβει η τιμή του φαρμάκου, μετά την ψήφιση αυτού του νομοσχεδίου; Τίποτα. Κι επιπλέον, αποτελεί φαιδρή δικαιολογία να μας λέτε πως το πρόβλημα είναι το κόστος πρόσληψης των νέων εργαζομένων. Δεν είναι δυνατόν να υπάρχουν χρήματα ώστε να στελεχωθούν όλες αυτές οι εταιρείες που φτιάχνετε και σε αυτή και στις προηγούμενες συμβάσεις, αλλά όχι για να στελεχωθούν οι μονάδες παραγωγής ραδιοφαρμάκων. Και αν το πρόβλημα είναι η έλλειψη του προσωπικού με τις κατάλληλες ειδικότητες για να στελεχωθούν οι εν λόγω μονάδες, θα μπορούσαμε να ανοίξουμε εκ νέου τη συζήτηση για το brain drain. Σας ξαναρωτάω, λοιπόν. Έχουμε την πολυτέλεια να χάνουμε ένα τόσο μεγάλο ποσό δωρεάς; Πραγματικά δεν το πιστεύω. Να συμπληρώσω εδώ πως σαν αποτέλεσμα της τροποποίησης της σύμβασης, το Νοσοκομείο «Παπαγεωργίου» εξαιρείται εντελώς από τη σύμβαση, καθώς και αυτό συμβαλλόταν ως προς το μέρος της δωρεάς που αφορούσε τη δημιουργία των μονάδων ραδιοφαρμάκων. Κυρίες και κύριοι συνάδελφοι, κλείνοντας, τέτοιες δωρεές, ιδίως στους δύσκολους οικονομικά καιρούς που διάγουμε, είναι πάρα πολύ σημαντικές. Παρ' όλα αυτά, η όποια ανιδιοτελής ιδιωτική δωρεά πρέπει να δίνει το σωστό στίγμα στην κοινωνία. Και αυτό σημαίνει πως δεν επιτρέπεται να δημιουργεί υπόνοιες για επιστροφή στο κακό μας παρελθόν, γιατί θα είναι σοβαρή οπισθοδρόμηση, εάν παρ' όλα όσα πέρασε η χώρα την τελευταία δεκαετία, να γυρίσουμε πίσω στην εποχή της δυσπιστίας, της διασπάθισης των χρημάτων, της θολούρας και του σκορπίσματος των χρημάτων με όχι ανάλογο όφελος. Και βέβαια, σε καμμία περίπτωση δεν θα επιτρέψουμε η δωρεά του Ιδρύματος «Σταύρος Νιάρχος» να γίνει μια καλοστημένη βιτρίνα για την ιδιωτικοποίηση της υγείας. Η Κομοτηνή πράγματι χρειάζεται ένα νέο δημόσιο νοσοκομείο, προσβάσιμο σε όλους και κανείς δεν μπορεί να της το στερήσει. Θέλουμε ένα σύγχρονο δημόσιο νοσοκομείο στην Κομοτηνή κι αυτό δεν το διαπραγματευόμαστε. Λέμε «ναι» στην αποδοχή της δωρεάς, αλλά «όχι» στις μεθοδεύσεις του Υπουργείου Υγείας που θα οδηγήσουν τους ιδιώτες στην υγεία από την πίσω πόρτα. Ευχαριστώ πολύ.
Ευχαριστώ κι εγώ, κύριε συνάδελφε, για την τήρηση του χρόνου. Τώρα τον λόγο έχει ο ειδικός αγορητής του Κομμουνιστικού Κόμματος Ελλάδας, ο κ. Λαμπρούλης. Ελάτε, κύριε Αντιπρόεδρε.
Ευχαριστώ, κύριε Πρόεδρε. Οι δημόσιες υπηρεσίες υγείας, η ανάπτυξή τους και η απολύτως και καθολική αξιοποίησή τους από τον λαό, κατά τη γνώμη μας, δεν μπορεί να εξαρτώνται από τη φιλανθρωπία, από τον εθελοντισμό και την ατομική διάθεση προσφοράς. Τέτοια μέτρα πρέπει να αποτελούν αποκλειστική ευθύνη του κράτους, να χρηματοδοτούνται πλήρως από τον κρατικό προϋπολογισμό, να εξασφαλίζεται η στελέχωση με μόνιμο προσωπικό πλήρους και αποκλειστικής απασχόλησης, να εξασφαλίζεται επαρκής και σύγχρονος ιατρομηχανολογικός εξοπλισμός και βεβαίως, να αποτελούν μέρος του πανελλαδικού ανεπτυγμένου δημόσιου κρατικού συστήματος υγείας προκειμένου να μπορούν να παρέχονται έγκαιρα με ασφάλεια και απολύτως δωρεάν όλες τις προληπτικές διαγνωστικές και θεραπευτικές πράξεις σε όσους έχουν ανάγκη, χωρίς όρους και προϋποθέσεις. Συνεπώς, θεωρούμε πως το κράτος πρέπει πλήρως να εξασφαλίζει αυτές τις δομές και τις υπηρεσίες στον χώρο της υγείας, αλλά και μόνο επικουρικά και συμπληρωματικά να αξιοποιούνται τυχόν προσφορές. Και απέναντι στα επιχειρήματα - που ακουγόταν και το προηγούμενο διάστημα, αλλά και τώρα με αφορμή τη συζήτηση του συγκεκριμένου νομοσχεδίου και προφανώς, και στο μέλλον, το γνωστό, λοιπόν, επιχείρημα ότι το κράτος δεν έχει λεφτά, υπήρχε κρίση, υπάρχει κρίση και άλλα πολλά που ακούγονται, η πραγματικότητα είναι ότι και στην περίοδο των αυξημένων ρυθμών ανάπτυξης - να θυμίσουμε - το κράτος και το κεφάλαιο με όλες τις κυβερνήσεις του υποχρηματοδοτούσαν το δημόσιο σύστημα υγείας, δεν ανέπτυσσαν τις αναγκαίες υποδομές, έπαιρναν μέτρα περικοπών των δημόσιων παροχών, οι ασθενείς πληρώνουν πολλά περισσότερα και όλα αυτά σήμερα επιταχύνονται, πολλαπλασιάζονται ακριβώς, γιατί η ανάπτυξη, με ατμομηχανή τους επιχειρηματικούς ομίλους, είναι σε πλήρη αντίθεση με τις λαϊκές κοινωνικές ανάγκες. Να γιατί το κράτος δεν έχει λεφτά ποτέ για τις ανάγκες των λαϊκών στρωμάτων ούτε στη φάση της καπιταλιστικής ανάπτυξης, ούτε στη φάση της καπιταλιστικής οικονομικής κρίσης, διότι αποτελεί πολιτική επιλογή η παντός είδους στήριξη των μεγαλοεπιχειρηματιών: Φοροαπαλλαγές, φοροελαφρύνσεις, ζεστό χρήμα και άλλα πολλά, για την εξασφάλιση ακριβώς αυτού του στόχου που έχουν, της υψηλής κερδοφορίας τους. Και ακριβώς, λόγω αυτής της πολιτικής επιλογής, όλων των κυβερνήσεων έως σήμερα, οφείλεται το γεγονός ότι δεκαετίες για παράδειγμα τώρα η Θεσσαλονίκη είναι χωρίς παιδιατρικό νοσοκομείο ή η Κομοτηνή ή ότι η ανατολική Αττική δεν έχει ένα νοσοκομείο, παρά κάποια κέντρα υγείας που και αυτά είναι υποστελεχωμένα και με τεράστιες ελλείψεις προσπαθούν να καλύψουν τις τεράστιες ανάγκες όλης αυτής της περιοχής, ή όπως επίσης και αλλά κέντρα υγείας και πιο πολύ ενισχύονται τα επιχειρηματικά, διαχρονικά και τα τελευταία χρόνια με πιο έντονους ρυθμούς. Έχουμε την ενίσχυση της επιχειρηματικής και εμπορευματικής δράσης των δημόσιων μονάδων. Αλλά και αυτά που θα φτιαχτούν - όπως αναφέρεται εξάλλου και στο νομοσχέδιο - στην Κομοτηνή, στην Θεσσαλονίκη ενδεχομένως, θα λειτουργήσουν σε αυτό ακριβώς το καθεστώς, σε αυτή ακριβώς την κατεύθυνση της επιχειρηματικής λειτουργίας εμπορευματοποιώντας τις υπηρεσίες υγείας που θα παρέχουν. Και μάλιστα, εδώ γίνεται και ακόμα ένα βήμα, δίνεται η νομική οντότητα λειτουργίας ως επιχειρήσεις, δηλαδή νομικά πρόσωπα ιδιωτικού δικαίου, εν προκειμένου στο Νοσοκομείο Κομοτηνής, αλλά και σε υφιστάμενα Νοσοκομεία όπως το Πανεπιστημιακό στη Λάρισα, το «Αττικόν» και άλλα και παράλληλα η προώθηση των συμπράξεων δημόσιου και ιδιωτικού τομέα σε αυτά και όχι μόνο σε αυτά, άλλα σε όλα τα νοσοκομεία προφανώς, η οποία διαδικασία και θα γενικευτεί. Ποιος ο στόχος; Η ένταση και η κλιμάκωση της πολιτικής που στηρίζει την ενίσχυση του ιδιωτικού τομέα υγείας, ξεκάθαρο, τη μεγαλύτερη διείσδυσή του στο δημόσιο σύστημα και την εντατικότερη λειτουργία του τελευταίου με ιδιωτικοοικονομικά κριτήρια, δηλαδή ως επιχειρήσεις στη λογική του κόστους - οφέλους. Και δείτε σύμπτωση: Την ίδια περίοδο που η Κυβέρνηση προχωρά στη μετατροπή των νοσοκομείων σε νομικά πρόσωπα ιδιωτικού δικαίου ή τη δημιουργία νέων υπό το νομικό καθεστώς ως πρόσωπα ιδιωτικού δικαίου, δηλαδή το Παιδιατρικό στην Κομοτηνή, έρχεται η έρευνα, τα συμπεράσματα - αν θέλετε - οι προτάσεις της «ΔΙΑΝΕΟΣΙΣ», του Ινστιτούτου μελετών - το ξέρετε πολύ καλά, που απηχεί τα συμφέροντα του ΣΕΒ - να επιβεβαιώσει το μεταρρυθμιστικό, όπως αναφέρει, «Big Bang», τη μεγάλη έκρηξη, τις αναδιαρθρώσεις δηλαδή, τον χώρο της δημόσιας υγείας που απαιτούνται, με πρώτο και βασικό και μετατροπή του νομικού προσώπου των νοσοκομείων του ΕΣΥ, σε νομικά πρόσωπα ιδιωτικού δικαίου, όπως παράλληλα και την προώθηση των συμπράξεων δημόσιου ιδιωτικού τομέα, των ΣΔΙΤ, σε διάφορους τομείς των νοσοκομείων του ΕΣΥ. Αλήθεια, κύριε Υπουργέ, θα έχουμε συγχωνεύσεις και αλλαγές χρήσης νοσοκομείων; Θα έχουμε αναπροσαρμογή της συμμετοχής των ασφαλισμένων στο κόστος, με βάση εισοδηματικά κριτήρια; Θα έχουμε διαφοροποίηση των αμοιβών, ιδιαίτερα των γιατρών, στη βάση οικονομικής και κλινικής αποδοτικότητας; Ιδιώτες γιατροί θα έχουν τη δυνατότητα να συμβάλλονται με νοσοκομεία του ΕΣΥ με πλήρη ή μερική απασχόληση για έκτακτες ή εποχικές ανάγκες; Θα έχουμε τη θεσμοθέτηση της κινητικότητας εντός του ΕΣΥ, διατίθεται το αναγκαίο προσωπικό ανάλογα με τις ανάγκες σε κάθε περιοχή και σε κάθε μονάδα, προκειμένου στην ουσία να βουλώνουν τρύπες, με τις τεράστιες με τα τεράστια προβλήματα υποστελέχωσης που υπάρχουν στα νοσοκομεία; Αλήθεια, θα υπάρξουν συμβάσεις στο πλαίσιο των ΣΔΙΤ, ανάμεσα σε νοσοκομεία και ιδιωτικές κλινικές, συμβάσεις παροχής υπηρεσιών, διαχείρισης ή μίσθωσης εξοπλισμού, προκειμένου να αναπτυχθεί ο λεγόμενος υγιής ανταγωνισμός, δηλαδή η κερδοφορία των επιχειρηματιών που καλοβλέπουν τη διείσδυσή τους στα δημόσια νοσοκομεία; Αλήθεια, σε αυτό το πλαίσιο που δημιουργείται και προωθείται, η πλήρης και αποκλειστική απασχόληση θα αφορά μόνο τους διευθυντές - συντονιστές οι οποίοι θα έχουν - μήπως - και τη δυνατότητα παροχής για αμειβόμενο ιδιωτικό έργο εντός των νοσοκομείων, ενώ για τους υπόλοιπους γιατρούς θα δίνει τη δυνατότητα πλήρους, αλλά όχι αποκλειστικής εργασίας - απασχόλησης, ώστε να απασχολούνται σε δύο ή περισσότερα νοσοκομεία, με βάση τα όποια επιμέρους συμβόλαια εργασίας συνάπτουν; Δηλαδή, θα γίνονται οι γιατροί γυρολόγοι από νοσοκομείο σε νοσοκομείο για να συμπληρώσουν ένα αξιοπρεπές εισόδημα. Ή μήπως ένα μέρος το υπόλοιπο προσωπικό θα είναι μερικής απασχόλησης ή ακόμα και εποχικής απασχόλησης; Γιατί, για παράδειγμα για την Κομοτηνή - μπορεί να είπατε και στην επιτροπή, ακούστηκε από προηγούμενους εισηγητές από το Βήμα αυτό - θα γίνει η μεταφορά του αντίστοιχου προσωπικού που υπηρετεί τώρα στο καινούργιο νοσοκομείο διατηρώντας τις εργασιακές σχέσεις, τα μισθολογικά δικαιώματα που έχουν και τα λοιπά. Τι θα γίνει όμως, με τις εκατό και πλέον - αν θυμάμαι καλά το νούμερο - νέες, αναγκαίες θέσεις εργασίας που θα υπάρξουν στο Νοσοκομείο της Κομοτηνής, τι σχέσεις εργασίας θα είναι; Θα είναι πλήρους και αποκλειστικής απασχόλησης, ναι ή όχι; Έτσι, λοιπόν, εμείς ρωτάμε παρ' όλα αυτά και ξαναρωτάμε πάλι, όλα αυτά ανάμεσα στις άλλες διαπιστώσεις της συγκεκριμένης έρευνας της «ΔΙΑΝΕΟΣΙΣ» αναφέρεται επίσης, προκλητικά και κυνικά - και αυτό θα θέλαμε να το τονίσουμε - πως ο θεσμός της πλήρους και αποκλειστικής απασχόλησης είναι ο λόγος - ακούστε το - που το προσωπικό των νοσοκομείων έχει οδηγηθεί σε εξουθένωση. Δηλαδή, η μόνιμη και σταθερή δουλειά βλάπτει την υγεία των εργαζομένων στα νοσοκομεία, το αποδέχεστε; Θα σας ακούσουμε. Το επιπλέον προσωπικό, που θα στελεχώσει όπως είπαμε το Νοσοκομείο της Κομοτηνής, πέραν του προσωπικού που όπως είπαμε θα μεταφερθεί, πείτε μας ακριβώς, εάν θα είναι και με τι σχέση εργασίας; Ορισμένου χρόνου, συμβάσεις, με τι; Με ίδιο παράδειγμα, το συγκεκριμένο, το Νοσοκομείου της Κομοτηνής, τα βάλαμε και στην επιτροπή, τα είχαμε βάλει και στις συζητήσεις στις προηγούμενες επιτροπές που αφορούσαν αντίστοιχα νοσοκομεία και στην γενική σύμβαση, αν θέτετε, στην πρώτη σύμβαση, τη συνολική. Το νοσοκομείο, για παράδειγμα, θα χρηματοδοτείται πλήρως και επαρκώς από τον κρατικό προϋπολογισμό; Και εδώ το ξαναρωτάμε, τι θα γίνει στην περίπτωση που, δεν είναι καθόλου απίθανο με βάση την εμπειρία που υπάρχει έως τώρα, που δημόσιο, για οποιοδήποτε λόγο, δεν χρηματοδοτήσει ή δεν στελεχώσει επαρκώς, το νοσοκομείο ή - αν θέλετε - τα υπόλοιπα νοσοκομεία; Μπορεί αυτό σύμφωνα με τη σύμβαση - γιατί αναφέρεται - να αποτελέσει αφορμή, είτε για επιστροφή χρημάτων και τα λοιπά, ή αν το δημόσιο δεν έχει αυτή τη δυνατότητα, τότε να βρεθεί λύση με την παραχώρηση του νοσοκομείου σε ιδιώτες, εφόσον γίνει ή μπορεί να γίνει κερδοφόρο; Ναι ή όχι; Γιατί μπορεί όλα τα κόμματα παράλληλα με όλα αυτά - δείτε τώρα και στην επιτροπή αλλά και στις επιτροπές που συζητήσαμε όλες αυτές τις τροποποιήσεις ή και από την αρχική σύμβαση και εντεύθεν - από κοινού να εκφράζουν τις μεγάλες ευχαριστίες για την προσφορά του Ιδρύματος, όμως, ο στόχος - κατά τη γνώμη μας - όλων είναι ένας, κοινός, όπως κοινή είναι και η στρατηγική που υπηρετούν όλα τα κόμματα είτε κυβέρνησαν είτε δεν κυβέρνησαν. Βαθύτερος, λοιπόν, στόχος είναι η βαθύτερη ιδεολογική επίδραση στους εργαζόμενους και μάλιστα με πολλαπλούς τρόπους. Πρώτον, να καλλιεργηθεί στο έδαφος όντως των σοβαρών προβλημάτων των λαϊκών οικογενειών, ποιο; Το ανθρώπινο πρόσωπο του συστήματος, αυτού του βάρβαρου συστήματος της εκμετάλλευσης. Δεύτερον, να συμφιλιωθούν οι εργαζόμενοι με την αντίληψη ότι όσο περισσότερο πάει καλά η κερδοφορία των επιχειρηματιών, μπορεί να περισσέψει και κανένα ψίχουλο από τα αμύθητα κέρδη των ευεργετών, που προκύπτουν από την άγρια εκμετάλλευση των εργαζομένων, αλλά και βεβαίως από την εκμετάλλευση του πλούτου της χώρας μας, όπως και άλλων χωρών. Και τρίτον, να εθίζονται οι εργαζόμενοι με την αντίληψη για κοινωνικές υπηρεσίες και παροχές, όχι ως δικαίωμα, αλλά ως φιλανθρωπία. Όλα, λοιπόν, τα ανωτέρω αποτελούν τη συνέχιση, αλλά και τα προσεχώς μιας πολιτικής που εφαρμόζεται διαχρονικά από όλα τα αστικά κόμματα, τις κυβερνήσεις, με πυξίδα όμως τις κατευθύνσεις της Ευρωπαϊκής Ένωσης, που μετατρέπουν ολοένα και περισσότερο την υγεία σε ατομική υπόθεση, σε ακριβό εμπόρευμα για τους λίγους, συρρικνώνοντας το ελάχιστο επίπεδο των δωρεάν κρατικών παροχών για όλους και αυξάνοντας τις πληρωμές στην ώρα της ανάγκης. Εμείς λέμε ότι απάντηση σε αυτήν την πολιτική από τη σκοπιά των λαϊκών συμφερόντων μπορεί να δώσει μόνο ο κοινός αγώνας υγειονομικών και ασθενών για χρηματοδότηση, στελέχωση των δημόσιων δομών υγείας και πρόνοιας, στο ύψος των πραγματικών αναγκών, για αποκλειστικά δημόσια και δωρεάν υγεία και πρόνοια για όλους, με κατάργηση της επιχειρηματικής δραστηριότητας, μόνιμη και σταθερή δουλειά για όλους. Και αυτός ο αγώνας θα δυναμώνει όσο περισσότερο κοιτάζει μπροστά, δηλαδή, στην ανατροπή του άθλιου συστήματος που θέλει την υγεία εμπόρευμα για τα κέρδη του κεφαλαίου, που εμποδίζει την ικανοποίηση των σύγχρονων αναγκών των εργαζομένων και του λαού. Όπως, λοιπόν, είπαμε στην επιτροπή, κύριε Πρόεδρε, θα καταψηφίσουμε το νομοσχέδιο, ενώ σε αντίστοιχες συζητήσεις ή νομοθετήσεις που αφορούσαν τη συγκεκριμένη συνολική δωρεά με τις επιμέρους τροποποιήσεις που έρχονταν, ψηφίζαμε «παρών», τώρα θα το καταψηφίσουμε, με μοναδικό κριτήριο το ότι μετατρέπει το Νοσοκομείο της Κομοτηνής - ενδεχομένως και της Θεσσαλονίκης - σε νομικό πρόσωπο ιδιωτικού δικαίου. Αυτό είναι το βασικό κριτήριο, το οποίο μας οδηγεί στο να καταψηφίσουμε το νομοσχέδιο. Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθητές και μαθήτριες και δύο εκπαιδευτικοί συνοδοί από το 2ο Δημοτικό Σχολείο Νέου Ψυχικού. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Καλείται τώρα στο Βήμα η ειδική αγορήτρια από την Ελληνική Λύση, η κ. Μαρία Αθανασίου. Ορίστε, κυρία Αθανασίου, έχετε τον λόγο.
Κύριε Πρόεδρε, κύριε Υπουργέ, κύριοι συνάδελφοι, το ότι το δημόσιο έχει ανάγκη από τέτοιου είδους δωρεές, μας οδηγεί σε ένα και μόνο συμπέρασμα: Ότι το δημόσιο δεν κάνει καλά τη δουλειά του και εκ τούτου η πολιτεία είναι αδύναμη. Το κράτος, κυρίες και κύριοι συνάδελφοι, είναι ο μεγάλος και ο χρόνια ασθενής. Με το πρώτο άρθρο του παρόντος σχεδίου νόμου και το πρώτο άρθρο της σύμβασης, το δημόσιο δέχεται την προσφορά μελέτης, κατασκευής και εξοπλισμού του νέου Νοσοκομείου Κομοτηνής. Ωστόσο μία σειρά από παράπλευρες ενέργειες και έργα βασίζονται στο ίδιο το κράτος να τις υλοποιήσει, προκειμένου να καταστήσει τη δωρεά και παραδοτέα και λειτουργική. Και αναφέρομαι - και το είπα και στην αρμόδια επιτροπή που συνεδρίασε για το θέμα αυτό προχθές - ότι είχε αναλάβει σύμφωνα με το άρθρο 1 του νόμου και του άρθρου 2 της σύμβασης, την κατασκευή σε συγκεκριμένο χρονικό διάστημα των απαραίτητων υποδομών για τη δημιουργία πρόσβασης του Γενικού Νοσοκομείου Κομοτηνής στο οδικό δίκτυο, αλλά και τις συνδέσεις με τα δίκτυα κοινής ωφέλειας. Γιατί να μπει σε αυτήν τη διαδικασία το ελληνικό δημόσιο, σε τέτοια χρονικά στενά όρια ενώ ήδη υφίσταται το Νοσοκομείο της Κομοτηνής; Με διαγωνισμούς, με εργολάβους, με προσφυγές και υπερτιμολογήσεις, με το ελληνικό δημόσιο και τους φίλους που έχουνε να κάνουνε, φροντίστε, κύριοι της Κυβέρνησης, να γίνουν έτσι ώστε να μην στοιχίσει στον ελληνικό λαό ένας δρόμος και μία παροχή ρεύματος και νερού περισσότερο από το ίδιο το νοσοκομείο. Αυτό, όμως, που πραγματικά γεννάει ερωτήματα και απορίες είναι η δεσμευτικότητα που προκύπτει από το άρθρο 2 και συγκεκριμένα στην παράγραφο 2.6.3 της σύμβασης και τη δημιουργία ενός νομικού προσώπου ιδιωτικού δικαίου για τη διαχείριση και διοίκηση του νέου νοσοκομείου. Επιχειρείται, λοιπόν, η εισαγωγή του ιδιωτικού παράγοντα και η απαλλαγή από τους δημόσιους ελέγχους. Υπάρχει ήδη από την Κυβέρνηση η ομολογημένη πρόθεση για σύμπραξη του δημοσίου με τον ιδιωτικό τομέα στον χώρο της υγείας, αλλά και η κατ' επίκληση πρόθεση για ευελιξία στη λειτουργία και τις αποφάσεις μέσω της δημιουργίας νομικών προσώπων ιδιωτικού δικαίου. Ας μην ξεχνάμε ότι μόλις πριν από λίγους μήνες η Κυβέρνηση κατέστησε και τον ΕΟΔΥ νομικό πρόσωπο ιδιωτικού δικαίου και τον ΟΔΙΠΥ. Εδώ, όμως, έχουμε να κάνουμε με ένα νέο δημόσιο νοσοκομείο και ρωτάμε, κύριοι της Κυβέρνησης, και απορούμε: Ποιες αλλαγές φέρνει στις εργασιακές σχέσεις, στις προμήθειες, στον γενικότερο έλεγχο, η δημιουργία ενός νομικού προσώπου ιδιωτικού δικαίου; Πώς θα προσλαμβάνεται το προσωπικό; Πώς θα δίνονται τα έργα και οι παραγγελίες; Ποιο λογιστικό σύστημα θα ακολουθείται και ποιος θα ελέγχει τα πεπραγμένα της εκάστοτε διοίκησης και με ποιες κυρώσεις; Μήπως θα έχουμε ιδιόμορφες - για να μην πω παραμορφωμένες - μετατάξεις και αποσπάσεις δημοσίων υπαλλήλων; Μήπως θα έχουμε προσλήψεις ατομικές ή και συλλογικές μέσω εταιρειών; Μήπως θα έχουμε και μισθολογικά κλιμάκια διαφορετικών ταχυτήτων; Δεν τα έχετε ξεκαθαρίσει αυτά, κυρίες και κύριοι, και επιφυλασσόμαστε για το τι θα δουν τα μάτια μας και τι θα ακούσουν τα αυτιά μας τα επόμενα χρόνια. Και μιας και μιλάμε για την έλευση των ιδιωτών στη δημόσια υγεία και ελπίζω να μην είναι επέλαση, σας ρωτάμε, κύριοι συνάδελφοι της Συμπολίτευσης, που άκριτα ψηφίζετε μόνο «ναι»: Τι είναι αυτό με την άρνηση της δωρεάς των εργαστηρίων των ραδιοφαρμάκων, που από 17 εκατομμύρια ευρώ ο αρχικός προϋπολογισμός του έργου, μετά την τροποποίηση της σύμβασης μειώνεται στα 9 εκατομμύρια ευρώ. Πώς είναι δυνατόν με αίτησή σας, κύριοι της Κυβέρνησης, να μην θέλετε τη δημιουργία δομών παραγωγής των ραδιοφαρμάκων εντός του δημόσιου τομέα και των νοσοκομείων, που οδηγεί σε ασφαλή παραγωγή, αλλά και σε επιπλέον μείωση του κόστους προμήθειας αυτών και στη δημιουργία θέσεων εργασίας; Η κύρωση έγινε από τη δική σας Κυβέρνηση, τι άλλαξε μέσα σε τόσους λίγους μήνες; Αλλά και πέρα από αυτά, παράγει και ένα ακόμα γεγονός και δημιουργεί μία ακόμα νέα και ισχυρή πραγματικότητα. Ποια είναι αυτή; Το να μην μπορεί κανείς ιδιώτης να μονοπωλεί την κάλυψη των αναγκών του ελληνικού λαού. Δηλαδή να μην μπορεί κανείς να εκβιάζει τον ελληνικό λαό και την εκάστοτε Κυβέρνηση. Οι συμπράξεις δημοσίου και ιδιωτικού τομέα, κύριοι συνάδελφοι, καλές είναι και πρέπει να υπάρχουν ως εναλλακτικός και βοηθητικός δρόμος κάλυψης αναγκών, όχι ως κύριος δρόμος και η πρώτη επιλογή. Οι ιδιώτες σε όλα τα στάδια της παροχής υγείας, θα πρέπει να βοηθάνε και να ενισχύουν τη δημόσια παροχή, όχι να καθορίζουν και εν τέλει να την ελέγχουν. Παρ' όλα αυτά, καλούμε την Κυβέρνηση ακόμα κι αν ακατανόητα αρνείται χρήματα για συγκεκριμένες δωρεές, όπως αυτή των εργαστηρίων ραδιοφαρμάκων, σε κάθε περίπτωση να ζητάει τουλάχιστον τη δωρεάν για κατασκευή δομών, λιγότερο εμπορικών και κερδοσκοπικών, βέβαια, που όμως θα είναι ποιοτικές και θα εξασφαλίζουν την αποκατάσταση ασθενών με κινητικά προβλήματα και τη φροντίδα και περίθαλψη χρονίως πασχόντων, όπως αυτοί με τη νόσο αλτσχάιμερ, πάρκινσον και άλλες εκφυλιστικές ασθένειες. Επίσης, σχεδιασμό κέντρων φιλοξενίας και φροντίδας αυτιστικών και ψυχικά ασθενών παιδιών που κατατρώνε τα σωθικά και την ψυχολογία των ασθενών, των φροντιστών και των οικογενειών τους. Κατατρώει, εν τέλει δε, την ελληνική υγεία, την οικονομία και την ανάπτυξη. Στο άρθρο 11 άλλη μία πρωτοτυπία του δημοσίου. Αναλαμβάνει να ασφαλίσει το σύνολο του νοσοκομείου, κατά τη διάρκεια λειτουργίας του. Γιατί; Καλά για την κατασκευή, αλλά γιατί για την περίοδο της λειτουργίας; Σε περίπτωση επέλευσης κινδύνου ποιος θα είναι ο δικαιούχος της αποζημίωσης; Τελειώνοντας, θα ήθελα να πω το εξής. Στη χώρα αυτή έχουν υπάρξει και υπάρχουν ακόμη δωρητές και μεγάλοι ευεργέτες. Πρέπει να τιμά η Κυβέρνηση τη δωρεά και το πνεύμα προσφοράς στον ελληνικό λαό και να μην απαξιώσει μετά τη δημιουργία του νέου νοσοκομείου, τις υπάρχουσες εγκαταστάσεις στην Κομοτηνή, μετατρέποντάς τες, ας πούμε, σε δομή φιλοξενίας μεταναστών. Με πάσα επιφύλαξη, όμως, για το πως αυτή θα λειτουργήσει στο μέλλον, ανάμεσα στις συμπληγάδες του κρατισμού, της ιδιωτικής πρωτοβουλίας, της ιδιοτέλειας, εμείς κύριοι, ως Ελληνική Λύση σας λέμε ότι δεν είμαστε αρνητικοί στη δωρεά, αλλά είμαστε σε όλα τα αρνητικά της. Ευχαριστώ.
Ευχαριστούμε την κυρία συνάδελφο και για την τήρηση του χρόνου. Καλείται στο Βήμα η κ. Απατζίδη Μαρία, ειδική αγορήτρια του ΜέΡΑ25.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, το νομοσχέδιο είναι επικαιροποιημένη κύρωση μιας σύμβασης δωρεά ανάμεσα στο κοινωφελές Ίδρυμα «Σταύρος Νιάρχος» και το ελληνικό δημόσιο, με σκοπό να ενισχυθούν και να αναβαθμιστούν οι υποδομές στον τομέα της υγείας. Το νομοσχέδιο ουσιαστικά επιβεβαιώνει και ανανεώνει μια ήδη υπάρχουσα συμφωνία. Ως ΜέΡΑ25 θα ψηφίσουμε «παρών» επί της αρχής. Θα ψηφίσουμε «παρών», γιατί είναι κατ' αρχήν θετικό ότι παρέχονται ως δωρεά κάποιοι αναγκαίοι πόροι, για να αναβαθμιστεί και να ενισχυθεί ο χώρος της υγείας. Γι' αυτό και δεν θα ψηφίσουμε όχι. Από την άλλη είναι εξαιρετικά αρνητικό το γεγονός ότι η Κυβέρνηση καταφεύγει στη λογική του outsourcing, δηλαδή της εξωτερικής ανάθεσης, σε ένα τομέα, όπως είναι η υγεία, που είναι η κατ' εξοχήν συνταγματική υποχρέωση του κράτους. Το outsourcing είναι μία επικίνδυνη λογική που δεν πρέπει να συνηθίσουμε. Είναι μία λογική που την είδαμε ήδη με τον ΣΥΡΙΖΑ. Άλλοτε η σύμβαση με το Ίδρυμα «Σταύρος Νιάρχος» προέκυψε για πρώτη φορά στις μέρες της κυβέρνησης ΣΥΡΙΖΑ. Οι δράσεις που αναλαμβάνει το Ίδρυμα «Σταύρος Νιάρχος» προβλέπονται, κατ' αρχάς, στον νόμο 4564/2018, που ψηφίστηκε επί των ημερών του ΣΥΡΙΖΑ, ενώ είχαμε τροποποιητική σύμβαση στις 5-11-2019 επί της παρούσας Κυβέρνησης, η οποία ακυρώθηκε με το ν.4638/2019. Το γεγονός αυτό δείχνει μια βασική συνέχεια, μεταξύ των δύο κομμάτων που διαιωνίζουν μία κατά βάση μνημονιακή λογική σύνδεσης υγείας με τον ιδιωτικό τομέα. Εμπεδώνεται, πάντως, η λογική αυτή πλήρως με την παρούσα Κυβέρνηση, καθώς βασική αρχή είναι η νεοφιλελεύθερη λογική της στήριξης στον ιδιωτικό τομέα και της σύμπραξης δημοσίου και ιδιωτών, ακόμα και στον χώρο της υγείας που αφορά ακόμα και σε ανελαστικά αγαθά. Χρειάζεται να υπενθυμίσουμε εδώ το άρθρο 21 του Συντάγματος που ορίζει ότι το κράτος μεριμνά για την υγεία των πολιτών και παίρνει ειδικά μέτρα για την προστασία της νεότητας, του γήρατος, της αναπηρίας και της περίθαλψης των απόρων. Αυτή την αρχή τείνουμε να την ξεχάσουμε με την εφαρμογή των μνημονιακών πολιτικών που οδήγησαν σε ελαχιστοποίηση του κράτους και βεβαίως με την παρούσα Κυβέρνηση η οποία φιλοδοξεί να επιβάλει τις νεοφιλελεύθερες πολιτικές ως νέα κανονικότητα. Αυτό σημαίνει ότι η υγεία των πολιτών δεν είναι πια ένα δημόσιο αγαθό που τη μέριμνα την επιτάσεις το ίδιο το Σύνταγμα, είναι μία υπόθεση που επαφίεται στην καλοσύνη των ιδιωτών, στην ιδιωτική φιλανθρωπία. Ως ΜέΡΑ25 θεωρούμε πως το να έχει το κράτος ανάγκη τις δωρεές του ιδιωτικού τομέα, δεν είναι με κανένα τρόπο κανονικότητα. Για τον λόγο αυτό δεν μπορούμε να ψηφίσουμε ναι παρ' όλο που αναγνωρίζουμε ότι οι ανάγκες που καλύπτει η παρούσα επικαιροποίηση της σύμβασης είναι πραγματικές. Λόγου χάρη, ο σχεδιασμός, η κατασκευή και ο εξοπλισμός του νέου Γενικού Νοσοκομείου Κομοτηνής, είναι όντως μία ανάγκη για τη σημαντική περιοχή της Ανατολικής Μακεδονίας και Θράκης. Όπως ανάγκη είναι και ο σχεδιασμός, η κατασκευή και ο εξοπλισμός του νέου Γενικού Νοσοκομείου Σπάρτης και του Νοσοκομείου Παίδων Θεσσαλονίκης, με την κατασκευή χώρου στάθμευσης και ελικοδρομίου σε κοντινό ακίνητο, προκειμένου να εξυπηρετηθούν οι ανάγκες του νοσοκομείου. Παρομοίως, δεν αμφισβητούμε ότι χρειάζεται ιατροτεχνολογικός εξοπλισμός και εκπαιδευτικά προγράμματα για το τμήμα Νοσηλευτικής της σχολής Επιστημών Υγείας του Εθνικού και Καποδιστριακού Πανεπιστημίου Αθηνών, καθώς και εκπαιδευτικά προγράμματα για τις ενδονοσοκομειακές λοιμώξεις και την αντιμετώπιση του τραύματος. Το ίδιο ισχύει και για τον εξοπλισμό για το Γενικό Νοσοκομείο «Ευαγγελισμός», ενώ ιδιαιτέρως στεκόμαστε στον εξοπλισμό για τις αεροδιακομιδές του ΕΚΑΒ που επιτελούν ένα απολύτως απαραίτητο έργο σε μία χώρα με τα χαρακτηριστικά της Ελλάδας. Και βεβαίως είναι σημαντική η προμήθεια και η εγκατάσταση ειδικού ιατρικού εξοπλισμού, όπως Τομογραφία Εκπομπής Ποζιτρονίων και δημιουργία μονάδων παραγωγής ραδιοφαρμάκων. Η τεχνολογία της Τομογραφίας Εκπομπής Ποζιτρονίων χρησιμεύει για να εκτιμηθεί ένα ευρύ φάσμα παθήσεων, όπως διάφορες κακοήθειες. Χρειαζόμαστε μεθόδους λειτουργικής απεικόνισης του εγκεφάλου που έχουν καταστεί σημαντικές διεθνώς για την έγκαιρη διαφορική διάγνωση, αλλά και την πρόγνωση της άνοιας εκφυλιστικού τύπου. Χαιρετίζουμε, τέλος, την εγκατάσταση εξοπλισμού και σύγχρονων ολοκληρωμένων μοντέλων πληροφορικής, σύμφωνα με τα διεθνώς ισχύοντα. Το γεγονός, όμως, ότι το ελληνικό κράτος έχει περιέλθει σε μια κατάσταση που χρειάζεται τον ιδιωτικό τομέα για όλα αυτά, είναι επίσης, κάτι που δεν είναι αυτονόητο και δεν είναι κάτι ουδέτερο ή αναπόφευκτο. Δεν είναι μία φυσική καταστροφή, είναι το αποτέλεσμα συγκεκριμένων πολιτικών, τόσο αυτών που ακολουθήθηκαν πριν την κρίση και την προκάλεσαν, όσο και των μνημονιακών πολιτικών που ήταν σε λάθος αντίδοτα για την κρίση και τη χειροτέρευσαν. Σήμερα, στο πλαίσιο των ίδιων πολιτικών ενισχυμένης επιτήρησης που θα κρατήσουν για πολλές δεκαετίες ακόμη, το δημόσιο εκχωρεί στους ιδιώτες και τις πιο βασικές του αρμοδιότητες, όπως είναι η υγεία. Αυτό είναι κάτι το οποίο δεν μπορούμε να χαρούμε. Δεν μπορούμε να το αποδεχτούμε και δεν μπορούμε να το υπερψηφίσουμε. Ως προς την εξεύρεση πόρων το ΜέΡΑ25 έχει κάνει συγκεκριμένες προτάσεις για την έξοδο από τη χρεοδουλοπαροικία και τις μνημονιακές πολιτικές με τις οποίες αυτή σχετίζεται. Προτείνουμε, όμως, ειδικότερα για τον χώρο της υγείας έναν ειδικό φόρο 2% στον κύκλο εργασιών των ιδιωτικών νοσοκομείων και κλινικών. Θεωρούμε ότι πρόκειται για ένα μέτρο που είναι προς τη σωστή και δίκαιη κατεύθυνση, σε πλήρη αντίθεση προς τη λογική της παρούσας Κυβέρνησης. Προτείνουμε, επίσης, νέους φόρους σε ζαχαρώδη, επεξεργασμένα προϊόντα κρέατος και γαλακτοκομικά. Οι πόροι από τους φόρους αυτούς μπορεί να κατευθυνθούν στον πολύπαθο χώρο της υγείας και βεβαίως το πλέον καίριο είναι το να λειτουργεί σωστά μία αρχή ελέγχου των δαπανών για τα φάρμακα, τις εξετάσεις και τις επεμβάσεις, ώστε να αποφεύγονται οι καταχρήσεις με πολύ αρνητικά αποτελέσματα. Ιδιαιτέρως επείγουσα κρίνουμε την αύξηση των μονάδων εντατικής θεραπείας, αλλά και την επαναλειτουργία όσων σταμάτησαν από έλλειψη ιατρών, νοσηλευτών και μηχανημάτων. Χρειάζεται, πάντως, να υπενθυμίσουμε και σε αυτή την περίσταση ότι το ΜέΡΑ25 προτείνει μια συνολική στρατηγική για την έξοδο από τις μνημονιακές πολιτικές, που αποτέλεσμά τους είναι η ανεπάρκεια του κράτους να τηρήσει τις συνταγματικές του υποχρεώσεις. Η συνολική αυτή στρατηγική συμπεριλαμβάνει, μεταξύ άλλων τομών, την αναδιάρθρωση του δημόσιου χρέους, εφικτά πρωτογενή πλεονάσματα, μία δημόσια εταιρεία αναδιάρθρωσης των ιδιωτικών χρεών - σχετίζεται και με τα κόκκινα δάνεια, άλλωστε όλο αυτό, στην πρότασή μας αυτό εννοώ - υπερταμείου σε μια αναπτυξιακή τράπεζα. Κατά βάθος, αν τολμηθεί ένα ριζικό νέο ξεκίνημα, θα μπορέσουμε να έχουμε ένα κράτος, το οποίο θα μπορεί να τηρεί ξανά τις συνταγματικές του υποχρεώσεις και να μην έχουμε φαινόμενα ανεπάρκειας, όπως βλέπουμε με το παρόν νομοσχέδιο. Ψηφίζουμε «παρών», ευχαριστώ πολύ.
Όπως είπαμε, να δώσουμε τον λόγο τώρα στους Κοινοβουλευτικούς Εκπροσώπους και ελπίζω να τηρηθεί ο χρόνος, τον οποίο είπαμε να είναι περιορισμένος. Θα ξεκινήσουμε ανάποδα, ο Κοινοβουλευτικός Εκπρόσωπος του ΣΥΡΙΖΑ κ. Ξανθός, έχει τον λόγο.
Αγαπητοί συνάδελφοι, είναι η πολλοστή φορά που συζητάμε σε τμήματα την κύρωση αυτής της πολύ σημαντικής και εμβληματικής δωρεάς του Ιδρύματος «Σταύρος Νιάρχος» στον τομέα της υγείας. Αθροιστικά είναι πάνω από 400.000.000 ευρώ. Ήρθε σε μια περίοδο πραγματικής δημοσιονομικής δυσκολίας για τη χώρα μας και για το σύστημα υγείας. Επομένως ήταν μία παρέμβαση αναγκαία και επιθυμητή και το πιο σημαντικό είναι ότι ήταν μία παρέμβαση η οποία σεβάστηκε τις πολιτικές προτεραιότητες του ελληνικού κράτους, το οποίο έθεσε την ιεράρχηση, εκτίμησε τις ανάγκες και ήρθε το Ίδρυμα «Σταύρος Νιάρχος» να χρηματοδοτήσει απλόχερα αυτή την ενισχυτική και βελτιωτική παρέμβαση στο δημόσιο σύστημα υγείας. Επίσης, να πω εδώ ότι είχε και μια λογική η παρέμβαση μας αυτή, να αμβλύνουμε γεωγραφικές ανισότητες οι οποίες υπήρχαν στο σύστημα υγείας και ακριβώς για αυτό τον λόγο δεν δεχτήκαμε, όπως είπε και ο Παύλος προηγουμένως, ο εισηγητής μας, να επικεντρωθεί όλη η δωρεάν σε ένα μεγάλο νοσοκομείο. Υπήρχαν γεωγραφικές ανισότητες πολύ σημαντικές, υπήρχε υστέρηση στις δημόσιες δομές της επαρχίας, υπήρχαν ανάγκες που δεν είχαν καλυφθεί ποτέ από το ελληνικό κράτος, όπως το να έχουμε έναν παιδιατρικό νοσοκομείο στη βόρεια Ελλάδα ή ένα σύγχρονο νοσοκομείο σε έναν ευαίσθητο χώρο, όπως είναι η Θράκη και η Κομοτηνή. Άρα, λοιπόν, έχουμε μια παρέμβαση σημαντική που μέχρι τώρα διασφάλιζε εννοείται κοινωνική αλλά και πολιτική συναίνεση. Προσέξτε τώρα, στο νομοσχέδιο αυτό για πρώτη φορά αυτό δεν επιβεβαιώνεται. Αγαπητέ μου Υπουργέ, την έχετε «πατήσει». Δεν διασφαλίζεται σε αυτό το νομοσχέδιο η αναγκαία και η ευρύτατη πολιτική συναίνεση. Νομίζω ότι αυτό προσβάλει και το Ίδρυμα «Σταύρος Νιάρχος». Και γιατί δεν γίνεται αυτό; Γιατί για λόγους ιδεοληπτικούς, όπως είπαμε και πριν, εργαλειοποιείτε τη δωρεάν και προσπαθείτε με αυτή ως όχημα, ως πολιορκητικό κλοιό να περάσετε ένα νέο μοντέλο διοίκησης στο σύστημα υγείας. Το λέτε ρητά και κατηγορηματικά. Λέτε, λοιπόν, ότι το νέο θεσμικό πλαίσιο, το νέο νομικό καθεστώς για το Νοσοκομείο Κομοτηνής θα είναι το πρότυπο για την μελλοντική ανάπτυξη παροχών υγείας στην Ελλάδα. Σε αυτό δεν μπορούμε να συμφωνήσουμε και το είπαμε από την αρχή. Υπερβήκατε τα εσκαμμένα. Μέχρι τώρα με λογική συναίνεσης και καλής θέλησης και την προηγούμενη φορά που είχαμε αντιρρήσεις για κάποιες επιμέρους πτυχές της κύρωσης, αλλά την είχαμε ψηφίσει. Τώρα είπαμε ότι δεν μπορούμε να το κάνουμε. Βλέπουμε ότι κι άλλες πολιτικές δυνάμεις διαφοροποιούνται. Άρα υπάρχει θέμα στον χειρισμό σας. Αυτό είναι απολύτως σαφές. Απομονώνεται, δηλαδή, αυτή τη στιγμή πολιτικά η Κυβέρνηση και δεν διασφαλίζει με τον τρόπο με τον οποίο βάζει τις εφαρμοστικές ρυθμίσεις αυτό το οποίο απαιτείται σε αυτές τις περιπτώσεις, δηλαδή μία ευρύτατη στήριξη. Αυτή η συνεργασία με το Ίδρυμα «Σταύρος Νιάρχος» είναι, όπως έχουμε ξαναπεί και άλλες φορές, ένα νέο μοντέλο κοινωφελούς σύμπραξης δημόσιου ιδιωτικού τομέα. Είναι ένα κοινωφελές ΣΔΙΤ αυτό και όχι κερδοσκοπικού χαρακτήρα ΣΔΙΤ, που αυτό είναι η κυρίαρχη γραμμής σας αυτή την περίοδο. Εσείς, λοιπόν, μας λέτε ότι το δημόσιο σύστημα, το κράτος δεν μπορεί να διαχειριστεί πλέον ούτε την υψηλή τεχνολογία ούτε την αναβάθμιση των κτηριακών του υποδομών και του εξοπλισμού και πρέπει αυτή την τεχνογνωσία και αυτή τη δυνατότητα να τη δώσουμε σε ιδιώτες, οι οποίοι θα αναλάβουν και το management και θα βάλουν και τους όρους. Αυτό είναι ολική επαναφορά στην προ - ΕΣΥ περίοδο. Αποδομείτε το δημόσιο σύστημα υγείας που ξέραμε μετά τον ιδρυτικό ν.1397, τον ιστορικό ιδρυτικό νόμο του ΠΑΣΟΚ των πρώτων χρόνων της δεκαετίας του '80, τη μεγάλη τομή στο κοινωνικό κράτος της μεταπολίτευσης. Είναι πραγματικά απαράδεκτη αυτή η εξέλιξη και θα είναι απέναντί της όχι μόνο οι προοδευτικές πολιτικές δυνάμεις της χώρας, όχι μόνο οι εργαζόμενοι του δημοσίου συστήματος υγείας, αλλά να ξέρετε ότι θα είναι απέναντί της και οι ασθενείς και οι τοπικές κοινωνίες, γιατί ο κόσμος ξέρει ότι το δημόσιο σύστημα υγείας είναι η έσχατη καταφυγή, είναι μηχανισμός άμβλυνσης ανισοτήτων, είναι μηχανισμός που διασφαλίζει την καθολική και την ισότιμη πρόσβαση όλων των ανθρώπων στην ιατροφαρμακευτική φροντίδα. Νομίζω, λοιπόν, ότι αυτό είναι κρίσιμο ζήτημα. Το σπέρμα του υπάρχει σε αυτό το νομοσχέδιο. Για πρώτη φορά νομοθετείται. Εξ αυτού του λόγου υπάρχει αυτή η κάθετη και κατηγορηματική αντίδραση. Βεβαίως, εννοείται ότι το Νοσοκομείο Κομοτηνής πρέπει να προχωρήσει, να ολοκληρωθεί στους προβλεπόμενους χρόνους, να υπάρξει η στελέχωσή του με το αναγκαίο ιατρικό και νοσηλευτικό προσωπικό με τους όρους του ΕΣΥ και του δημοσίου, δηλαδή με τον τρόπο που γίνονται οι επιλογές των γιατρών, με την επιλογή μέσω ΑΣΕΠ για το λοιπό προσωπικό και όχι μέσα από θολά σχήματα, όπου δεν θα διασφαλίζεται ούτε η διαφάνεια ούτε η αξιοκρατία. Αυτά είναι πάρα πολύ κρίσιμα θέματα για μας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Επιτρέψτε μου, κύριε Πρόεδρε. Θεωρώ, λοιπόν, ότι αιτιολογείται απολύτως η καταψήφιση αυτής της σύμβασης που μας φέρνετε, που προφανώς δεν σημαίνει καταψήφιση της δωρεάς, προφανώς δεν σημαίνει καταψήφιση των επιμέρους στοιχείων και των αρχικών συμφωνιών που είχαμε εμείς κυρώσει. Καταψηφίζουμε μία συγκεκριμένη εφαρμοστική λογική που, κατά την άποψή μας, συμβάλλει σε αυτή την προϊούσα μετάλλαξη της δημόσιας περίθαλψης, που έχετε δρομολογήσει εδώ και αρκετό καιρό. Μιλάτε τώρα για συμπράξεις δημόσιου ιδιωτικού τομέα και αλλαγή νομικού καθεστώτος και σε άλλα νοσοκομεία. Χρησιμοποιείτε το Νοσοκομείο Κομοτηνής για να κάνετε την πρώτη παρέμβαση. Τελειώνω, λέγοντας το εξής. Εμείς, αγαπητοί συνάδελφοι, θα κάνουμε αυστηρή κριτική όποτε πραγματικά κρίνουμε ότι διακυβεύεται το δημόσιο συμφέρον, το δικαίωμα των πολιτών σε υψηλού επιπέδου υπηρεσίες, η δημόσια περίθαλψη κ.λπ.. Ταυτόχρονα θα δείξουμε την απαραίτητη υπευθυνότητα και δεν θα λαϊκίσουμε σε κρίσιμα θέματα δημόσιας υγείας. Δεν θα κάνουμε, δηλαδή, αυτό το οποίο έκανε συστηματικά την προηγούμενη περίοδο η Αξιωματική Αντιπολίτευση, να αθροίζουμε κάθε μέρα νεκρούς από τη γρίπη ή - απευχόμαστε όλοι - κρούσματα από τον νέο κορωνοϊό, για να ερχόμαστε εδώ πέρα και να εγκαλούμε την πολιτική ηγεσία του Υπουργείου και την Κυβέρνηση ότι έχουν διαλύσει τη χώρα, ότι επωάζουν υγειονομικές απειλές κ.λπ.. Γι' αυτό και ζητήσαμε, και με χαρά ο Υπουργός το δέχτηκε, να υπάρξει μια θεσμική ενημέρωση, σε στενό επίπεδο σε πρώτη φάση. Σήμερα γίνεται σύνοδος υπουργών υγείας στις Βρυξέλλες, όπου συμμετέχει ο Υπουργός. Να μας φέρει τις καινούργιες πληροφορίες, τα νέα δεδομένα, την πραγματικότητα που ισχύει σε άλλες χώρες, ποια είναι τα standards που πρέπει να τηρηθούν, να έχουν γνώση οι πολιτικές δυνάμεις και οι εκπρόσωποί τους, ενδεχομένως οι εμπειρογνώμονές τους, για να μπορούμε σε αυτά τα κρίσιμα θέματα να συνεννοηθούμε. Κριτική αυστηρή και αντιπαράθεση πολιτική, όπου κατά την άποψή μας διακυβεύεται το μέλλον του δημόσιου συστήματος υγείας, αλλά σοβαρότητα και υπευθυνότητα στα υπόλοιπα. Να είστε καλά.
Κυρίες και κύριοι συνάδελφοι, έχω μια ανακοίνωση προς το Σώμα. Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει τις εκθέσεις της στα νομοσχέδια του Υπουργείου Προστασίας του Πολίτη: α). «Κύρωση της Σύμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γεωργίας για Συνεργασία στην καταπολέμηση του εγκλήματος» και β). «Κύρωση Πρωτοκόλλου μεταξύ της Κυβέρνησης της Ελληνικής Δημοκρατίας και του Συμβουλίου Υπουργών της Βοσνίας - Ερζεγοβίνης για την εφαρμογή της Συμφωνίας μεταξύ της Ευρωπαϊκής Κοινότητας και της Βοσνίας - Ερζεγοβίνης για την Επανεισδοχή Προσώπων που Διαμένουν χωρίς ΄Αδεια». Καλείται στο Βήμα η Κοινοβουλευτική Εκπρόσωπος της Νέας Δημοκρατίας κ. Ζωή Ράπτη.
Κυρίες και κύριοι συνάδελφοι, όπως αναλύθηκε διεξοδικά και από τον εισηγητή μας αυτή η πρώτη σύμβαση αφορά το «Έργο Ι» που αφορά στην ίδρυση του Γενικού Νοσοκομείου της Κομοτηνής. Το ίδρυμα σε αυτή την περίπτωση, θα το ξαναπώ, αναλαμβάνει εξ ολοκλήρου τον σχεδιασμό, την κατασκευή και τον εξοπλισμό του νέου νοσοκομείου. Αυτό το νοσοκομείο θα καλύπτει τις ανάγκες ενηλίκων και παίδων Ανατολικής Μακεδονίας και Θράκης. Περαιτέρω θα έχει ψυχιατρική νοσηλευτική μονάδα και μονάδα τεχνητού νεφρού. Θα έχει προϋπολογισμό 105.000.000 ευρώ. Το κόστος εκπόπνησης όλων των μελετών θα το αναλάβει το ίδρυμα. Θα είναι άριστης ποιότητας και σύγχρονης τεχνολογίας όλα τα μηχανήματα τα οποία θα έχει στη διάθεσή του. Θα είναι ένα σύγχρονο νοσοκομείο με σύγχρονα μοντέλα διοίκησης, με μοντέλα διοίκησης που δεν έχουμε δει, δυστυχώς, μέχρι σήμερα, κυρίες και κύριοι συνάδελφοι του ΣΥΡΙΖΑ, τουλάχιστον στο Εθνικό Σύστημα Υγείας και θα είναι ένα διαμάντι. Θα κοσμήσει το μοντέλο διοίκησής του, αλλά και το μοντέλο της πληροφορικής οργάνωσής του τις ανάγκες του Εθνικού Συστήματος Υγείας. Θα έχει έναν καινούργιο κανονισμό λειτουργίας. Ο αριθμός του προσωπικού έχει ήδη μελετηθεί κατά κατηγορία και κλάδο, ούτως ώστε να καλυφθούν όλες οι ανάγκες. Σήμερα όλοι γνωρίζουμε ότι απασχολεί το νοσοκομείο τριακόσιους ογδόντα οκτώ εργαζόμενους και θα έχουμε μια αύξηση εκατόν εβδομήντα τεσσάρων εργαζομένων, ούτως ώστε στο σύνολο να έχουμε ουσιαστικά 65% αύξηση προσωπικού. Ένα από αυτά τα βασικά του χαρακτηριστικά, όπως είπα και πριν, θα είναι η εκτεταμένη χρήση αυτών των συστημάτων πληροφορικής σε ένα σύγχρονο ψηφιακό περιβάλλον που θα εξασφαλίζει ότι θα έχουμε σύγχρονες ιατρικές, νοσηλευτικές και διοικητικές υπηρεσίες και θα διασφαλίζουμε και την οικονομική παροχή των υπηρεσιών προς τους ασθενείς, πέραν της ποιότητας αυτή της παροχής υπηρεσιών. Τέλος να πω ότι η εκπαίδευση του προσωπικού θα γίνει με δαπάνες του ιδρύματος. Ωστόσο, κυρίες και κύριοι του ΣΥΡΙΖΑ, με λύπη μας διαπιστώνουμε ότι ούτε σε αυτό το ζήτημα, το οποίο πράγματι ξεκινήσατε και προχωρήσατε εσείς όσον αφορά τη συνεννόηση με το Ίδρυμα «Σταύρος Νιάρχος» για να δημιουργηθούν αυτές οι δομές, δεν μπορείτε να αποστασιοποιηθείτε από τις ιδεοληψίες σας. Μάλιστα ο κ. Πολάκης στην επιτροπή έσπευσε να χαρακτηρίσει αυτή την προσπάθεια ως ένα ιδεοληπτικό σχέδιο νεοφιλελεύθερης και αγοραίας μετάλλαξης του ΕΣΥ. Δυστυχώς, κυρίες και κύριοι συνάδελφοι, η δαιμονοποίηση του ιδιωτικού τομέα συλλήβδην στη χώρα μας είναι το μόνο πεδίο στο οποίο αριστεύσατε επί δικής της διακυβέρνησης και δυστυχώς συνεχίζετε να το πράττετε αυτό ανεπιτυχώς, γιατί η νομική μορφή την οποία θα έχει αυτό το νοσοκομείο, θα είναι η νομική μορφή του νομικού προσώπου ιδιωτικού δικαίου. Άλλωστε παρόμοια είναι η νομική μορφή και λειτουργία του νοσοκομείου Παπαγεωργίου στη Θεσσαλονίκη, το οποίο έχει δημιουργηθεί από το 1999 με μια σειρά νόμων. Και αν ακούσετε τους συναδέλφους μας εδώ στη Βουλή, Βουλευτές, θα σας πουν ότι είναι ένα κόσμημα για την περιοχή, ένα από τα καλύτερα νοσοκομεία των Βαλκανίων και όταν έρχεται η ώρα των εφημεριών, όσοι είναι άρρωστοι σπεύδουν να πάνε κατά την εφημερία του «Παπαγεωργίου» και όχι στα άλλα νοσοκομεία. Αυτό, λοιπόν, το νοσοκομείο «Παπαγεωργίου» ιδρύθηκε ως νομικό πρόσωπο ιδιωτικού δικαίου, όμως είναι κοινωφελές και είναι μη δυνάμενο να μετατραπεί σε κερδοσκοπική επιχείρηση. Αυτό το νοσοκομείο που είναι υφιστάμενο τελεί υπό την εποπτεία του Υπουργού Υγείας και Πρόνοιας. Το δημόσιο δικαιούται να ελέγχει τη διαχείριση του νομικού αυτού προσώπου και υποχρεούται το νοσοκομείο είναι στη διάθεση όλων των ελεγκτικών μηχανισμών όλα τα αναγκαία παραστατικά για τη διενέργεια του ελέγχου. Αυτό το νοσοκομείο διασυνδέεται λειτουργικά με την 3η Υγειονομική Περιφέρεια της Μακεδονίας και εφημερεύει μέσα στο πλαίσιο προγράμματος εφημεριών των νοσοκομείων του Νομού Θεσσαλονίκης. Μας δίνεται, λοιπόν, και εδώ η ευκαιρία να εφαρμόσουμε ένα σωστό μοντέλο λειτουργίας και διοίκησης που θα αλλάξει την εικόνα των νοσοκομείων της χώρας. Έτσι θα μετουσιώσουμε στην πράξη το όραμα μας για καλύτερα νοσοκομεία και ποιοτικές υπηρεσίες για όλους τους πολίτες χωρίς καμμία οικονομική τους επιβάρυνση. Το νοσοκομείο, λοιπόν, αυτό θα απολαμβάνει της διοικητικής και οικονομικής αυτοτέλειας, αλλά θα λειτουργεί με τους νόμους που διέπουν το Εθνικό Σύστημα Υγείας. Το Υπουργείο Υγείας θα ελέγχει πλήρως την οικονομική του λειτουργία, αλλά θα υπάρχει αυτή η διοικητική αυτοτέλεια και ευελιξία και αυτό ως φορέας του κράτους θα παραμείνει, βεβαίως, στην εποπτεία του δημοσίου. Άρα, κύριοι συνάδελφοι, πρόκειται για ένα δημόσιο νοσοκομείο του οποίου η νομική μορφή του νομικού προσώπου ιδιωτικού δικαίου, απλώς εξασφαλίζει την ευέλικτη λειτουργία και καλύτερη παροχή υπηρεσιών προς τους πολίτες. Σε καμμία περίπτωση δεν ιδιωτικοποιείται το νοσοκομείο και σε καμμία περίπτωση δεν εκχωρείται σε κανέναν άλλον η παροχή υπηρεσιών υγείας. Αποκλειστικά βρίσκεται στο ρυθμιστικό και εποπτικό περιεχόμενο των φορέων του ελληνικού δημοσίου. Επίσης, εισάγεται ο θεσμός του γενικού διευθυντή και μάλιστα ο γενικός διευθυντής δεν θα διορίζεται από τον Υπουργό, αλλά θα τοποθετείται μέσω διαδικασίας προκήρυξης και βεβαίως μετά από έκθεση αξιολόγησης. Επίσης, εισάγεται η λειτουργία συντονιστικής επιτροπής στην οποία συμμετέχουν ο διοικητής, ο γενικός διευθυντής και άλλοι διευθυντής του νοσοκομείου. Το πληροφοριακό σύστημα το οποίο είναι βασικό για τη λειτουργία ενός νοσοκομείου και μια και μιλούσαμε προηγουμένως για χρεοκοπία της χώρας και για δαπάνες Εθνικού Συστήματος Υγείας ξέρουμε ότι δεν έχετε προχωρήσει ακόμα στη λειτουργία του ατομικού φακέλου υγείας, ούτε έχετε ψηφιοποίησει το σύστημα για να βλέπουν όλοι τις δαπάνες όλων των νοσοκομείων, όχι μόνο ο Υπουργός, αλλά και όλοι όσοι είναι αρμόδιοι για να δούνε τις δαπάνες και τα έξοδα των νοσοκομείων, αλλά και τις ανάγκες τους, για να προσδιορίσετε ποιο είναι το πρόγραμμα και ποιο θα μπορούσε να είναι το πρόγραμμα και των προμηθειών. Επίσης, αποδυναμώσατε την Επιτροπή Προμηθειών Υγείας. Δεν κάνατε κεντρικές προμήθειες. Και γιατί δεν κάνατε; Γιατί δεν έχετε προχωρήσει βεβαίως σε καμμιά ψηφιοποίηση του Εθνικού Συστήματος Υγείας. Αυτό είναι κάτι που μπορεί να γίνει στο νοσοκομείο αυτό και μπορεί να γίνει με την χρηματοδότηση και με την ενίσχυση του Ιδρύματος «Σταύρος Νιάρχος». [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Τελειώνω, κύριε Πρόεδρε. Επίσης, ο τρόπος πρόσληψης προσωπικού. Πόσα χρόνια έχετε, κύριοι συνάδελφοι του ΣΥΡΙΖΑ, να κάνετε τακτικές προσλήψεις προσωπικού στο ΕΣΥ;
Τι είναι αυτά που λέτε; Ξέρετε τι λέτε;
Βεβαίως πολύ καλά! Μιλάω για τους γιατρούς. Σήμερα ξέρετε πάρα πολύ καλά ότι οι επικουρικοί…
Δύο χιλιάδες μόνιμοι γιατροί έχουν διοριστεί τα προηγούμενα χρόνια.
Δεν θα κάνουμε διάλογο. Κύριε Πρόεδρε, θα ολοκληρώσω. Σήμερα, λοιπόν, γίνεται πιο ευέλικτος τρόπος πρόσληψης του προσωπικού, για να έχουμε πιο γρήγορη και σωστότερη παροχή υπηρεσιών υγείας στους πολίτες. Και μάλιστα - δεν το είπατε αυτό - έχει υπάρξει ειδική μέριμνα για τη μεταφορά του προσωπικού. Για τη μεταφορά του προσωπικού του «Σισμανογλείου» έχει υπάρξει ειδική μέριμνα, ούτως ώστε να μεταφερθεί στο νέο νοσοκομείο με την ίδια σχέση εργασίας, στον ίδιο βαθμό που κατέχουν σήμερα. Θα ολοκληρώσω πολύ σύντομα με το ζήτημα της δεύτερης δωρεάς την οποία μετά από σχετικό αίτημα της Κυβέρνησης δεν θα προχωρήσει στο σκέλος που αφορά τις μονάδες παραγωγής ραδιοφαρμακων. Θα πω ότι ουσιαστικά η Κυβέρνησή μας έκρινε ότι σε αυτό το κομμάτι τα κύκλοτρα είναι ουσιαστικά ασύμφορα, διότι ο σχεδιασμός για να λειτουργήσουν και η εγκατάστασή τους έγινε χωρίς προγραμματισμό και χωρίς σχεδιασμό από την κυβέρνηση του ΣΥΡΙΖΑ. Το παραδέχτηκε αυτό και ο κ. Πολάκης σε προηγούμενη συνεδρίαση Επιτροπής Κοινωνικών Υποθέσεων ότι η σχετική απόφαση εγκατάστασης των κύκλοτρων ελήφθη λόγω της αντιπαράθεσης του ΣΥΡΙΖΑ με τον ιδιώτη προμηθευτή, διότι δεν είχατε υπολογίσει, κυρίες και κύριοι συνάδελφοι, ούτε τα έξοδα εγκατάστασης ούτε τα προβλήματα τα οποία υπάρχουν στη βιομηχανική παραγωγή. Το κόστος αυτών των κύκλοτρων ανέρχεται στα 8.000.000 ευρώ συν 3.000.000 το κόστος χώρων υποδοχής συν το κόστος του προσωπικού που απασχολούνται τουλάχιστον δώδεκα άτομα που πρέπει υποχρεωτικά να απασχολούνται ανά βάρδια λειτουργίας. Δεν συμφέρει, λοιπόν, το ελληνικό δημόσιο όταν το ελληνικό δημόσιο μπορεί να τα προμηθεύεται πλέον με 330.000.000 ευρώ, τα νοσοκομεία δηλαδή. Αυτό σημαίνει ότι οι ανάγκες αυτές θα ικανοποιηθούν από τον ιδιωτικό τομέα. Κυρίες και κύριοι συνάδελφοι, ξέρουμε ότι η τελευταία δεκαετία επέφερε πλήγμα στο Εθνικό Σύστημα Υγείας, κυρίως σε επίπεδο εξοπλισμού, αλλά και στελέχωσης των νοσοκομείων. Έχει έρθει, όμως, η ώρα χάρη και στις δωρεές, όπως αυτή του Ιδρύματος «Σταύρος Νιάρχος» να εξασφαλίσουμε τις καλύτερες δυνατές συνθήκες νοσηλείας στους ασθενείς, να παράσχουμε υψηλού επιπέδου ιατρικές υπηρεσίες σε ένα φιλόξενο και σύγχρονο περιβάλλον νοσηλείας. Αυτό ακριβώς επιδιώκει να διασφαλίσει η Κυβέρνησή μας. Και για αυτό τον λόγο, ζητάμε σήμερα να κυρώσουμε αυτή τη σύμβαση μεταξύ του ελληνικού δημοσίου και του Ιδρύματος «Σταύρος Νιάρχος». Η ιδιωτική πρωτοβουλία έρχεται αρωγός προς ενίσχυση των δημόσιων λειτουργιών. Και αυτή είναι η σπουδαία συνεισφορά των κοινωφελών ιδρυμάτων, όπως αυτή του ιδρύματος προς το ελληνικό κράτος. Για το λόγο αυτό, σας καλώ να τιμήσουμε αυτή την προσφορά, υπερψηφίζοντας το νομοσχέδιο αυτό. Σας ευχαριστώ.
Τον λόγο έχει ο Κοινοβουλευτικός Εκπρόσωπος του Κινήματος Αλλαγής, ο κ. Κεγκέρογλου.
Ευχαριστώ, κύριε Πρόεδρε. Κυρίες και κύριοι συνάδελφοι, είναι αναμφισβήτητο γεγονός ότι το ΠΑΣΟΚ θεμελίωσε τη δημόσια υγεία στη χώρα, έφτιαξε το Εθνικό Σύστημα Υγείας, έκανε σχεδιασμό και τεράστιες υποδομές, έφτιαξε εκατόν πενήντα και πλέον κέντρα υγείας, εξήντα σύγχρονα νομαρχιακά νοσοκομεία και επτά πανεπιστημιακά. Είναι, ταυτόχρονα, γεγονός ότι με την πάροδο των ετών, την κρίση ,αλλά και τη διακυβέρνηση ΣΥΡΙΖΑ και Νέας Δημοκρατίας τα νοσοκομεία και το σύστημα υγείας απαξιώνονται καθημερινά. Δεν σταθήκατε ικανοί ούτε να στελεχώσετε, αλλά ούτε να συντηρήσετε καν τις υποδομές που υπάρχουν και αποτελούν ένα τεράστιο πλούτο του ελληνικού λαού, να εκσυγχρονίσετε τον τεχνολογικό εξοπλισμό, άλλοι από ανικανότητα πλήρη και άλλοι από ιδεοληψία και σκοπιμότητα. Η σκοπιμότητα είναι προφανής. Είναι ο στόχος της απαξίωσης του δημόσιου συστήματος υγείας για να ιδιωτικοποιηθεί και αυτό. Για εμάς, όμως, το Εθνικό Σύστημα Υγείας αποτελεί βασικό πυλώνα του κοινωνικού κράτους. Μιλάμε για το δημόσιο σύστημα υγείας και διαφέρουμε τόσο από τους κρατιστές που μιλάνε για κρατικό μοντέλο, τελεία και παύλα, όσο και από τη Νέα Δημοκρατία που μιλάει για την ιδιωτική υγεία. Να πω ότι το δημόσιο σύστημα, ασφαλώς και αποτελεί ομπρέλα και μπορεί να συνδυάσει με τον βέλτιστο τρόπο τον βασικό πυλώνα που είναι το δημόσιο σύστημα, οι κρατικές δομές - αν θέλετε - και με κανόνες διαφάνειας και ξεκάθαρες διαδικασίες και τον ρολό και τη συνεργασία με τον ιδιωτικό τομέα. Όχι, όμως, μικτά πράγματα. Όχι μπερδέματα, γκρίζες ζώνες και διαπλοκές. Για εμάς, λοιπόν, σήμερα υπάρχει ανάγκη να γίνει μία συζήτηση για την αναγέννηση του ΕΣΥ, για τη συντήρηση και τη συμπλήρωση των υποδομών - γιατί η Κομοτηνή και ορισμένες άλλες πόλεις, όπως έχουμε ήδη προτείνει, χρήζουν νέων νοσοκομείων, χρειάζονται νέα νοσοκομεία - και την προμήθεια σύγχρονου τεχνολογικού εξοπλισμού. Πρέπει να στελεχωθούν και τα κέντρα υγείας και τα νοσοκομεία. Αυτή πρέπει να είναι η μέριμνα μας. Έρχομαι στη σημερινή συζήτηση, που αφορά τη δωρεά του Ιδρύματος «Σταύρος Νιάρχος», αλλά όχι μόνο. Θα έλεγα ότι τη δωρεά την έχουμε ξανασυζητήσει και ξαναψηφίσει και μάλιστα, δύο φορές. Τη μία φορά, την ψηφίσαμε με τον ν.4564/2018 με κυβέρνηση ΣΥΡΙΖΑ. Και νομίζω όλα τα κόμματα ψηφίσαμε τότε «ναι», πλην του ΚΚΕ. Δεν θυμάμαι τι είχε κάνει η Χρυσή Αυγή. Και την άλλη φορά, την ψηφίσαμε με τον ν.4638 της Νέας Δημοκρατίας, τον Νοέμβριο, που τον ψήφισαν πάλι όλα τα κόμματα «ναι», πλην του ΚΚΕ. Την αποδοχή της δωρεάς την έχουμε ψηφίσει. Τι έρχεται σήμερα; Έρχεται ξανά ή δωρεά, η ψηφισμένη, αλλά σε ένα άρθρο με ένα μοντέλο υβριδικό διοίκησης, το οποίο δεν φαίνεται τι είναι, πού στοχεύει, γιατί - υποτίθεται - ότι είναι καλύτερο σύμφωνα με την Κυβέρνηση. Έχουμε μία κουτοπονηριά, η οποία λέει ότι δεν μπορείτε να αρνηθείτε - και είναι εύλογο αυτό - τη δωρεά του Ιδρύματος «Σταύρος Νιάρχος». Και είναι σωστό αυτό. Θα σας βάλω, λοιπόν, εγώ πλάι και ένα καινούργιο μοντέλο που έχω στο μυαλό μου και δεν θα μπορείτε παρά το ψηφίσετε. Και μεθαύριο που θα σας το φέρω και για τα άλλα νοσοκομεία θα σας πω: «Μα, το ψηφίσατε προχθές στη δωρεά του Ιδρύματος «Σταύρος Νιάρχος». Τώρα το αρνείστε;». Το γεγονός ότι ήδη το Ίδρυμα «Σταύρος Νιάρχος» έχει κάνει δωρεές στα νοσοκομεία παίδων και σε όλα όσα αναφέρθηκαν και δεν έχει βάλει όρους αλλαγής του μοντέλου διοίκησης μετατροπής του σε ιδιωτικού δικαίου και βέβαια, το ότι και σε αυτή τη σύμβαση δεν το απαίτησε και δεν είναι δικιά του δικό του αίτημα, αλλά αφορά την πρόθεση της Κυβέρνησης να προωθήσει ένα άλλο μοντέλο, με κάνει να μιλώ για κουτοπονηριές. Ας το πάρουμε, όμως, καθαρά σύμφωνα με αυτά που λέμε περί καλής νομοθέτησης και περί διαδικασιών, που μας έλεγε ο κ. Γεραπετρίτης. Ο κ. Γεραπετρίτης, λοιπόν, που ψήφισε το νομοσχέδιο και μετά εξαφανίστηκε μαζί με την καλή νομοθέτηση - άφαντος - θα έλεγε τώρα, εάν δεν ήταν Υπουργός ότι θα πρέπει να έρθει ένα νομοσχέδιο αυτοτελές, που να αφορά το νέο μοντέλο διοίκησης που έχει το μυαλό της η Νέα Δημοκρατία. Είναι πλειοψηφία και δικαιούται να το φέρει το νομοσχέδιο. Θα έλεγε το νομοσχέδιο αυτό να μπει στη διαβούλευση, όπως υποχρεούται από τον νόμο και τον Κανονισμό της Βουλής. Θα έλεγε το νομοσχέδιο αυτό να έρθει κανονικά στην επιτροπή, όπου θα γίνει διαβούλευση και κλήση των φορέων και των επιστημόνων, να στηρίζεται σε μία μελέτη, να έχουμε δηλαδή πολιτικό πλαίσιο, μελέτη - άρα γνώμη των επιστημόνων - διαβούλευση. Οι φορείς, επαγγελματίες υγείας να εκφράσουν άποψη και τα κόμματα να πουν την άποψή τους. Εδώ, ούτε καν τα κόμματα θα μιλήσουν. Αν δεν διαμαρτυρόμασταν, θα μιλούσε μόνο ένας εισηγητής. Υπάρχει αυτή τη στιγμή ένα σοβαρότατο θέμα που μπαίνει από το τρυπάκι και υπάρχει απαγόρευση στα κόμματα και κυρίως στους Βουλευτές, τους αντιπροσώπους του ελληνικού λαού να μιλήσουν εδώ για αυτό το σοβαρό θέμα; Για αυτό σας λέω, ότι έχετε το δικαίωμα να το φέρετε ως κανονικό νομοσχέδιο. Γιατί το βάλατε εδώ; Αυτό, όμως, που είναι τεράστιο ολίσθημα - και επειδή δεν το έχει επισημάνει κάνεις, θα το πω εγώ - είναι το εξής: Είναι άποψή σας; Με γεια σας, με χαρά σας. Βάλτε το ως χωριστό άρθρο, για να μπορεί και η ελληνική πολιτεία και η Βουλή των Ελλήνων ανά πάσα στιγμή που θα διαπιστώσει ότι είναι αδιέξοδο, ότι εγκλωβίζει, ότι δεν εξυπηρετεί το δημόσιο συμφέρον, ότι έχει εκτραπεί του σκοπού του καλού που έχετε στο μυαλό σας - δεν το αμφισβητώ - να νομοθετήσει και να το αλλάξει. Δεν το κάνετε αυτό, κύριοι. Λέτε «στο διηνεκές» με τη σύμβαση. Και επειδή η σύμβαση πάει μαζί με τη δωρεά και με βάση τις υπογραφές που έχουν πέσει, δεσμεύεται το ελληνικό δημόσιο στο διηνεκές να έχει ένα μοντέλο, το οποίο μπορεί στην πράξη και εσείς να πειστείτε ότι ξέφυγε από αυτό που είχατε αρχικά στο μυαλό σας. Δείτε τα περισσότερα κληροδοτήματα. Έχουν αποτύχει και δεν λειτουργούν, γιατί υπάρχουν δεσμεύσεις στο διηνεκές, είτε από αυτούς που κάνουν τις δωρεές είτε γιατί συμφωνήθηκαν σε κάποια φάση και με την ελληνική πολιτεία και δεν μπορούν να αλλάξουν σήμερα με νόμο. Αυτό είναι το μεγαλύτερο ολίσθημα αυτής της παρέμβασης που κάνετε. Εμείς, λοιπόν - για να ολοκληρώσω - λέμε καθαρά τρίτο «ναι» στην αποδοχή της δωρεάς. Λέμε καθαρά, όπως έγινε και με τα νοσοκομεία παίδων ότι αυτό είναι μια συμβολή. Σημειώστε, όμως, ότι δεν απαλλάσσει το δημόσιο από την υποχρέωσή του να δημιουργήσει σύγχρονες υποδομές. Και η δημιουργία σύγχρονων υποδομών είναι κύριο μέλημα της πολιτείας και όχι φιλανθρωπίας και ιδρυμάτων. Είναι καλοδεχούμενες μεν, αλλά δεν μπορούν να υποκαταστήσουν το δημόσιο. Αλλιώς, μπορεί να προτείνει το Ίδρυμα «Σταύρος Νιάρχος» έναν Υπουργό Υγείας να τον βάλουμε στο Υπουργείο. Δεν ξέρω. Θα ήταν μια ωραία ιδέα, γιατί έχει καλύτερες μελέτες. Μάλλον όχι από το Ίδρυμα «Σταύρος Νιάρχος», αλλά από τη «ΔΙΑΝΕΟΣΙΣ». Έχει, πράγματι - και το πιστεύω - η «ΔΙΑΝΕΟΣΙΣ» κάνει φοβερές μελέτες επιστημονικές σε πάρα πολλά θέματα, από το δημογραφικό, την υγεία και την οικονομία Αυτό, όμως, δεν σημαίνει ότι παίρνει και την πολιτική απόφαση ότι έχει την έγκριση του ελληνικού λαού για την κατεύθυνση που θα πάει. Εσείς, λοιπόν, που έχετε και την έγκριση, φέρτε νομοσχέδιο εδώ. Γι' αυτό λέμε «όχι» στα κυβερνητικά σχέδια, τα οποία έρχονται μέσω μιας ιδιωτικής σύμβασης να δεσμεύσουν την ελληνική πολιτεία. Όχι, κύριοι. Αυτό που λέω το λέω εγώ και δεν μπορείς, κύριε Λαμπρούλη, να το παραποιήσεις ό,τι και αν λες, αν λες για εμένα. Ευχαριστώ πάρα πολύ για την προσοχή σας. Στην ψηφοφορία, όπως θα διαπιστώσετε και μετά, επειδή βάλατε πάλι στο ίδιο άρθρο τα δύο αντιτιθέμενα συμφέροντα, το ένα που αντιβαίνει το δημόσιο συμφέρον και το άλλο που είναι σύμφωνα με το δημόσιο συμφέρον, προφανώς και δεν μπορεί να ψηφιστεί αυτή η διάταξη και θα τοποθετηθούμε με το παρόν. Ευχαριστώ πάρα πολύ.
Να ανακαλέσει ο κ. Κεγκέρογλου τα περί παραποίησης.
Θα μιλήσει κάποιος άλλος Κοινοβουλευτικός Εκπρόσωπος;
Εγώ θα ήθελα τον λόγο, κύριε Πρόεδρε.
Ορίστε, κύριε Βιλιάρδο, έχετε τον λόγο.
Ευχαριστώ πολύ, κύριε Πρόεδρε. Θα πω λίγα πράγματα. Άλλωστε, ακούστηκαν τα πάντα μέχρι στιγμής. Το υπό συζήτηση νομοσχέδιο αφορά την κύρωση δύο συμβάσεων με το Ίδρυμα «Σταύρος Νιάρχος». Η πρώτη είναι από 3-2-2020 Σύμβαση Δωρεάς, Εργο Ι παράρτημα 5 και αφορά την ίδρυση του Γενικού Νοσοκομείου Κομοτηνής Ίδρυμα «Σταύρος Νιάρχος». Το ίδρυμα αναλαμβάνει εξ ολοκλήρου τον σχεδιασμό, την κατασκευή και τον εξοπλισμό του νέου νοσοκομείου, που θα δημιουργηθεί σε καινούργια τοποθεσία στην Κομοτηνή. Το Γενικό Νοσοκομείο Κομοτηνής Ίδρυμα «Σταύρος Νιάρχος» θα καλύπτει τις ανάγκες ενηλίκων και παιδιών της Ανατολικής Μακεδονίας και Θράκης αντικαθιστώντας το Γενικό Νοσοκομείο Κομοτηνής, το «Σισμανόγλειο». Ακόμη θα διαθέτει επιπλέον μια ψυχιατρική νοσηλευτική μονάδα ενηλίκων και μια μονάδα τεχνητού νεφρού. Ήδη η Κυβέρνηση φρόντισε άμεσα και με γρήγορους ρυθμούς να ολοκληρωθεί η εκπόνηση των μελετών, η περιβαλλοντική αδειοδότηση και η έγκρισή τους από τις αρμόδιες υπηρεσίες για τη δημιουργία του απαραίτητου οδικού δικτύου στο νοσοκομείο. Η υλοποίηση του συγκεκριμένου έργου που αφορά στο Γενικό Νοσοκομείο Κομοτηνής Ίδρυμα «Σταύρος Νιάρχος» θα γίνει με προϋπολογισμό ύψους 105.000.000 ευρώ και περιλαμβάνει όλα τα στάδια, το κόστος εκπόνησης όλων των μελετών, το κόστος κατασκευής των εγκαταστάσεων, το κόστος διαμόρφωσης του περιβάλλοντος χώρου, το κόστος αγοράς τοποθέτησης του ιατρικού και ξενοδοχειακού εξοπλισμού και του εξοπλισμού για τη συντήρηση όλων των χώρων. Παράλληλα, η σύμβαση περιλαμβάνει και όρο για την εκπαίδευση του προσωπικού με δαπάνες του ιδρύματος σε σχέση με τη χρήση συστημάτων υποδομών και του ιατροτεχνικού εξοπλισμού. Η υλοποίηση του έργου προβλέπεται να ολοκληρωθεί σε πενήντα τρεις μήνες μετά την κύρωση της σύμβασης, δηλαδή να ολοκληρωθεί μέχρι τα μέσα του 2024. Το νοσοκομείο θα εκτείνεται σε μία έκταση περίπου εικοσιπέντε χιλιάδων τετραγωνικών μέτρων. Η τοποθεσία που έχει επιλεγεί για το νέο νοσοκομείο απέχει επτά χιλιόμετρα από την πόλη της Κομοτηνής και πεντακόσια μέτρα από την Εγνατία Οδό. Το αργότερο δεκαοχτώ μήνες πριν από την προβλεπόμενη ολοκλήρωση του έργου το ελληνικό δημόσιο θα έχει ορίσει το νομικό πρόσωπο ιδιωτικού δικαίου που θα αναλάβει τη διαχείριση και λειτουργία του νοσοκομείου, σύμφωνα με τον οργανισμό Γενικού Νοσοκομείου Κομοτηνής Ίδρυμα «Σταύρος Νιάρχος». Οι παρατηρήσεις μας στην πρώτη σύμβαση είναι οι εξής: Πρώτον, δημιουργείται το γενικό νοσοκομείο, ενώ ήδη υφίσταται το Νοσοκομείο Κομοτηνής χωρίς να υπάρχει, κατά την άποψή μας, καμμία επαρκής αιτιολογία. Το δημόσιο θα αναλάβει τη διαδικασία υδροδότησης και ηλεκτροδότησης, τις τηλεπικοινωνίες και το φυσικό αέριο. Εν προκειμένω, δεν καταλαβαίνουμε το ακριβές νόημα. Δεύτερον, το δημόσιο θα επιβαρυνθεί με το κόστος διασύνδεσης του νοσοκομείου με το οδικό δίκτυο. Δεν προκύπτει, όμως, το ύψος της επιβάρυνσης, ενώ από την έκθεση του Γενικού Λογιστηρίου του Κράτους δεν προβλέπεται συγκεκριμένη δαπάνη. Τρίτον, ζητείται η ίδρυση νομικού προσώπου ιδιωτικού δικαίου για τη λειτουργία του εν λόγω νοσοκομείου. Επιχειρείται, δηλαδή, να εισέλθει και ο ιδιωτικός παράγοντας. Έτσι απαλλάσσεται από τους δημόσιους ελέγχους και από το δημοσιοϋπαλληλικό καθεστώς του προσωπικού, ενώ καθίσταται πιο ευάλωτο σε χρηματισμούς, σε μίζες, σε δώρα, σε αναθέσεις και σε όλα τα υπόλοιπα που γνωρίζουμε ότι συμβαίνουν σε μεγάλο βαθμό στο σύστημα υγείας. Τέταρτον, καθίσταται υποχρεωτική η ιδιωτική ασφάλιση και εδώ αναρωτιόμαστε για ποιο λόγο αφού δεν είναι η ακολουθούμενη πάγια τακτική από το δημόσιο. Σε περίπτωση δε επέλευσης κινδύνου αναρωτιόμαστε ποιος θα είναι ο δικαιούχος της αποζημίωσης. Η δεύτερη σύμβαση που περιλαμβάνεται στο σημερινό νομοσχέδιο συνιστά τροποποίηση της από 3-6-2019 σύμβασης δωρεάς μεταξύ του ελληνικού δημοσίου και του Ιδρύματος «Σταύρος Νιάρχος». Με βάση την αρχική σύμβαση είχε προβλεφθεί η προμήθεια και η εγκατάσταση ιατρικού εξοπλισμού τομογραφίας εκπομπής ποζιτρονίων στα νοσοκομεία Ηρακλείου, Ιωαννίνων, Λάρισας και Αλεξανδρούπολης και, επίσης, η δημιουργία μονάδων παραγωγής ραδιοφαρμάκων στα νοσοκομεία Ηρακλείου, Ιωαννίνων, Λάρισας και Θεσσαλονίκης. Μετά από σχετικό αίτημα της ελληνικής Κυβέρνησης δεν θα δρομολογηθεί το σκέλος που αφορά τις μονάδες παραγωγής ραδιοφαρμάκων και ως προς αυτό γίνεται η τροποποίηση της σύμβασης. Έτσι εξαιρείται το μέρος που αφορούσε τα ραδιοφάρμακα και προσαρμόζεται αναλόγως ο προϋπολογισμός του έργου, ο οποίος πλέον θα ανέρχεται στα 9.000.000 ευρώ. Σύμφωνα με όσα διαβάζουμε στη σύμβαση τα χρονοδιαγράμματα είναι σαφή και αρκετά στενά. Έχουν, αλήθεια, προβλεφθεί τα κονδύλια από την πλευρά του ελληνικού δημοσίου, έτσι ώστε να τηρηθούν τα συμφωνηθέντα και στα πλαίσια του χρονοδιαγράμματος; Γνωρίζουμε, δηλαδή, πόσα χρήματα χρειάζονται υπό αυτές τις προϋποθέσεις; Δεν υπάρχει καμμία πρόβλεψη ούτε στην έκθεση του Γενικού Λογιστηρίου, κάτι που έχουμε συνηθίσει σε όλα σχεδόν τα νομοσχέδια της Κυβέρνησης, για το κόστος που αναλαμβάνει το ελληνικό δημόσιο. Στην ουσία, δηλαδή, βαδίζουμε σε σκοτεινό έδαφος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε, θα χρειαστώ ακόμη. Θα κυρώσουμε τη συμφωνία χωρίς να γνωρίζουμε πόσα χρήματα τελικά απαιτούνται από την πλευρά του δημοσίου, έτσι ώστε το έργο να υλοποιηθεί; Είμαστε σίγουροι πως τα χρονοδιαγράμματα θα τηρηθούν, αφού η οποιαδήποτε καθυστέρηση δημιουργεί επιπλέον κόστος, ακόμη και τον κίνδυνο ακύρωσης του έργου; Όλα αυτά, δηλαδή, είναι τελείως πρόχειρα, όπως όλα τα υπόλοιπα νομοσχέδια που μας έχει φέρει η Κυβέρνηση το τελευταίο χρονικό διάστημα. Σχετικά τώρα με τη δεύτερη σύμβαση του σχεδίου νόμου που αφορά στην τροποποίηση της σύμβασης που κυρώθηκε τον Νοέμβριο του 2019 με το ν.4638, έχω να πω τα εξής: Με εκείνη τη σύμβαση το Ίδρυμα «Σταύρος Νιάρχος» αναλάμβανε την προμήθεια και εγκατάσταση ειδικού ιατρικού εξοπλισμού, τομογραφία εκπομπής ποζιτρονίων, καθώς, επίσης, και τη δημιουργία μονάδων παραγωγής ραδιοφαρμάκων εντός πέντε δημοσίων νοσοκομείων και, συγκεκριμένα, στη Λάρισα, στα Ιωάννινα, στο Ηράκλειο, στην Αλεξανδρούπολη και στο νοσοκομείο «Παπαγεωργίου» στη Θεσσαλονίκη. Η κύρωση έγινε από τη δική σας Κυβέρνηση, από τη Νέα Δημοκρατία. Οπότε αναρωτιόμαστε τι άλλαξε ξαφνικά μέσα σε τρεις μήνες, ώστε να αποφασίσετε πως δεν χρειάζεται η δημιουργία παράγωγης ραδιοφαρμάκων. Η αρχική σύμβαση αφορούσε 17.000.000 ευρώ και η διορθωμένη που έρχεται τώρα αφορά σχεδόν τα μισά, δηλαδή μόλις 9.000.000 ευρώ. Δεν δίνετε καμμία ουσιαστική απάντηση στο γιατί δεν χρειαζόμαστε τη δημιουργία μονάδων παραγωγής ραδιοφαρμάκων. Τόσο στην αιτιολογική έκθεση όσο και στο σχέδιο νόμου η μόνη αιτιολογία που δίνετε είναι ότι οι ανάγκες του ελληνικού δημοσίου εξυπηρετούνται πληρέστερα με την προμήθεια μόνο του ειδικού ιατρικού εξοπλισμού. Δεν το καταλαβαίνουμε, οπότε και σε αυτό θα θέλαμε περισσότερες εξηγήσεις. Σας ευχαριστώ πολύ.
Τον λόγο έχει ο Υφυπουργός Υγείας κ. Κοντοζαμάνης.
Ευχαριστώ πολύ, κύριε Πρόεδρε. Θα ήθελα, κατ' αρχάς, να τονίσω για μία ακόμη φορά ότι η Κυβέρνηση διασφαλίζει τον δημόσιο χαρακτήρα του συστήματος υγείας. Τώρα σε ό,τι αφορά τις δύο κυρώσεις, αναφέρατε, κύριε Πολάκη, ότι πράγματι άλλαξε στην πορεία η δωρεά, γιατί στην αρχή ήταν για ολόκληρο το νοσοκομείο «Ευαγγελισμός» και μετά τροποποιήθηκε και έγιναν διάφορα άλλα έργα. Τη δωρεά αυτή την ψηφίσαμε - νομίζω και πάρα πολλοί - μέσα σε αυτή την Αίθουσα και υπήρχε ευρεία πλειοψηφία. Και επιτρέψτε μου να πω ότι πιστεύω ότι τα όποια σχέδια, οι όποιες προτάσεις πάντοτε συζητούνταν μεταξύ του Υπουργείου Υγείας και του Ιδρύματος «Σταύρος Νιάρχος». Δεν έκανε ποτέ το ΄Ιδρυμα «Σταύρος Νιάρχος» κάτι χωρίς να το γνωρίζει το Υπουργείο Υγείας. Επομένως, εσείς είχατε αυτή την πρόταση, τη δέχτηκε το Ίδρυμα «Σταύρος Νιάρχος» και προχώρησε. Θέλω να ξεκαθαρίσω κάτι σε ό,τι αφορά το Νοσοκομείο Κομοτηνής. Κατ' αρχάς, επειδή ακούστηκαν διάφορα και στην επιτροπή και σήμερα, δεν είναι ΣΔΙΤ το Νοσοκομείο της Κομοτηνής, είναι δωρεά ενός ιδρύματος, του Ιδρύματος «Σταύρος Νιάρχος». Το νοσοκομείο αυτό ανήκει εξ ολοκλήρου στο δημόσιο. Το κράτος θα το λειτουργήσει, το κράτος θα διασφαλίσει τις απαραίτητες υπηρεσίες που πρέπει να προσφερθούν, έτσι ώστε να υπάρχει πρόσβαση όλων των πολιτών. Επίσης, επειδή τα περισσότερα κόμματα μέσα σε αυτή την Αίθουσα έχουν κυβερνήσει τον τόπο - το είπα και προχθές και θέλω να το ξαναπώ - το νομικό πρόσωπο ιδιωτικού δικαίου είναι δημόσιο νομικό πρόσωπο. Είτε είναι νομικό πρόσωπο ιδιωτικού δικαίου είτε είναι νομικό πρόσωπο δημοσίου δικαίου, εφ' όσον χρηματοδοτείται από τον κρατικό προϋπολογισμό, είναι φορέας της γενικής κυβέρνησης και εμπίπτει στις διατάξεις περί δημοσίου. Άρα σε καμμία περίπτωση δεν ιδιωτικοποιείται αυτό το νοσοκομείο. Πρέπει να είμαστε ξεκάθαροι. Διασφαλίζονται οι θέσεις εργασίας του προσωπικού με την ίδια σχέση εργασίας. Στις ίδιες θέσεις, στους ίδιους κλάδους θα μεταφερθούν στο νέο νοσοκομείο και, βεβαίως, θα εφαρμοστούν σύγχρονα μοντέλα διοίκησης και λειτουργίας του νοσοκομείου, που πραγματικά είναι πρωτόγνωρα για τα ελληνικά δεδομένα και πράγματι βάζουν το σύστημα υγείας στην εποχή της σύγχρονης τεχνολογίας και των ψηφιακών νοσοκομείων. [[Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. ΣΟΦΙΑ ΣΑΚΟΡΑΦΑ]] Θα ήθελα εδώ να τονίσω ότι ειπώθηκε πως θα υπάρχουν ευέλικτα συστήματα προμηθειών στο νοσοκομείο. Ναι, βεβαίως, θα υπάρχουν και πρέπει να υπάρχουν, έτσι ώστε γρήγορα, αποτελεσματικά και οικονομικά να γίνονται οι προμήθειες σε αυτό το νοσοκομείο και γενικότερα στο σύστημα υγείας, διότι πρέπει να αλλάξουμε το σύστημα προμηθειών υγείας. Διότι δεν νομίζω ότι αρέσει σε κανέναν η σημερινή κατάσταση, που δεν υπάρχουν κεντρικοί διαγωνισμοί, δεν γίνονται διαγωνισμοί και όλες οι προμήθειες γίνονται εξωσυμβατικά στο σύστημα υγείας και επιβαρύνουμε ασκόπως τις δημόσιες δαπάνες. Άρα είναι πολύ σημαντική η λειτουργία του νοσοκομείου αυτού, διότι πραγματικά το νέο μοντέλο διοίκησης θα αποτελέσει πρότυπο λειτουργίας των νοσοκομειακών μονάδων στο Εθνικό Σύστημα Υγείας. Τώρα, σε ό,τι αφορά τα κύκλοτρα, έχουμε τονίσει ότι η τοποθέτηση και η λειτουργία των κυκλότρων είναι ασύμφορη για το ελληνικό δημόσιο. Η παραγωγή του ραδιοφαρμάκου και η διακίνησή του, έτσι όπως είχε σχεδιαστεί, παρουσιάζει δυσκολίες.
Με ποια οικονομοτεχνική μελέτη; Γιατί εμείς έχουμε την ανάποδη!
Σας τα είπα, θα σας τα ξαναπώ. Και η τιμή σαφώς που θα αγοράζει το ελληνικό δημόσιο από τους ιδιώτες θα είναι χαμηλότερη από την τιμή του κόστους παραγωγής των ραδιοφαρμάκων στα κύκλοτρα που θα βάζαμε στα νοσοκομεία, γιατί μας είπατε, κύριε Πολάκη, για το «Μεταξά» και τους «Αγίους Αναργύρους». Σας το ξαναλέω ότι δεν έχετε υπολογίσει το κόστος παραγωγής των ραδιοφαρμάκων και το κόστος των αναλωσίμων. Επίσης, δεν υπάρχει πλέον μόνο ένας ιδιώτης…
Ποια είναι τα αναλώσιμα, κύριε Κοντοζαμάνη; Για πείτε μου. Εγώ τα ξέρω. Εσείς τα ξέρετε;
Συνολικά το κόστος παραγωγής.
Ποια είναι τα αναλώσιμα του κυκλοτρόνιου; Για πείτε μου, τα ξέρετε; Τα ξέρει κανείς συνάδελφός σας από πίσω; Μα, μιλάει για τα αναλώσιμα του κυκλοτρόνιου.
Υπάρχει ένα κόστος παραγωγής του ραδιοφαρμάκου.
Κύριε Υπουργέ, σας παρακαλώ, συγγνώμη. Κύριε συνάδελφε, ξέρετε ότι πρέπει να ζητάτε τον λόγο. Ζητήστε τον λόγο και, αν δεν σας τον δώσω, να διαμαρτυρηθείτε.
Να πω επίσης και κάτι; Είπα ότι η χωροταξική κατανομή των κυκλοτρονίων έγινε λανθασμένα. Στην Αλεξανδρούπολη όπου τοποθετείται PET, από πού θα αγοράζεται το ραδιοφάρμακο; Θα διασυνδέατε τα νοσοκομεία της Αλεξανδρούπολης με τη Θεσσαλονίκη, έτσι ώστε να φαίνεται ενιαίο νομικό πρόσωπο; Από ιδιώτη αναγκαστικά θα το αγοράσουμε. Επίσης, δεν υπάρχει πλέον μονοπώλιο στην παραγωγή του ραδιοφαρμάκου. Ήδη ετοιμάζεται και άλλη παραγωγική μονάδα και τρίτη παραγωγική μονάδα αδειοδοτείται στην περιοχή της Λαμίας, προκειμένου να παράγει ραδιοφάρμακο και να μας δώσει χαμηλότερες τιμές. Και οι τιμές οι σημερινές στα 470 ευρώ στον ΕΟΠΥΥ και στα 330 ευρώ στα νοσοκομεία «Παπαγεωργίου» και «Μεταξά» - κατέθεσα προχθές στα πρακτικά της επιτροπής τις σχετικές προσφορές και τις ξανακαταθέτω σήμερα στα Πρακτικά - δείχνουν ότι η τιμή όσο πηγαίνει θα πέφτει. Και να σας πω και τις τιμές σε κάποιες χώρες της Ευρώπης. Στη Δυτική και Κεντρική Ευρώπη είναι 250 ευρώ με 350 ευρώ συν το κόστος μεταφοράς, στο Ηνωμένο Βασίλειο είναι 450 λίρες, στη Βουλγαρία είναι 450 ευρώ. Στην Ελλάδα έχει ήδη φτάσει τα 330 ευρώ. [[Στο σημείο αυτό ο Υφυπουργός Υγείας κ. Βασίλειος Κοντοζαμάνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Είπατε ότι θα αναγκαστούμε να αγοράσουμε από ιδιώτες. Ναι, αν είναι φθηνότερος ο ιδιώτης, θα αγοράσουμε από τον ιδιώτη το ραδιοφάρμακο. Δεν έχουμε καμμία ιδεοληψία ως προς αυτό το κομμάτι. Τώρα, το ποσό της δωρεάς δεν μειώνεται, γιατί ήδη έχουμε ζητήσει από το Ίδρυμα «Σταύρος Νιάρχος» μία άλλη δωρεά, προκειμένου να αντικαταστήσει τα κύκλοτρα τα οποία δεν θα εγκατασταθούν - επειδή είμαστε σε προχωρημένες συζητήσεις, δεν θα ήθελα να επεκταθώ - πάντοτε με γνώμονα το δημόσιο συμφέρον, την αναβάθμιση των παρεχόμενων υπηρεσιών υγείας στον Έλληνα πολίτη και τη δημιουργία νέων υπηρεσιών, οι οποίες θα βελτιώσουν την καθημερινότητα του πολίτη. Τελειώνοντας, θα ήθελα για μία ακόμη φορά να τονίσω το εξής: Οι συμπράξεις δημόσιου - ιδιωτικού τομέα δεν είναι ιδιωτικοποίηση της υγείας. Οι συμπράξεις δημόσιου - ιδιωτικού τομέα είναι χρηματοδοτικά εργαλεία τα οποία μας βοηθούν να βελτιώσουμε τις υφιστάμενες υπηρεσίες και υποδομές στο σύστημα υγείας και να φτιάξουμε καινούργιες προς όφελος κάθε πολίτη. Άρα μην μπερδεύουμε τις ΣΔΙΤ με την ιδιωτικοποίηση. Σε καμμία περίπτωση δεν ιδιωτικοποιείται η υγεία. Επίσης, κάνετε και κάτι άλλο λάθος. Μπερδεύετε τις ΣΔΙΤ με το outsourcing. Είναι εντελώς διαφορετικά πράγματα. Θα ήθελα να πω και κάτι, τελειώνοντας, σε ό,τι αφορά τον διαγωνισμό που είπατε, κύριε Πολάκη, για το οξυγόνο στη Β΄ Υγειονομική Περιφέρεια. Αυτός ο διαγωνισμός είναι πρόγραμμα του ΕΣΠΑ. Υπήρχε ένας ο οποίος υπέβαλε προσφορά και, επειδή υπήρχαν τεχνικά ζητήματα στην προσφορά, κηρύχτηκε από την επιτροπή αξιολόγησης άγονος. Αυτό δεν σημαίνει ούτε ότι χάθηκαν τα χρήματα ούτε ότι δεν θα επαναπροκηρυχθεί ο διαγωνισμός. Είναι ένα θέμα που το συζητάμε, γιατί πράγματι στην ηπειρωτική χώρα ίσως να κρίνεται ασύμφορη η παραγωγή οξυγόνου, αλλά στη νησιωτική Ελλάδα είναι ένα θέμα το οποίο πρέπει να συζητήσουμε. Σε καμμία περίπτωση, κύριε Πολάκη, δεν δεχόμαστε εντολές από ψηλά. Και επιτρέψτε μου να σας πω ότι «στο σπίτι του κρεμασμένου δεν μιλάνε για σκοινί». Εσείς δίνατε εντολές από ψηλά, προκειμένου να έρθουν οι φάκελοι υποψηφίων από το ΚΕΕΛΠΝΟ στο γραφείο σας. Τελειώνοντας, θα ήθελα να πω το εξής. Αναφέρθηκε ο κ. Ξανθός στην υπόθεση του κορωνοϊού. Πράγματι υπάρχει δέσμευση από τον Υπουργό Υγείας επιστρέφοντας απόψε από το Συμβούλιο Υπουργών στις Βρυξέλλες να ενημερώσει τα κόμματα της Βουλής για τις όποιες εξελίξεις υπάρχουν σε αυτόν τον τομέα σε ευρωπαϊκό επίπεδο, τις αποφάσεις που ελήφθησαν, τον σχεδιασμό και την προετοιμασία που έχει κάνει μέχρι σήμερα το ελληνικό κράτος και πώς θα προχωρήσουμε από εδώ και στο εξής. Σας ευχαριστώ πολύ.
Κυρία Πρόεδρε, θα ήθελα τον λόγο.
Κύριε συνάδελφε, σας δίνω τον λόγο μόνο για ένα λεπτό, γιατί πρέπει να κλείσει η διαδικασία και να πάμε στο επόμενο νομοσχέδιο.
Το κατάλαβα, κυρία Πρόεδρε, και σας ευχαριστώ πολύ. Θέλω να απαντήσω σε μερικές ανακρίβειες που είπε ο κ. Κοντοζαμάνης. Κύριε Κοντοζαμάνη, αν έχετε οικονομοτεχνική μελέτη - γιατί εμείς είχαμε το ανάποδο - που να αποδεικνύει ότι το να αγοράζουμε από τους ιδιώτες το ραδιοφάρμακο είναι οικονομικότερο από το να το παράγουμε εμείς, να μου τη φέρετε. Όμως, δεν έχετε. Δεύτερον, εδώ μας καταθέσατε ένα έγγραφο με ημερομηνία 20-1-2020, δηλαδή πριν από έναν μήνα κάνει αυτή την προσφορά στο «Παπαγεωργίου», γιατί στο «Μεταξά» μέχρι και την προηγούμενη εβδομάδα αγοραζόταν 445 ευρώ και όχι 350 που λέγατε. Ακόμα και 350 να είναι, κύριε Κοντοζαμάνη, 150 ευρώ το παίρνουν στην Ιταλία. Τόσο περίπου το παίρνουν και στην Τουρκία.
Οι συριζαίοι πόσο το παίρνανε;
Εμείς το παίρναμε 700 από 800 που ήταν για μια δεκαετία. Όμως, για να μην ξαναλέω τα ίδια, κύριε Χρυσομάλλη, γιατί έχετε χάσει τεύχη δημοπράτησης, η διαπραγμάτευση και όλη η μείωση της τιμής έγινε από τη στιγμή που μπήκαν τα κυκλοτρόνια, αυτά που παραγγείλαμε, τα δύο με τον διαγωνισμό και αυτά εδώ. Τώρα αυτό το ακυρώνετε, για να συνεχίσουν αυτοί να είναι μονοπώλια. Βρέθηκε και δεύτερος τώρα, ο Βούλγαρος που κάνει τις εισαγωγές. Είναι επιχείρημα αυτό που μου λέτε, κύριε Κοντοζαμάνη, το πώς θα μεταφερθεί το ραδιοφάρμακο από το «Παπαγεωργίου» στην Αλεξανδρούπολη; Εγνατία Οδός υπάρχει, σε τρεις ώρες είναι εκεί. Δηλαδή, ο Βούλγαρος πώς το φέρνει από πάνω στην Αθήνα; Οδικά δεν το φέρνει; Πώς το φέρνει; Με σφεντόνα το πετάει; Είναι επιχείρημα αυτό; Τα κυκλοτρόνια τα οποία βάζαμε, και τα δύο που μπαίνουν στο Γενικό Ογκολογικό Νοσοκομείο και στο «Μεταξά» και στα άλλα, μπορούν να παράγουν τριάντα με τριάντα πέντε δόσεις την ημέρα. Ένα καλό τμήμα PET δεν μπορεί να κάνει πάνω από δεκατέσσερις με δεκαπέντε την ημέρα, ακόμα κι αν δουλεύει από το πρωί μέχρι το απόγευμα. Γι' αυτό έλεγα εγώ πριν στην επιτροπή ότι, αν βάλουμε τα έξι κυκλοτρόνια, μπορούμε να καλύψουμε σχεδόν όλες τις ανάγκες των δημόσιων κυκλοτρονίων. Όμως, εσείς δεν θέλετε να αφαιρέσετε την μπουκιά από τους ιδιώτες, για να τους έχετε πάντα να μας εκβιάζουν. Κι εδώ θα είμαστε σε έναν χρόνο, για να δούμε πού θα έχουν πάει την τιμή οι συγκεκριμένοι τύποι! Και αυτό που λέτε με τις γεννήτριες του οξυγόνου, που είναι ακριβώς η ίδια λογική, όταν έχεις τρεις δικαστικές αποφάσεις - τρεις! - που δικαιώνουν το ελληνικό δημόσιο στις προσφυγές που έκανε η «SOL» και η LINDE εναντίον του διαγωνισμού αυτού, ποιο είναι το πρόβλημα των τεχνικών προδιαγραφών; Είναι οι ίδιες τεχνικές προδιαγραφές που υπήρχαν όταν μπήκε στη Μυτιλήνη γεννήτρια οξυγόνου. Εδά εξινίσανε; Τώρα ξίνισαν οι προδιαγραφές;
Κύριε συνάδελφε, πρέπει να ολοκληρώσετε.
Επίσης, βγαίνει ο Ροϊλός πριν τρεις μήνες, αυτός που υπογράφει τώρα, και λέει «εξαιρετικό πρόγραμμα, θα ανακουφιστούμε» και σε δύο μήνες υπογράφει ακύρωση του διαγωνισμού. Τηλέφωνο έχεις. Δεν γίνονται αλλιώς αυτά. Και εγώ έπαιρνα τηλέφωνο για το προσωπικό - ναι, έπαιρνα τηλέφωνο - και ζήτησα και φακέλους και έπιασα ογδόντα λάθος μοριοδοτήσεις σε διακόσιες είκοσι αιτήσεις. Έτσι έγινε, κύριε Κοντοζαμάνη.
Κύριε Υπουργέ, θέλετε να απαντήσετε;
Ναι, κυρία Πρόεδρε, για ένα λεπτό.
Ορίστε, έχετε τον λόγο.
Ευχαριστώ, κυρία Πρόεδρε. Κύριε Πολάκη, ήσασταν Αναπληρωτής Υπουργός Υγείας και ξέρετε από διαδικασίες. Σε ό,τι αφορά το οξυγόνο, ο διαγωνισμός είχε ένα τυπικό πρόβλημα και κηρύχθηκε άγονος. Επαναλαμβάνω, εμείς δεν είπαμε ότι δεν θα γίνει το έργο ή ότι χάθηκαν τα χρήματα ή ότι δεν θα επαναπροκηρυχθεί. Μη δημιουργείτε εντυπώσεις. Στην Ιταλία, στην οποία αναφερθήκατε - εσείς γνωρίζετε πολύ καλά το θέμα των κυκλότρων - είναι πάρα πολλά PET μαζεμένα και ουσιαστικά είναι πολύ χαμηλή η τιμή σε σχέση με την υπόλοιπη Ευρώπη. Ήδη στην Ελλάδα έχουμε φτάσει το ποσό των 330 ευρώ, χωρίς καν να υπάρχει δεύτερος στην αγορά, που έρχεται δεύτερος, όπως σας είπα, αλλά και τρίτος. Με χαρά θα είμαστε εδώ του χρόνου και θα δούμε πόσο θα πουλάει ο ιδιωτικός τομέας το ραδιοφάρμακο στο ελληνικό δημόσιο. Και σας είπα ότι ναι, έχουμε εκτιμήσει ότι θα είναι ακριβότερη η παραγωγή και δεν συμφέρει. Και δεν έχουμε κανένα πρόβλημα να αγοράσουμε από κάπου αλλού φθηνότερα. Και σε ό,τι αφορά την Εγνατία Οδό και τη διακίνηση, υπάρχουν όροι και προϋποθέσεις τόσο για την παραγωγή, την in - house παραγωγή των ραδιοφαρμάκων, όσο και για τη βιομηχανική παραγωγή. Διότι αν ένα νοσοκομείο παράγει και για άλλα, πάμε σε επίπεδο βιομηχανικής παραγωγής. Εκεί υπάρχουν διαφορετικοί περιβαλλοντικοί όροι και προϋποθέσεις λειτουργίας όσο και για τη διακίνηση του ραδιοφαρμάκου. Άρα όλα αυτά δεν είναι απλές κουβέντες ή εύκολες λύσεις. Απαιτούν σχεδιασμό τον οποίο δεν είχατε κάνει και υπάρχουν πάρα πολλά προβλήματα προκειμένου να μπορούσε να υλοποιηθεί αυτή η πρόταση.
Γι' αυτό η «Εταιρεία Πυρηνικής Ιατρικής» σάς λέει να τα βάλετε.
Η «Εταιρεία Πυρηνικής Ιατρικής» αναφέρεται σε ερευνητικούς σκοπούς.
Όχι μόνο. Το βάζει ενισχυτικά και γι' αυτό.
Ο σκοπός αυτών των κυκλότρων δεν είναι για έρευνα. Θέλετε να συζητήσουμε για έρευνα; Να συζητήσουμε, δεν είμαστε αντίθετοι. Όμως, το θέμα δεν τίθεται όπως το θέτετε εσείς. Σας ευχαριστώ.
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και του άρθρου του σχεδίου νόμου του Υπουργείου Υγείας: «Κύρωση της από 3.2.2020 επιμέρους Σύμβασης Δωρεάς - Έργο Ι και της από 3.2.2020 Τροποποιητικής Σύμβασης, της από 3.6.2019 επιμέρους Σύμβασης Δωρεάς - Έργο VI μεταξύ του Ιδρύματος "Κοινωφελές Ίδρυμα Σταύρος Σ. Νιάρχος" και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας». Προχωρούμε στην ψήφιση επί της αρχής, του άρθρου και του συνόλου και η ψήφισή τους θα γίνει χωριστά. Σας επισημαίνουμε ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο και το σύνολο. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Υγείας: «Κύρωση της από 3.2.2020 επιμέρους Σύμβασης Δωρεάς - Έργο Ι και της από 3.2.2020 Τροποποιητικής Σύμβασης της από 3.6.2019 επιμέρους Σύμβασης Δωρεάς - Έργο VI μεταξύ του Ιδρύματος "Κοινωφελές Ίδρυμα Σταύρος Σ. Νιάρχος" και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας» έγινε δεκτό κατά πλειοψηφία, σε μόνη συζήτηση, επί της αρχής, του άρθρου και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Πριν συνεχίσουμε, έχω την τιμή να ανακοινώσω στο Σώμα ότι τη συνεδρίασή μας παρακολουθούν, αφού προηγουμένως συμμετείχαν στο εκπαιδευτικό πρόγραμμα «Ο Ρήγας και η Επανάσταση» που διοργανώνει το Ίδρυμα της Βουλής είκοσι τρεις μαθήτριες και μαθητές και τρεις εκπαιδευτικοί συνοδοί τους από το 3ο Γυμνάσιο Αργυρούπολης. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, προχωρούμε τώρα στο δεύτερο σχέδιο νόμου της συμπληρωματικής ημερήσιας διάταξης: Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Μετανάστευσης και Ασύλου: «Τροποποίηση του ν.4251/2014 (Α΄ 80) για την προσαρμογή της ελληνικής νομοθεσίας στην Οδηγία (ΕΕ) 2016/801 του Ευρωπαϊκού Κοινοβουλίου και του Συμβουλίου της 11ης Μαΐου 2016 σχετικά με τις προϋποθέσεις εισόδου και διαμονής υπηκόων τρίτων χωρών με σκοπό την έρευνα, τις σπουδές, την πρακτική άσκηση, την εθελοντική υπηρεσία, τις ανταλλαγές μαθητών ή τα εκπαιδευτικά προγράμματα και την απασχόληση των εσωτερικών άμισθων βοηθών (au pair)». Η Διάσκεψη των Προέδρων αποφάσισε στη συνεδρίαση της 6ης Φεβρουαρίου 2020 τη συζήτηση του νομοσχεδίου σε μία συνεδρίαση, ενιαία, επί της αρχής και επί των άρθρων. Συμφωνεί το Σώμα;
Κυρία Πρόεδρε, παρακαλώ, θα ήθελα τον λόγο.
Ορίστε, κυρία συνάδελφε, έχετε τον λόγο.
Ευχαριστώ πολύ, κυρία Πρόεδρε. Θα ήθελα να θέσω ένα θέμα που αφορά τη νομοθετική λειτουργία της Βουλής και την τήρηση του Συντάγματος. Όπως γνωρίζετε, αυτό το σχέδιο νόμου που έχει έρθει για συζήτηση σήμερα είχε κατατεθεί στις 25 Σεπτεμβρίου και συζητήθηκε τον Οκτώβριο από την αρμόδια επιτροπή της Βουλής. Στο μεσοδιάστημα είχαμε την επανασύσταση του Υπουργείου Μεταναστευτικής Πολιτικής. Άρα εδώ δεν έχουμε έναν απλό ανασχηματισμό. Έχουμε μία αλλαγή στη δομή της Κυβέρνησης και, σύμφωνα με το άρθρο 35 του Συντάγματος, κανονικά θα έπρεπε να επαναπεμφθεί στο αρμόδιο πλέον Υπουργείο και να έχει τη συνυπογραφή του αρμόδιου Υπουργού κ. Μηταράκη και του Αναπληρωτή κ. Κουμουτσάκου, γιατί έχουμε το παράδοξο αυτή τη στιγμή να συζητάμε μετά τη σύσταση του νέου Υπουργείου αυτό το σχέδιο νόμου παρουσία του κ. Κουμουτσάκου, ενώ συνεχίζει να είναι ένα νομοσχέδιο που έχει καταθέσει το Υπουργείο Προστασίας του Πολίτη. Πέραν αυτού, και στο περιεχόμενό του έχει ανάγκη μιας σειράς προσαρμογών και ο κύριος Υπουργός οφείλει να παρουσιάσει νομοτεχνικές βελτιώσεις. Όμως, σε κάθε περίπτωση θεωρούμε ότι, επειδή ακριβώς υπήρξε αλλαγή της δομής της Κυβέρνησης και όχι απλώς ανασχηματισμός, αυτό το έλλειμμα είναι σοβαρό. Αφορά τη δημοκρατική λειτουργία και την τήρηση του Συντάγματος και του Κανονισμού της Βουλής και δεν θεραπεύεται από τυχόν τυπική υιοθέτηση εκ μέρους του κ. Μηταράκη ενός σχεδίου νόμου που προϋπήρχε της σύστασης του Υπουργείου. Θα ήθελα, λοιπόν, να ζητήσω να αποσυρθεί από τη συζήτηση το σχέδιο νόμου και να κατατεθεί επίσημα από τον νέο Υπουργό και Αναπληρωτή Υπουργό. Και τα υπόλοιπα κόμματα που παρίστανται στην Αίθουσα θα πρέπει να τοποθετηθούν, γιατί είναι ένα θέμα που αφορά το Σύνταγμα, την τήρηση της νομοθετικής λειτουργίας και της καλής νομοθέτησης, για την οποία τόσο κόπτεται, αλλά δυστυχώς συνεχώς παραβιάζει η Κυβέρνηση.
Σας ευχαριστώ πολύ, κυρία συνάδελφε. Θα ήθελα να ρωτήσω τον κύριο Υπουργό αν θα ήθελε να απαντήσει.
Άκουσα την παρατήρησή σας, στην οποία αγνοείται το γεγονός του απολύτως επείγοντος χαρακτήρα να προχωρήσουμε στη νομοθετική αυτή ρύθμιση, διότι επίκειται μεγάλο και σοβαρό κόστος και επιβολή ποινής στη χώρα μας, γιατί έχουμε καθυστερήσει να ενσωματώσουμε αυτή την οδηγία. Αγνοείται στην παρατήρησή σας η άμεση και πιεστική ανάγκη να προχωρήσουμε στην ενσωμάτωση της οδηγίας, διότι όπως ξέρετε, λόγω διαδοχικών καθυστερήσεων που έχουν ξεκινήσει από την εποχή της προηγούμενης κυβέρνησης, η μη ενσωμάτωσή της θα επιφέρει ποινή στη χώρα μας είτε σε ένα κατ' αποκοπή ποσό, το οποίο θα καταβληθεί άπαξ, είτε σε χρηματική ποινή ημερησίως καταβαλλόμενη από την επόμενη μέρα έκδοσης της καταδικαστικής απόφασης του Δικαστηρίου της Ευρωπαϊκής Ένωσης. Και επίκειται αυτό. Έχουμε, λοιπόν, κάθε λόγο, προκειμένου να προστατεύσουμε τα συμφέροντα της χώρας, να προχωρήσουμε στην ενσωμάτωση της οδηγίας στη σημερινή συζήτηση. Ακούω με προσοχή το επιχείρημά σας. Νομίζω ότι η Βουλή έχει τη δυνατότητα και την ευελιξία να κατανοήσει τη βαρύτητα του ενός επιχειρήματος - σεβαστού - αλλά και την άμεση αναγκαιότητα να προχωρήσουμε, για να αποφύγουμε ως χώρα να υποστούμε την ποινή του Δικαστηρίου.
Ευχαριστούμε.
Κυρία Πρόεδρε, πάνω σ' αυτό που είπε ο κύριος Υπουργός θα μπορούσα να πω κάτι;
Ορίστε, κυρία συνάδελφε, έχετε τον λόγο μόνο για ένα λεπτό, σας παρακαλώ πολύ, για να τελειώσουμε.
Ευχαριστώ πολύ, κυρία Πρόεδρε. Κύριε Υπουργέ, θα σας απαντήσω και στα δύο επιχειρήματα που αναπτύξατε. Κατά πρώτον, δεν μπορεί να θεραπεύσει ποτέ το κατεπείγον παραβίαση που αφορά το άρθρο 35 του Συντάγματος και φυσικά τη νομοθετική λειτουργία της Βουλής που βασίζεται στο Σύνταγμα. Αυτό είναι κάτι το οποίο δεν μπορεί να παραβιαστεί από κανένα εθιμικό δίκαιο ή ανάγκη. Όσον αφορά το κατεπείγον, κύριε Υπουργέ, θα ήθελα να αναφερθώ και στο δεύτερο επιχείρημά σας, γιατί ούτε αυτό στέκει. Έχει συζητηθεί το σχέδιο νόμου από τις 15 Οκτωβρίου. Έχουν περάσει πέντε μήνες. Αν ήταν τόσο επείγον, γιατί δεν το φέρατε νωρίτερα; Με τη διαδικασία του κατεπείγοντος. Άρα, κυρία Πρόεδρε, επιμένουμε στο θέμα ότι, πρώτον, δεν μπορεί το κατεπείγον να παρεκκλίνει του Συντάγματος και, δεύτερον, δεν υπάρχει κατεπείγον, γιατί θα έπρεπε να το είχαν φέρει ως Υπουργείο Προστασίας του Πολίτη από τον Οκτώβριο, ενώ το Υπουργείο Μεταναστευτικής Πολιτικής έχει συσταθεί εδώ και τρεις εβδομάδες. Είχαν πάλι το περιθώριο να το επανακαταθέσουν και να πάει με μία διαδικασία κατεπείγοντος στη Βουλή, τηρώντας όμως πλέον τον Κανονισμό και το Σύνταγμα.
Αν μου επιτρέπετε, κύριε Υπουργέ, να πάρω λίγο τον λόγο σε σχέση με τα όσα είπε η κυρία συνάδελφος, γιατί θα πρέπει να σταματήσουμε αυτή τη συζήτηση, για να ξεκινήσει και η διαδικασία. Θα ήθελα να σας υπενθυμίσω ότι έχει τη δυνατότητα κάθε Υπουργείο να υιοθετήσει το νομοσχέδιο, καταπώς ορίζει και ο Κανονισμός της Βουλής. Σας διαβάζω το σχετικό άρθρο: «Τα νομοσχέδια και η αιτιολογική τους έκθεση και η ειδική έκθεση του άρθρου 75 παράγραφος 3 του Συντάγματος υπογράφονται από τους αρμόδιους Υπουργούς. Σε περίπτωση αλλαγής του αρμόδιου Υπουργού τα νομοσχέδια που έχουν κατατεθεί πρέπει να υιοθετηθούν από τον αντικαταστάτη του Υπουργού είτε με γραπτή δήλωση προς τον Πρόεδρο της Βουλής είτε με προφορική δήλωση προς τη Βουλή.». Υπάρχει, λοιπόν, αυτό το έγγραφο της υιοθεσίας και έχει γίνει και σχετική συζήτηση στη Διάσκεψη των Προέδρων, όπου δεν έγινε καμία παρατήρηση και δεν υπήρξε κάποια διαφοροποίηση. Οπότε συνεχίζουμε τη συζήτηση.
Κυρία Πρόεδρε, με συγχωρείτε, θα ήθελα τον λόγο.
Ορίστε, κύριε Βούτση.
Με συγχωρείτε, γιατί ήλπιζα ότι ο κύριος Υπουργός απαντώντας θα αντικρούσει το βασικό επιχείρημα περί της δυνατότητας νομοθέτησης της Βουλής. Βεβαίως και υπάρχει το οικείο άρθρο. Δεν υπήρξε σχετική συζήτηση στη Διάσκεψη των Προέδρων επ' αυτού του ζητήματος. Δεν παίζει ρόλο. Εάν πράγματι ο Πρόεδρος της Βουλής το είχε πάρει, θα έπρεπε να είναι μέσα στο πρακτικό και σε κάθε περίπτωση σε όλη την προηγούμενη διάρκεια, τουλάχιστον που εγώ θυμάμαι, κυρία Πρόεδρε, όλα τα τελευταία χρόνια και κοινή συναινέσει όλων των πολιτικών δυνάμεων, όταν υπήρχε αλλαγή Υπουργού - πόσω μάλλον αν υπήρχε αλλαγή δομής - σε πολύ κρίσιμα νομοσχέδια και σε άλλα υπήρχε επανακατάθεση με τις υπογραφές των Υπουργών, οι οποίοι τώρα θα κληθούν από τη Βουλή, εφόσον σήμερα ψηφιστεί, να εφαρμόσουν αυτό το νομοσχέδιο, αυτό το νομοθέτημα. Πραγματικά πιστεύω - είδα προηγουμένως και τον κ. Κουτνατζή, τον οποίο εκτιμώ, είναι έγκυρος ο Γραμματέας της Κυβέρνησης - ότι και εσείς, κύριε Κουμουτσάκο, και όλοι σας θα έπρεπε να έχετε κάνει μία διαφορετική προετοιμασία. Δεν είναι δυνατόν κατά τη γνώμη μου να προχωρήσει η διαδικασία με αυτό το status.
Κύριε Πρόεδρε, εγώ θα κάνω μία μικρή παρατήρηση και θα δώσω αμέσως τον λόγο στον κύριο Υπουργό, όπως πρέπει να γίνει. Θεωρώ ότι δεν έχει αλλάξει κάτι στο νομοσχέδιο. Είναι ακριβώς το ίδιο νομοσχέδιο που κατατέθηκε τον Οκτώβριο. Κύριε Υπουργέ, έχετε τον λόγο.
Προφανώς δεν έχει αλλάξει τίποτα στην ουσία του νομοσχεδίου και έχουν γίνει οι απαραίτητες νομοτεχνικές βελτιώσεις, προκειμένου να προσαρμοστεί στη νέα κατάσταση πραγμάτων. Όσον αφορά την ανάγκη επίσπευσης και τον χαρακτήρα του επείγοντος, η προσπάθεια να συζητηθεί αυτό και να ενσωματωθεί η οδηγία έχει ξεκινήσει ήδη επί ημερών της κυβέρνησής σας. Επίσης, λόγω της ήδη τότε πολύ μακράς καθυστέρησης, ήδη από τον Ιούλιο του 2018, η Ευρωπαϊκή Επιτροπή ξεκίνησε διαδικασία παράβασης έναντι της χώρας μας, η οποία βρίσκεται από τον Ιανουάριο του 2019 στο στάδιο της αιτιολογημένης γνώμης, δηλαδή είμαστε πραγματικά μία αναπνοή προτού επιβληθούν σοβαρά πρόστιμα στη χώρα. Αν πιστεύετε εσείς που είσαστε υπαίτιοι της μακράς καθυστέρησης ότι και τώρα πρέπει να πάμε σε μία νέα καθυστέρηση…
Από τον Οκτώβριο…
Δεν συγκρίνεται ο Οκτώβριος με τις αρχές Φεβρουαρίου, με ένα βαρύ νομοθετικό έργο, διότι η Κυβέρνηση αυτή νομοθετεί, έχουμε αυτό το κακό σε σχέση με σας! Το γεγονός ότι υπάρχει μία καθυστέρηση δυόμισι μηνών από τον Οκτώβριο, με ένα πολύ βαρύ νομοθετικό έργο της Βουλής, δεν είναι επαρκής λόγος για να τον επικαλεστείτε εσείς, που καθυστερήσατε την ενσωμάτωση της οδηγίας για απαράδεκτα μακρύ χρόνο, σε σημείο που φέρατε τη χώρα αυτή τη στιγμή να αντιμετωπίζει το φάσμα υψηλότατου προστίμου. Δηλαδή και πολιτικά το επιχείρημά σας δεν νομίζω ότι σας κάνει καλό, γιατί μας κάνει να θυμόμαστε πόσο εσείς καθυστερήσετε, σε μια περίοδο που δεν μοιάζει με τίποτα με τους δύο μήνες μιας Βουλής που νομοθετεί με πυρετώδεις ρυθμούς.
Ευχαριστώ, κύριε Υπουργέ. Έχει ζητήσει τον λόγο ο κ. Χήτας. Θα μου επιτρέψετε, όμως, να πω, κύριε Χήτα, ότι δεν είστε Κοινοβουλευτικός Εκπρόσωπος σήμερα. Νομίζω ότι είναι ο κ. Βιλιάρδος.
Μα είμαι εκπρόσωπος του κόμματος.
Σας έχει εξουσιοδοτήσει;
Μάλιστα.
Ωραία. Έχετε τον λόγο για ένα λεπτό.
Απλώς πρέπει να τοποθετηθούμε, κυρία Πρόεδρε, γιατί πρέπει να καταλάβουμε - θα συμφωνήσουμε με αυτό που λέει σήμερα ο ΣΥΡΙΖΑ - ότι μιλάμε για ένα νομοσχέδιο το οποίο πάρα πολύ σοβαρό, ιδίως στο χρονικό σημείο που έρχεται και με όλα όσα ζει η χώρα μας. Το κουβεντιάσαμε με Υπουργείο Προστασίας του Πολίτη και καλούμαστε να το ψηφίσουμε σήμερα με το Υπουργείο Μεταναστευτικής Πολιτικής, το οποίο ιδρύθηκε και πάλι. Είναι άλλο ένα δείγμα της προχειρότητας με την οποία αντιμετωπίζει η Κυβέρνηση το όλο θέμα, αλλά και της προχειρότητας με την οποία νομοθετεί. Όσον αφορά το ότι επίκειται ο πέλεκυς, κύριε Υπουργέ, για το πρόστιμο που θα φάει η Ελλάδα, να πω ότι από τις 23 Μαΐου του 2018 είμαστε ήδη «ληξιπρόθεσμοι».
Μην το λέτε σε εμάς. Εμείς θεραπεία προσπαθούμε να κάνουμε.
Δεν το λέμε σε εσάς. Εδώ κάνετε όμως μία κόντρα εσείς με τον ΣΥΡΙΖΑ, γιατί αυτή είναι η μόνη κόντρα σας και όχι μόνο σήμερα, ποιος έκανε το μεγαλύτερο λάθος ή ποιος έχει τη μεγαλύτερη ευθύνη. Την έχετε και οι δύο και αποδεικνύεται για άλλη μία φορά. Είστε επτά μήνες Κυβέρνηση. Εννοείται ότι καθυστέρησαν. Από τον Ιούλιο, όμως, αφού υπάρχει ο πέλεκυς πάνω από το κεφάλι μας και θα φάμε πρόστιμο, γιατί δεν το φέρατε νωρίτερα; Έχετε φέρει άλλα κι άλλα! Έχετε φέρει άλλες κι άλλες τροπολογίες! Έχετε περάσει σημεία και τέρατα από την ημέρα που αναλάβατε τη διακυβέρνηση της χώρας και έρχεστε σήμερα με άλλο Υπουργείο, ενώ το κουβεντιάζαμε με άλλο Υπουργείο. Αν αυτό πιστεύετε ότι είναι σοβαρή νομοθέτηση - και αναφέρομαι και στον κόσμο που μας παρακολουθεί αυτή τη στιγμή - , προχωρήστε έτσι. Ούτως ή άλλως, θα κάνετε του κεφαλιού σας. Ούτως ή άλλως ό,τι και να πούμε εμείς, εσείς θα το περάσετε, θα συνεχίσετε, θα το κουβεντιάσουμε, θα το ψηφίσετε. Το θέμα είναι ότι δεν περνάμε σοβαρή εικόνα προς τα έξω. Με άλλο Υπουργείο το κουβεντιάζουμε, με άλλο Υπουργείο το ψηφίζουμε. Αυτή είναι η εικόνα που βγάζουμε προς τα έξω και αυτός είναι ο τρόπος με τον οποίο αντιμετωπίζετε, χωρίς καμμία σοβαρότητα αυτά τα πολύ σοβαρά θέματα. Αυτά από τη δική μας πλευρά, κυρία Πρόεδρε.
Ευχαριστούμε, κύριε συνάδελφε. Κύριε Υπουργέ, θέλετε να απαντήσετε ή όχι; Για να ξεκινήσουμε τη διαδικασία εννοώ.
Θα ήθελα τον λόγο, κυρία Πρόεδρε.
Έχετε τον λόγο.
Όλη αυτή η συζήτηση συνοψίζεται στο εξής δίλημμα: αναλαμβάνετε την ευθύνη προστίμου επί της χώρας μας; Ναι ή όχι;
Θα την πω δημοσίως τώρα.
Απευθύνομαι συνολικά στους συναδέλφους. Το δίλημμα, λοιπόν, είναι εάν για ένα θέμα το οποίο θεραπεύουν οι νομοτεχνικές βελτιώσεις που έχουν κατατεθεί, κάποιοι θα αποδεχθούν το γεγονός ότι σε αυτή τη συγκυρία η χώρα θα υποστεί βαριά πρόστιμα λόγω της καθυστέρησης ενσωμάτωσης της οδηγίας ή όχι. Αν αυτή είναι η θέση σας, να την πείτε δημοσίως.
…(Δεν ακούστηκε)
Δεν σας έδωσα τον λόγο, όμως. Και τον παίρνετε κατά παρέκκλιση σήμερα, κύριε Χήτα. Το ξέρετε πάρα πολύ καλά. Έπρεπε να είναι ο κ. Βιλιάρδος στη θέση σας. Έτσι δεν είναι; Δεν μπορείτε αν δεν αλλάξετε τη διαδικασία.
Εντάξει, κυρία Πρόεδρε. Να πάμε λίγο στην ουσία; Μπορώ να έχω τον λόγο;
Ορίστε, κύριε Χήτα.
Ευχαριστώ πολύ, κυρία Πρόεδρε. Η θέση μας, κύριε Κουμουτσάκο, είναι ότι θα μπορούσατε σε αυτούς τους επτά μήνες που κυβερνάτε να το έχετε φέρει από τον Σεπτέμβριο και μετά που συζητήθηκε στις επιτροπές με το νέο Υπουργείο. Γιατί δεν το κάνατε; Εδώ είναι η προχειρότητα. Δεν θα πληρώσω εγώ το πρόστιμο ούτε το κόμμα μου ούτε η χώρα ούτε οι Έλληνες, επειδή ή ο ΣΥΡΙΖΑ ή εσείς καθυστερείτε ή δεν είστε τυπικοί. Τι είναι αυτά που λέτε; Επειδή υπάρχει ο πέλεκυς του προστίμου, φέρνετε όπως να 'ναι σήμερα με προχειρότητα το νομοσχέδιο. Έπρεπε να το έχετε αλλάξει πριν από μία εβδομάδα, πριν από δέκα μέρες, πριν από έναν μήνα. Τι κάνατε; Θα μας εγκαλείτε κιόλας στην Αίθουσα αυτή επειδή εσείς είστε παράτυποι; Τι άλλο θα ακούσουμε; Ο Χριστός και η Παναγία! Εγκαλείτε εμάς, επειδή εσείς δεν κάνετε τη δουλειά σας. Τα ακούσαμε όλα πια εδώ μέσα!
Έχει ζητήσει τον λόγο η κ. Ράπτη για ένα λεπτό. Αυτό που θέλω να επαναλάβω είναι ότι δεν έχει αλλάξει τίποτα στο νομοσχέδιο. Θέλω να επισημάνω ότι ο εισηγητής της Πλειοψηφίας, η εισηγήτρια της Μειοψηφίας και ο ειδικός αγορητής του Κινήματος Αλλαγής εισηγήθηκαν την ψήφιση του σχεδίου νόμου, το οποίο δεν έχει αλλάξει και έρχεται σήμερα. Εσείς, κύριε Χήτα, επιφυλαχθήκατε για την Ολομέλεια. Θα δώσω ένα λεπτό στην κ. Ράπτη και θα συνεχίσουμε κατευθείαν στη διαδικασία. Κυρία Ράπτη, έχετε τον λόγο.
Και εγώ εκφράζω την άποψη ότι είναι προσχηματική αυτή η ένσταση διαδικαστικού χαρακτήρα ακριβώς διότι, όπως είπατε και εσείς, κυρία Πρόεδρε, έχει συζητηθεί ήδη στην επιτροπή, ήρθε και στη Διάσκεψη των Προέδρων με σχετικό αίτημα από το Υπουργείο, ούτως ώστε να υιοθετηθεί, αφότου πλέον άλλαξε ο Υπουργός, από τον νέο Υπουργό. Άρα κατά τούτο και με το δεδομένο ότι υπάρχει αυτή η εκκρεμότητα, η εκκρεμότητα, δηλαδή, της καταδίκης μας και της επιβολής των κυρώσεων από την Ευρωπαϊκή Ένωση για τη μη ενσωμάτωση της οδηγίας, η άποψή μου είναι ότι δεν υπάρχει κάποιος λόγος να μην το συζητήσουμε σήμερα, όπως θέτει εδώ η συνάδελφος Κοινοβουλευτική Εκπρόσωπος του ΣΥΡΙΖΑ. Ευχαριστώ.
Τον λόγο έχει ο πρώην Πρόεδρος της Βουλής.
Για να είμαστε σαφείς, προφανώς μπορεί, αγαπητέ κύριε Κουμουτσάκο, η Κυβέρνηση και η χώρα να αποφύγει το πρόστιμο, εάν πάρετε την πολιτική ευθύνη, διότι έτσι γίνεται δυστυχώς πάντα, με διαδικασία κατεπείγοντος από το νέο Υπουργείο να επανακατατεθεί το νομοσχέδιο. Για όλο το χρονικό πλαίσιο αντιλαμβάνεστε ότι είναι πολύ λίγες, ελάχιστες οι μέρες. Δεν υπάρχει κανένα τέτοιο θέμα. Βεβαίως παίρνει την πολιτική ευθύνη πάντοτε η Κυβέρνηση και γίνεται κατά πλειοψηφία το ότι έρχεται ως κατεπείγον, αλλά δεν υπάρχει θέμα για τα πρόστιμα. Θέλω να πω με σαφήνεια πως είναι διαφορετικό, όταν γίνει ανασχηματισμός, όταν αλλάξει η Κυβέρνηση, να υιοθετεί ένας Υπουργός του ίδιου Υπουργείου ένα προηγούμενο νομοσχέδιο και αυτό αναφέρει και ο Κανονισμός και να έρχεται προς ψήφιση και είναι άλλο να αλλάζει η δομή της Κυβέρνησης, να αλλάζει Υπουργείο και, ενώ εισηγούταν το Υπουργείο Προστασίας του Πολίτη, επειδή δημιουργήθηκε ένα άλλο Υπουργείο, αυτό το άλλο Υπουργείο δεν μπορεί με μια απλή δήλωση υιοθεσίας, σαν να είναι μια οικογένεια, να φέρει προς ψήφιση. Υπάρχει ζήτημα σωστής λειτουργίας και νομοθέτησης. Τελευταίο, κυρία Πρόεδρε, προς τον κ. Κουμουτσάκο, επειδή το επανέλαβε δύο φορές, αλλιώς δεν θα το έλεγα. Εύχομαι να νομοθετεί η Κυβέρνηση, όπως είπε, με φοβερούς ρυθμούς. Τριακόσιοι τριάντα νόμοι, κύριε Κουμουτσάκο, πέρασαν την προηγούμενη τετραετία, στα τεσσεράμισι χρόνια. Ο ρυθμός που για την ώρα έχετε νομοθετήσει είναι ζήτημα αν θα φτάσει σε αυτόν τον αριθμό. Δεν είναι θέμα ποσότητας και μην το ξαναπείτε ότι δεν νομοθετούσε η προηγούμενη κυβέρνηση. Και η νυν δεν θα φτάσει καν τους τριακόσιους. Είναι θέμα της ποιότητας και των ζητημάτων που κάθε φορά φέρνει. Εννοώ ότι δεν είναι επιχείρημα για την Αίθουσα. Να είστε καλά.
Ευχαριστώ, κύριε Πρόεδρε. Θα δώσω τον λόγο στον κ. Καμίνη για δύο λεπτά. Κύριε Καμίνη, σας παρακαλώ όσο μπορείτε πιο σύντομα, για να ξεκινήσουμε.
Ούτε δύο λεπτά, κυρία Πρόεδρε. Αν υπήρχε κάποιο σοβαρό θέμα που να αγγίζει την ουσία, να κάτσω να το συζητήσω. Αλλά εδώ πάρα πολύ συχνά διυλίζουμε τον κώνωπα και καταπίνουμε την κάμηλο. Έχουμε πήξει στις πράξεις νομοθετικού περιεχομένου με διαχρονική ευθύνη. Έχουμε πήξει στις τροπολογίες άσχετες με το αντικείμενο των νομοσχεδίων εδώ και χρόνια. Υπάρχει μια ολόκληρη υποβάθμιση του Κοινοβουλίου και δεν νομίζω τώρα για ένα εντελώς τυπικό ζήτημα, ειδικά για μία οδηγία η οποία θα έπρεπε να έχει εδώ και πάρα πολλά χρόνια ενσωματωθεί, να κάτσουμε αυτή τη στιγμή να κάνουμε αυτό το ζήτημα. Αν είναι να συζητήσουμε κάποια στιγμή σοβαρά το κατά πόσον στρεβλώσεις στη διαδικασία επηρεάζουν την ποιότητα του έργου μας, ο πρώτος που θα δεχόταν να το κάνει θα ήμουν εγώ. Αλλά δεν νομίζω ότι αξίζει τον κόπο αυτή τη στιγμή να δημιουργούμε ένα θέμα το οποίο είναι απλώς και μόνο ένα θέμα τυπικότητας. Ευχαριστώ πολύ.
Ευχαριστώ πολύ κι εγώ, κύριε Καμίνη. Κύριε Υπουργέ, έχετε τον λόγο και κλείνουμε με εσάς.
Για να μη δημιουργούνται εσφαλμένες εντυπώσεις, κύριε Πρόεδρε, νομίζω ότι με τη μεγάλη σας εμπειρία, αλλά και την συνεχή παρουσία σας στη Βουλή, θα έπρεπε να γνωρίζετε ή να έχετε ενημερωθεί για την Κοινοβουλευτική Εκπρόσωπο του κόμματός σας ότι το θέμα έχει συζητηθεί στη Διάσκεψη των Πρόεδρων και είχε αποσαφηνιστεί ότι δεν θα μπορούσε να γίνει επανακατάθεση. Επομένως στη βάση αυτή σήμερα συζητάμε. Αντιλαμβάνομαι την πρόθεση της Αξιωματικής Αντιπολίτευσης να δημιουργήσει εντυπώσεις περί δήθεν επιπόλαιης ή βιαστικής νομοθεσίας, αλλά καταπίπτει, γιατί το είχε αποφασίσει η Διάσκεψη των Προέδρων. Και ένα τελευταίο. Διαβάζω: Θέμα υιοθέτησης σχέδιο νόμου για ενσωμάτωση της οδηγίας τάδε του 2014, που λέει: «Σας γνωρίζουμε ότι σύμφωνα με την παράγραφο 7 του άρθρου 85 του Κανονισμού της Βουλής, υιοθετούμε σχέδιο νόμου με τίτλο τάδε», για την οικονομία του χρόνου το λέω έτσι, «το οποίο φέρει την υπογραφή του τέως Υπουργού Οικονομίας και Ανάπτυξης Δήμου Παπαδημητρίου. Υπογραφή Ιωάννης Δραγασάκης».
Είναι το ίδιο Υπουργείο. Δεν έγινε αλλαγή δομής!
Αυτό το είπα διότι βλέπω ότι θέλετε επί ενός προσχηματικού διαδικαστικού θέματος να δημιουργηθεί μια εσφαλμένη εντύπωση, όταν η ουσία είναι ότι η Βουλή των Ελλήνων πρέπει να προχωρήσει στην ενσωμάτωση αυτής της οδηγίας, προκειμένου η χώρα να αποφύγει την επιβολή ενός προστίμου που δεν έχουμε κανέναν λόγο να το υποστούμε. Και αυτό τελικά είναι η ουσία του ζητήματος.
Ευχαριστώ, κύριε Υπουργέ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι εννέα μαθήτριες και μαθητές και τρεις συνοδοί εκπαιδευτικοί από το 1ο Δημοτικό Σχολείο Αγίου Κωνσταντίνου Αιτωλοακαρνανίας. Η Βουλή σάς καλωσορίζει. Τον λόγο έχει τώρα ο εισηγητής της Νέας Δημοκρατίας κ. Αθανάσιος Ζεμπίλης για δεκαπέντε λεπτά. Παρακαλώ να ανοίξει το σύστημα εγγραφής ομιλητών.
Κύριε Υπουργέ, κύριοι συνάδελφοι, για να ξεκινήσω από το θέμα το οποίο ετέθη, ένα θέμα αμιγώς διαδικαστικό, θα ήθελα να πω ότι μιλάμε για μια οδηγία η οποία θα έπρεπε να εφαρμόζεται από το 2016. Αναφέρθηκε ο κύριος Υπουργός στις αιτίες για τις οποίες είναι κατεπείγον το νομοσχέδιο αυτό, πλην, όμως, εγώ θα θέσω και κάτι άλλο. Φαντάζεστε αυτά τα χρόνια πόσοι ταλαιπωρήθηκαν; Ακόμα και παιδιά τα οποία γεννήθηκαν στην Ελλάδα όταν έπρεπε να κάνουν σπουδές θα έπρεπε να φύγουν από τη χώρα και να επανέλθουν. Άνθρωποι και σπουδαστές θα έπρεπε να φύγουν από τη χώρα και να επανέλθουν με άλλη αιτία για να κάνουν την πρακτική τους άσκηση. Ακόμα και αυτοί που έκαναν πρακτική άσκηση στην Ελλάδα και ήταν αλλοδαποί να ξαναφύγουν από τη χώρα και να ξαναμπούν προκειμένου να ενσωματωθούν και στην εσωτερική αγορά ως εργαζόμενοι. Φανταστείτε, λοιπόν, όλα αυτά τα χρόνια σε ποια βασανιστική ταλαιπωρία υποβάλλαμε όλους αυτούς τους ανθρώπους και τις οικογένειές τους με ευθύνες αυτών που σήμερα έρχονται και θέτουν διαδικαστικά ζητήματα. Κυρίες και κύριοι συνάδελφοι, όπως πράγματι ειπώθηκε το παρόν σχέδιο νόμου εναρμονίζεται με την οδηγία 2016/801 του Ευρωπαϊκού Κοινοβουλίου και του Συμβουλίου της 11ης Μαΐου 2016 και θέτει τις προϋποθέσεις εισόδου και διαμονής πολιτών τρίτων χωρών στην ελληνική επικράτεια για περίοδο που υπερβαίνει τις ενενήντα ημέρες για τους σκοπούς της εκπαίδευσης, της επιστημονικής έρευνας, της πρακτικής άσκησης και της εθελοντικής υπηρεσίας. Το ανωτέρω πεδίο επιχείρησαν μερικώς να ρυθμίσουν κατά το παρελθόν οι οδηγίες 2005/71 και 2004/114, οι οποίες είχαν ενσωματωθεί στην ελληνική νομοθεσία μεταξύ άλλων και με διάταξη νόμου, τον ν.4251/2014. Ωστόσο η εφαρμογή των ανωτέρω οδηγιών από τα κράτη - μέλη κατέληξε με ατέλειες και ελλείψεις, γεγονός που υποχρέωσε την Ευρωπαϊκή Ένωση να προβεί σε αναμόρφωση των νομοθετικών πράξεων, προκειμένου να αρθούν αδικαιολόγητοι περιορισμοί και γραφειοκρατικές καθυστερήσεις. Είναι προφανές ότι σε μια εποχή που οι ανθρώπινες δυνατότητες αποδεικνύονται περασμένες, η Ευρωπαϊκή Ένωση θέτει την εκπαίδευση, την έρευνα και την καινοτομία στον πυρήνα της στρατηγικής της για μια έξυπνη, βιώσιμη και χωρίς αποκλεισμούς ανάπτυξη. Προς την κατεύθυνση αυτή επιθυμεί, σε ανταγωνισμό κυρίως με τις ΗΠΑ να συγκεντρώσει τους καλύτερους επιστήμονες από ολόκληρο τον κόσμο για να συνδέσουν την έρευνα και την καινοτομία με την αγορά και να απαντήσουν στις προκλήσεις του μέλλοντος. Προφανής σκοπός η ενδυνάμωση της ευρωπαϊκής οικονομίας, η δημιουργία νέων θέσεων εργασίας και η επίτευξη υψηλότερου βιοτικού επιπέδου. Άλλωστε θα ήταν οξύμωρο η Ευρωπαϊκή Ένωση, που επενδύει τεράστια ποσά στο ανθρώπινο κεφάλαιο και στην επιστημονική αριστεία μέσω εμβληματικών χρηματοδοτικών προγραμμάτων, να αποδέχεται διαδικαστικές αγκυλώσεις και εθνικές ιδιαιτερότητες που ακυρώνουν τον στρατηγικό της σχεδιασμό. Αυτή τη φιλοσοφία υπηρετεί η ανωτέρω οδηγία με το να απλοποιεί το σύστημα εισδοχής και να διευρύνει τις προϋποθέσεις παραμονής των πολιτών τρίτων χωρών στην Ευρωπαϊκή Ένωση για τους ανωτέρω σκοπούς, ώστε να δημιουργηθεί ένα ελκυστικό και φιλικό περιβάλλον, δομημένο στις θεμελιώδεις αρχές της ίσης και δίκαιης μεταχείρισης και των κοινωνικών δικαιωμάτων. Σε αυτό το πλαίσιο η Ευρωπαϊκή Ένωση μέσω μιας ευέλικτης και ταχύρρυθμης διαδικασίας δημιουργεί έναν αεροδιάδρομο γνώσης και ευκαιριών για τους νέους πολίτες των τρίτων χωρών, ώστε να προσελκύσει τους πιο ταλαντούχους και φιλόδοξους από αυτούς, ξεκινώντας αρχικά από τα εκπαιδευτικά προγράμματα ανταλλαγής και κινητικότητας μαθητών και σπουδαστών και ακολούθως θέτοντας ευνοϊκούς όρους για την πρακτική άσκηση και την επιστημονική έρευνα, με τελικό σκοπό να τους ενσωματώσει στην κοινότητα και να τους απορροφήσει στην αγορά εργασίας, δημιουργώντας προστιθέμενη αξία. Ακολούθως θα δούμε τις πιο σημαντικές ρυθμίσεις της υπ' όψιν οδηγίας, όπως ενσωματώνονται και τροποποιούν τον Κώδικα Μετανάστευσης και Κοινωνικής Ένταξης, ξεκινώντας από το πρώτο τμήμα της σχετικής ενότητας του κώδικα που αφορά την εισδοχή με σκοπό τις σπουδές και την εθελοντική υπηρεσία. Συγκεκριμένα, για τους σπουδαστές πολίτες τρίτων χωρών που καλύπτονται από ενωσιακά ή πολυμερή προγράμματα κινητικότητας παρατείνεται η διάρκεια της παραμονής τους στη χώρα μας από ένα έτος, που είναι σήμερα, σε δύο έτη και αυξάνεται ο αριθμός των ωρών που μπορούν να εργάζονται εβδομαδιαίως από δέκα σε δεκεπέντε ώρες ή το αντίστοιχο σε ημέρες ή μήνες. Παράλληλα ενσωματώνεται η πρόβλεψη της οδηγίας για τη δυνατότητα εισόδου και διαμονής στη χώρα μας για περίοδο τριακοσίων εξήντα ημερών για τον σπουδαστή που συμμετέχει στα ανωτέρω προγράμματα εκπαιδευτικής κινητικότητας και κατέχει ισχυρή άδεια διαμονής από το πρώτο κράτος - μέλος προκειμένου να πραγματοποιήσει στη χώρα μας μέρος των σπουδών του. Με τη διευκόλυνση εισδοχής, ιδίως ως προς την έγκαιρη έκδοση των απαιτούμενων θεωρήσεων εισόδου και αδειών διαμονής, ενισχύεται η κινητικότητα στο πλαίσιο κορυφαίων πρωτοβουλιών της Ευρωπαϊκής Ένωσης για την παιδεία, πρωτοβουλίες που επενδύουν σε γνώσεις και ικανότητες, ενθαρρύνοντας τη συμμετοχή των νέων στον δημοκρατικό βίο της Ευρώπης. Μάλιστα η διάταξη αυτή είναι ιδιαίτερα σημαντική για τα εκπαιδευτικά ιδρύματα της χώρας προκειμένου στο πλαίσιο της αναβάθμισής τους να εξελιχθούν σε δημοφιλή προορισμό ξένων φοιτητών. Στο ίδιο τμήμα του ανωτέρω κώδικα, όπως τροποποιείται από το παρόν σχέδιο νόμου, ορίζονται μεταξύ άλλων οι ειδικές προϋποθέσεις εισδοχής για συμμετοχή σε εθελοντικό πρόγραμμα με διάρκεια άνω των τριών μηνών, το περιεχόμενο της συμφωνίας μεταξύ του εθελοντή και του φορέα υποδοχής, η διαδικασία έγκρισης οργανισμών που αναλαμβάνουν την υλοποίηση τέτοιων προγραμμάτων, καθώς και η διαδικασία έκδοσης της άδειας διαμονής εντός διαστήματος ενενήντα ημερών από την υποβολή πλήρους αίτησης. Με τα εθελοντικά ενωσιακά προγράμματα, που στηρίζονται στις αξίες της συνεργασίας, του αλτρουισμού και της αλληλεγγύης, διαμορφώνεται ένα πολυπολιτισμικό πλαίσιο κοινωνικών και πολιτιστικών σχέσεων μεταξύ Ευρωπαϊκής Ένωσης και τρίτων χωρών. Το τρίτο υπό τροποποίηση τμήμα της οικείας ενότητας του κώδικα αφορά τη διαδικασία εισδοχής πολιτών τρίτων χωρών για σκοπούς επιστημονικής έρευνας. Από τις σχετικές διατάξεις προβλέπεται η διαδικασία έγκρισης των ερευνητικών οργανισμών σύμφωνα με το Εθνικό Δίκαιο, η σύμβαση υποδοχής για την εθελοντική δραστηριότητα, καθώς και οι προϋποθέσεις για τη χορήγηση άδειας διαμονής του ερευνητή και της οικογένειάς του. Σημαντική είναι εδώ η διάκριση και η διαφορετική αντιμετώπιση των ερευνητών βραχείας και μακράς κινητικότητας με επιμέρους ευέλικτες διαδικασίες, που για πρώτη φορά καθιερώνεται με την εν λόγω οδηγία. Η ρύθμιση αυτή ενθαρρύνει τη συνεργασία και τη μεταφορά της γνώσης και της τεχνολογίας ανάμεσα στους ερευνητικούς φορείς διαφορετικών κρατών γιατί, όπως είπε και ο γκουρού της καινοτομίας Ντέιβιντ Ρόουαν, που επισκέφθηκε πρόσφατα τη χώρα μας, η καινοτομία έρχεται όταν άνθρωποι με διαφορετικές ιδέες εργάζονται μαζί. Αν πάρεις κάποιον που έχει μάθει να εργάζεται στη Σίλικον Βάλεϊ ή στο Λονδίνο και τον βάλεις δίπλα σε ανθρώπους από την Αθήνα, τότε ναι, μπορεί να γίνει κάτι μαγικό. Η σημαντικότερη ωστόσο καινοτομία της ευρωπαϊκής αυτής νομοθετικής πράξης καθιερώνεται με τα άρθρα 12 και 25 του σχεδίου νόμου που προβλέπουν τη δυνατότητα τόσο των σπουδαστών όσο και των ερευνητών, μετά την ολοκλήρωση της πρακτικής ή της έρευνας αντίστοιχα, να παραμείνουν στη χώρα για περίοδο ενός έτους με μία μεταβατικού τύπου ειδική άδεια διαμονής, προκειμένου να αναζητήσουν εργασία ή να συστήσουν επιχείρηση. Με την υποχρεωτική αυτή ρύθμιση της οδηγίας εξασφαλίζονται διαδοχικές άδειες παραμονής στους ενδιαφερόμενους, ώστε να μην υποχρεώνονται να εγκαταλείψουν τη χώρα για να αιτηθούν ακολούθως την εκ νέου είσοδό τους για διαφορετική αιτία. Κατ' αυτόν τον τρόπο επιχειρείται να μεταφερθούν οι πιο ριζοσπαστικές ιδέες από τα αμφιθέατρα και τα ερευνητικά εργαστήρια στον εργασιακό τομέα και στην οικονομία, με σημαντικά οφέλη για την επιχειρηματικότητα, καθώς αποτελούν μια κατηγορία επιστημόνων με υψηλά επαγγελματικά προσόντα. Άλλωστε η ακατάπαυστη αυτοματοποίηση στην παραγωγική διαδικασία περιθωριοποιεί εργαζόμενους με χαμηλή εξειδίκευση και περιορισμένες δεξιότητες, σε αντίθεση με τους νέους επιστήμονες υψηλής εξειδίκευσης, όπως εν προκειμένω την εισροή και αξιοποίηση των οποίων επιδιώκει η Ευρωπαϊκή Ένωση προκειμένου να εξασφαλίσει την ανταγωνιστικότητά της σε κρίσιμους τομείς όπως της τεχνολογικής καινοτομίας, της ρομποτικής και της τεχνητής νοημοσύνης. Οι δραστηριότητες κινητικότητας υψηλής ποιότητας της Ευρωπαϊκής Ένωσης περαιτέρω προσφέρουν για τους σπουδαστές την ευκαιρία της απόκτησης δεξιοτήτων και ικανοτήτων μέσω της πρακτικής άσκησης. Έτσι, με το άρθρο 27 του σχεδίου νόμου προστίθεται στον κώδικα νέο τμήμα για αυτή την υποχρεωτική για τα κράτη - μέλη κατηγορία, το οποίο θεσπίζει ευέλικτη διαδικασία εισδοχής με την εθνική θεώρηση εισόδου, γεγονός που δικαιολογείται από το σύντομο διάστημα της παραμονής τους στη χώρα μας που συνήθως δεν υπερβαίνει τους έξι μήνες. Ως προς την έννοια του ασκούμενου πολίτη τρίτης χώρας η ανωτέρω οδηγία δημιουργεί, πέραν των ατόμων που πραγματοποιούν άσκηση στο πλαίσιο των σπουδών τους σύμφωνα με το Εθνικό Δίκαιο, και μία επιπλέον διακριτή κατηγορία, αυτή των πολιτών που σε διάστημα δύο ετών από την ολοκλήρωση των σπουδών τους επιθυμούν να αποκτήσουν εμπειρία σε επαγγελματικό περιβάλλον. Η διάκριση αυτή είναι σημαντική καθώς στην τελευταία περίπτωση οι ασκούμενοι πολίτες θεωρούνται ότι διατελούν σε σχέση απασχόλησης, σύμφωνα με την κείμενη εθνική νομοθεσία. Ωστόσο στην περίπτωση αυτή η χώρα μας δυνάμει της ευχέρειας που της παρέχει το άρθρο 6 της οδηγίας επιφυλάσσεται του δικαιώματός της με την έκδοση κοινής υπουργικής απόφασης να καθορίζει τον όγκο εισδοχής ανά περιφέρεια των επιστημόνων που πραγματοποιούν άσκηση διατελώντας σε σχέση εργασίας, ενώ περαιτέρω με το σχέδιο νόμου λαμβάνονται και μέτρα για την αποφυγή της υποκατάστασης της τακτικής απασχόλησης από σπουδαστές που πραγματοποιούν πρακτική ή μαθητεία, ιδιαίτερα στον τουριστικό τομέα όπου παρατηρούνται ιδιαίτερα φαινόμενα καταχρήσεων λόγω της εποχικότητας και της έντασης εργασίας. Γενικά διαπιστώνουμε ότι με τις προτεινόμενες διατάξεις λαμβάνονται πρόνοιες για την προστασία της εσωτερικής αγοράς εργασίας από ανεπιθύμητες στρεβλώσεις, με τη θεσμοθέτηση κυρώσεων κατά των επιχειρήσεων υποδοχέων πρακτικής άσκησης που παραβιάζουν την εργατική και ασφαλιστική νομοθεσία αλλά και κατά των φορέων υποδοχής εθελοντικής υπηρεσίας που δεν εκπληρώνουν τις νομικές τους υποχρεώσεις ή δραστηριοποιούνται αποκλειστικά για τη διευκόλυνση της εισόδου εθελοντών. Επιπροσθέτως, οι πολίτες της τρίτης χώρας προκειμένου να τους επιτραπεί η παραμονή θα πρέπει να αποδεικνύουν στην αρμόδια υπηρεσία ότι έχουν πραγματική και βάσιμη πιθανότητα να προσληφθούν ή να συστήσουν επιχείρηση αντίστοιχη της βαθμίδας των σπουδών τους. Έτσι δομείται ένα συμπαγές και αυστηρό πλέγμα προϋποθέσεων που αποτρέπει την καταστρατήγηση των ρυθμίσεων της οδηγίας, την υπονόμευση των στόχων της και την κατάχρηση της μεταναστευτικής νομοθεσίας. Ειδικότερα, διευρύνονται οι περιπτώσεις απόρριψης, ανάκλησης ή μη ανανέωσης των σχετικών αδειών διαμονής για λόγους δημόσιας τάξης και δημόσιας ασφάλειας, ιδιαίτερα όταν σοβαροί και αντικειμενικοί λόγοι καταδεικνύουν ότι ο πολίτης αυτός διαμένει στη χώρα για σκοπούς αλλότριους απ' αυτούς για τους οποίους του επιτράπηκε η είσοδος και η διαμονή. Επίσης, ο ερευνητής ή ο σπουδαστής προκειμένου να του επιτραπεί η είσοδος, θα πρέπει να αποδεικνύει στην αρμόδια υπηρεσία ότι διαθέτει επαρκείς πόρους που προέρχονται μεταξύ άλλων από υποτροφία ή επιχορήγηση για σπουδές και εξασφαλίζουν την ικανότητα βιοπορισμού τους στη χώρα μας, χωρίς να καταφεύγει στο εθνικό σύστημα κοινωνικής πρόνοιας. Συνεπεία των ανωτέρω, πρέπει να αναγνωρίσουμε ότι το υπό συζήτηση σχέδιο νόμου, όπως κατά το νομοπαρασκευαστικό στάδιο επεξεργάστηκαν τα συναρμόδια Υπουργεία, υπηρετεί κατά τρόπο λειτουργικό, λελογισμένο, ισορροπημένο και αναλογικό τον στόχο της ενσωματούμενης οδηγίας, υιοθετώντας στο ακέραιο τις υποχρεωτικές ρυθμίσεις της και αξιολογώντας το προαιρετικό της τμήμα υπό το πρίσμα της στάθμισης διαφορετικών εννόμων αγαθών και εθνικών προτεραιοτήτων. Με την έννοια αυτή, ορθώς δεν υιοθετούνται μεταξύ άλλων οι ρυθμίσεις της οδηγίας που αφορούν την κατηγορία των εσωτερικών άμισθων βοηθών, αφού ελλοχεύουν σημαντικοί κίνδυνοι, εξαιτίας της ιδιάζουσας κατάστασης που έχει διαμορφωθεί σε αυτόν τον τομέα στη χώρα μας. Τέλος, προκειμένου να αποφευχθούν οι συγχύσεις, πρέπει να επισημάνουμε ότι ρητά εξαιρούνται των διατάξεων του παρόντος οι διαμένοντες στη χώρα μας αιτούντες άσυλο ή προσωρινή προστασία, σύμφωνα με τις διεθνείς συνθήκες. Κι ενώ οι συνθήκες για την παράνομη μετανάστευση και τη διαχείριση της σύγχρονης μορφής του μεταναστευτικού φαινομένου αποτελεί εύλογα πεδίο ιδεολογικοπολιτικής αντιπαράθεσης, αντίθετα η ρύθμιση των περιπτώσεων νόμιμης μετανάστευσης μάλλον φαντάζει ως περίπου αυτονόητη σε ολόκληρο τον πολιτισμένο κόσμο, ιδιαίτερα όταν η οργάνωση της νόμιμης μετανάστευσης αφορά ευγενικούς σκοπούς, όπως την εκπαίδευση, την επιστημονική έρευνα και την εθελοντική υπηρεσία. Παρά ταύτα, για μία οδηγία που θα έπρεπε να έχει ενσωματωθεί στην εθνική έννομη τάξη από το 2016, ο εθνικός νομοθέτης καλείται σήμερα εκπρόθεσμα, καθότι παρήλθε η σχετική προθεσμία ήδη από τον Μάρτιο του 2018, προκειμένου η χώρα μας, η οποία στο πλαίσιο του διαρθρωμένου διαλόγου βρίσκεται ήδη στο στάδιο της αιτιολογημένης γνώμης, να αποφύγει την επιβολή χρηματικών κυρώσεων για παραβίαση της ενωσιακής νομοθεσίας. Για τους λόγους αυτούς, σας καλούμε να υπερψηφίσετε το παρόν σχέδιο νόμου, ώστε η χώρα μας να ανοίξει ένα επιπλέον παράθυρο στον κόσμο, σε μια νέα εποχή που προϋποθέτει την αλληλεπίδραση και τη συνεργασία ατόμων διαφορετικών εθνοτήτων, με σκοπό τη διάχυση της γνώσης και την προαγωγή της έρευνας. Ευχαριστώ.
Κι εγώ σας ευχαριστώ, κύριε συνάδελφε. Τον λόγο τώρα έχει η εισηγήτρια του ΣΥΡΙΖΑ, η κ. Αυγέρη.
Ευχαριστώ, κυρία Πρόεδρε. Κυρίες και κύριοι συνάδελφοι, κύριε Υπουργέ, με όλο τον σεβασμό, ήσασταν εσείς ως Αναπληρωτής Υπουργός Προστασίας του Πολίτη όταν εισήχθη στην αρμόδια επιτροπή προς συζήτηση το συγκεκριμένο νομοσχέδιο και τώρα είστε ως Αναπληρωτής Υπουργός Μεταναστευτικής Πολιτικής και Ασύλου, ξεκινώντας την τότε πρώτη μου ομιλία ως εισηγήτρια σε αυτό το νομοσχέδιο από την πλευρά της αξιωματικής αντιπολίτευσης, είχα στηλιτεύσει το γεγονός - και είχα αισθανθεί ότι είχατε αισθανθεί άβολα - ότι επισπεύδον τότε ήταν το Υπουργείο Προστασίας του Πολίτη για ένα νομοσχέδιο που έρχεται να ενσωματώσει μια ευρωπαϊκή νομοθεσία - οδηγία και να ρυθμίσει θέματα που έχουν να κάνουν με τους όρους εισόδου, διαμονής, σπουδών, πρακτικής άσκησης υπηκόων τρίτων χωρών. Είχα αναρωτηθεί τότε και είχα στηλιτεύσει γιατί να είναι το Υπουργείο Προστασίας του Πολίτη το επισπεύδον. Ακριβώς γιατί είχατε καταργήσει το Υπουργείου Μεταναστευτικής Πολιτικής. Πέρασαν πέντε μήνες παλινωδιών από την Κυβέρνηση της Νέας Δημοκρατίας, για να συνειδητοποιήσει πώς έχει ρυθμίσει και διαχειριστεί το μεταναστευτικό και το προσφυγικό, αλλά και εν γένει ζητήματα μεταναστευτικής πολιτικής, για να έρθει και να επανιδρύσει το Υπουργείο Μεταναστευτικής Πολιτικής πριν από μερικές εβδομάδες. Αυτή η περιγραφή που κάνω, κύριε Υπουργέ, στην ουσία δίνει απάντηση σε αυτό που εσείς δεν απαντήσατε, γιατί χρειάστηκαν πέντε μήνες από τη στιγμή που εισήχθη στην επιτροπή το νομοσχέδιο μέχρι σήμερα, για να έρθετε εσείς με έναν άλλο ρόλο και μία άλλη ιδιότητα για να το συζητήσουμε στην Ολομέλεια. Εγώ λέω καλώς έγινε, εμείς λέμε καλώς έγινε κι ενδεχομένως, σας χρειάστηκε αυτός ο χρόνος για να βγάλει εσάς από την πολύ δύσκολη θέση - γιατί είστε κι ένας άνθρωπος που σέβομαι πάρα πολύ - καθώς δεν μπορούσατε να υποστηρίξετε ο ίδιος την παρουσία σας σε εκείνο το Υπουργείο Προστασίας του Πολίτη, για ζητήματα που αφορούν τη μετανάστευση. Σήμερα σάς δόθηκε μια ιστορική ευκαιρία, με αυτή την ένσταση και τη συνταγματική και την κοινοβουλευτική, που δεν είναι για μένα απλά διαδικαστικό θέμα, να έρθει αυτό το νομοσχέδιο ως πρώτο νομοσχέδιο του επανιδρυθέντος Υπουργείου Μεταναστευτικής Πολιτικής και δεν το κάνατε. Στην ουσία δηλαδή είναι παρόν πάλι το Υπουργείο Προστασίας του Πολίτη ως επισπεύδον. Και θα είχατε επίσης την ευκαιρία να το κάνετε, δίνοντας έτσι ένα νεύμα στον κόσμο ότι τα ζητήματα μεταναστευτικής πολιτικής συζητούνται εδώ στο Κοινοβούλιο και δεν νομοθετούνται με πράξη νομοθετικού περιεχομένου. Γιατί πριν από μερικές μέρες το πρώτο πράγμα που κάνατε ήταν να νομοθετήσετε με πράξη νομοθετικού περιεχομένου, χωρίς να δώσετε τη δυνατότητα στους ίδιους τους Βουλευτές του κόμματός σας, να τους κοιτάξετε κατάματα και να τους απαντήσετε στις ερωτήσεις που οι ίδιοι θέτουν. Άρα η συζήτηση δεν έγινε γι' αυτό σε ό,τι αφορά το θέμα που ρύθμισε ή που ρυθμίζει η πράξη νομοθετικού περιεχομένου στη Βουλή. Δεν βλέπετε κατάματα τους Βουλευτές σας και η κοινωνία, οι εκπρόσωποι της τοπικής κοινωνίας των νησιών που έχουν το συγκεκριμένο θέμα είναι έξω από τη Βουλή. Συνεπώς είναι τραγική ειρωνεία να συζητάμε σήμερα περί μετανάστευσης σε αυτό το νομοσχέδιο, ενώ έχει προηγηθεί η έκδοση μιας πράξης νομοθετικού περιεχομένου για τη μετανάστευση, όπως τελικά τη βλέπει η Δεξιά και δυστυχώς η ακροδεξιά της. Η ψήφιση του νόμου που ενσωματώνει στο Εθνικό μας Δίκαιο την ευρωπαϊκή νομοθεσία αποτελεί αγγαρεία δυστυχώς, κύριε Υπουργέ, για την Κυβέρνηση. Δεν το πιστεύει αυτό που ψηφίζει, «ποινή εκτίει», έτσι για να θυμηθούμε τη φράση ενός παλιού στελέχους σας που είχε μιλήσει και για τον «στρατηγό άνεμο». Σε αυτούς τους επτά μήνες η Κυβέρνηση Μητσοτάκη απέδειξε έμπρακτα πώς βλέπει η Νέα Δημοκρατία τη μετανάστευση: Ως συνώνυμο της παρανομίας στην οποία ταιριάζει μόνο η υπέρμετρη καταστολή και ο εκφοβισμός. Τίποτε άλλο. Σήμερα εδώ απλά προσποιείστε ότι σας ενδιαφέρει η προσαρμογή στο Ευρωπαϊκό Δίκαιο. Αν το πιστεύατε πραγματικά, δεν θα ήταν το όραμά σας σε μια χώρα που έχει, αν δεν κάνω λάθος, σύμφωνα με ασφαλείς μελέτες, δώδεκα χιλιάδες εγκλείστους στις φυλακές, να φυλακίσετε είκοσι χιλιάδες επιπλέον ανθρώπους πρόσφυγες και μετανάστες σε ένα νησί. Αυτό είναι αδιανόητο για ανεπτυγμένη χώρα του δυτικού κόσμου, αλλά είναι ενδεικτικό. Είναι ενδεικτικό για την αδιαφορία που δείχνετε προς τις ευρωπαϊκές και διεθνείς υποχρεώσεις της χώρας, για τον σεβασμό στα ανθρώπινα δικαιώματα και την ανθρώπινη αξιοπρέπεια. Κοιτάξτε τώρα τη μεγάλη εικόνα. Ερχόμαστε σήμερα να συζητήσουμε εδώ για ένα νομοσχέδιο που αποπειράται να ρυθμίσει - και καλώς - το πώς μπορούμε να προσελκύσουμε στην Ελλάδα ανθρώπους, ώστε να ενισχύσουμε την έρευνα και την ανάπτυξη σε κρίσιμους παραγωγικούς τομείς. Μιλάμε δηλαδή για μετανάστες που τους θέλουμε. Γιατί αυτοί είναι όσοι θα επιλέξουν την πατρίδα μας για τους λόγους που περιγράφονται στο νομοσχέδιο. Και για να καταφέρουμε να τους προσελκύσουμε, τους λέμε ότι εδώ υπάρχουν ευκαιρίες για κάτι καλύτερο απ' ό,τι, φερ' ειπείν, αν πήγαιναν σε κάποια ανταγωνιστική οικονομία και χώρα. Σε κάθε περίπτωση πάντως, όταν έρθουν εδώ, θα είναι μετανάστες από τον τόπο τους και ταυτόχρονα, κλείνουμε ουσιαστικά σε φυλακές άλλους ανθρώπους - μετανάστες, πρόσφυγες - επειδή μάλλον δεν μας αρέσει το χρώμα τους, οι φυλή τους, το κοινωνικό στάτους του διωγμένου και του ταπεινομένου. Κι όπως λέει και ο Υπουργός σας - και θα έλεγα κι εγώ με όλο τον σεβασμό ότι δεν ντρέπεται γι' αυτό - θα τους έχουμε κλεισμένους μέχρι να απαυδήσουν και να φύγουν. Αυτό θα το γράψει η ιστορία, ότι την ώρα που φτιάχνουμε νόμους για το πώς θα φέρουμε μετανάστες που θεωρούμε «καλούς», φυλακίζουμε μαζικά, χωρίς τις εγγυήσεις του Ευρωπαϊκού και Διεθνούς Δικαίου, αυτούς που βαφτίζουμε ως «κακούς»: μικρά παιδιά, ασυνόδευτους ανήλικους. Αντιλαμβάνεστε την ύβρη; Δεν την αξίζουμε ούτε ως Έλληνες ούτε ως Ευρωπαίοι ούτε πρωτίστως ως άνθρωποι. Προεκλογικά η Νέα Δημοκρατία είχε κατακλύσει ότι διαφημιστικό χώρο υπήρχε στα μέσα μαζικής ενημέρωσης με το σύνθημα: «Η Ελλάδα αξίζει καλύτερα». Επτά μήνες μετά, ο Αρχηγός της και πλέον Πρωθυπουργός, ο κ. Μητσοτάκης, καταφεύγει, για άλλη μία φορά, στα κόλπα της επικοινωνίας για να μας πει: «Το είπαμε και το κάναμε» και όλοι σπεύδουν να αναπαραγάγουν ένα κενού περιεχομένου πυροτέχνημα, γιατί, αν μη τι άλλο, το μεγάλο πρόβλημα με τη Νέα Δημοκρατία δεν είναι αυτά που λέει και δεν κάνει, αλλά αυτά που δεν λέει και κάνει όπως για παράδειγμα οι επιτάξεις με την πράξη νομοθετικού περιεχομένου. Αλλά τελικά το μεγάλο πρόβλημα με τη Νέα Δημοκρατία είναι ότι και αυτά που λέει και αυτά που κάνει δεν θα τα αντέξει η ιστορία αυτού του τόπου. Ας μιλήσουμε, λοιπόν, για ένα από αυτά, το πεδίο της μετανάστευσης νέων επιστημόνων και ανθρώπων με δεξιότητες από το εξωτερικό που παραλίγο να ρυθμιστεί από το Υπουργείο Προστασίας του Πολίτη λες και η ανάπτυξη θα έρθει με κρότου - λάμψης. Την πατρίδα μας θέλουμε να τη φωτίσουμε, αλλά όχι με αυτό τον τρόπο. Κυρίες και κύριοι Βουλευτές, η ενσωμάτωση της εν λόγω οδηγίας αφορά την προσέλκυση σπουδαστών και ερευνητών υψηλού επιπέδου και ειδίκευσης από τρίτες χώρες που θα συμβάλουν στην κινητικότητα, την ενίσχυση των σχέσεων στρατηγικής συνεργασίας μεταξύ Ελλάδας και υπολοίπων χωρών της Ευρωπαϊκής Ένωσης και της Ευρώπης και τρίτων χωρών στην οικονομική ανάπτυξη. Οι τροποποιήσεις που εισάγονται με την οδηγία αυτή αποτυπώνουν την θεμελιώδη πολιτική επιλογή της Ευρωπαϊκής Ένωσης να παρέμβει ρυθμιστικά στο πεδίο της μετανάστευσης για να προσελκύσει εργατικό δυναμικό τρίτων χωρών, το οποίο να διαθέτει υψηλή εξειδίκευση. Ειδικότερα επιχειρεί να το πράξει εν προκειμένω παρεμβαίνοντας στο σημείο της διασύνδεσης γνωστικών, εκπαιδευτικών και ερευνητικών λειτουργιών: Σπουδές, ερευνητική δράση, άσκηση προσαρμογής στην αγορά εργασίας. Οι ρυθμίσεις αυτές, που αντικαθιστούν τις ήδη υφιστάμενες, επιδιώκουν να καταστήσουν από τη μία ευέλικτες τις διαδικασίες εισόδου σπουδαστών, ερευνητών και ασκουμένων, από την άλλη να τις τυποποιήσουν και να τις εξορθολογήσουν, να καταστήσουν το πεδίο πιο ελέγξιμο. Εδώ όμως, φαίνεται η αμηχανία της Κυβέρνησης, γιατί ακριβώς μεταφέρει μηχανικά τις ρυθμίσεις στην ελληνική έννομη τάξη χωρίς να τις συνδέσει με την παραμικρή πολιτική στρατηγική της χώρας στους νευραλγικούς τομείς της τριτοβάθμιας εκπαίδευσης, της έρευνας και της πρακτικής άσκησης. Και αυτό οφείλεται στο ότι η κυβέρνηση δεν διαθέτει πολιτική που να συνδέει τη μετανάστευση με την εκπαίδευση και την απασχόληση στη χώρα, μέσα στο σημερινό διεθνές και ευρωπαϊκό πλαίσιο. Και αυτό σημαίνει απλά ότι οι αναπτυξιακές της προθέσεις είναι χωρίς αντίκρισμα και δεν έχουν καμμία σχέση με την πραγματικότητα. Αξίζει να τονιστεί - και θα ήθελα έτσι σε αυτό να αναφερθώ και στα λάθη του παρελθόντος - ότι ουδεμία μελέτη ή στρατηγική ανάλυση, ούτε του Υπουργείου Παιδείας ούτε του Υπουργείου Εργασίας, συνοδεύει ή υποστηρίζει τις προωθούμενες ρυθμίσεις. Ίσως αυτό να έχει να κάνει και με το γεγονός της απουσίας μελετών που να στηρίζονται σε στατιστικά στοιχεία τα οποία, ούτως ή άλλως, δεν υπάρχουν. Και εδώ πρέπει να αναγνωρίσουμε, κύριε Υπουργέ, ως θετικό βήμα την υποχρέωση με την έναρξη εφαρμογής του νόμου να τηρούνται και να κρατούνται στατιστικά στοιχεία. Παρ' όλα αυτά η χώρα μας θα μπορούσε να επωφεληθεί από την ενσωμάτωση αυτών των ρυθμίσεων εξειδικεύοντάς τις με τρόπο που θα βοηθούσε την ανάπτυξη κλάδων της και κυρίως, στην τόνωση και χρηματοδότηση της ίδιας της δημόσιας εκπαίδευσης, των πανεπιστημιακών ιδρυμάτων, μιας και τα δημόσια πανεπιστήμια θα είναι οι κατ' εξοχήν παίκτες στην προσέλκυση των ειδικών κατηγοριών αυτών. Και αυτό ενδιαφέρει περιοχές της χώρας μας όπως, για παράδειγμα, είναι και η Θεσσαλονίκη που έχει μεγάλα πανεπιστήμια, που διεκδικεί να είναι και κεντρικός κόμβος των δικτύων γνώσης σε όλη την ευρύτερη γεωπολιτική περιφέρεια. Εδώ όμως, θα έπρεπε να είχε προηγηθεί η απάντηση στο ερώτημά: Πώς θέλουμε και με ποιους όρους να καταστούν τα ελληνικά δημόσια πανεπιστήμια πόλος έλξης ξένων φοιτητών, υπηκόων τρίτων χωρών, με ποιες εγγυήσεις για τη διαφύλαξη της ποιότητας της παρεχόμενης γνώσης από τα δημόσια πανεπιστημιακά ιδρύματα, με ποιες εγγυήσεις για την αποφυγή του κινδύνου εκφυλισμού, εργαλειοποίησης, δημιουργίας εργοστασίων πώλησης πτυχίων και εκμετάλλευση όπως αυτές για παράδειγμα, που πρόσφατα προώθησε η Υπουργός Παιδείας, το Υπουργείο Παιδείας, με τα ιδιωτικά κολλέγια και τα πτυχία σε δυόμισι χρόνια. Το νομοσχέδιο περιλαμβάνει συνολικά είκοσι επτά άρθρα και πέντε εσωτερικά άρθρα που αφορούν στη διαδικασία εισδοχής υπηκόων τρίτων χωρών με σκοπό την πρακτική άσκηση και τη πρόβλεψη πιο ευέλικτων διαδικασιών, εθνική θεώρηση εισόδου, για παράδειγμα. Αρκετές εκ των διατάξεων του νομοσχεδίου έχουν καθαρά τεχνικό χαρακτήρα, προσθήκη ή απάλειψη λέξεων, διευκρινίσεων όρων και όπως είπατε θα γίνουν και οι νομοτεχνικές προσαρμογές για να έχουμε τις αναφορές στο Υπουργείο Μεταναστευτικής Πολιτικής και όχι στο Προστασίας του Πολίτη. Η μόνη εξειδίκευση των ρυθμίσεων, ο όγκων εισδοχής για τις επιμέρους κατηγορίες παραπέμπεται δυστυχώς, σε υπουργικές αποφάσεις, πράγμα λογικό κατ' αρχάς, άλλα που αφήνεται χωρίς κανένα κριτήριο. Είναι σαφές ότι έτσι τα κρίσιμα αυτά ζητήματα εθνικής και περιφερειακής ανάπτυξης αφήνονται στους πελατειακούς και γραφειοκρατικούς μηχανισμούς υπουργικών γραφείων και Υπουργείων. Η μικροπολιτική λογική αυτή φαίνεται και από το γεγονός ότι το μόνο σημείο εξειδίκευσης των ευρωπαϊκών ρυθμίσεων από το προτεινόμενο νομοσχέδιο αφορά στον κλάδο των τουριστικών επιχειρήσεων που δεν αναφέρεται ρητά στην οδηγία ως φορέων υποδοχής πρακτικώς ασκουμένων. Η λογική του σχεδίου το αντιμετωπίζει αμιγώς ως τρέχον εργασιακό ζήτημα, ένα ζήτημα διαχείρισης συμφερόντων συγκεκριμένου κλάδου, που είναι και γνωστός για τις αντεργατικές πρακτικές και πολιτικές του. Συνολικά, μέσω εξουσιοδοτικών διατάξεων προβλέπεται η έκδοση οκτώ κοινών υπουργικών αποφάσεων, ΚΥΑ δηλαδή, σε κρίσιμα θέματα χωρίς όμως, να τίθεται σαφές χρονικό και κανονιστικό πλαίσιο για την έκδοση τους, όπως για παράδειγμα για το κρίσιμο ζήτημα της ποσόστωσης των σπουδαστών που κάνουν άσκηση στις τουριστικές επιχειρήσεις. Σε κάθε περίπτωση, όμως, δεν μπορεί να παραβλέψει κανείς ότι η τυποποίηση ειδικών θεσμών μεταναστευτικού δικαίου έχει το θετικό να διασφαλίσει την καλύτερη εποπτεία πεδίων που έχουν άτυπες διαστάσεις με εκμεταλλευτικό συχνά χαρακτήρα. Και είναι οπωσδήποτε θετική η υπαγωγή των περισσότερων κατηγοριών, δυστυχώς όχι όλων, στους μηχανισμούς προστασίας της ίσης μεταχείρισης. Ωστόσο, τα θετικά στοιχεία των προτεινομένων ρυθμίσεων επαφίονται εξ ολοκλήρου στους εθνικούς μηχανισμούς εποπτείας και ελέγχου της εφαρμογής των διατάξεων κυρίως στις υπηρεσίες μεταναστευτικής πολιτικής που εγκλωβίστηκαν στην αστυνομική δομή του Υπουργείου Προστασίας του Πολίτη και ελπίζουμε ότι τώρα με το νέο Υπουργείου θα εγκλωβιστούν. Η μικρή εμπειρία της χώρας μας από τις διάφορες «Μανωλάδες» είναι λόγος να ανησυχούμε πολύ σοβαρά υπέρ ποιων συμφερόντων θα λειτουργήσει εν προκειμένω, η μη διεξαγωγή ελέγχων στις επιχειρήσεις και φορείς υποδοχής ή αθρόα έγκριση τέτοιων φορέων. Οφείλουμε να αναγνωρίσουμε ότι επιχειρούνται θετικά βήματα, όπως λόγου χάριν με τη σύντμηση του χρόνου έκδοσης των αδειών διαμονής από ενενήντα σε εξήντα ημέρες, την πρόβλεψη για τις διαδικασίες κινητικότητας και οικογενειακής επανένωσης, τις πιο ευέλικτες διαδικασίες για όσους έρχονται μόνο για πρακτική άσκηση. Ωστόσο, εντοπίζονται σημεία που χρήζουν ιδιαίτερης προσοχής, ώστε οι υπήκοοι τρίτων χωρών, να μην πέφτουν θύματα παραπληροφόρησης εμπορίου και εκμετάλλευσης. Θα κάνω μια σύντμηση της ομιλίας μου, κυρία Πρόεδρε, για να μείνω έτσι στο πολιτικό συμπέρασμα. Το νομοσχέδιο φιλοδοξεί να δώσει ευκαιρίες σε νέους μετανάστες, γι' αυτό και θα το υπερψηφίσουμε. Όμως, οι όποιες ευγενείς φιλοδοξίες τυχαίνει να εισβάλλουν στο νομοσχέδιο της παρούσας πλειοψηφίας απέχουν πολύ από την κυβερνητική πολιτική και από την κυβερνητική ιδεολογία, από την ιδεολογικοπολιτική της συγκρότηση, οι εμπνευστές και οι φορείς της οποίας έχουν μείνει δυστυχώς, σε άλλες εποχές, σε εποχές που το κράτος κατασκεύαζε εχθρούς για να καταστέλλει και να πειθαρχεί. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Η Νέα Δημοκρατία βαφτίζει κανονικότητα την απανθρωπιά κάθε φορά που δεν μπορεί να κρύψει την έλλειψη οράματος και τη διαχειριστική της ανικανότητα. Όλα αυτά μαζί χαρακτηρίζουν τα έργα και τις ημέρες των επτά μηνών διακυβέρνησης της Κυβέρνησης Μητσοτάκη, στους πρώτους μόλις μήνες της. Η αλήθεια είναι ότι αυτά μπορεί κι αυτά κάνει. Ας ελπίσουμε να μην καταστρέψει ωστόσο, ανεπανόρθωτα, το διαχρονικό καταφύγιο του λαού και του έθνους μας, την ανθρωπιά. Μια απάνθρωπη κοινωνία δεν προσελκύει ανθρώπους, μόνο τους διώχνει. Αυτό ξέρετε να κάνετε, αλλά αυτό είναι που δεν θέλουνε ψηφίζοντας σήμερα, εδώ στη Βουλή. Σας ευχαριστώ θερμά.
Και εγώ σας ευχαριστώ, κυρία συνάδελφε. Τον λόγο τώρα έχει ο ειδικός αγορητής του Κινήματος Αλλαγής, ο κ. Καμίνης. Ορίστε, κύριε συνάδελφε, έχετε τον λόγο για δεκαπέντε λεπτά.
Ευχαριστώ, κυρία Πρόεδρε. Θα ξεκινήσω με μια παρατήρηση, εν πολλοίς διαδικαστική, η οποία ωστόσο συμπυκνώνει τα μειωμένα αντανακλαστικά που επέδειξε η χώρα τα τελευταία χρόνια στο να ρυθμίσει κάποιους βασικούς άξονες ενός στρατηγικού σχεδιασμού για τη νόμιμη μετανάστευση με όρους κοινωνικής ένταξης και με έναν ορίζοντα συμβολής στην οικονομική ανάπτυξη της χώρας. Και αυτό σε μια χώρα με έντονο, τις τελευταίες δεκαετίες, μεταναστευτικό και προσφυγικό προφίλ. Η οδηγία που καλούμαστε να ενσωματώσουμε σήμερα εκδόθηκε πριν από τέσσερα χρόνια, το 2016 και είχε χρονικό ορίζοντα ενσωμάτωσης την 23η Μαΐου του 2018. Άφηνε, δηλαδή, δύο χρόνια προετοιμασίας στις κρατικές έννομες τάξεις για να την ενσωματώσουν. Αποτέλεσε η οδηγία μέρος ενός σχεδίου νόμου της προηγούμενης κυβέρνησης, είχε τεθεί σε δημόσια διαβούλευση αλλά μόλις το 2019 και η διαβούλευση ολοκληρώθηκε τα τέλη Απριλίου του προηγούμενου έτους. Το νομοσχέδιο έμεινε εκεί, αναρτημένο στον σχετικό ιστοχώρο. Δεν έκανε βήμα παραπάνω. Σήμερα, η χώρα μας είναι η τελευταία - αν δεν κάνω λάθος - που ενσωματώνει την υπό συζήτηση οδηγία. Η αδυναμία να διευθετήσουμε ζητήματα που ταλανίζουν επί έτη το καθεστώς της νόμιμης παραμονής των νεαρών σπουδαστών και ερευνητών αλλοδαπών από τρίτες χώρες έχει καταστήσει τη χώρα αδίκως αποτρεπτική σε εκείνα τα νόμιμα μεταναστευτικά ρεύματα που θα εμπλούτιζαν το εξειδικευμένο εργατικό δυναμικό με προοπτικές ανάπτυξης και μας επιφύλαξε τη θέση ενός διαρκούς υπολόγου απέναντι στους Ευρωπαίους εταίρους μας. Η ίδια η πολιτεία αντιμετώπισε στο σύνολό της ως προσωρινούς αυτούς τους ανθρώπους - και θα πω στη συνέχεια τι εννοώ - την ίδια στιγμή, όμως, που τα δικά της παιδιά, οι δικοί της επιστήμονες, γίνονταν μετανάστες σε αναζήτηση μιας καλύτερης τύχης και όσο περνάνε τα χρόνια, αυτό το καταλαβαίνουμε, θα μειώνονται δραστικά και οι προοπτικές επανόδου στη χώρα πολλών από αυτούς, γιατί πολύ απλά θα έχουν ρίξει ρίζες, θα έχουν δημιουργήσει οικογένειες στις χώρες τις οποίες έχουν πάει. Η επίμαχη οδηγία προέκυψε, δεδομένου ότι σε εκθέσεις εφαρμογής προηγούμενων οδηγιών που είχαν ενσωματωθεί στην ελληνική έννομη τάξη, είχαν επισημανθεί κάποιες ελλείψεις, μεταξύ άλλων όσον αφορά τους όρους εισδοχής, τα δικαιώματα, τις διαδικαστικές εγγυήσεις και την πρόσβαση των φοιτητών στην αγορά εργασίας κατά τη διάρκεια των σπουδών τους. Σημαντικό σημείο του νομοσχεδίου είναι η γενική αρχή, σύμφωνα με την οποία σπουδαστές που αποφοιτούν στην Ελλάδα θα πρέπει πια να μπορούν να έχουν πρόσβαση στην αγορά εργασίας τόσο κατά τη διάρκεια των σπουδών τους όσο και μετά τις σπουδές τους. Θέλω να σας δώσω ένα πρακτικό παράδειγμα, μία περίπτωση αλλοδαπού, από την εποχή που ήμουνα στον Συνήγορο του Πολίτη. Ήταν το έτος 2008 και έχει δημοσιευθεί και στο διαδίκτυο, Τότε είχε προσφύγει στην ανεξάρτητη αρχή μας ένας αλλοδαπός, πολίτης τρίτης χώρας, με αίτημα την ανανέωση της άδειας διαμονής του στην Ελλάδα, την αλλαγή της - μάλλον - από άδεια σπουδών σε άδεια εργασίας. Κάτι τέτοιο, κατ' αρχάς, μέχρι και σήμερα ακόμη δεν είναι εφικτό. Ο ενδιαφερόμενος είχε αρχικά άδεια διαμονής ως πρώην συντηρούμενο τέκνο αλλοδαπού που διέμενε νόμιμα στη χώρα. Μόλις ενηλικιώθηκε αυτή την άδεια διαμονής την ανανέωσε ως άδεια διαμονής για εργασία, ενώ παράλληλα πέτυχε την είσοδό του σε ίδρυμα τριτοβάθμιας εκπαίδευσης. Αλλά οι δύο προηγούμενες άδειες που κατείχε δεν επέτρεπαν την ανανέωση της άδειας διαμονής σε άδεια διαμονής για σπουδές. Έπρεπε, λοιπόν, να βγει από τη χώρα, να λάβει ειδική θεώρηση εισόδου και κατόπιν να ζητήσει άδεια διαμονής για σπουδές, την οποία και ανανέωνε τελικά μέχρι το τέλος των σπουδών του. Ωστόσο, μετά το τέλος των σπουδών δεν επιτρεπόταν η ανανέωση της άδειας για σπουδές σε άδεια διαμονής για οποιονδήποτε νόμιμο λόγο. Δηλαδή, ένας νέος πολίτης τρίτης χώρας, νομίμως διαμένων στη χώρα ως ανήλικος και μετέπειτα ενήλικος εργαζόμενος, όταν θέλησε να σπουδάσει έπρεπε να βγει από τη χώρα, να εισέλθει εκ νέου και αφού τελείωσε τις σπουδές του, έπρεπε να εγκαταλείψει τη χώρα οριστικά. Από τη σχετική εμπειρία του Συνηγόρου του Πολίτη, η απουσία σχετικής νομοθετικής πρόβλεψης ταλαιπωρούσε τόσο τη δημόσια διοίκηση όσο και τον εκάστοτε ενδιαφερόμενο και η διευθέτηση τέτοιων ζητημάτων άφηνε, τελικά, ένα τεράστιο περιθώριο αυθαιρεσίας στη διοίκηση, η οποία πολύ συχνά είτε αναγκαζόταν να προβεί σε γενναίες ερμηνείες ή να αποδεχθεί θεσμικές ακροβασίες ή σε κάποιες περιπτώσεις να παραμείνει στο γράμμα του νόμου και να εξαντλήσει όλη αυτή την αυστηρότητα, που είδαμε σε τι καταστάσεις οδηγούσε. Αυτό είναι ένα χαρακτηριστικό δείγμα μεταξύ εκατοντάδων, τα οποία συνθέτουν το σκηνικό μιας στρεβλής μεταναστευτικής πολιτικής, που δεν έχει καμμία σχέση - ειδικά πια σήμερα - με αποτελεσματικά και σύγχρονα μοντέλα κοινωνικής ένταξης. Στους σκοπούς που υπηρετεί η γενική αρχή του νομοσχεδίου εντάσσονται και άλλες διατάξεις, όπως το άρθρο 6 με το οποίο αποσαφηνίζεται η έννοια των επαρκών πόρων που πρέπει να διαθέτουν οι σπουδαστές, η αξιολόγηση των οποίων γίνεται με εξατομικευμένη κρίση, ενώ λαμβάνονται υπ' όψιν και πόροι που προέρχονται από υποτροφία ή επιχορήγηση. Στο άρθρο 9 αυξάνονται οι ώρες που μπορούν οι σπουδαστές να εργάζονται εβδομαδιαίως από δέκα σε δεκαπέντε και από τις ρυθμίσεις, για τις περιπτώσεις των σπουδαστών και των ερευνητών, αναδεικνύεται η δυνατότητα χορήγησης άδειας διαμονής σε μέλη οικογένειας, αλλά και άλλες οικογενειακές παροχές. Τώρα, όλα αυτά μπορούν πράγματι να στηρίξουν μία θετική δημογραφική εξέλιξη, ώστε να διασφαλιστεί το μελλοντικό εργατικό δυναμικό προς την κατεύθυνση ενίσχυσης του δημογραφικού χάρτη της χώρας. Και προς την ίδια κατεύθυνση κινούνται και οι προβλέψεις για χρονικό διάστημα δώδεκα μηνών, μέσα στο οποίο ο κάτοχος άδειας διαμονής σπουδαστή και ερευνητή που έληξε μπορεί να αναζητήσει εργασία. Και στο διάστημα αυτό, τόσο στον ίδιο όσο και στα μέλη της οικογένειάς του, μπορεί να δοθεί υπό προϋποθέσεις άδεια διαμονής. Η μετανάστευση από τρίτες χώρες, κυρίες και κύριοι συνάδελφοι, μπορεί να αποτελέσει πηγή εισροής ατόμων υψηλής ειδίκευσης. Αναφέρομαι, φυσικά, για τη νόμιμη μετανάστευση. Οι σπουδαστές και οι ερευνητές αποτελούν τις πιο περιζήτητες ομάδες, καθώς διαδραματίζουν σημαντικό ρόλο στην κατάρτιση του ανθρώπινου κεφαλαίου και στη διασφάλιση έξυπνης και βιώσιμης ανάπτυξης. Εκεί που παλιά μιλούσες με επιχειρηματίες ή με ελληνικά ερευνητικά ινστιτούτα και έβλεπες ότι υπήρχε μία υπερπροσφορά ανθρώπων - Ελλήνων εννοώ - με υψηλά ακαδημαϊκά προσόντα για να στελεχώσουν αντίστοιχες θέσεις είτε στην παραγωγή είτε στην έρευνα, σας βεβαιώνω ότι σήμερα, με όλους αυτούς τους ανθρώπους που έχουν φύγει από τη χώρα, τους νέους, υπάρχει τεράστιο πρόβλημα. Μίλαγα προχθές με υπεύθυνους του ΕΛΙΑΜΕΠ και μου λέγανε ότι τα τελευταία χρόνια το επίπεδο των σπουδαστών - μάλλον - αποφοίτων, διδακτόρων κ.λπ., που παρουσιάζονται εκεί ως υποψήφιοι για επιστημονικοί συνεργάτες, είναι σαφώς κατώτερο απ' ό,τι παλιά. Η οδηγία που καλούμαστε να ενσωματώσουμε αναφέρει σαφώς στο προοίμιο τους σκοπούς της. Θέτει το πλαίσιο προκειμένου να επιτύχει την προσέγγιση των εθνικών νομοθεσιών που αφορούν προϋποθέσεις χορήγησης άδειας εισόδου και διαμονής σε υπηκόους τρίτων χωρών, αλλά ταυτόχρονα επενδύει και στην προώθηση των επαφών μεταξύ των λαών και στην κινητικότητα και αναμένεται να συμβάλει στον διάλογο και τη συνεργασία μεταξύ κρατών - μελών και τρίτων χωρών για θέματα που αφορούν τη νόμιμη μετανάστευση. Στο πλαίσιο, λοιπόν, του μετασχηματισμού της σύγχρονης οικονομίας με όρους εξειδικευμένων, στοχευμένων και καινοτόμων τεχνολογικών υπηρεσιών, η διατήρηση και ενίσχυση του εξειδικευμένου εργατικού δυναμικού αποτελεί προστιθέμενη αξία για την αγορά. Αυξάνει τη δυνατότητα της χώρας μας να προσεγγίσει νέες επενδύσεις και να αναπτύξει διμερείς σχέσεις με στρατηγικούς εταίρους εκτός της Ευρωπαϊκής Ένωσης. Παρ' όλα αυτά, στο υπό συζήτηση νομοσχέδιο δεν κρίθηκε σκόπιμη η εναρμόνιση των διατάξεων για την απασχόληση των εσωτερικών άμισθων βοηθών, των λεγόμενων au pair. Οι διατάξεις αυτές έχουν προαιρετικό χαρακτήρα. Σύμφωνα με όσα αναφέρονται στην αιτιολογική έκθεση, δεν παρατηρείται στη χώρα μας ανάγκη για την πρόσκληση και φιλοξενία πολιτών τρίτων χωρών σε θέσεις au pair σε οικογένειες, και για τον λόγο αυτό δεν υπάρχει και σχετικό εθνικό πλαίσιο κανόνων. Και αναφέρεται χαρακτηριστικά στην αιτιολογική έκθεση. «Λαμβάνοντας υπ' όψιν το εύρος της παράτυπης οικιακής απασχόλησης των ήδη ευρισκομένων στη χώρα πολιτικών τρίτων χωρών, ενδεχόμενη συμπερίληψη των au pair, θα δημιουργούσε τις προϋποθέσεις κατάχρησης της μεταναστευτικής νομοθεσίας και περαιτέρω στρεβλώσεων στην εθνική αγορά εργασίας. Θέλω να παρατηρήσω ότι η παραδοχή της ύπαρξης ενός σημαντικού εύρους παράτυπης εργασίας και η ταυτόχρονη θλιβερή παραδοχή της απόλυτης αδυναμίας να ελέγχουμε και να εξαλείψουμε αυτό το φαινόμενο, δεν νομιμοποιεί ακριβώς την αποχή από το να ρυθμίσει μια κατάσταση των au pair, η οποία είναι ευρέως αποδεκτή στην Ευρώπη και αμοιβαίως επωφελή και για τα δύο μέρη. Στη διεθνή βιβλιογραφία, όλο και περισσότερο, υποστηρίζεται η άποψη πως με τις κατάλληλες προϋποθέσεις επάρκειας εξειδικευμένου εργατικού δυναμικού και εκσυγχρονισμού του επιχειρησιακού προτύπου, προάγεται η αύξηση της παραγωγικότητας και η κοινωνική ευημερία. Ο σχεδιασμός της ελληνικής πολιτείας επιβάλλεται να ακολουθήσει το μοντέλο της δίκαιης ανάπτυξης, να λάβει σοβαρά υπ' όψιν και να επιμερίσει δίκαια τις κοινωνικές επιπτώσεις που η μετανάστευση επιφέρει σε όλες τις πτυχές της ζωής και κυρίως στην εργασία και τις εργασιακές σχέσεις. Καλωσορίζουμε τη νέα νομοθεσία, λοιπόν, και έχουμε μια σειρά από προτάσεις για την εύρυθμη και αποδοτική εφαρμογή της προς όφελος της ελληνικής κοινωνίας και οικονομίας. Αποτελεί σημαντική ευκαιρία για τη χώρα να δείξουμε και στο εσωτερικό και στο εξωτερικό ότι δεν είμαστε μόνο ένας χώρος προσωρινού εγκλεισμού προσφύγων και μεταναστών, αλλά και ένας τόπος στον οποίο οι πολίτες τρίτων χωρών μπορούν να επιλέξουν για την εκπαίδευση, την εργασία και τη μόνιμη εγκατάσταση και ενσωμάτωσή τους προς όφελος αυτών των ιδίων, αλλά και της ελληνικής κοινωνίας. Ειδικά θέλω να τονίσω αυτή τη στιγμή την πολιτική των πιο προηγμένων ευρωπαϊκών χωρών στο να προσελκύουν πολίτες τρίτων χωρών που αποτελούν υψηλής εξειδίκευσης εργατικό δυναμικό. Μια χώρα μπορεί να αναπτυχθεί είτε όταν πραγματικά έχει μια δημογραφική ανάπτυξη είτε όταν βελτιώνει την ανταγωνιστικότητά της. Εμείς προς το παρόν στη βελτίωση της ανταγωνιστικότητας είμαστε πολύ πίσω. Ας κοιτάξουμε τουλάχιστον πώς μπορούμε να βελτιώσουμε το δημογραφικό πρόβλημα της χώρας και όσο μπορούμε τουλάχιστον να αναχαιτίσουμε τις επώδυνες του brain drain συνέπειες στη χώρα. Σας ευχαριστώ πάρα πολύ.
Και εγώ σας ευχαριστώ πολύ, κύριε συνάδελφε. Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας κ. Συντυχάκης για δεκαπέντε λεπτά.
Ευχαριστώ, κυρία Πρόεδρε. Κυρίες και κύριοι, την ίδια ακριβώς ώρα που η Ευρωπαϊκή Ένωση κλείνει τα σύνορά της για τους μετανάστες και τους πρόσφυγες, όταν την ίδια στιγμή όλα τα κόμματα, πλην του Κομμουνιστικού Κόμματος Ελλάδας, συμφωνούν και υλοποιούν την κατάπτυστη συμφωνία Ευρωπαϊκής Ένωσης - Τουρκίας και τον Κανονισμό του Δουβλίνου που εγκλωβίζει στη χώρα μας πρόσφυγες και μετανάστες και ενώ η Κυβέρνηση της Νέας Δημοκρατίας φτιάχνει νέες φυλακές ανθρώπινων ψυχών στα νησιά και πλωτά θαλάσσια φράγματα, έρχεται ένα σχέδιο νόμου που κάνει ύμνους στην κινητικότητα και επικροτεί τη σημαντική αύξηση του αριθμού των εργαζομένων που δηλώνουν την έντονη πρόθεσή τους για μετεγκατάσταση, με στόχο την εργασία στο εξωτερικό. Κλείνει τα μάτια στο καίριο και οξυμένο ζήτημα με τους χιλιάδες μετανάστες που είναι χωρίς χαρτιά και δεν μπορούν ούτε να μείνουν ούτε να εργαστούν νόμιμα, παρ' όλο που αρκετοί από αυτούς εργάζονται για πολλά χρόνια στην Ελλάδα, αλλά ούτε και να ταξιδέψουν σε άλλη χώρα της Ευρωπαϊκής Ένωσης εξαιτίας της Σέγκεν και του Κανονισμού του Δουβλίνου. Καθόλου, επίσης, δεν με εκπλήσσει αυτή η φαινομενική αντίφαση στη στάση της Ευρωπαϊκής Ένωσης καθώς η μετανάστευση χρησιμοποιείται από την Ευρωπαϊκή Ένωση και τις κυβερνήσεις των κρατών - μελών ως εργαλείο, σαν στρόφιγγα που ανοίγει ή κλείνει, ανάλογα με τις ανάγκες των μονοπωλίων για φθηνά εργατικά χέρια. Τους αντιμετωπίζει τους μετανάστες ως υποζύγια, σαν άλογα που τους κοιτούν στα δόντια ως κριτήριο αγοραπωλησίας. Το νομοσχέδιο αποσκοπεί στην προσαρμογή της ελληνικής νομοθεσίας στις διαπιστωμένες από την Ευρωπαϊκή Ένωση δυσλειτουργίες, στην εφαρμογή προηγούμενων οδηγιών, σχετικά με την κινητικότητα εργαζομένων και σπουδαστών για σπουδές και ερευνητικούς σκοπούς. Στο σχέδιο νόμου αναφέρεται ότι το ανθρώπινο κεφάλαιο από χώρες εκτός της Ευρωπαϊκής Ένωσης, αποτελεί πηγή εισροής ατόμων υψηλής ειδίκευσης, όπως σπουδαστές και ερευνητές. Τόσο από το πνεύμα αλλά και το γράμμα των ευρωενωσιακών οδηγιών, όσο και από την αιτιολογική έκθεση, αναδεικνύεται ότι ζητούμενο είναι, μέσω της βελτίωσης στους όρους κινητικότητας, το ανθρώπινο κεφάλαιο να αποτελέσει έναν βασικό συντελεστή στην καπιταλιστική ανάπτυξη, με ζητούμενο τη βελτίωση μετάλλευσης εργατικού δυναμικού υψηλής ειδίκευσης για τις ανάγκες των επιχειρήσεων προερχόμενο από τρίτες χώρες από τους ευρωπαϊκού μονοπωλιακούς ομίλους. Άλλωστε, είναι ενδεικτική η μελέτη της κυβερνητικής γερμανικής δεξαμενής σκέψης που αναφέρει ότι η Γερμανία θα χρειαστεί να προσελκύσει διακόσιες εβδομήντα έξι χιλιάδες έως πεντακόσιες χιλιάδες νέους μετανάστες από κράτη μη μέλη της Ευρωπαϊκής Ένωσης κάθε χρόνο, για να διατηρήσει τα σημερινά επίπεδα ευημερίας και οικονομικής δραστηριότητας. Με το συγκεκριμένο νομοσχέδιο επιχειρείται η προσαρμογή του σχετικού ελληνικού νομοθετικού πλαισίου, ώστε και οι Έλληνες επιχειρηματίες να μπουν με καλύτερους όρους σε αυτό το παιχνίδι. Είναι, λοιπόν, προφανές ότι η στάση μας είναι αρνητική επί της αρχής. Εξάλλου, η στρατηγική σύμπλευσης στους παραπάνω στόχους όλων των άλλων κομμάτων, προεξαρχόντων αυτών που μετείχαν στη διακυβέρνηση της χώρας αποτυπώνεται και στη χρονολογική σειρά ψήφισης και ενσωμάτωσης όλων των οδηγιών που αναφέρονται στο νομοσχέδιο. Συγκυβερνήσεις Νέας Δημοκρατίας - ΠΑΣΟΚ, κυβέρνησης ΣΥΡΙΖΑ και τώρα η Κυβέρνηση της Νέας Δημοκρατίας σπεύδουν να υπηρετήσουν αυτές τις στοχεύσεις του κεφαλαίου. Κύριος στόχος είναι να διαμορφωθούν πιο ελκυστικοί κανόνες, προκειμένου να εξασφαλιστεί η ανταγωνιστικότητα των επιχειρήσεων, με την απρόσκοπτη ροή ατόμων υψηλής ειδίκευσης, πλην όμως ευέλικτου και φθηνού εργατικού δυναμικού για τους επιχειρηματικούς ομίλους, που θα μετακινείται ανάλογα με το πού το έχουν ανάγκη κάθε φορά οι επιχειρηματίες, για να μεγιστοποιήσουν την κερδοφορία τους. Η ελευθερία κίνησης εργατικού δυναμικού αποτελεί βασικό πυλώνα για την ενίσχυση της κερδοφορίας του κεφαλαίου. Είναι διακηρυγμένος στόχος της Ευρωπαϊκής Ένωσης ήδη από τη Συνθήκη του Μάαστριχτ το 1992. Τον ασπάζονται και υλοποιούν όλες οι κυβερνήσεις διαχρονικά, δίνοντας όρκους πίστης στην Ευρωπαϊκή Ένωση. Ας σταματήσουν, λοιπόν, τα ψεύτικα δάκρυα για αυτούς που φεύγουν από την Ελλάδα για αναζήτηση εργασίας στο εξωτερικό, για τους νέους, για τα μυαλά και τη διανόηση που εγκαταλείπουν τη χώρα. Αυτόν τον στόχο υπηρετεί και το δίκτυο EURES, μέσω υπηρεσιών και συστημάτων που ενθαρρύνει τους πολίτες να μετακινούνται και να εργάζονται εντός της Ευρωπαϊκής Ένωσης. Να δημιουργήσουν, ουσιαστικά, περιπλανώμενους εργαζόμενους μέσα στα όρια της Ευρωπαϊκής Ένωσης, οι οποίοι θα εργάζονται όπου και όπως τους χρειάζεται το κεφάλαιο. Στο πανευρωπαϊκό αυτό δίκτυο EURES καθόλου τυχαία εντάσσονται και θέσεις μαθητείας και πρακτικής άσκησης, συμπεριλαμβάνοντας και ιδιωτικές εταιρείες υπηρεσιών απασχόλησης - είναι τα γνωστά δουλεμπορικά γραφεία - που ως μεσάζοντες ενοικιάζουν εργαζόμενους σε εταιρείες, μέσω των οποίων τσακίζεται κάθε εργασιακό τους δικαίωμα. Εκτός της EURES και για τους εργαζόμενους που προέρχονται από τρίτες χώρες προβλέπουν, μεταξύ άλλων, εκτός από έμμισθη και άμισθη πρακτική άσκηση εθελοντική υπηρεσία, στο όνομα δραστηριοτήτων έμπρακτης αλληλεγγύης. Κάνετε προσκλητήριο κατά το πρότυπο των Φιλιππινέζων σε εσωτερικούς άμισθους βοηθούς για όσους φιλοξενούνται προσωρινά από οικογένειες, για να βελτιώσουν τις γλωσσικές δεξιότητες και τις γνώσεις τους στη χώρα υποδοχής, προσφέροντας σε αντάλλαγμα οικιακές υπηρεσίες και φροντίδα παιδιών, δηλαδή ο ορισμός της άγριας εκμετάλλευσης στο όνομα της γνωριμίας με τη χώρα. Για όλους αυτούς, μαζί με το εργατικό δυναμικό υψηλών δεξιοτήτων κατά παραγγελία των επιχειρηματικών ομίλων, συστήνετε να δίνονται άδειες διαμονής. Με τον όρο «κινητικότητα» προφανώς δεν εννοείτε μόνο την περιπλάνηση από χώρα σε χώρα αλλά και την περιπλάνηση από επάγγελμα σε επάγγελμα. Θεωρείτε πρόοδο και σύγχρονο το να αλλάζεις τουλάχιστον έξι με επτά επαγγέλματα στη ζωή σου. Θεωρείτε εμπόδιο, επίσης, την ιδιόκτητη κατοικία για τον εργαζόμενο. Όπως ισχυρίζεστε, δημιουργεί αναστολές και εμπόδια στην κινητικότητα. Οι σύγχρονες ανάγκες των επιχειρήσεων απαιτούν να μετακινείται ο εργαζόμενος σε άλλο επάγγελμα ή ειδικότητα, όταν ο εργοδότης παύει να τον έχει ανάγκη στη θέση εργασίας που αρχικά είχε. Οι στοχεύσεις αυτές, κυρίες και κύριοι, δεν είναι άσχετες με τις βλέψεις για μεταρρύθμιση του εκπαιδευτικού συστήματος που είναι σε εξέλιξη και την περαιτέρω συνεργασία των πανεπιστημιακών ιδρυμάτων με τις επιχειρήσεις. Οι πρακτικάριοι και οι ασκούμενοι, με βάση την αναβαθμισμένη EURES, είτε με τζάμπα εργασία είτε με μισθούς ψίχουλα στο όνομα της απόκτησης δεξιοτήτων, θα εργάζονται κάτω από άθλιες συνθήκες για να συνεχίσουν να θησαυρίζουν τα μονοπώλια. Στο παρόν σχέδιο νόμου αναπαράγεται, επίσης, η διάκριση σε βάρος πρακτικάριων ως μη εργαζόμενους. Συνεχίζεται η διάκριση μεταξύ πολιτών Ευρωπαϊκής Ένωσης και των υπηκόων τρίτων χωρών προς διευκόλυνση των εργοδοτών, δεν τους δίνει τη δυνατότητα πρόσβασης στο σύστημα κοινωνικής πρόνοιας, παρ' όλο που στο άρθρο 26, εντελώς υποκριτικά, κάνει λόγο για την ίση μεταχείριση με τους ημεδαπούς, αυξάνει τις μέγιστες ώρες εργασίας των σπουδαστών, διευρύνονται οι όροι απόρριψης αιτημάτων για άδειες διαμονής, βάζει τα πανεπιστήμια στη λογική της εθελοντικής εργασίας, δηλαδή της απλήρωτης εργασίας και πολλά άλλα. Το τι περιμένει τους νέους εργαζόμενους, την αυριανή βάρδια της εργατικής τάξης, ιδιαίτερα όσοι είναι στην κατάρτιση, στην πρακτική άσκηση που σπουδάζουν για να πάρουν τη θέση των γονιών τους στην παραγωγή, φαίνεται και από το αντιασφαλιστικό νομοσχέδιο που επίκειται να κατατεθεί από την Κυβέρνηση στη Βουλή. Δίπλα στους σημερινούς συνταξιούχους και τους παλαιότερους εργαζόμενους η νεολαία είναι στο στόχαστρο αυτής της αντιασφαλιστικής, αντιδραστικής μεταρρύθμισης που προστίθεται στο ξήλωμα των συλλογικών συμβάσεων, στη γενίκευση της εργασιακής ανασφάλειας, στην περιπλάνηση ανάμεσα στη μισοδουλειά και την ανεργία. Να γιατί, ιδιαίτερα, η νέα γενιά πρέπει να απαντήσει μαχητικά με τη μαζική της συμμετοχή στην απεργία στις 18 του μήνα. Οι νέοι εργαζόμενοι είναι αυτοί που για να συγκεντρώσουν τις προϋποθέσεις συνταξιοδότησης με βάση τον νόμο Βρούτση - Κατρούγκαλου, θα πρέπει να δουλεύουν μέχρι τα βαθιά γεράματα. Ειδικά στις νέες συμβάσεις ένας σημερινός νεοπροσλαμβανόμενος θα χρειαστεί πενήντα τέσσερα χρόνια αδιάλειπτης δουλειάς, για να πάρει ακόμα και τη βασική σύνταξη, το επίδομα «πτωχοκομείου». Η προστιθέμενη αξία, για την οποία πασχίζουν στην Ευρωπαϊκή Ένωση, αναφέρεται στο σχέδιο νόμου τόσο με την εσωτερική κινητικότητα όσο και με την κινητικότητα από τρίτες χώρες. Δεν είναι άλλη από την υπεραξία που καρπώνονται οι καπιταλιστές, εκμεταλλευόμενοι την εργατική δύναμη αυτών που ξεσπιτώνονται, αφήνουν τις οικογένειές τους, γυρίζουν από χώρα σε χώρα για ένα ισχνό μεροκάματο - και αν θα είναι κάτι τέτοιο βέβαια και αυτό. Η αναζήτηση ενός εισοδήματος για επιβίωση είναι η ανάγκη πάνω στην οποία πατούν οι εργοδότες σε κάθε χώρα, προσφέροντας πετσοκομμένους μισθούς και ανασφάλιστη εργασία. Μιλούν, μάλιστα, για δίκαιη κινητικότητα, κινητικότητα, δηλαδή, που πραγματοποιείται σε εθελοντική βάση. Αναρωτιέται, βέβαια, κανείς πόσο εθελοντική είναι αυτή, όταν μιλάμε για εργαζόμενους που έχουν χτυπηθεί από την ανεργία, τη φτώχεια και την ανέχεια, λόγω της καπιταλιστικές οικονομικής κρίσης που ζήσαμε. Με την κινητικότητα επιχειρείται να καλλιεργηθεί στην εργατική λαϊκή συνείδηση ότι η Ευρωπαϊκή Ένωση είναι μία ενιαία αγορά εργασίας, το κοινό μας σπίτι, που προσφέρει ευκαιρίες απασχόλησης, καθώς την έννοια «σταθερή και μόνιμη εργασία» ως δικαίωμα η Ευρωπαϊκή Ένωση και το καπιταλιστικό σύστημα γενικά που υπηρετεί, όχι μόνο δεν την εξασφαλίζει στην πράξη, αλλά η μερική και προσωρινή ελαστική απασχόληση επεκτείνεται. Κοινό σπίτι, όμως, δεν μπορεί να υπάρξει για την εργατική τάξη και τα αφεντικά. Η εργασιακή ζούγκλα που έχουν φτιάξει για τα μονοπώλια θα έχει για θύματα τα εκατομμύρια εργαζόμενους και ανέργους, κύρια τους νέους που τώρα προσπαθούν να μπουν στην παραγωγή. Φυσικά, δεν παραβλέπουμε ότι μέσα από αυτή τη διαδικασία μπορεί να δοθεί η δυνατότητα σε νεολαίους από χώρες που χειμάζονται από τα δεινά της ιμπεριαλιστικής επεμβατικότητας, των Ηνωμένων Πολιτειών, του ΝΑΤΟ, της Ευρωπαϊκής Ένωσης, των άλλων ιμπεριαλιστικών κέντρων στις χώρες τους, από την ένταση της καταστολής και των διωγμών από δικτατορικά ή τύποις δημοκρατικά καθεστώτα που χαίρουν της στήριξης του ενός ή του άλλου ιμπεριαλιστικού κέντρου. Σε αυτούς τους ανθρώπους είμαστε έμπρακτα αλληλέγγυοι, στηρίζοντας τους αγώνες των λαϊκών κινημάτων στις χώρες τους, στηρίζοντας τον αγώνα τους ως μέρους της εργατικής τάξης και στις χώρες υποδοχής, αντιπαλεύοντας με αποφασιστικότητα κάθε ρατσιστική, ξενοφοβική διάκριση απέναντί τους. Η θέση του Κομμουνιστικού Κόμματος Ελλάδας είναι αδιαπραγμάτευτη όσο οι δυνατότητες ανάπτυξης της επιστήμης και της έρευνας μέσα από τη δουλειά τους και των υψηλής ειδίκευσης εργαζομένων επιστημόνων μένει βορά στις ορέξεις και τις ιεραρχήσεις των μονοπωλιακών ομίλων, με αποτέλεσμα να στρεβλώνεται η ένταση της εκμετάλλευσης της δουλειάς τους, πράγμα που συντελεί στην ανάσχεση της προοπτικής ικανοποίησης των σύγχρονων κοινωνικών αναγκών. Η Ευρωπαϊκή Ένωση, το οικοδόμημα του ευρωπαϊκού καπιταλισμού, δεν παίρνει από μερεμέτια. Μόνο ανατρέπεται. Γι' αυτό και η μόνη φιλολαϊκή διέξοδος είναι η πάλη της εργατικής τάξης και των άλλων φτωχών λαϊκών στρωμάτων στη χώρα μας, στις άλλες χώρες για να διεκδικήσουν και να απαιτήσουν αυτά που, πραγματικά, τους ανήκουν, στη χώρα μας για την ανάκτηση των απωλειών όλων των προηγούμενων χρόνων στο όνομα της καπιταλιστικής κρίσης και της εθνικής υπόθεσης να συμβάλλουν όλοι για το ξεπέρασμα της, και, κυρίως, για την ικανοποίηση των σύγχρονων αναγκών. Αυτό, όμως, προϋποθέτει ένα άλλο κοινωνικοοικονομικό σύστημα. Προϋποθέτει τη λαϊκή εξουσία με κοινωνικοποίηση των συγκεντρωμένων μέσων παραγωγής, τον κεντρικό σχεδιασμό και τον εργατικό έλεγχο. Ευχαριστώ πολύ, κυρία Πρόεδρε.
Και εγώ, κύριε συνάδελφε, σας ευχαριστώ πολύ. Τον λόγο τώρα έχει ο ειδικός αγορητής της Ελληνικής Λύσης κ. Μυλωνάκης. Έχετε τον λόγο για δεκαπέντε λεπτά, κύριε συνάδελφε.
Ευχαριστώ, κυρία Πρόεδρε. Κυρίες και κύριοι συνάδελφοι, λυπούμαστε ειλικρινά - και το λέω σε όλες τις πτέρυγες της Βουλής - , διότι έχει συνηθίσει φαίνεται το Εθνικό Κοινοβούλιο να μην εργάζεται. Είναι ντροπή να βρισκόμαστε σε ένα τέτοιο σοβαρό νομοσχέδιο και να είμαστε εδώ πέντε άνθρωποι, πέντε νοματαίοι. Βλέπω και χαίρομαι, πραγματικά, γιατί η Κοινοβουλευτική Ομάδα της Ελληνικής Λύσης είναι σύσσωμη εδώ. Δεν ξέρω, κύριε Βούτση - εσείς έχετε κάνει και Πρόεδρος της Βουλής - , αν αυτή η κατάσταση ήταν χρόνια τώρα ή έγινε ξαφνικά. Νομίζω ότι αυτό πρέπει να βελτιωθεί. Δεν εδώ και ο κύριος Υπουργός, ο κ. Κουμουτσάκος.
Πρέπει να έρθει ο Υπουργός.
Εντάξει, κύριε Πρόεδρε, έτσι γινόταν, έτσι γίνεται και έτσι θα γίνεται. Θα έρθει και ο Υπουργός. Φαγωθήκατε, κύριοι της Νέας Δημοκρατίας, να φέρνετε κατεπείγοντα νομοσχέδια. Το 2016- προσέξτε, κυρία Αυγέρη - ήρθε αυτή η οδηγία. Το 2018, λήγει. Δεν έχει κάνει τίποτα ο ΣΥΡΙΖΑ. Το 2018-2019 δεν κάνει τίποτα ο ΣΥΡΙΖΑ. Από τον Ιούλιο του 2019, κύριε Υπουργέ, μέχρι σήμερα, δεν έχει κάνει τίποτα η Νέα Δημοκρατία. Και, ξαφνικά, παρ' όλο που ξέρετε πολύ καλά ότι δεν υπήρχε το Υπουργείο Μετανάστευσης τον Οκτώβριο που συζητήθηκε στην επιτροπή, επιμείνετε να το φέρετε και να το ψηφίσετε. Σύσσωμη, βέβαια, η Κοινοβουλευτική Ομάδα της Νέας Δημοκρατίας θα ψηφίσει αυτό το πράγμα. Αυτό το οποίο δεν μου αρέσει είναι αυτό το εκβιαστικό: «Ή το περνάμε ή τρώμε πρόστιμο». Αυτή η δουλειά γίνεται συνέχεια. Καθυστερούμε και μετά τρώμε πρόστιμο. Την ίδια ώρα, κύριε Υπουργέ, που η ελληνική κοινωνία βράζει, ως Υπουργός Μετανάστευσης τώρα και ως Υπουργείο Προστασίας του Πολίτη, φέρνετε το ένα νομοσχέδιο μετά το άλλο, που σκοπό έχει να γεμίσει μετανάστες, λαθρομετανάστες τη χώρα μας. Ή νομίζετε ότι η οδηγία της Ευρωπαϊκής Ένωσης έγινε τυχαία; Το είπε και η κ. Αυγέρη και ο κ. Συντυχάκης. Τα μυαλά τα καλά θέλουν. Και οι υπόλοιποι πού θα πάνε; Θα πάνε στην Ελλάδα, στην αποθήκη ψυχών. Σήμερα, πρέπει να ξέρετε ότι στην επιτροπή συζητήθηκε η κύρωση της Συμφωνίας μεταξύ ελληνικής Κυβέρνησης και Βοσνίας - Ερζεγοβίνης για την επαναπροώθηση των μεταναστών. Δηλαδή, είναι πύλη εισόδου η Ελλάδα. Κύριε Υπουργέ, σας το λέω, γιατί είστε τώρα και σας ενδιαφέρει. Έφυγε από το 2015 έως το 2017 αρκετός κόσμος και πήγε στη Βόρεια και Κεντρική Ευρώπη. Και, ξαφνικά, επειδή η γερμανοκρατούμενη Ευρωπαϊκή Ένωση θέλει να κλείσει τα σύνορα και να διώξει αυτούς που δεν είναι καλά μυαλά - γιατί όσους ήθελαν τους κράτησαν - και να μας τους φέρει πάλι πίσω. Και εμείς πρέπει να ψηφίζουμε ό,τι οδηγία μας φέρνει η γερμανοκρατούμενη Ευρώπη, για να παραλαμβάνουμε όσους λαθρομετανάστες έφυγαν από την Ελλάδα, πέρασαν τα σύνορα προτού κλείσουν και πήγαν στην κεντρική και Βόρεια Ευρώπη. Τώρα, πρέπει να τους ξαναφέρουμε πίσω. Πού να τους βάλουμε; Είναι - λέει - χώρα πρώτης υποδοχής η Ελλάδα. Γιατί δεν αντιδράτε; Σας ερωτώ: Είναι η Ελλάδα χώρα πρώτης υποδοχής ή η Τουρκία; Περνάμε, λοιπόν, το μήνυμα - και επειδή γουστάρει η Ευρωπαϊκή Ένωση και τη συμφέρει - «χώρα πρώτης υποδοχής η Ελλάδα», τα νησιά δηλαδή. Άρα, λοιπόν, όλοι αυτοί οι οποίοι επαναπροωθούνται - αυτό υπογράψαμε σήμερα, εμείς δεν το ψηφίσαμε η Νέα Δημοκρατία το ψήφισε - θα έρθουν όλοι πίσω. Πολύ ωραία! Κάτι ανάλογο γίνεται και σήμερα. Παίρνουν οι χώρες αυτούς τους όποιους θέλουν, τα καλά μυαλά - υποτίθεται - τους επιστήμονες, οι οποίοι θα εξειδικευτούν και στην έρευνα κ.λπ., και θα εργαστούν στις μεγάλες πολυεθνικές. Και σε εμάς τι θα μείνει; Θα μείνει αυτό που είπατε, κύριε Συντυχάκη. Θα μείνουν οι δούλοι. Διότι περί δούλων πρόκειται. Έντεχνα, κύριε εισηγητά της Πλειοψηφίας, δεν μιλήσατε καθόλου για δούλους, τους οποίους έχει αυτό το νομοσχέδιο. Είναι δυνατόν να περνάει η Ευρωπαϊκή Ένωση οδηγία και να θέλει ανθρώπους, οι οποίοι κάνουν εθελοντική εργασία; Έχετε δει πολλούς ανθρώπους στον κόσμο να είναι δούλοι χωρίς να πληρώνονται; Εκτός αν δεν έχετε διαβάσει το νομοσχέδιο. Για αυτό μιλάει. Μιλάει για εθελοντική εργασία και μη κυβερνητικές οργανώσεις, οι οποίες έρχονται στη χώρα μας και φέρνουν ανθρώπους εδώ, οι οποίοι κάνουν κοινωνική εργασία. Ξέρετε, κοινωνική εργασία σημαίνει ότι έρχονται ποινικοί, οι οποίοι έχουν βγει από τη φυλακή και κάνουν κοινωνική εργασία, εντάσσονται σε μία ΜΚΟ και έρχονται στην Ελλάδα. Διότι η ΜΚΟ τους παίρνει μαζί. Βέβαια, δηλώνουν οι ΜΚΟ ότι πληρώνουν εκατό και δουλεύουν σαν σκυλιά τετρακόσιοι. Στους υπόλοιπους που παίρνουν ένα ξεροκόμματο τους λέει «εθελοντική εργασία». Ενώ τα κεφάλαια γεμίζουν τις τσέπες. Αυτή η δουλειά γίνεται. Κύριε Υπουργέ, δεν κάνω λάθος, διότι πιστεύω ότι κανένας λογικός άνθρωπος δεν μπορεί να περάσει αυτή την οδηγία. Επειδή, όμως, η Ευρωπαϊκή Ένωση μας την έφερε, εμείς πρέπει στη γερμανοκρατούμενη Ευρώπη να πούμε πάλι «ναι» σε ό,τι γουστάρει η Γερμανία, η οποία αυτή τη στιγμή που κινδυνεύει η χώρα μας από την Τουρκία της προμηθεύει οπλικά συστήματα. Τη βοηθάει να κάνει οπλικά συστήματα. Αυτή τη στιγμή μας στέλνει πίσω επιστολές - χθες, είχαμε Εθνικό Συμβούλιο στο Υπουργείο Εξωτερικών - ότι δεν δέχεται να ξαναμιλήσουμε για τις γερμανικές αποζημιώσεις. Να στείλουμε κι εμείς, λοιπόν, μια επιστολή πίσω. Την ίδια στιγμή, έρχεται ο Αμερικάνος και στενοχωριέται, γιατί σκοτώθηκαν στο Ιντλίμπ και στη Συρία που πολεμάει ο Άσαντ για τη χώρα του. Σκότωσαν - λέει - τα στρατεύματα της Συρίας οκτώ, δέκα, δεκαπέντε, σαράντα Τούρκους, τι έχει πάει εκεί. Την ίδια στιγμή, μεραρχία στη Συρία. Είναι στρατηγός κάτω και εκατόν είκοσι αξιωματικοί και πεντέμισι χιλιάδες οπλίτες. Αυτά δεν είναι δικά μου. Αυτά θα είναι επίσημα που σας λέω. Και εμείς καθόμαστε και ακούμε τι μας λέει ο Αμερικάνος, ο οποίος μας έχει πάρει τα πάντα εδώ και δεν μας έχει δώσει τίποτα. Τη μία, χαϊδεύει την Ελλάδα λίγο στο κεφαλάκι. Έρχεται όμως και βοηθάει την Τουρκία. Η Γερμανία έρχεται και λέει: «Ναι, η Ελλάδα έκανε το καθήκον της», «Οι καημένοι πρόσφυγες» κ.λπ.. Τώρα, όταν βλέπει ότι υπάρχει πρόβλημα σου λέει: «Πάρε τους κακούς, πάρε τους δούλους, πάρε τους όλους πίσω και κρατάω εγώ πέντε, δέκα κεφάλια». Διότι αυτό έκανε μέχρι τώρα. Εσείς, όμως, μας τα φέρατε να τα ψηφίσουμε. Για μετακινήσεις πληθυσμών κάνει αυτό το νομοσχέδιο. Θα σας πω και κάτι άλλο: Εγώ μπήκα στη Σχολή Ευελπίδων το 1976. Από το 1960, κύριε Συντυχάκη, υπάρχουν αξιωματικοί αλλοδαποί, τρίτων χωρών, οι οποίοι σπουδάζουν εδώ. Το γνωρίζετε άλλωστε. Το δεξί χέρι, ο επικεφαλής των ναυτικών δυνάμεων, του Χαφτάρ σπούδασε στην Ελλάδα. Ο Καντάφι το ίδιο. Χρόνια ολόκληρα μιλάμε για αυτά. Υπάρχει αυτό το νομοσχέδιο. Ο νόμος υπήρχε. Έρχονται εδώ υπήκοοι τρίτων χωρών, όπου σπουδάζουν και συμμετέχουν στην έρευνα. Αν θέλουν συνεχίζουν να εργάζονται, Δεν ήταν ανάγκη να βάλουμε καινούργια οδηγία. Εδώ, όμως, μιλάμε για μετακινήσεις πληθυσμών, οι οποίοι φεύγουν μέσω Τουρκίας, έρχονται στην πατρίδα μας, δεν τους αφήνουμε πλέον να πάνε στην Κεντρική και Βόρεια Ευρώπη και θα τους λουστούμε όλους. Δηλαδή, με αυτό που κάνει και με τις οδηγίες που φέρνει η Ευρωπαϊκή Ένωση, εμείς στο τέλος θα έχουμε δύο εκατομμύρια εδώ λαθρομετανάστες, τους οποίους θα πρέπει να τους βάλουμε σε δουλειές ή εθελοντική εργασία τσάμπα. Αν είναι δυνατόν να πιστέψει κάποιος ότι δουλεύει κανένας τσάμπα. Αυτό, λοιπόν, το νομοσχέδιο είναι πολύ ύποπτο, κυρίες και κύριοι συνάδελφοι. Πρέπει να σταματήσουμε να μιλάμε για φοιτητές υπηκόους τρίτων χωρών. Αυτός ο νόμος υπήρχε, υπάρχει και θα υπάρχει. Είναι άλλα τα κίνητρα εδώ. Εθελοντική εργασία, άδεια παραμονής, επανένωση οικογενειών: Προσέξτε να δείτε εδώ, πώς δένει το γλυκό. Έχουμε εθελοντική εργασία. Έρχεται ο λαθρομετανάστης. Δεν τον πληρώνω και τον έχω και σκάβει όλη μέρα. Την ίδια στιγμή δίνουμε άδεια παραμονής. «Πάρτη και φέρε και την οικογένειά σου μέσα». Πάρα πολύ ωραία πράγματα. Έρχεται,λοιπόν, η Κυβέρνηση της Νέας Δημοκρατίας, μία Κυβέρνηση η οποία είπε ότι θα αποσυμφορήσει τα νησιά, ότι θα στείλει τους λαθρομετανάστες στις χώρες τους, ότι θα ξαναστείλει αυτούς που πρέπει στην Τουρκία πίσω και δεν κάνει τίποτα. Δεν έχετε σχέδιο. Αλλάζετε. Κλείνετε Υπουργεία. Φτιάχνετε Υπουργεία. Έρχεστε να δείτε ότι πρέπει να είναι αυτός ο επικεφαλής. Αλλάζει ο επικεφαλής. Μέχρι που αναλάβατε την καυτή πατάτα και να δω πού θα σας βγάλει η βάρκα. Και αν είναι πλαστική λέμβος και υπάρχει κανένας οδηγός εκεί, θα σας βουλιάξει και δεν θα βρεθεί κανένας να σας σώσει. Όχι τίποτα άλλο εγώ για σας το λέω. Εμείς φωνάζουμε, διότι τα παραμύθια πρέπει να τελειώνουν και να ακούγονται εδώ μέσα. Εκτός από τη Νέα Δημοκρατία και το Κίνημα Αλλαγής πιστεύω ότι δεν πρόκειται να το ψηφίσει κανένας άλλος αυτό το νομοσχέδιο. Αυτό δεν είναι νομοσχέδιο. Δεν είναι οδηγία. Αυτό είναι κοροϊδία. Εδώ μιλάει για τις ΜΚΟ. Η Ευρωπαϊκή Ένωση θέλει φτηνά εργατικά χέρια ή φτηνά υπαλληλικά χέρια. Μήπως το θέλει αυτό για να μειώσουμε την ανεργία στην Ελλάδα; Φεύγουν, κυρίες και κύριοι, καθώς έχουμε το brain drain - δεν υπάρχει χειρότερο πράγμα - τα καλά ελληνικά μυαλά και πάνε έξω και εμείς θα δεχτούμε όλον αυτόν τον κόσμο που μπήκε με διάφορους τρόπους στην Ευρώπη. Όλοι αυτοί πήραν μέσω της Ελλάδας με διάφορες διαδικασίες - λαδώματα και τα λοιπά - τη χορήγηση ενός έτους ή να παραμείνουν τρία έτη. Άλλοι είχανε μετατραυματικά στρες, ευαλωτότητα και ήρθανε μέσα. Όλους αυτούς πού θα τους πάτε; Τι θα τους κάνει ο κόσμος; Ο Έλληνας πεινάει, δεν έχει δουλειά, παίρνει 400 ευρώ για να ζήσει και έχουμε και το άλλο - λέει - εθελοντική εργασία και μετά πρέπει να βρει εργασία από τις σπουδές κ.λπ.. Ποιον κοροϊδεύετε; Τι είναι αυτά τα πράγματα που λέτε; Τι είναι αυτά; Δεν πάει - λέει - ο Έλληνας στα χωράφια να δουλέψει. Πώς θα πάει στα χωράφια να δουλέψει; Αφού έχουμε βρει τώρα να παίρνουν τους Πακιστανούς, να τους δίνουν ένα κομμάτι ψωμί, να τους δίνουν και 10 ευρώ την ημέρα. Πάει ο Έλληνας να δουλέψει έτσι; Είχαμε μετανάστευση το 1990. Ήλθε εδώ ένα εκατομμύριο από τον αλβανικό πληθυσμό. Μπήκαν μέσα. Σιγά - σιγά αρχίσαν τις δουλειές. Με τη δουλειά άλλοι έφτιαξαν σπίτια άλλοι έβγαλαν τα λεφτά στην Αλβανία και ο Έλληνας παρέμεινε. Όμως, εκτός από αυτό, το χειρότερο είναι ότι όλοι οι αλλοδαποί υπήκοοι τρίτων χωρών θα έχουν σπίτια στην Ελλάδα εκτός από τους Έλληνες. Οι Έλληνες θα είναι έξω από τα σπίτια και θα παρακαλούν να βρουν ένα σπιτάκι. Και λέει η Κυβέρνηση: «Μπράβο, θα του δώσουμε λέει και ένα επιδοματάκι για να πληρώσουν το ενοίκιο για έναν χρόνο». Πόσο είναι το επιδοματάκι; 150 ευρώ. Μπορείς να βρεις σπίτι με 150 ευρώ; Θέλω να καταλάβω, δηλαδή, τι βοήθεια είναι αυτή στον κόσμο, στον Έλληνα. Όμως, εσάς σας ενδιαφέρουν μάλλον μόνο οι αλλοδαποί. Πρέπει να γίνει κατανοητό από όλους, κυρίες και κύριοι συνάδελφοι, ότι η οδηγία αυτή που ενσωματώνεται στον ν.4251/2014, δεν λαμβάνει υπ' όψιν τις παραμέτρους και ιδιαιτερότητες της πατρίδας μας. Σχεδιάστηκε από το Βερολίνο και προφανώς αφορά χώρες, οι οποίες έχουν πληθυσμό - όχι 10 εκατομμύρια -30, 40, 50, 60, 80 εκατομμύρια και παραπάνω. Στη μικρή Ελλάδα δεν χωράνε αυτά. Κλείνοντας θέλω να τονίσω ότι είναι ένα νομοσχέδιο «τουρλουμπούκι». Ξεκινάει μέσα να λέει για μεταπτυχιακά, για πτυχία, έρευνα και καταλήγει σε ΜΚΟ, ψευτοεθελοντικές εργασίες - ό,τι περισσότερα μπορεί να βρει το μυαλό του ανθρώπου - εύρεση εργασίας. Απλά θέλει να μειώσει το μεροκάματο του Έλληνα. Αυτό θέλει η Ευρωπαϊκή Ένωση και αυτό θέλει η γερμανοκρατούμενη Ευρώπη. Για όλους τους παραπάνω λόγους, κυρίες και κύριοι συνάδελφοι, η Ελληνική Λύση θα καταψηφίσει το νομοσχέδιο και καλεί την Κυβέρνηση να προσαρμόσει τις οδηγίες της Ευρωπαϊκής Ένωσης στα μέτρα της χώρας μας και όχι στα μέτρα της Γερμανίας. Ευχαριστώ πολύ.
Κι εγώ σας ευχαριστώ πολύ, κύριε συνάδελφε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθήτριες και μαθητές και δύο εκπαιδευτικοί συνοδοί από το Μουσικό Γυμνάσιο Δράμας. Η Βουλή σάς καλωσορίζει. [[Χειροκροτήματα από όλες τις πτέρυγες της Βουλής]] Τον λόγο τώρα έχει η ειδική αγορήτρια του ΜέΡΑ25 κ. Φωτεινή Μπακαδήμα για δεκαπέντε λεπτά.
Ευχαριστώ πολύ, κυρία Πρόεδρε. Κύριε Υπουργέ, κυρίες και κύριοι συνάδελφοι, καλούμαστε σήμερα να συζητήσουμε ένα σχέδιο νόμου που μπήκε στην αρμόδια επιτροπή στα μέσα Οκτωβρίου - στις 15 Οκτωβρίου, αν δεν κάνω λάθος - με εισήγηση του Υπουργού Προστασίας του Πολίτη, που είχε τότε ως δική του αρμοδιότητα το μεταναστευτικό. Από τότε είδαμε μια ενδιαφέρουσα αλληλουχία γεγονότων: Τη δημιουργία της θέσης Εθνικού Συντονιστή για το προσφυγικό, θέση που καταλήφθηκε από τον Υφυπουργό Εθνικής Άμυνας, και την επανασύσταση του καταργηθέντος Υπουργείου Μεταναστευτικής Πολιτικής, που πλέον ονομάζεται Μετανάστευσης και Ασύλου και φέρνει σήμερα το υπό συζήτηση νομοσχέδιο στην Ολομέλεια. Δεν χωρά, αγαπητοί κυρίες και κύριοι συνάδελφοι, καμμία αμφιβολία πως το προσφυγικό - μεταναστευτικό έχει αναδειχθεί σε μια τεράστια ανθρωπιστική κρίση του αιώνα μας και είναι καιρός ως τέτοια να αντιμετωπισθεί και να γίνουν όλα τα απαραίτητα βήματα, ώστε να βρεθεί μια ολιστική λύση που θα συγκεράσει τη συνδρομή της Ευρωπαϊκής Ένωσης με εγχώριες νομοθετικές κινήσεις περίθαλψης και ενσωμάτωσης των προσφύγων αλλά και βελτίωση της κατάστασης για τους συμπολίτες μας, οι οποίοι ζουν σε περιοχές που έχουν επωμιστεί τις περισσότερες ροές και έχουν έρθει αντιμέτωποι με εκατοντάδες πονεμένους ανθρώπους, ανθρώπους που έρχονται στη χώρα μας ζητώντας περίθαλψη και βοήθεια. Οφείλουμε να αναγνωρίσουμε πως όλοι οι συμπολίτες μας που ζουν σε αυτές τις περιοχές, έχουν σταθεί αλληλέγγυοι μέχρι τώρα σε όλους τους ανθρώπους που έχουν φτάσει στη χώρα μας, ζητώντας ένα καλύτερο αύριο. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Όμως, σήμερα δεν συζητάμε για το προσφυγικό, αν και θα άξιζε σύντομα να κάνουμε μια εκτενέστερη και αναλυτικότερη συζήτηση επί του θέματος. Περνώντας τώρα στο σημερινό σχέδιο νόμου - και θα καταλάβετε πού οφείλεται η αρχική εισαγωγή μου. Στόχος του παρόντος σχεδίου νόμου είναι η ενσωμάτωση στη νομοθεσία της χώρας μας της Ευρωπαϊκής Οδηγίας 801/2016, σχετικά με τις προϋποθέσεις εισόδου και διαμονής υπηκόων τρίτων χωρών στην Ελλάδα, με σκοπό την έρευνα, τις σπουδές, την πρακτική άσκηση, την εθελοντική υπηρεσία, τις ανταλλαγές μαθητών ή τα εκπαιδευτικά προγράμματα και την απασχόληση των εσωτερικών άμισθων βοηθών. Παρ' ότι ο τίτλος κάνει αναφορά στην απασχόληση άμισθων βοηθών που παρέχουν, κυρίως, υπηρεσίες φύλαξης παιδιών ή ηλικιωμένων - όταν πρόκειται για παιδιά τα φροντίζουν, τα διαβάζουν με αντάλλαγμα την παροχή στέγης και τροφής και σε ελάχιστες περιπτώσεις ενός πραγματικά συμβολικού μισθού - στο σώμα του νομοσχεδίου δεν βλέπουμε να γίνεται καμμία μνεία, με το σκεπτικό ότι δεν είναι ένας τρόπος εργασίας γνωστός και ανεπτυγμένος στη χώρα μας, καθώς δεν σημειώνεται συχνά το φαινόμενο να εισέρχονται υπήκοοι τρίτων χωρών, οι οποίοι φιλοξενούνται από οικογένειες παρέχοντας άμισθες υπηρεσίες εσωτερικού βοηθού. Επιπλέον, όπως αναφέρεται στο κείμενο του νομοσχεδίου, η πρόβλεψη και η νομοθέτηση επί του θέματος των au pair βοηθών θα ήταν δυνατόν να καλλιεργήσει γόνιμο έδαφος και τις κατάλληλες προϋποθέσεις, ώστε να γίνει κατάχρηση από πλευράς των εργοδοτών της νομοθεσίας που καλύπτει το μεταναστευτικό και να γεννηθούν περαιτέρω στρεβλώσεις στην αγορά εργασίας της χώρας, που θα οδηγούσαν σε καταστρατήγηση των εργασιακών κεκτημένων δικαιωμάτων των εργαζομένων. Μιλάμε για κεκτημένα δικαιώματα που έχουν ήδη καταπατηθεί νομοθετικά από αρκετές κυβερνήσεις της χώρα μας. Παρ' όλα αυτά, θεωρούμε πως θα πρέπει ακριβώς για αυτό να γίνει πρόβλεψη και νομοθέτηση για το θέμα, καθώς αφ' ενός αποτελεί μέρος της οδηγίας που επιθυμεί η Κυβέρνηση να ενσωματώσει και αφ' ετέρου ζούμε σε μια ραγδαία αναπτυσσόμενη κοινωνία του εικοστού πρώτου αιώνα που συνεχώς προκύπτουν νέες ανάγκες και νέα δεδομένα από τη μία, αλλά και από την άλλη ο θεσμός των au pair βοηθών είναι εξαιρετικά διαδεδομένος στο εξωτερικό. Ως εκ τούτου, δεν είναι δύσκολο να έρθει σύντομα και στην Ελλάδα. Οπότε δεν θα ήταν καλύτερο να προνοήσουμε νομοθετώντας παρά να τρέχουμε μετά να καλύψουμε κενά νομοθετώντας εκ των υστέρων; Μπορούμε να πούμε ότι, γενικά, μιλάμε για ένα σχέδιο νόμου, που ρυθμίζει και στοχεύει στη διευκόλυνση της παραμονής των αναφερομένων σε αυτό ατόμων, μιας και περιγράφει και εισάγει ένα πιο ξεκάθαρο πλαίσιο κατευθυντήριων γραμμών που θα πρέπει να ακολουθηθούν, προκειμένου να χορηγηθεί σε κάποιον υπήκοο τρίτης χώρας άδεια παραμονής. Αυτό, όμως, που πραγματικά μας προξένησε απορία και δεν θα μπορούσε παρά να μας κάνει να το αναδείξουμε σήμερα, είναι ότι το εν λόγω σχέδιο νόμου παρ' ότι φέρει υπογραφές και των συναρμόδιων Υπουργών, κατατέθηκε αρχικά σαν νομοσχέδιο του Υπουργείου Προστασίας του Πολίτη, Μετανάστευσης και Ασύλου σήμερα, ενώ αφορά ξεκάθαρα σπουδαστές και εργαζόμενους που κατάγονται από τρίτες χώρες. Δεν εισήχθη, δηλαδή, είτε από το Υπουργείο Εργασίας είτε από το Υπουργείο Παιδείας ως θα όφειλε. Αυτό είναι κάτι που μας γεννά την πεποίθηση πως ενώ αναφέρεται και αφορά σπουδαστές και εργαζόμενους, αυτοί οι σπουδαστές και εργαζόμενοι αλλά και οι ερευνητές, θεωρούνται από την Κυβέρνηση μετανάστες και, μάλιστα, ούτε καν πρόσφυγες - αν και για εμάς, ως ΜέΡΑ25 δεν υπάρχει διαχωρισμός - και ως εκ τούτου θα πρέπει να αντιμετωπίζονται ως επικίνδυνοι και θα πρέπει η Ελλάδα να προστατευθεί. Γι' αυτό εισάγεται από το Υπουργείο Προστασίας του Πολίτη. Αυτή την αντιμετώπιση τη θεωρούμε εξαρχής και εξ ολοκλήρου απαράδεκτη και γι' αυτό δεν μπορούμε παρά να καταψηφίσουμε το νομοσχέδιο. Περνώντας, όμως, τώρα σε μερικές λεπτομέρειες του σχεδίου νόμου, ένα σημείο που επίσης τράβηξε την προσοχή μας είναι το άρθρο 7 και συγκεκριμένα η παράγραφος 3γ αυτού, σύμφωνα με την οποία «ο σπουδαστής που είναι κάτοχος άδειας διαμονής με διάρκεια ισχύος ισόχρονη με την ανώτατη διάρκεια του προγράμματος σπουδών του, υποχρεούται να υποβάλλει στην αρμόδια υπηρεσία της οικείας αποκεντρωμένης διοίκησης ανά διετία βεβαίωση εγγραφής και συμμετοχής στις εξετάσεις, χορηγηθείσα από το οικείο εκπαιδευτικό ίδρυμα, καθώς και πιστοποιητικό αναλυτικής βαθμολογίας σπουδών για το ίδιο διάστημα από το οποίο να προκύπτει η γενικότερη πρόοδος ή η λεπτομερής έκθεση προόδου από αρμόδιο όργανο σε περίπτωση μεταπτυχιακών σπουδών ή διδακτορικής διατριβής. Σε περίπτωση μη εκπλήρωσης της ανωτέρω υποχρέωσης εντός δύο μηνών από την ημερομηνία παρέλευσης της διετίας από την έκδοση της άδειας παραμονής η τελευταία ανακαλείται και ο σπουδαστής οφείλει να εγκαταλείψει αμέσως το ελληνικό έδαφος». Η έννοια, όμως - και αυτό ακριβώς είναι το προβληματικό σημείο - της κατάδειξης προόδου, προκειμένου να διατηρήσει την άδεια παραμονής ένας υπήκοος τρίτης χώρας, αναφέρεται όχι μόνο στο άρθρο 7 αλλά και άλλες φορές μέσα στο υπό συζήτηση νομοθέτημα. Δεν μπορούμε, κυρίες και κύριοι συνάδελφοι, παρά να αναρωτηθούμε πώς θα γίνεται η αξιολόγηση της προόδου ενός σπουδαστή. Με ποια κριτήρια θα καθορίζεται η επίτευξή της ή η μη επίτευξή της, προκειμένου να καταφέρει να διατηρήσει την άδειά του, ώστε να μπορεί να παραμείνει στην Ελλάδα για να συνεχίσει τις σπουδές του; Διερωτώμαστε, επίσης, γιατί αυτός ο διαχωρισμός μεταξύ φοιτητών, με τους φοιτητές των τρίτων χωρών να θεωρούνται παιδιά - επιτρέψτε μου την έκφραση - ενός κατώτερου θεού. Γιατί δεν φανταζόμαστε να εφαρμόζεται ή να πρόκειται να εφαρμοστεί μία αντίστοιχη διάταξη που θα αφορά σπουδαστές που φοιτούν στη χώρα μας και που κατάγονται από άλλες ευρωπαϊκές χώρες. Ούτε με δεδομένο, πρώτον, ότι πολλοί νέοι Έλληνες έχουν φύγει από την Ελλάδα για να ακολουθήσουν τις σπουδές τους στο εξωτερικό και δεύτερον, με την πάγια πεποίθηση ότι όλα τα παιδιά είναι ίσα και πρέπει να έχουν ίσες ευκαιρίες στη μάθηση, δεν πιστεύουμε ότι κανείς από εμάς θα ήθελε να δει να γίνονται οι Έλληνες φοιτητές του εξωτερικού υποκείμενα μίας τέτοιας νομοθεσίας. Επιστρέφοντας τώρα στο θέμα της προόδου, παρατηρεί κανείς πως παρά τις συχνές αναφορές στην έννοια και παρ' ότι γίνεται μία εκτενής αναφορά και ανάλυση όρων σχετικά με αυτή, δεν γίνεται καμμία αναφορά, όπως προείπα, στο πώς καταφαίνεται αυτή η πρόοδος, πράγμα που θα έδινε τελικά το «πράσινο φως» σε σπουδαστές και ερευνητές για την παραμονή τους στη χώρα μας. Αν, μάλιστα, συνδυάσουμε τη συγκεκριμένη διάταξη με τη διάρκεια των σπουδών των Ελλήνων φοιτητών, που σύμφωνα με τον πρόσφατο νόμο - στις 15/10 είχε συζητηθεί αλλά συνεχίζει να είναι πρόσφατος - δεν μπορεί να ξεπερνά τα δύο χρόνια από τον αριθμό ετών που προβλέπει και ορίζει ο κύκλος σπουδών, μπορεί εύκολα να εξαχθεί το συμπέρασμα πως υποβάλλουμε τους ξένους σπουδαστές σε μία ιδιαίτερα σκληρή αξιολόγηση, αν συνυπολογίσουμε το γεγονός ότι οι εξετάσεις που καλούνται να δώσουν οι φοιτητές θα είναι στα ελληνικά, που είναι μία γλώσσα πραγματικά δύσκολη στην εκμάθηση για έναν ξένο, πόσω μάλλον αν πρέπει όχι μόνο κάποιος να τη μάθει και να τη χρησιμοποιεί για να εξυπηρετηθεί στην καθημερινότητά του, αλλά για να καταφέρει να ακολουθήσει σπουδές πτυχιακού ή μεταπτυχιακού επιπέδου και να διατηρήσει μία καλή ακαδημαϊκή πορεία, σημειώνοντας την «αξιόλογη πρόοδο» που νομοθετούμε σήμερα, ώστε να παραμείνει στην Ελλάδα. Ένα άλλο άρθρο που θα ήθελα να αναφέρω, κλείνοντας, είναι το άρθρο 13 και συγκεκριμένα η παράγραφος 2 αυτού, σύμφωνα με την οποία περιγράφονται οι οργανισμοί που θα χρηματοδοτούνται από ελληνικούς δημόσιους φορείς και θα δέχονται εθελοντές εργαζόμενους. Δυστυχώς, από τον τρόπο που έχει διατυπωθεί η εν λόγω διάταξη, δεν γίνεται κατανοητό τι είδους θα είναι αυτοί οι φορείς και πώς θα γίνεται η επιλογή του ποιοι θα χρηματοδοτηθούν. Κατόπιν τούτου, δεν μπορούμε παρά να διατηρήσουμε και να εκφράσουμε τις επιφυλάξεις μας για το είδος και τους σκοπούς που τελικά θα εξυπηρετούν οι συγκεκριμένοι οργανισμοί, όπως και τους κανόνες που θα διέπουν τη λειτουργία τους. Συμπερασματικά, όπως προείπα, κυρίες και κύριοι συνάδελφοι, το ΜέΡΑ25 δεν μπορεί παρά να καταψηφίσει το νομοσχέδιο. Ευχαριστώ.
Ευχαριστούμε την κ. Μπακαδήμα, με την οποία ολοκληρώθηκε ο κύκλος των εισηγητών και ειδικών αγορητών. Θα προχωρήσουμε στον κατάλογο των ομιλητών. Έχουν εγγραφεί, όπως γνωρίζετε, δύο συνάδελφοι Βουλευτές ως ομιλητές με πρώτο τον κ. Χήτα από την Ελληνική Λύση τον οποίο καλούμε στο Βήμα. Θα ακολουθήσει ο κ. Μπούμπας, μετά θα μιλήσει ο Υπουργός κ. Κουμουτσάκος και μετά τον Υπουργό θα ξεκινήσουμε με τον κύκλο των Κοινοβουλευτικών Εκπροσώπων. Ήδη έχουν δηλώσει δύο την πρόθεση να μιλήσουν, η κ. Ξενογιαννακοπούλου και ο κ. Βιλιάρδος. Κύριε Χήτα, έχετε τον λόγο.
Ευχαριστώ πολύ, κύριε Πρόεδρε. Η αλήθεια είναι, κυρίες και κύριοι συνάδελφοι, ότι νιώθω περίεργα, έχω ανάμεικτα συναισθήματα σήμερα. Δεν ξέρω, ή εμείς έχουμε διαφορετική αντίληψη για τη σημαντικότητα των θεμάτων των νομοσχεδίων - όσων καλούμαστε να συζητήσουμε και να ψηφίσουμε σε αυτή την Αίθουσα - ή όλοι οι υπόλοιποι έχουν άλλη αντίληψη. Πραγματικά, θεωρώ ότι το σημερινό που καλούμαστε να συζητήσουμε και να ψηφίσουμε είναι πάρα πολύ σημαντικό, ιδίως στις πολύ δύσκολες και πολύ πονηρές και επικίνδυνες - θα πω - για την χώρα μας εποχές που ζούμε. Δεν ξέρω, θεωρώ ότι ο τίτλος «υπήκοοι τρίτων χωρών για σπουδές, για ανάπτυξη, για έρευνα και τεχνολογία» είναι ο φερετζές, αυτό που λέμε ότι το καλύπτουμε και από πίσω υπάρχουν άλλα πολύ σημαντικά, πολύ δύσκολα και πολύ επικίνδυνα θέματα, τα οποία ανέπτυξε ο Μυλωνάκης μια χαρά προηγουμένως. Δεν μπορώ να μην αναφερθώ, κύριε Υπουργέ - και θα σας πω, θέλετε να το πάμε εκπαιδευτικά; - σε αυτά τα παιδιά των τρίτων χωρών, που είναι υπήκοοι, θα έρχονται και τα λοιπά. Να σας πω κάτι; Δεν μπορώ να μην αναφερθώ στην απόφαση του Συμβουλίου της Επικρατείας, της κ. Σακελλαροπούλου δηλαδή, της νέας Προέδρου της Δημοκρατίας, για την απάλειψη της ανάπτυξης θρησκευτικής συνείδησης στο σχολείο. Δεν μπορώ να μην αναφερθώ σε αυτή την απόφαση και να μην αναφερθώ για να το ακούσει ο Έλληνας σήμερα. Με τη βούλα, λοιπόν, του Συμβουλίου της Επικρατείας η απάλειψη της ανάπτυξης θρησκευτικής συνείδησης στο σχολείο. Θα καλλιεργούμε, λοιπόν, την εθνική συνείδηση, αλλά - προς Θεού! - μακριά από την ανάπτυξη της θρησκευτικής συνείδησης. Είναι λανθασμένη και επικίνδυνη η απόφαση αυτή και απομακρυνόμαστε συνεχώς τόσο πολύ από οτιδήποτε θυμίζει τη θρησκεία μας. Ξεχνάμε ότι η Ελλάδα και η Ορθοδοξία είναι αναπόσπαστες έννοιες. Φυσικά, όπως το πάτε, σε λίγο - και θα καταλήξω κάπου αλλού - στα σχολεία μας στην ακριτική Ελλάδα, κύριε Υπουργέ, θα έχουμε Ελληνόπουλα που δεν θα μαθαίνουν θρησκευτικά. Και πάω τώρα στην αναφορά, γιατί - ακούστε λίγο - είναι ένας κύκλος, είμαστε κυκλωμένοι. Δείτε λίγο, παρακολουθήστε λίγο τον κύκλο που θα σας περιγράψω τώρα: Δηλώσεις του Δημάρχου Ιάσμου Ροδόπης, του Οντέρ Μουμίν. Μιλάμε για δήμαρχο - να τρελαίνεσαι! - πολίτη της Ελλάδος και να δηλώνει αυτός ο πολίτης της Ελλάδος την πίστη του στη μητέρα Τουρκία και εμείς να πετάμε αετό, και να ευελπιστεί στην ένωση με τους γείτονες από την άλλη πλευρά του Αιγαίου! Τα λέει ο δήμαρχος, δηλαδή βαδίζουμε σε πολύ επικίνδυνα μονοπάτια και δεν καταλαβαίνουμε ή κάνουμε πως δεν καταλαβαίνουμε. Είναι οι δηλώσεις του Δημάρχου Ιάσμου Ροδόπης, του Οντέρ Μουμίν, ο οποίος δηλώνει πίστη στη μητέρα Τουρκία και εμείς σφυρίζουμε αδιάφορα! Ακούστε τι γίνεται τώρα: Ανατολικά χάνουμε τα νησιά, έχουμε αντικατάσταση πληθυσμών - δείτε λίγο τον κύκλο που σας λέω - πάνε τα νησιά μας, Χίος, Λέρος, Λέσβος. Τα χάσαμε αυτά! Πάμε τώρα στη Θράκη να δείτε τι γίνεται. Τη Μακεδονία την ξεπουλήσαμε και από την ίδια μέρα, εχθές, ο Υπουργός Εξωτερικών της Τουρκίας, κύριε Κουμουτσάκο, ο Τσαβούσογλου, πήγε στην Αλβανία και λέει «ήρθα στην αδερφή χώρα Αλβανία», εχθές που συμβαίνουν όλα αυτά. Αρχίζουν και μας κυκλώνουν. Όλα αυτά είναι κύκλος. Στη Θράκη, στην Αλβανία ο Τούρκος, διεκδικεί στο Αιγαίο, αντικατάσταση πληθυσμού στα νησιά. Όλα αυτά συμβαίνουν τριγύρω μας. Για όνομα του Θεού! Ο φανατισμός και ο ανθελληνισμός σε όλο του το μεγαλείο! Και να σας πω και κάτι άλλο να πάω πάλι στα της εκπαίδευσης; Θα κάνω μία αναφορά στα αποτελέσματα. Τα καταθέτω όλα μαζί στα Πρακτικά. Μάλλον όχι, πάρτε την απόφαση του Συμβουλίου Επικρατείας που δικαιώνει τον κ. Γαβρόγλου για τη θρησκευτική συνείδηση. Την καταθέτω στα Πρακτικά. Πάρτε τις δηλώσεις του δημάρχου: «Όραμά μου να αγκαλιάσουμε τη μητέρα πατρίδα». Ορίστε, για ενημέρωση όλων των Βουλευτών. [[Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πάμε τώρα στα αποτελέσματα του PISA 2018 για το επίπεδο αντίληψης Ελλήνων μαθητών δημοσίων και ιδιωτικών σχολείων, που λέει ότι, δυστυχώς, είναι πάρα πολύ χαμηλό. Στα τρία βασικά μαθήματα γλωσσικές, μαθηματικές και επιστημονικές δεξιότητες τα ελληνόπουλα είναι πάρα πολύ πίσω. Το καταθέτω και αυτό στα Πρακτικά για να τα βλέπετε και να τα ακούει και ο ελληνικός λαός. [[Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επανέρχομαι τώρα στο νομοσχέδιο που μιλάει για είσοδο υπηκόων τρίτων χωρών για εθελοντική εργασία. Δεν φτάνει, δηλαδή, που μας έχουν κατσικωθεί όλοι αυτοί οι παράνομοι μετανάστες, προσπαθούμε τώρα να βρούμε και έναν τρόπο, όπως μας επιβάλλει φυσικά η Ευρώπη, για να τους βάλουμε και νόμιμα μέσα και εθελοντική εργασία. Τι κάνει νιάου - νιάου στα κεραμίδια; Είναι οι ΜΚΟ. Πραγματικά εκπλήσσομαι με όλα αυτά, κυρίες και κύριοι συνάδελφοι. Δείτε λίγο πόσο ανθελληνικά είναι όλα αυτά, ρε παιδί μου. Γιατί σας ενοχλεί τόσο πολύ ό,τι θυμίζει Ελλάδα. Από παντού βαλλόμεθα. Όμως, τι μπορούμε να περιμένουμε εμείς, όταν την ίδια ώρα υπάρχουν άνθρωποι που υπηρέτησαν τον ελληνικό λαό μέσα στον ιερό αυτό χώρο της Εθνικής Αντιπροσωπείας, όταν την ίδια ώρα έχουμε εκπροσώπους εδώ μέσα, κύριε Κουμουτσάκο, που τολμούν να συγκρίνουν - τολμούν και δεν ντρέπονται που υπηρέτησαν εδώ μέσα - τους Έλληνες της Μικράς Ασίας με τους λαθρομετανάστες; Αυτό το θράσος είχε ο κ. Κουρουμπλής του ΣΥΡΙΖΑ, του ΠΑΣΟΚ - απ' όπου κι αν πέρασε - να κάνει αυτό που έκανε εχθές και βγαίνει σήμερα στα ραδιόφωνα και προσπαθεί να μαζέψει τα ασυμμάζευτα. Ντροπή να συγκρίνει τους Έλληνες της Μικράς Ασίας με τους παράνομους μετανάστες, με αυτούς τους λαθρομετανάστες που μας έχουν κατσικωθεί εδώ πέρα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ορίστε και οι αντιδράσεις - και κλείνω με αυτό - για τη δήλωση Κουρουμπλή που συνέκρινε τους Έλληνες της Μικράς Ασίας με τους λαθρομετανάστες που έχουν γεμίσει την Ελλάδα. [[Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα ενημερωθήκατε, κυρίες και κύριοι συνάδελφοι και ελληνικέ λαέ, ότι στις 12: 00΄ το μεσημέρι στο κέντρο της Αθήνας, στην οδό Μενάνδρου και Σαπφούς, κύριε Κουμουτσάκο, έγινε σφαγή με αίματα. Έγινε αιματοχυσία και είχαμε νεκρούς και τραυματίες, όταν Αφγανοί και Πακιστανοί πλακώθηκαν και σκοτώθηκαν μεταξύ τους. Αυτό έγινε τώρα πριν από λίγο, μεταξύ αυτών που πουλούσαν τσιγάρα και αυτών που πήγαν να ελέγξουν την περιοχή. Προστασία πουλούσαν οι μεν τσιγάρα οι δε και σφάχτηκαν. Είχαμε νεκρούς Αφγανούς και Πακιστανούς, αυτούς που εσείς αποκαλείτε «μετανάστες» και «πρόσφυγες».
Κυρίες και κύριοι συνάδελφοι, έχει ζητήσει τον λόγο ο κ. Λοβέρδος ο οποίος είναι Κοινοβουλευτικός Εκπρόσωπος του Κινήματος Αλλαγής, διότι δεν θα μπορεί να παρευρεθεί στη συνεδρίαση αργότερα, όταν και θα μπορούσε να μιλήσει, λόγω μιας υποχρέωσης που έχει.
Λόγω μιας κοινοβουλευτικής σύσκεψης, κύριε Πρόεδρε.
Φαντάζομαι, λοιπόν, ότι δεν υπάρχει αντίρρηση από το Σώμα να προηγηθεί ο κ. Λοβέρδος. Μετά θα συνεχίσουμε κανονικά και θα πάρουν τον λόγο ο κ. Μπούμπας, ο κύριος Υπουργός και οι υπόλοιποι Κοινοβουλευτικοί Εκπρόσωποι. Ορίστε, κύριε Λοβέρδο, έχετε τον λόγο.
Ευχαριστώ πολύ για την κατανόηση, αγαπητοί συνάδελφοι, αλλά έχω πρόβλημα πραγματικά. Άκουσα τους τρεις πρώτους εισηγητές, αλλά μετά έπρεπε να φύγω. Σε λίγο θα συμμετέχω στη σύσκεψη που έχουμε για θέματα εξωτερικής πολιτικής. Στην επικοινωνιακή πολιτική λένε ότι όταν σε ένα θέμα πεις ένα πράγμα εκατό φορές, θα υπάρξει και ένας πολίτης που θα το ακούσει μία. Με τα χρόνια που περνάνε και με την εμπειρία που αποκτώ, βλέπω ότι αυτό αρχίζει να ισχύει και στη Βουλή. Εάν κάνεις μία παρατήρηση για τις κυρώσεις και επικυρώσεις διεθνών συμφωνιών ή για τη μεταφορά των οδηγιών στο ελληνικό δίκαιο τριακόσιες φορές, μπορεί μια κυβέρνηση να συμμαζευτεί. Κύριε Κουμουτσάκο, με την κυβέρνηση των ΣΥΡΙΖΑ - ΑΝΕΛ ήμουν σε πόλεμο τεσσεράμισι χρόνια. Ποτέ, όμως, δεν παρέλειπα να υπογραμμίζω κάτι καλό όταν αυτό υπήρχε. Θυμάμαι, ονοματίζω και πάντα επαινώ έναν από τους Υπουργούς εκείνης της κυβέρνησης, με τον οποίο είχα καθημερινή διαμάχη, τον κ. Πάνο Καμμένο, γιατί συμμάζεψε το Υπουργείο του σε ό,τι αφορά τις κυρώσεις όλων των συμβάσεων που καθυστερούσαν επί δεκαπενταετίες. Προχθές, είχαμε μία κρίσιμη σύμβαση, τη Σύμβαση της Μιναμάτα, για τα θέματα του υδραργύρου, που καθυστερούσε να κυρωθεί γύρω στα επτά, οκτώ χρόνια, με αποτέλεσμα να χάσει η Ελλάδα την ευκαιρία να είναι στους πρώτους που την κύρωσαν. Την Τρίτη τα λέγαμε αυτά. Παρακάλεσα, λοιπόν, τον τότε παριστάμενο Υφυπουργό - στη θέση σας ήταν, κύριε Υπουργέ - να ενημερώσει την Κυβέρνηση για να διερευνηθεί αυτή η κατάσταση. Φυσικά όταν έκανε την τοποθέτησή του, δεν έκρινε σκόπιμο να μου απαντήσει. Εσείς, όμως, είστε διπλωμάτης και ξέρετε πολύ καλά πόσο μπορεί να ταλαιπωρεί τη χώρα η έλλειψη «εγκαιρότητας» - το λέω με έναν νεολογισμό - σε ό,τι αφορά την κύρωση και επικύρωση από την Ελλάδα των διεθνών συνθηκών, είτε την εφαρμογή των οδηγιών τις οποίες η χώρα έχει εγκρίνει αλλά δεν έχει μεταφέρει στο εσωτερικό της δίκτυο, όπως πρέπει να γίνεται στις οδηγίες προκειμένου να είναι αμέσως εφαρμοστέες. Αυτή είναι μία παρατήρηση που κάνω κατ' αρχάς και σας καλώ να ενημερώσετε τους συναδέλφους σας - όσους έχουν αποθηκευμένες τέτοιες εκκρεμότητες - να τις φέρουν στη Βουλή για κύρωση και στη συνέχεια για επικύρωση από τον Πρόεδρο της Δημοκρατίας. Συζητάμε για τη νόμιμη μετανάστευση. Το θέμα που τίθεται σε όσους αγορεύουν χρησιμοποιώντας τον όρο της οδηγίας, είναι να μας πουν ποια είναι η αντίθετη από τη νόμιμη. Διστάζουν και νιώθουν αμήχανοι. Όμως, πριν μπω στο θέμα, να κάνω μια γενικότερη παρατήρηση για το θέμα της μετανάστευσης. Μετά από οκτώ μήνες, έχουμε μια Κυβέρνηση ανιχνευτική του θέματος, μια Κυβέρνηση δειλή στο να πει ακόμα και αυτά που κάνει και είναι προς τη σωστή κατεύθυνση, όπως η συνεργασία μεταξύ των Ενόπλων δυνάμεων και της Αστυνομίας - το είπα εγώ για σας - , μια Κυβέρνηση που αποδείχθηκε απροετοίμαστη και το ομολόγησε - κατήργησε το Υπουργείο Μετανάστευσης και το δημιούργησε ξανά - μια Κυβέρνηση με πέντε συναρμόδιους Υπουργούς, που ακόμη και οι ίδιοι δεν έχουν καταλάβει ποιες είναι οι αρμοδιότητές τους. Το θέμα που έθεσε σήμερα η κ. Ξενογιαννακοπούλου και το περάσαμε γλυκά είναι πολύ σοβαρό, για το αν θέτει ζήτημα εξωτερικής τυπικής συνταγματικότητας του νόμου. Να μην επαναλάβω τον όρο. Ο Υπουργός ο οποίος είναι αρμόδιος σήμερα και έχει το δικαίωμα της υπογραφής δεν είναι ο υπογράφων και δεν συμπεριλαμβάνεται στους υπογράφοντες. Λέει σωστά ο κ. Καμίνης: «Μα, εδώ έχουμε φέρει τροπολογίες διακοσίων σελίδων και τις έχουμε περάσει και τώρα καθόμαστε να κοιτάμε;». Ναι. Όμως, το θέμα των τροπολογιών είναι ζήτημα interna corporis της Βουλής. Το ζήτημα του ποιος ασκεί νομοθετική πρωτοβουλία μπορεί να νοείται - δεν είμαι βέβαιος - και ως ζήτημα εξωτερικής τυπικής συνταγματικότητας του νόμου. Πάντως, σε πολιτικό επίπεδο νομιμοποιεί το επιχείρημα μου ότι η τσαπατσουλιά δεν έχει όριο πια. Ένα τόσο μεγάλο και σοβαρό θέμα δεν μπορεί να αντιμετωπίζεται με τσαπατσουλιά. Θέλει σχέδιο, θέλει άποψη, θέλει θάρρος, θέλει κυβέρνηση πραγματική. Από την άλλη είναι, πραγματικά, δυσάρεστο να ακούς μια Αξιωματική Αντιπολίτευση που κυβέρνησε επί τέσσερα και παραπάνω χρόνια, να σου λέει εδώ διάφορα πράγματα που δήθεν παράγουν συναισθηματισμό αλλά που ξέρεις πολύ καλά πόση υποκρισία κρύβουν μέσα τους όταν κοιτάς τη Μόρια όπως την παρέδωσε. Δεν είναι σοβαρή στάση αυτή του πρώτου και δεύτερου κόμματος στη Βουλή, όταν έχουμε να αντιμετωπίσουμε ένα θέμα εξωτερικής πολιτικής, ελληνοτουρκικών σχέσεων και κατά τούτο, ευρωπαϊκών διαστάσεων. Απαιτείται σοβαρότητα, ξεκάθαρες θέσεις και συγκλίσεις. Αντί να τις δούμε, ξημεροβραδιάζονται οι συνάδελφοι στα μέσα ενημέρωσης, λέγοντας ο καθένας το μακρύ και το κοντό του, ωσάν να μην υπάρχει κόσμος στα πέντε μεγάλα που ζει το πρόβλημα, ωσάν να μην υπάρχουν οι υπόλοιποι Έλληνες, και κάποιες φορές ωσάν τα έντεκα εκατομμύρια των Ελλήνων να μη μας απασχολούν, να μη μας νοιάζουν, ωσάν να μην έχουμε τη συναίσθηση ότι εδώ είμαστε Εθνική Αντιπροσωπεία και όχι μη κυβερνητική οργάνωση. Είμαστε Εθνική Αντιπροσωπεία, δηλαδή αντιπροσωπεύουμε έντεκα εκατομμύρια πολίτες. Αν ο λαός αισθανθεί ότι δεν τον προστατεύουμε, κοιτάει αλλού. Συνήθως κοιτάει αντιδημοκρατικά, κύριε Υπουργέ και κύριοι Βουλευτές της Αξιωματικής Αντιπολίτευσης. Ακούω, τέλος, στη συζήτηση επί του σχεδίου νόμου επιχειρήματα - τα άκουσα σήμερα, δεν τα πρόσεξα πολύ, αλλά τα διάβασα - σε ό,τι αφορά τις συνεδριάσεις της Διαρκούς Επιτροπής. Μιλάμε τώρα για τη νόμιμη μετανάστευση και η εισαγωγική, στην πρώτη της κιόλας παράγραφο, μας καταγράφει σε ποια θέματα, σε ποιες περιπτώσεις ανθρώπων αναφέρονται οι συγκεκριμένες ρυθμίσεις, που είναι τροποποιητικές. Υπάρχουν οδηγίες, υπάρχει εφαρμοστική ελληνική νομοθεσία και αυτά τροποποιούνται, βελτιώνονται. Στις κατηγορίες αυτές υπάρχει και η κατηγορία των σπουδών. Ακούω, λοιπόν, την Αξιωματική Αντιπολίτευση με Βουλευτή της να λέει ότι τα ελληνικά πανεπιστήμια δεν είναι ελκυστικά λόγω της γλώσσας. Κυρίες και κύριοι Βουλευτές, δεν ξέρω τι να κάνω, δεν ξέρω πώς να αντιδράσω. Με ξεπερνάει, διότι ήμουν ο Υπουργός Παιδείας, που επέτρεψε με νομοθεσία την ίδρυση ξενόγλωσσων τμημάτων στα ελληνικά πανεπιστήμια για αλλοδαπούς φοιτητές, εκτός Ευρωπαϊκής Ένωσης με δίδακτρα και στην αγγλική και ανέλαβαν οι φωστήρες της κυβέρνησης του ΣΥΡΙΖΑ και συγκεκριμένα ο κ. Μπαλτάς - καθηγητής του Πολυτεχνείου, μάλιστα - και τα σταμάτησε με προεδρικό διάταγμα έτοιμο για το Δημοκρίτειο Πανεπιστήμιο της Θράκης, όπου είχε έτοιμες σπουδές στα ελληνικά γράμματα προοριζόμενες για αλλοδαπούς, εκτός Ευρωπαϊκής Ένωσης και με γλώσσα διδασκαλίας την αγγλική. Μετά ήρθαν κι άλλοι Υπουργοί και μόνο στο τέλος, όταν έφευγαν, έδωσαν μία άδεια στο Πανεπιστήμιο Αθηνών να κάνει κάτι τέτοιο και δεν ξέρω εάν έχει αρχίσει ακόμη να λειτουργεί αυτό το τμήμα. Όταν έφευγαν! Ήθελαν, λοιπόν, τεσσεράμισι χρόνια, για να καταλάβουν και έρχονται και μιλούν στην Αίθουσα αυτή! Γιατί ερεθίζομαι μ' αυτό; Διότι, μετράω πόσους φοιτητές θα είχαμε τώρα, αν είχαν λειτουργήσει τα τέσσερα τμήματα, που θέλαμε. Ήθελαν τα πανεπιστήμια τότε στην Κρήτη, στη Ρόδο για τουριστικές σπουδές, στο Δημοκρίτειο, το Καποδιστριακό καθυστερούσε, αλλά και αυτό ήταν πρόθυμο! Κάθε λίγο και λιγάκι ένα πανεπιστήμιο έμπαινε στον χορό. Έπρεπε να ξεπεράσει, βέβαια, τις αγκυλώσεις του παρελθόντος, μήπως αυτό μπορεί να επεκταθεί δηλαδή και σε Έλληνες φοιτητές, πράγματα που ο νόμος, αλλά και το Σύνταγμα τα απαγορεύουν. Τι έρχονται τώρα να μας πουν; Δεν έχουν, δηλαδή και πρόσφατη μνήμη. Όμως, η απώλεια της πρόσφατης μνήμης κάνει κακό σ' αυτόν, που μιλάει κυρίως. Τώρα, εγώ διάβασα πολύ προσεκτικά τον κ. Καμίνη. Κάνει ορισμένες παρατηρήσεις. Κύριε Υπουργέ, έχω ζήσει και ως δικηγόρος το ζήτημα της αλληλουχίας των αδειών. Ο συνάδελφος με διαβεβαιώνει ότι το λύνετε. Πάντως, σας λέω ότι τώρα, αυτή τη στιγμή που μιλάμε, το πρόβλημα της αλληλουχίας ή της παραλληλίας των αδειών είναι από τη γραφειοκρατία άλυτο. Όσο κι αν το λύσει η ρύθμισή σας, θα πρέπει να παρατηρήσετε τι θα γίνει στην πράξη, γιατί ο υπάλληλος που καλείται να υπογράψει, ειδικά ο υπάλληλος του Υπουργείου Εξωτερικών στην αλλοδαπή με όλα όσα έχει στο μυαλό του και ως παρελθόν δεξιά και αριστερά, είναι κρατημένος. Εδώ πρέπει η σχετική αγορά - διότι πρόκειται και περί αγοράς - ο σχετικός τομέας, για να το πω με ακριβέστερους όρους, να γίνει πάρα πολύ σοβαρός και να καταλάβουν και οι λειτουργοί της ελληνικής δημοκρατίας ότι συμφέρει την πατρίδα να υπάρχει αυτή η κινητικότητα. Για το θέμα των ασκούμενων λέτε ότι και η ποσόστωση προβλέπεται και θα μεσολαβήσει και η κανονιστική πράξη. Κύριε Καμίνη, δεν έχω καταλάβει πώς θα το κάνουν αυτό, γιατί αυτό καταστρατηγείται στην πράξη. Σωστά είπατε ότι οι ελεγκτικοί μηχανισμοί είναι πολύ περιορισμένοι. Εδώ, χρειάζεσαι Επιθεώρηση Εργασίας. Έχεις τουριστικούς νομούς με έναν υπάλληλο, με αυτοκίνητο χωρίς πετρέλαιο. Πώς θα τον βρεις; Η ρύθμιση είναι καλή, ειδικά όταν μεταφέρεται από την Ευρωπαϊκή Ένωση. Άρα, γι' αυτό που θίξατε ως ένα πολύ σοβαρό πρόβλημα, ίσως να υπάρχει μία αρχή επίλυσης, αλλά είμαι δύσπιστος. Εν πάση περιπτώσει, όμως, δεν θα έλεγε κανείς όχι σ' αυτό. Επίσης, πολύ σωστά θίξατε το θέμα των οικιακών βοηθών. Πάρα πολύ σωστά! Νομίζω ότι αυτό πρέπει να δούμε στην πράξη πώς θα λειτουργεί. Αυτά τα λέω προφανώς, κύριε Υπουργέ, κυρίες και κύριοι Βουλευτές, όχι για να εκφράσω αρνητική γνώμη, αλλά για να συνοδεύσω τη θετική μου γνώμη με τις κατάλληλες παρατηρήσεις. Ευχαριστώ.
Ευχαριστούμε τον κ. Λοβέρδο. Θα δώσουμε τον λόγο στον κύριο Υπουργό, γιατί θέλει να καταθέσει κάποιες νομοτεχνικές βελτιώσεις.
Ευχαριστώ, κύριε Πρόεδρε. Θα χρειαστώ μόνο ένα λεπτό.
Ορίστε, έχετε τον λόγο.
Κατατίθεται στην Εθνική Αντιπροσωπεία το κείμενο με τις νομοτεχνικές βελτιώσεις επί του νομοσχεδίου, που συζητάμε σήμερα, που λύνουν όλα αυτά τα ζητήματα, για τα οποία έγινε λόγος προηγουμένως. Δεν υπάρχει καμμία αιτία ανησυχίας. Όλα βρίσκονται σε θεσμική τάξη. Καταθέτω τις νομοτεχνικές βελτιώσεις για τα Πρακτικά.
Καλώς. Το καταθέτετε, για να διανεμηθεί στα κόμματα. Τον λόγο έχει ο κ. Μπούμπας από την Ελληνική Λύση.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, μίας και είναι εδώ ο κ. Λοβέρδος, λίγο πριν φύγει, θα ήθελα να του πω κάτι. Κάνατε μία προσπάθεια για τα ξενόγλωσσα πανεπιστήμια, όπως είπατε. Απλά, εκείνο το οποίο πρέπει να πούμε είναι ότι τόσες δεκαετίες δεν υπάρχουν στατιστικά στοιχεία στα ελληνικά πανεπιστήμια που ρώτησα από κανένα πόσοι αλλοδαποί φοιτούν στην Ελλάδα, από ποιες χώρες προέρχονται και ποιες είναι οι σχολές της αρεσκείας τους, δηλαδή της δικής τους επιλογής. Αυτό θα μπορούσε να είναι χρήσιμο εργαλείο σε μας, για να ξέρουμε ποιες είναι αυτές οι χώρες, φίλα προσκείμενες προς την Ελλάδα υπό την έννοια της πανεπιστημιακής γνώσης, που προτιμούν την Ελλάδα και ποιες σχολές προτιμούν. Θα είναι ένα καλό εργαλείο, για να δούμε πού πάει η παιδεία μας, πώς μπορούμε να αξιολογήσουμε τα δικά μας πανεπιστήμια και για τις επόμενες γενεές. Από πού, λοιπόν, μπορούμε να προσελκύσουμε αλλοδαπούς φοιτητές; Για τη Σχολή Ευελπίδων, Ικάρων και Ναυτικών Δοκίμων που έκανε μία αναφορά ομοϊδεάτης μου, ο Βουλευτής Αντώνης Μυλωνάκης, έχει απόλυτο δίκιο. Μάλιστα, μπορώ να πω ότι ο αείμνηστος Ανδρέας Παπανδρέου είχε κάνει και μία σωστή κίνηση να εκπαιδεύονται εδώ Παλαιστίνιοι και Άραβες αξιωματικοί, για να δώσει και μία απάντηση και να κρατάει λίγο και τους απέναντι. Κυρίες και κύριοι συνάδελφοι, θα μπορούσα να κάνω ένα γρήγορο «flashback» - χρησιμοποιώντας τον αγγλοσαξονικό όρο - από τότε που η Νέα Δημοκρατία ήθελε να φέρει το επιτελικό κράτος. Όμως, μόνο επιτελικό κράτος δεν ήταν, γιατί αντί να έχουμε μία ισχυρή αυτοδιοίκηση, έχουμε ετεροδιοίκηση, καθώς καταργούσε το ασυμβίβαστο στον πρώτο βαθμό, το άφηνε στο δεύτερο και έδινε αρμοδιότητες, για παράδειγμα, στην Επιτροπή Ποιότητας Ζωής. Υπήρχε μία ομιχλώδης κατάσταση σε ό,τι αφορά το πώς θα λειτουργούσε η αυτοδιοίκηση, για να έχει παραγόμενο αποτέλεσμα, από τότε που έλεγε ότι θα δώσει τα διπλώματα σε υπερήλικες, διότι είναι υποστελεχωμένες οι υπηρεσίες του δημοσίου! Λες και αυτό είναι ένα πολιτικό επιχείρημα, να λέει δηλαδή μία κυβέρνηση που διοικεί ένα κράτος «Επειδή είναι υποστελεχωμένο το κράτος, θα δίνω τα διπλώματα σε υπερήλικες, γιατί δεν μπορώ να χρονοτριβώ στο να τα αποκτήσουν», αλλά θα κυοφορήσει αυτό, όπως μας έχει υποσχεθεί, σε εννέα μήνες. Κατακρεούργησε τη νομική επιστήμη, διότι πρόκειται για έγκλημα ο διαμεσολαβητής να είναι μη νομικός. Σήμερα που περιμένουμε να έρθουν αλλοδαποί από τρίτες χώρες για έρευνα, πολλοί νομικοί μας, παιδιά δικά μας δηλαδή, θα φύγουν στο εξωτερικό, γιατί δεν υποστηρίξαμε τη δική τους επιστήμη. Φωνάζαμε ως Ελληνική Λύση για την αφρικανική πανώλη των χοίρων και για κάποιους κανόνες της Ευρωπαϊκής Ένωσης που θα μπορούσαμε να μπλοκάρουμε αναφορικά με τις εισαγωγές σε αγροτικά προϊόντα για να βοηθήσουμε τον δικό μας πρωτογενή τομέα, αλλά καμμία κυβέρνηση δεν μας άκουσε. Συνεχίζουμε με κάποιες τροπολογίες που έρχονται την τελευταία στιγμή. Επανιδρύσαμε ένα Υπουργείο Μεταναστευτικής Πολιτικής. Πρέπει να ξέρουμε κάτι. Η Ελλάδα ως κράτος και ως ιστορία είναι ένα παραθαλάσσιο κράτος και πάνω από όλα στηρίζεται στους νησιώτες. Στηρίζεται στα νησιά που κρατούν και φυλούν Θερμοπύλες και έχουν τη φλόγα του ελληνισμού. Σήμερα, τα νησιά μας υποφέρουν. Υποφέρουν πραγματικά οι κάτοικοι από όλους τους λαθροεισβολείς, που έρχονται χωρίς χαρτιά, χωρίς στοιχεία. Θέλω τώρα να αναφερθώ στο παρόν νομοσχέδιο. Θα σας πάω, κυρίες και κύριοι συνάδελφοι, στον Οκτώβριο του 1999. Κύριε Υπουργέ, θέλω να μπούμε στην Οδηγία της Ευρωπαϊκής Ένωσης «TAMPERE 1999», στο πώς προβλέπεται αυτό το πρόγραμμα της Ευρωπαϊκής Ένωσης στην ανταλλαγή απόψεων, γνώσεων, επιστημόνων, που αντέδρασε τότε το Ηνωμένο Βασίλειο, η Ιρλανδία και η Δανία, που είχε επιφυλάξεις. Εάν μπούμε στα άρθρα, λοιπόν, κυρίες και κύριοι συνάδελφοι και κυρίως στο άρθρο 6 και στο άρθρο 8 από το «TAMPERE 1999», a priori δεν μπορούμε να τους δεχτούμε εδώ. Δεν φταίει για όλα η Ευρωπαϊκή Ένωση. Όχι ότι δεν έχει αμαρτίες η Ευρωπαϊκή Ένωση, προς Θεού! Μόνο οικονομική Ένωση είναι κατά τας γραφάς που λέμε, δεν είναι κοινωνική Ένωση. Όμως, μπορούμε να βάλουμε φραγμό. Η Ελλάδα μπορεί να αποτρέψει να έρθουν υπήκοοι τρίτων χωρών, αν λάβει υπ' όψιν τον εργασιακό της βίο, τα ποσοστά ανεργίας και εκτός από λόγους εθνικής ασφαλείας, μπορεί να επικαλεστεί και άλλους λόγους εναρμονίζοντας όλη αυτήν την κατάσταση με τις υπάρχουσες συνθήκες. Ερωτώ: Tι θα γίνει τους δείκτες ανεργίας που έχουμε, όπου είναι και η λεγόμενη επιδερμική - επιφανειακή ανεργία; Ξέρετε, σε λίγες ώρες θα συζητήσουμε για τα εργασιακά. Σήμερα ένας άνθρωπος θεωρείται ότι δουλεύει με τρεις και τέσσερις ώρες απασχόλησης την εβδομάδα, με το λεγόμενο part time. Δουλεύει στα σούπερ μάρκετ για οκτώ ώρες, δηλώνεται για τέσσερις ή για δύο, τρεις μέρες και θεωρείται εργαζόμενος. Αν είναι δυνατόν! Αυτή είναι η λεγόμενη επιφανειακή, μαύρη, ελαστική εργασία. Άρα, λοιπόν, για ποιες εργασιακές συνθήκες μιλούμε στην Ελλάδα, για να έρθουν και άνθρωποι στο όνομα της γνώσης και των επιστημών απέναντι σε μία Ευρώπη, που έχει το πρόγραμμα «Ορίζοντας 2020»; Μπείτε, λοιπόν, και δείτε για την καινοτομία, την επιστήμη και την τεχνολογία πώς η Ευρωπαϊκή Ένωση χρηματοδοτεί αυτές τις ανταλλαγές υπηκόων από τρίτες χώρες. Η Ελλάδα, λοιπόν, μπορεί να βάλει φραγμούς: Πόσο διαρκεί η έρευνα, πόσο χρονικό διάστημα θα είναι η έρευνα, αν πρέπει να ομιλεί απταίστως την ελληνική γλώσσα κάποιος ερευνητής από τρίτη χώρα, μπορεί να του επιβάλει συγκεκριμένη διεύθυνση, συγκεκριμένο γενεαλογικό δέντρο, από πού κρατάει η σκούφια του, που λέμε στην καθομιλουμένη και με συγκεκριμένους όρους και κανόνες να δηλωθεί η διεύθυνσή του αλλά και ο ακριβής χρόνος της έρευνας. Ως Ελληνική Λύση ρωτήσαμε την κ. Κεραμέως - που έφερε την αξιολόγηση στα πανεπιστήμια και η χρηματοδότηση της έρευνας θα γίνεται κατά 80% βάσει αντικειμενικών κριτηρίων και το 20% βάσει της αξιολόγησης - αν δεσμεύεται η Κυβέρνηση της Νέας Δημοκρατίας ότι όλες οι έρευνες των πανεπιστημιακών ιδρυμάτων θα βγαίνουν στο φως και θα δίδονται στη δημοσιότητα, για να γνωρίζει και ο ελληνικός λαός και ο Έλληνας φορολογούμενος πολίτης πόσα θα πληρώνει για τις έρευνες; Πώς, λοιπόν, εμείς θα ξέρουμε, κύριοι της Κυβέρνησης, πότε θα ολοκληρώσουν την έρευνα όλοι αυτοί που θα έρθουν εδώ για έρευνες. Δεν θα το μάθουμε ποτέ. Δεν υπάρχει νόμος που να επιβάλλει οι έρευνες να είναι στο φως της δημοσιότητας. Έχουν διαμαρτυρηθεί πολλοί πανεπιστημιακοί. Να επικαλεστώ πάλι τον κ. Κουρέτα; Υπήρχε μία ολοκληρωμένη έρευνα για τα αντιοξειδωτικά τρόφιμα και δεν δόθηκε ποτέ στη δημοσιότητα. Αυτό θα είναι εργαλείο για να ξέρουμε για πόσο χρονικό διάστημα θα έρθουν αυτοί. Να πάμε λίγο και στις ΜΚΟ, αυτές τις περιβόητες μη κυβερνητικές οργανώσεις. Ο κ. Βιλιάρδος, που είναι εξαίρετος στα οικονομικά, γνωρίζει ότι σήμερα μία μικρομεσαία επιχείρηση θεωρείται μικρομεσαία αν απασχολεί μέχρι και διακόσιους πενήντα εργαζόμενους, με έναν κύκλο εργασιών που μπορεί να αγγίξει κάποια εκατομμύρια ευρώ. Αντίθετα, ξέρετε ότι oi MKO μπορούν, με απλά βιβλία εσόδων και εξόδων, να διαχειριστούν μέχρι και ένα 1 εκατομμύριο ευρώ; Βάζω έναν προβληματισμό. Ξέρετε επίσης ότι μπορούν να διαχειριστούν από το 2020 ευρωπαϊκά προγράμματα που μιλούν για καθαρή πράσινη ενέργεια; Εκεί είναι το χρήμα. Για μπείτε, λοιπόν, να δείτε, γιατί η Νέα Δημοκρατία δεν έχει φέρει ακόμη έναν ισολογισμό, αλλά ένα πλάνο για τη λεγόμενη αγροδιατροφή, και θα δοθούν τα λεφτά μέχρι το 2027 από το Εταιρικό Σύμφωνο για το Πλαίσιο Ανάπτυξης. Άρα, οι ΜΚΟ παίρνουν από το Ευρωπαϊκό Κοινωνικό Ταμείο κονδύλια για τη λεγόμενη πράσινη ανανεώσιμη ενέργεια. Απλά το βάζω αυτό ως προβληματισμό, γιατί εκεί υπάρχουν πολλοί «εθελοντές». Εν κατακλείδι, κυρίες και κύριοι, μπορούμε να βάλουμε φραγμό σε όλους αυτούς που έρχονται. Μας δίνει το δικαίωμα η Ευρωπαϊκή Ένωση να εναρμονιστούμε στις υπάρχουσες συνθήκες διαβίωσης και να απαιτήσουμε όλοι αυτοί που θα έρθουν, αυτοί που θα δεχθούμε, αν και η παρούσα στιγμή δεν είναι η ενδεδειγμένη, να ελεγχθούν και μάλιστα σε συγκεκριμένο χρονικό διάστημα. Τέλος, μιας και μιλήσαμε για την κύρωση της συνθήκης του ΝΑΤΟ και για την Ευρωπαϊκή Ένωση, να καταγγείλω ότι με την πλάτη της Ευρωπαϊκής Ένωσης και με την ανοχή του ΝΑΤΟ, πριν από λίγο καιρό μεταφέρθηκαν στο ψευδοκράτος της ντροπής, στα κατεχόμενα της Κύπρου σαράντα ένα άρματα μάχης «Leopard 2 Α4». Έχουν θωρακιστεί τα κατεχόμενα. Γι' αυτό τώρα βγαίνει ο σουλτάνος Ερντογάν και λέει «μόλις λύσουμε το Κυπριακό, θα πάμε σε συνεκμετάλλευση». Έχει ταμπουρωθεί, κυρίες και κύριοι συνάδελφοι, γιατί πήγαινε μπροστά το «Barbaros» και με μεταγωγικό, με την ανοχή της Γερμανίας και του NΑΤΟ, μεταφέρθηκαν σαράντα ένα γερμανικά άρματα μάχης «Leopard 2 Α4» στα κατεχόμενα. Να μας προβληματίσει αυτό γενικώς για ποια Ευρώπη και για ποιο ΝΑΤΟ μιλάμε. Μας διακατέχει, ως Ελλάδα, το σύνδρομο της μοναξιάς του πλήθους. Σας ευχαριστώ.
Τον λόγο έχει ο Αναπληρωτής Υπουργός Μετανάστευσης και Ασύλου.
Ευχαριστώ, κύριε Πρόεδρε. Θα είμαι πολύ σύντομος. Ενσωματώνεται στο Ελληνικό Δίκαιο σήμερα από τη Βουλή των Ελλήνων μια οδηγία, που αφορά τη νόμιμη είσοδο και τη σύντομη διαμονή πολιτών τρίτων χωρών στην ελληνική επικράτεια, με σκοπό σπουδές, έρευνα, εθελοντική υπηρεσία και πρακτική άσκηση. Η ενσωμάτωση αυτής της οδηγίας πρέπει να γίνει. Όχι επειδή εκβιάζει κανείς κανέναν. Η δυσάρεστη πραγματικότητα ότι αν δεν το κάνουμε θα υπάρξει ποινή στη χώρα και πολύ σοβαρά πρόστιμα. Με αφορμή, λοιπόν, μία ξεκάθαρη οδηγία, που δεν αφορά καθόλου την παράνομη μετανάστευση, που αφορά μόνο τη νόμιμη είσοδο, δηλαδή την ελεγχόμενη από τις ελληνικές προξενικές αρχές και από τις άλλες υπηρεσίες όταν έρθουν εδώ με την άδεια διαμονής, και τη σύντομη διαμονή στη χώρα, γίνεται και έγινε αφορμή μιας συζήτησης χωρίς άκρη, μέση και τέλος. Έγινε αφορμή για να ακουστούν οι απάνθρωπες πρακτικές του καπιταλισμού για εκμετάλλευση ανθρώπου από άνθρωπο, για απάνθρωπες και καταδικαστέες συμπεριφορές προς τους μετανάστες και τους πρόσφυγες. Έγινε αφορμή για να συζητηθεί πότε ήταν η σωστή απόφαση για την ίδρυση του Υπουργείου Μεταναστευτικής Πολιτικής. Συζητήθηκε και αναφέρθηκε με αυτήν την αφορμή ο κίνδυνος απώλειας του έθνους. Μιλήσαμε για τη Συρία. Μιλήσαμε για τη στρατηγική περικύκλωση της χώρας. Ακούστηκαν ακόμα και θέματα που αφορούσαν το περιβάλλον. Αναρωτιέμαι: Όταν μας ακούν οι Έλληνες πολίτες να συζητάμε αυτό το θέμα, αυτό το πολύ συγκεκριμένο αντικείμενο και υπό την πολύ πιεστική ανάγκη να μην υπάρξει πρόστιμο για τη χώρα και ακούνε μία τέτοια συζήτηση, πιστεύετε ότι κερδίζουμε την εμπιστοσύνη τους; Ένα Έλληνας πολίτης που παρακολούθησε τη σημερινή συζήτηση λέει ότι «αυτοί που έχουν εκλεγεί εκεί και με εκπροσωπούν κάνουν καλά τη δουλειά τους» ή θα λέει ότι «υπηρετούν μόνο και αποκλειστικά επικοινωνιακές ανάγκες της στιγμής, παίζοντας μάλιστα με πολύ κρίσιμα θέματα». Έγινε αυτή η οδηγία αφορμή είτε για μια αβάσιμη κατηγορία σε βάρος της Κυβέρνησης ότι ασκεί απάνθρωπη μεταναστευτική πολιτική είτε - για την ίδια πολιτική, παρακαλώ! - ότι ασκούμε μία πολιτική απώλειας του έθνους. Πώς είναι δυνατόν η ίδια πολιτική να είναι απάνθρωπη και την ίδια στιγμή τόσο υπέρ των προσφύγων και των μεταναστών, που να κινδυνεύει το έθνος και ο ελληνισμός; Αντιλαμβάνεστε, λοιπόν, ότι υπάρχει εξαρχής σε αυτήν τη συζήτηση μία τεράστια, όχι απλώς διχογνωμία, αλλά μία σχιζοφρενική κριτική της Κυβέρνησης. Για το ίδιο πράγμα ακούμε τελείως διαφορετικές κριτικές. Είτε ότι είμαστε υπέρ των μεταναστών ή ότι είμαστε κατά των μεταναστών. Για την ίδια πολιτική! Αυτό, με αφορμή μία οδηγία, που είμαστε η τελευταία χώρα της Ευρωπαϊκής Ένωσης, που δεν την έχουμε ενσωματώσει. Βεβαίως, λίγη συζήτηση έγινε για το περιεχόμενο του νομοσχεδίου. Περισσότερη ήταν η πολιτική συζήτηση. Για το περιεχόμενο του νομοσχεδίου και της ανάγκης ενσωμάτωσης της οδηγίας μίλησε πλήρως, εκτενώς και με ακρίβεια ο εισηγητής της Πλειοψηφίας και δεν χρειάζεται να επαναληφθούν τα σωστά, τεκμηριωμένα και αναλυτικά επιχειρήματά του. Θα ήθελα μόνο εδώ να τονίσω κάτι όσον αφορά την εκκρεμότητά της, επειδή έγινε αντικείμενο και πολιτικού επιχειρήματος και ακούστηκε μάλιστα, ότι εμείς δεν την πιστεύουμε αυτή την οδηγία, ότι τη φέρνουμε ως αγγαρεία γιατί καθυστερήσαμε λέει τέσσερις μήνες. Ποιοι το λένε αυτό; Αυτοί που την έχουν από το 2016 χωρίς να την κυρώσουν. Αν θεωρείτε ότι εμείς κάνουμε αγγαρεία τριών μηνών, εσείς κάνατε αγγαρεία τριών χρόνων. Να προσέχετε τι λέτε, γιατί τα ίδια αυτά επιχειρήματα στρέφονται εναντίον σας. Αγγαρεία κάνατε που δεν φέρνατε αυτή την οδηγία στην ελληνική Βουλή και να την ενσωματώσει στο Εσωτερικό Δίκαιο; Δεν ήταν έκπληξη, λοιπόν, ότι το κείμενο μιας οδηγίας, με την οποία συμφωνεί η συντριπτική πλειοψηφία των Ελλήνων, έγινε αφορμή για μία ευρύτατη πολιτική αντιπαράθεση και συζήτηση. Δεν μπορεί να κλείσει αυτή η συζήτηση χωρίς απάντηση σε ορισμένα από τα πολιτικά επιχειρήματα, τις πολιτικές στοχεύσεις και κυρίως τις παραμορφώσεις που ακούστηκαν και από αριστερά και από δεξιά. Όσον αφορά την Αξιωματική Αντιπολίτευση και τι δεν ακούστηκε! Ότι τα νέα κέντρα είναι φυλακές, ότι θα φυλακίσουμε τους ανθρώπους, ότι εμείς ουσιαστικά είμαστε η αιτία γιατί αυξήθηκε ο αριθμός των ροών, ότι εμείς κάναμε τεράστια λάθη, ότι με την πολιτική μας ουσιαστικά στρεφόμαστε εναντίον των κατοίκων των μεθοριακών νησιών. Αυτά από τη μία πλευρά. Από την άλλη πλευρά, ακούστηκε ότι ασκούμε μία πολιτική που θα οδηγήσει στην αλλοίωση του ελληνικού πληθυσμού, στην αλλοίωση του πολιτισμού μας, της θρησκείας μας, ημών, που είμαι βέβαιος ότι πιστεύετε ότι επί τρεις χιλιάδες χρόνια είμαστε εδώ και θα είμαστε για άλλες τρεις χιλιάδες χρόνια. Μην ανησυχείτε τόσο πολύ, μην σπεκουλάρετε τόσο πολύ, μην επενδύετε τόσο πολύ στον φόβο και στον τρόμο των Ελλήνων, γιατί οι Έλληνες έχουν απόλυτη βεβαιότητα στην ισχύ της ταυτότητάς τους, της ιστορικής τους πορείας, αλλά και της δημοκρατικότητάς τους. Πάμε, λοιπόν, σε ορισμένα από αυτά, τα οποία ειπώθηκαν από τον ΣΥΡΙΖΑ. Έχουν μία απώλεια μνήμης. Η ιστορία του μεταναστευτικού σταματάει γι' αυτούς, όταν εμείς αναλαμβάνουμε. Δεν υπάρχει πριν από αυτό, υπάρχει μόνο μετά από αυτό, μετά τον Ιούλιο. Για να δούμε τι παραλάβαμε λοιπόν. Παραλάβαμε υπερχειλισμένα σε απάνθρωπο τρόπο και κατάσταση κέντρα υποδοχής και ταυτοποίησης, τριπλάσιος πληθυσμός - αυτή είναι η αλήθεια - , παραλάβαμε μία εκκρεμότητα σχεδόν ογδόντα χιλιάδων αιτήσεων, παραλάβαμε σχεδόν μηδενικές επιστροφές και κυρίως παραλάβαμε ένα σύστημα που είναι κλειστό ως προς τις εκροές και ανοιχτό ως προς τις ροές. Όλα αυτά κατασκευή δική σας. Βεβαίως, εμπεδωμένα συμφέροντα γύρω από την ιστορία του μεταναστευτικού, ριζωμένα καλά. Πήραμε, λοιπόν, ένα στραβό, στρεβλό, μη αποτελεσματικό εργαλείο στα χέρια μας να διαχειριστούμε - αυτό παραδώσατε - τη μεταναστευτική πρόκληση. Ούτε δέκα μέρες μετά την ανάληψη των καθηκόντων της νέας Κυβέρνησης ξεκινάει μία κατακόρυφη δραματική αύξηση των μεταναστευτικών εισροών στη χώρα από την Τουρκία προς την Ελλάδα, αποτέλεσμα συγκεκριμένων τουρκικών επιλογών ως προς τη διαχείριση του δικού τους θέματος, αλλά σαφώς ενταγμένων στις γεωπολιτικές τους επιδιώξεις και στόχους, τους οποίους βλέπουμε να αναπτύσσονται σε όλα τα μέτωπα. Στην κριτική σας, λοιπόν, έρχεστε και λέτε «είδατε που ανέβηκαν οι αριθμοί; Είδατε που γίνεται κακή διαχείριση;». Μέμφεστε την ελληνική Κυβέρνηση και ποτέ όλους αυτούς τους μήνες δεν μας είπατε κάτι για το πώς έγινε αυτή η αύξηση των αριθμών. Ποτέ δεν αναφέρατε ότι κάποιοι πυροδότησαν αυτή την αύξηση. Η κριτική σας είναι εστιασμένη στην ελληνική Κυβέρνηση, αλλά ούτε μία λέξη ούτε καν προβληματισμού για την χειριστική μεταναστευτική πολιτική της Τουρκίας! Μόνο και μόνο γιατί αυτό σας συμφέρει, για να πείτε ότι φταίει μόνο η ελληνική Κυβέρνηση. Δεν λέω ότι έγιναν όλα τέλεια. Υπήρξαν ολιγωρίες, καθυστερήσεις, όμως αυτές οφείλονται στο γεγονός ότι είχαμε ένα στρεβλό εργαλείο στα χέρια μας - αυτό που εσείς φτιάξατε - για να διαχειριστούμε μία πραγματική κρίση που ξεκίνησε ξαφνικά από το δεύτερο δεκαήμερο του Ιουλίου και κορυφώθηκε μέχρι τον Οκτώβριο. Αυτή είναι η πραγματικότητα, δεν το λέω ως δικαιολογία. Αυτή είναι η πραγματικότητα αποτυπωμένη σε αριθμούς, σε γεωπολιτικές εξελίξεις, σε δηλώσεις της τουρκικής ηγεσίας «θα ανοίξουμε τις πόρτες», επαναλαμβανόμενες. Ήρθε μία Κυβέρνηση και ένας Πρωθυπουργός, που τη σωστή ώρα διαγιγνώσκει ότι πρέπει να γίνει μια διορθωτική παρέμβαση και παίρνει το πολιτικό θάρρος και το πολιτικό κόστος να τη διορθώσει, και ανασυστήνεται το Υπουργείο Μετανάστευσης και Ασύλου. Μέμφεστε και αυτό; Εμείς έχουμε και το πολιτικό θάρρος και τη δυνατότητα να αναγνωρίζουμε, και θα το κάνουμε σε όλη μας τη θητεία, θα έχουμε το θάρρος να μην επιτρέψουμε στη λογική πορεία της δράσης, όπου συμβαίνουν και λάθη να τα αφήσουμε να διαιωνίζονται. Αυτή είναι η διαφορά μας από εσάς. Είναι μία τελείως άλλη αντίληψη για την κυβερνητική λειτουργία και για την ευθύνη, που έχει μία εκλεγμένη δημοκρατική κυβέρνηση απέναντι στους πολίτες. [[Χειροκροτήματα από την πτέρυγα της Νέας Δημοκρατίας]] Ελήφθη, λοιπόν, η σωστή απόφαση, στη σωστή ώρα. Πάμε και στα τελευταία, διότι αυτά θα απασχολήσουν τη σημερινή συζήτηση και την κοινή γνώμη, γιατί δεν θελήσατε να συζητήσουμε την ουσία του νομοσχεδίου, με το οποίο άλλωστε συμφωνείτε στη συντριπτική πλειοψηφία, αλλά θελήσατε να δημιουργήσετε εντυπώσεις. Πάμε, λοιπόν, για τα κέντρα. Είναι φυλακές τα κέντρα που θα κατασκευαστούν; Γιατί παραμορφώνετε την πραγματικότητα; Προφανώς και δεν είναι φυλακές. Αλλά δεν πρέπει ταυτόχρονα να ακούσουμε το αίσθημα ανασφάλειας, που εκπέμπουν οι τοπικές κοινωνίες; Και ποιες κοινωνίες; Όχι κάποιοι ρατσιστές. Είναι οι ίδιοι άνθρωποι που το 2015 άνοιξαν τα σπίτια τους, τις καρδιές τους, που υποδέχθηκαν, υποστήριξαν τότε εκείνους που έρχονταν. Είναι οι ίδιοι ακριβώς άνθρωποι, αλλά υπάρχει μία κόπωση μετά από τόσα χρόνια. Να μην τους ακούσουμε; Υπάρχει μία μεταναστευτική κόπωση στον πληθυσμό των νησιών. Να μην ακούσουμε την ανάγκη τους να αισθάνονται πιο ασφαλείς; Πρέπει να την ακούσουμε. Γίνονται τα κλειστά κέντρα, για ποιους; Γι' αυτούς που έχουν παραβατική συμπεριφορά. Έχετε αντίρρηση; Να κυκλοφορούν ελεύθεροι; Φαντάζομαι πως όχι. Αν έχετε, να το πείτε δημόσια. Κλειστά κέντρα, λοιπόν, γι' αυτούς που έχουν παραβατική συμπεριφορά, κλειστά κέντρα για αυτούς, που έχουν αποφάσεις άρνησης χορήγησης ασύλου, ώστε να μπορούμε να τους επιστρέψουμε, διότι δεν μπορεί να μένουν ανεξέλεγκτοι. Γιατί άμα πάρουν την απορριπτική απόφαση και ξέρουν ότι κινδυνεύουν να επιστραφούν εξαφανίζονται, εάν δεν υπάρχουν τα κλειστά κέντρα. Να, λοιπόν, δύο κατηγορίες για τις οποίες κανένας λογικός άνθρωπος δεν μπορεί να πει να μην υπάρχουν κλειστά κέντρα: για όσους έχουν παραβατική συμπεριφορά και για όσους υπάρχει αποδεδειγμένη και επιβεβαιωμένη άρνηση χορήγησης ασύλου γιατί δεν το δικαιούνται. Υπάρχει όμως και μία άλλη κατηγορία: εκείνοι που φτάνουν παρανόμως στη χώρα. Και αυτοί δεν πρέπει να μείνουν για το χρονικό διάστημα που προβλέπεται από τις συνθήκες και τις ευρωπαϊκές οδηγίες, νόρμες και κανονισμούς, τους οποίους σεβόμαστε 100%, για να μπορούμε να είμαστε πιο αποδοτικοί στην εξέταση των αιτήσεων ασύλου; Για είκοσι πέντε μέρες - τόσο προβλέπει ο νόμος - θα μένουν σε ένα κλειστό μέρος των νέων κέντρων και το σύνολο των κέντρων θα επιτηρείται πολύ αυστηρά. Η είσοδος θα γίνεται με κάρτα, η έξοδος με κάρτα και το βράδυ θα κλείνει 100%. Αυτός ο τύπος κέντρου παραβιάζει κάπου τα ανθρώπινα δικαιώματα; Η κριτική σας παραβιάζει τη λογική. Κάνουμε Κέντρα πολύ πιο αυστηρά, κλειστά και ελεγχόμενα, γιατί οφείλουμε να βρούμε ένα μείγμα πολιτικής, που λέει σεβασμός στα ανθρώπινα δικαιώματα, αλλά και σεβασμός στους ανθρώπους, στις τοπικές κοινωνίες, που ανησυχούν. Μου δίνεται σήμερα η αφορμή να ξεκαθαρίσω και κάτι, επειδή ακούγεται ότι τα νέα κέντρα δεν θα λειτουργήσουν αποσυμφορητικά για τα νησιά, ότι δεν θα υπάρξει αποσυμφόρηση. Δεν τίθεται, λοιπόν, το θέμα διαζευκτικά: ή κέντρα ή αποσυμφόρηση. Για εμάς είναι ξεκάθαρο ότι και τα κέντρα θα γίνουν και η αποσυμφόρηση των νησιών θα συνεχίσει να γίνεται. Εξάλλου, ο αριθμός που προβλέπεται είναι, συνολικά για τα πέντε νησιά, της τάξης των είκοσι χιλιάδων. Σήμερα έχουμε σαράντα χιλιάδες, με τη λογική ότι θα επιστραφούν. Και οι αποσυμφορήσεις, λοιπόν, θα συνεχίσουν και τα κλειστά κέντρα θα γίνουν, διότι σε συνδυασμό με τη νέα νομοθεσία επιτάχυνσης της εξέτασης των αιτήσεων ασύλου θα οδηγήσουν γρήγορα σε περισσότερες και αποδοτικότερες επιστροφές στην Τουρκία και σε τρίτες χώρες. Είναι, λοιπόν, μια σωστή πολιτική, αποφασιστική πολιτική. Θέσατε και το θέμα της πράξης νομοθετικού περιεχομένου, ως αυταρχική, εκ μέρους μας, διακυβέρνηση. Δεν υπήρξε διάλογος πριν; Δεν ακούγατε, δεν διαβάζατε, δεν πληροφορείστε ότι υπήρξε εξαντλητικός διάλογος, με αναφορά μάλιστα, σε συγκεκριμένους εναλλακτικούς τόπους, δύο μηνών; Τι θα έπρεπε, λοιπόν, να κάνει η Κυβέρνηση, τι πρέπει να κάνει κάθε δημοκρατική κυβέρνηση; Να συνομιλήσει με την κοινωνία, με τους εκπροσώπους σε τοπικό επίπεδο, να πάνε στη λεπτομέρεια των ζητημάτων, γιατί αυτό είναι το δημοκρατικό μας καθήκον. Αλλά υπάρχει και ένα άλλο καθήκον στη χώρα: όταν την ίδια στιγμή προκύπτει μια επείγουσα, κρίσιμη, σοβαρή πρόκληση, που πρέπει να αντιμετωπιστεί, δεν μπορεί ο δημοκρατικός διάλογος, που ήδη έγινε και εξελίχθηκε, να γίνει φρένο και να γίνει τελικά εμπόδιο στην ανάγκη να λύσουμε, να αντιμετωπίσουμε μία κρίσιμη και επείγουσα κατάσταση. Να τι κάναμε λοιπόν. Ούτε αυταρχικοί είμαστε ούτε αντιδημοκρατικοί είμαστε. Και συζητήσαμε και θα συζητάμε. Θέλω να κλείσω με αυτό. Θέλω να πιστεύω ότι, επειδή το κοινό καλό είναι να υπάρξει καταλλαγή και ησυχία στα συνοριακά νησιά της χώρας, στον βαθμό που μου αναλογεί και μπορώ να το κάνω, θέλω να ενθαρρύνω με ειλικρίνεια τους τοπικούς άρχοντες στα νησιά του Αιγαίου να εγκαταλείψουν αδιέξοδες λογικές δήθεν διακοπής συνεργασίας με την Κυβέρνηση, αλλά να συνομιλήσουν. Και είμαι βέβαιος ότι θα βρεθεί κοινός τόπος. Διότι η δική μας έγνοια, η δική μας φροντίδα είναι να είμαστε δίπλα στους νησιώτες και να εξασφαλίσουμε ότι η χώρα θα έχει μια αποτελεσματική μεταναστευτική πολιτική, που θα σέβεται και τα ανθρώπινα δικαιώματα και την ανάγκη ασφάλειας των πολιτών και της χώρας. Κλείνω με μια πολύ σύντομη αναφορά στην οδηγία που συζητάμε. Χαίρομαι ιδιαίτερα διότι η όποια τελικά συζήτηση έγινε για το περιεχόμενο αυτής της οδηγίας ήταν ουσιαστική. Υπήρξε πρόθεση και να κατατεθούν προτάσεις και να επισημανθούν σημεία, που χρήζουν, σε μεταγενέστερο χρονικό διάστημα, βελτίωσης ή πράξεων από πλευράς διοίκησης. Η ουσία είναι ότι υπάρχει μια ευρύτατη συμφωνία στην ανάγκη, όχι μόνο υπό το κράτος της πιθανής επιβολής προστίμων στη χώρα, αλλά και για την ουσία μιας οδηγίας, η οποία, ξαναλέω για να μην υπάρχει παρανόηση, αφορά τη νόμιμη, ελεγχόμενη αυστηρά είσοδο και σύντομη παραμονή σπουδαστών, ερευνητών, εθελοντών και άλλων, που κάνουν πρακτική άσκηση στη χώρα μας, για να προχωρήσουμε, αφού τελειώσουμε με αυτή την υποχρέωσή μας, που εκκρεμεί από το 2018, στην επόμενη φάση, να διαχειριστούμε τη μεταναστευτική πρόκληση και ως προς την παράνομη μετανάστευση, αλλά και ως προς τη νόμιμη μετανάστευση που είναι εμπλουτισμός για τη χώρα. Για το ένα είμαστε κάθετα απέναντι. Θα την ελέγξουμε, θα τη χειριστούμε. Ξέρουμε ότι είναι δύσκολο. Ρωτήστε εμάς που έχουμε την ευθύνη κι όχι εκείνους που κάθονται σε γραφεία και γράφουν από μακριά, χωρίς να ξέρουν ή να αισθάνονται το βάρος της ευθύνης. Θα προχωρήσουμε κι αυτό που προβλέπει η οδηγία θα το κάνουμε, όχι γιατί είμαστε φερέφωνα κάποιων ή της Ευρώπης με τυφλή υπακοή, όπως ακούστηκε, αλλά γιατί πιστεύουμε ότι είναι αυτό το συμφέρον της χώρας, της κοινωνίας, της ελληνικής κοινωνίας. Ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και δύο εκπαιδευτικοί συνοδοί τους από το Μουσικό Γυμνάσιο Δράμας (δεύτερο τμήμα). Σας καλωσορίζουμε. [[Χειροκροτήματα απ' όλες τις πτέρυγες της Βουλής]] Τον λόγο τώρα έχει η Κοινοβουλευτική Εκπρόσωπος του ΣΥΡΙΖΑ κ. Μαριλίζα Ξενογιαννακοπούλου.
Ευχαριστώ, κύριε Πρόεδρε. Κυρίες και κύριοι συνάδελφοι, ακούγοντας πριν από λίγο τον Αναπληρωτή Υπουργό κ. Κουμουτσάκο, τον οποίο προσωπικά εκτιμώ και γνωρίζω πολλά χρόνια, αλλά καταλαβαίνω ότι εδώ οφείλει να καλύψει μια σειρά από αδικαιολόγητες πράξεις και επιλογές της Κυβέρνησης της Νέας Δημοκρατίας, θα νόμιζε κανείς ότι ασκεί κριτική στα μέλη της εθνικής αντιπροσωπείας και ότι γενικά, η Βουλή νομοθετεί εν κενώ. Δεν είναι έτσι. Η Βουλή νομοθετεί μέσα σε ένα συγκεκριμένο πολιτικό, κοινωνικό και οικονομικό πλαίσιο και μάλιστα, επειδή είπατε ότι μας ακούει ο ελληνικός λαός και επικαλεστήκατε μάλιστα και σχιζοφρενικές απόψεις - που ξέρετε, αυτή η ύπαρξη διαφορετικών απόψεων μέσα στο Κοινοβούλιο είναι θέμα δημοκρατίας - θα έλεγα ότι αν κάτι ο ελληνικός λαός έχει συνειδητοποιήσει, είναι η σχιζοφρενική, ιδεοληπτική, αναποτελεσματική πολιτική της Κυβέρνησης, η οποία, με την τελευταία της στάση, αποδείχθηκε και άκρως αυταρχική και κυνική, όπως αποτυπώθηκε με την πράξη νομοθετικού περιεχομένου, κύριε Υπουργέ. Γιατί ξέρετε, είναι πολύ εύκολο να συνεχίζετε να κάνετε αντιπολίτευση στην αντιπολίτευση. Εμείς, από την πρώτη μέρα, δεν ακολουθήσαμε τον δικό σας δρόμο, γιατί βέβαια, γεωπολιτικές συνθήκες υπήρξαν εξαρχής. Υπήρχαν μάλιστα, την περίοδο 2015-2016, τότε που είχαμε την τεράστια ροή προσφύγων από τη Συρία, αλλά δεν θυμάμαι τότε να είχε παραδεχτεί κανείς από την πλευρά της αξιωματικής αντιπολίτευσης, της Νέας Δημοκρατίας, ότι υπήρχαν γεωπολιτικοί λόγοι. Αντίθετα, εμείς από τις 7 Ιουλίου και μετά σαφώς μιλήσαμε για γεωπολιτικούς λόγους. Άρα, αυτή την κριτική, μάλλον εσείς πρέπει να την κάνετε εσωτερικά, προς τη δική σας Κυβέρνηση και τη δική σας παράταξη. Από κει και πέρα, το πρόβλημα είναι ότι πριν από τις εκλογές είχατε εγκλωβιστεί σε ένα συγκεκριμένο ιδεοληπτικό αφήγημα, όσον αφορά το ζήτημα του προσφυγικού, χωρίς καμμία αναφορά τότε στη γεωπολιτική κατάσταση και την ανθρωπιστική κρίση. Δεν δεχόσαστε οποιαδήποτε συζήτηση γύρω απ' αυτό το θέμα και μάλιστα, ήσασταν η παράταξη εκείνη, η οποία καλλιέργησε τις πιο μισαλλόδοξες και ακραίες φωνές στις τοπικές κοινωνίες. Δηλαδή, αυτό που λέει ο λαός μας: σπείρατε ανέμους και τώρα εσείς θερίζετε θύελλες και εσωκομματικά και με τα δικά σας στελέχη, σε όλη την Ελλάδα. Λέτε τι παραλάβατε. Να σας πω τι παραλάβατε. Εμείς κάναμε τεράστιες προσπάθειες και μάλιστα, εν όσω η χώρα αντιμετώπιζε, όπως ξέρετε, τότε την κρίση και στη συνέχεια, όταν μόλις είχαμε βγει από τα μνημόνια, οκτώ μήνες, όταν εσείς παραλάβατε τη διακυβέρνηση. Όμως, οι αριθμοί είναι καταλυτικοί, κύριε Υπουργέ. Κι εγώ προσωπικά έχω επισκεφτεί τη Χίο, τη Λέσβο και την Κω και είναι καταλυτικά τα στοιχεία που μας τα δίνουν οι αρμόδιοι, οι τοπικές κοινωνίες, που πρέπει να σας πω ότι στις περισσότερες περιπτώσεις δεν πρόσκεινται στην Αριστερά και στον ΣΥΡΙΖΑ. Είναι χαρακτηριστικό, εκεί που υπήρχαν δεκαπέντε χιλιάδες περίπου πρόσφυγες στα νησιά μας στις 7 Ιουλίου, αυτή τη στιγμή έχουν ξεπεράσει τις σαράντα χιλιάδες. Κι εκεί που η Λέσβος - γιατί εκεί έχουμε και το μεγαλύτερο πρόβλημα και την τραγωδία της Μόρια - ήταν γύρω στις πέντε χιλιάδες επτακόσιες στις 7 Ιουλίου - ήμουν πρόσφατα, πριν από δέκα μέρες - αυτή τη στιγμή έχουν κατά πολύ ξεπεράσει τις είκοσι χιλιάδες. Λέτε ότι παραλάβατε ένα στρεβλό εργαλείο. Μα, το στρεβλό εργαλείο που εσείς λέτε ότι παραλάβατε, δηλαδή το Υπουργείο Μεταναστευτικής Πολιτικής και Ασύλου, είναι μια προσπάθεια, που είχε ήδη ξεκινήσει με έναν προγραμματισμό μεταφοράς των ευάλωτων ομάδων στην ενδοχώρα, με τα όποια προβλήματα και καθυστερήσεις. Εσείς τι κάνατε; Αυτό το εργαλείο, για το οποίο κάνετε κριτική, το καταργήσατε. Και θεωρήσατε σωστό να υπαχθούν αυτές οι αρμοδιότητες στο Υπουργείο Προστασίας του Πολίτη με αποτέλεσμα να υπάρξει όλη αυτή η καθυστέρηση, η γραφειοκρατική, η επιχειρησιακή και να πάνε πίσω οι προσλήψεις. Διότι ως Υπουργός Διοικητικής Ανασυγκρότησης, είχα εγκρίνει έναν μεγάλο αριθμό προσλήψεων γι' αυτό το Υπουργείο, οι οποίες πάγωσαν. Ταυτόχρονα, μέσα σε αυτή την αμηχανία που νιώσατε το πρώτο διάστημα, επί τρεις μήνες πάγωσαν όλες οι μεταφορές των ευάλωτων ομάδων και η προετοιμασία των αντίστοιχων κέντρων που είχαν δρομολογηθεί στην ενδοχώρα, για να φθάσουμε τον Οκτώβριο με αυτή την αλλοπρόσαλλη αλλαγή συνεχώς της πολιτικής σας, όπου τότε είπατε ότι θα αρχίσετε τις μεταφορές. Αλλά, τότε, υπήρξε τεράστια αντίδραση των στελεχών σας, των Βουλευτών σας, των δημάρχων που πρόσκεινται στο κόμμα σας στις τοπικές κοινωνίες, που εσείς τα προηγούμενα χρόνια είχατε καλλιεργήσει και εκθρέψει. Πάγωσαν πάλι όλα, χάσατε πάλι πολλούς μήνες κι έφτασε ο κ. Μητσοτάκης, ο Πρωθυπουργός, να πει σε συνάντηση της Νέας Δημοκρατίας στο Καβούρι ότι ήταν η τελευταία μεταφορά που θα γίνει. Χαίρομαι, γιατί εσείς διαφοροποιηθήκατε και είπατε σήμερα ότι προφανώς, θα συνεχίσετε τις μεταφορές των ευάλωτων ομάδων και την αποσυμφόρηση των νησιών. Να το δούμε στην πράξη πώς το εννοείτε. Εγώ λέω τι είπε ο κ. Μητσοτάκης και τι βγήκε δημόσια. Όπως επίσης, το ότι ιδρύθηκε ξανά το Υπουργείο Μεταναστευτικής Πολιτικής, εμείς το θεωρούμε θετικό και το δηλώσαμε από την πρώτη στιγμή. Αυτό που δεν θεωρούμε θετικό είναι το ότι καταργήθηκε και καθώς χάθηκε χρόνος και υπήρξε αυτή η αναποτελεσματικότητα και ανακολουθία. Αλλά πέραν αυτού, ο κ. Μητσοτάκης - κι εδώ αποδεικνύεται και ο τρόπος που γινόταν η αντιπολίτευση από τη Νέα Δημοκρατία - είπε, όπως είπατε κι εσείς, ότι δεν είχε εκτιμήσει σωστά το μέγεθος του προβλήματος. Στην ουσία, ομολόγησε ότι ήταν λάθος. Την ιδεοληψία και το αντι - ΣΥΡΙΖΑ μέτωπο που είχατε καλλιεργήσει το προηγούμενο διάστημα, τώρα το εισπράττετε εσείς. Πάμε τώρα στο νεοσύστατο Υπουργείο Μεταναστευτικής Πολιτικής και τι θα περίμενε κανείς από ένα νέο Υπουργείο και εσείς είχατε ήδη θητεύσει σε αυτή τη θέση και από το νέο Υπουργό κ. Μηταράκη. Μιλήσατε για διάλογο. Μα, κύριε Υπουργέ, οι τοπικές κοινωνίες αυτήν τη στιγμή νιώθουν ότι τους κοροϊδεύσατε. Σήμερα, ήταν έξω από τη Βουλή μία μεγάλη συγκέντρωση τοπικών παραγόντων και εκπροσώπων των νησιών και έθεσαν τα θέματα και απομονώσαν τις ακραίες φωνές. Συμμετείχαν και Βουλευτές της Αντιπολίτευσης. Στη Λέσβο συναντήθηκα με το Δήμαρχο της Δυτικής Λέσβου στην Καλλονή. Οι εκπρόσωποι της αυτοδιοίκησης θεωρούσαν ότι θα υπήρχε μια συνάντηση σήμερα με το νέο Υπουργείο, ότι θα συζητούσαν με την Κυβέρνηση. Πέραν μιας συνάντησης που είχε γίνει στο Μαξίμου κάποια στιγμή πριν μερικές εβδομάδες, δεν είχαν κάτι νεότερο. Υπήρχε, λοιπόν, κυρίες και κύριοι συνάδελφοι, μια προγραμματισμένη συνάντηση με τις τοπικές κοινωνίες, δηλαδή με την αυτοδιοίκηση, τον περιφερειάρχη - δεν είναι δικά μας στελέχη - οι άνθρωποι αγωνιούν. Με πολλούς δεν συμφωνούμε, βέβαια, με τις ακρότητες που λένε. Θεωρούσαν όμως ότι είχαν μία συνάντηση. Τι είδαν; Δεν περιμένατε καν να γίνει αυτή η συνάντηση, αλλά φέρατε πριν λίγες μέρες μια πράξη νομοθετικού περιεχομένου. Γι' αυτό όλοι λένε ότι είναι και πράξη αυταρχισμού - και θα το εξηγήσω - αλλά και κυνισμού. Γιατί δεν μπορεί ένα νέο Υπουργείο, αντί να έρχεται να δώσει ένα στίγμα - εκεί έγκειται και η διαδικαστική παρατήρηση που σας κάναμε, που είχε συνταγματική και κοινοβουλευτική βάση, για τον τρόπο που φέρατε και το παρόν σχέδιο νόμου, χωρίς να ακολουθήσετε, όπως θα οφείλατε και είπε και ο πρώην Πρόεδρος της Βουλής, μία διαδικασία επανακατάθεσης, που θα σας έδινε και την ευκαιρία να αναπτύξετε τη στρατηγική σας, όσον αφορά το προσφυγικό και μεταναστευτικό ζήτημα - να φέρνει μια πράξη νομοθετικού περιεχομένου. Γιατί είναι αυταρχική; Πολύ απλά, γιατί πρώτα απ' όλα η Βουλή είναι ανοιχτή. Η πράξη νομοθετικού περιεχομένου μπορεί να δικαιολογηθεί, όταν η Βουλή είναι κλειστή. Εδώ δεν ίσχυε αυτό. Υπήρχαν νομοσχέδια στη Βουλή. Θα μπορούσατε να φέρετε τροπολογία. Μην πείτε ότι δεν μπορούσατε να φέρετε τροπολογία, όταν σε όλα τα προηγούμενα νομοσχέδια, τους προηγούμενους μήνες φέρατε πληθώρα τροπολογιών, που κατατίθενται, μάλιστα, την τελευταία στιγμή. Γιατί δεν φέρατε, λοιπόν, μια τροπολογία εκδόσατε μια πράξη νομοθετικού περιεχομένου; Δεν είναι το κατεπείγον, είναι ότι θέλατε να αποφύγετε το διάλογο στο Κοινοβούλιο. Γιατί ξέρετε ότι θα υπήρχε ενδεχομένως, ονομαστική ψηφοφορία και θελήσατε να προλάβετε να μην έχετε τα ντράβαλα, που είχατε με την τροπολογία για τον αθλητισμό και ότι τότε προέκυψε. Γιατί έχετε όλα αυτά τα εσωκομματικά προβλήματα, που δεν αφορούν όμως τον ελληνικό λαό. Τον ελληνικό λαό τον αφορά να υπάρχει ένας ειλικρινής διάλογος και διαβούλευση με τις τοπικές κοινωνίες. Βέβαια, είναι αυταρχική η ΠΝΠ ως προς το περιεχόμενο της, καθώς προβλέπει το μέτρο της επίταξης. Ποιο διάλογο κάνετε, κύριε Υπουργέ, και πότε μιλήσατε για επίταξη; Αυτά γίνονται σε έκτακτες καταστάσεις και περιόδους. Μάλιστα, φέρνουν στη μνήμη μας τις πιο σκοτεινές περιόδους. Πάντως, στην Μεταπολίτευση δεν υπάρχει τέτοιο προηγούμενο. Από κει και πέρα, η ΠΝΠ είναι και κυνική, γιατί στην ουσία, όχι απλώς αδιαφορείτε για τον διάλογο και τώρα τους καλείτε προσχηματικά, αφού έχετε ήδη εκδώσει την πράξη νομοθετικού περιεχομένου, να έρθουν να κάνουν διάλογο. Αλλά, ταυτόχρονα έχει ένα βαθύτερο νόημα, που όπου πήγαμε στα νησιά μας το είπαν: Νιώθουν ότι τους έχετε αφήσει στη μοίρα τους. Στην ουσία, έχετε αποφασίσει να κάνετε γκέτο τα νησιά, ενώ ταυτόχρονα, με τα κλειστά κέντρα κράτησης μέσα σε απάνθρωπες συνθήκες, θα συσσωρεύονται ανθρώπινες ψυχές, αντίθετα με το Ευρωπαϊκό Δίκαιο, αντίθετα με την ανάγκη να υπάρχουν ανθρώπινες συνθήκες, και χωρίς να έχετε στην πραγματικότητα τη διάθεση ή τη δυνατότητα, λόγω των εσωτερικών σας προβλημάτων να προχωρήσετε σε αποσυμφόρηση. Στην ουσία, λοιπόν, είναι μία κυνική, τελικά, πολιτική εις βάρος των προσφύγων, που είναι άνθρωποι κατατρεγμένοι, ανθρώπινες ψυχές. Υποτίθεται ότι ενώ τους τελευταίους μήνες θέλατε να εξανθρωπίσετε συνθήκες και να επιταχύνετε τις διαδικασίες ασύλου στην πραγματικότητα αποτύχατε και με επίταξη και αυταρχικά προχωράτε στην ίδρυση κλειστών κέντρων που θα είναι σαν γκέτο μέσα στο γκέτο, ενώ ταυτόχρονα δεν δίνεται καμμία διέξοδος. Κύριε Υπουργέ, υπάρχει μεγάλη αγωνία, θα υπάρξει μεγάλη κριτική από την Ευρωπαϊκή Ένωση, και φαντάζομαι ότι δεν συμμερίζεστε αυτό που είπε ο κ. Γεωργιάδης. Εσείς έχετε μεγάλη ευρωπαϊκή εμπειρία και συμμερίζεστε τις ευρωπαϊκές αρχές, δεν αδιαφορείτε λέγοντας ότι «δεν μας νοιάζει να πάρουμε ένα ευρώ», λες και είναι θέμα οικονομικής συναλλαγής οι ευρωπαϊκές αρχές και οι αξίες του ανθρωπισμού; Κύριε Υπουργέ, έστω και τώρα πρέπει να αναθεωρήσετε αυτή τη στρατηγική. Σήμερα απαιτείται: Πρώτον, μια πολιτική αποσυμφόρησης των νησιών πραγματική, υλοποιήσιμη, με ανθρώπινες συνθήκες στην ενδοχώρα. Ταυτόχρονα, τα κέντρα που λειτουργούν, να συνεχίσουν να είναι ανοιχτά κέντρα, με βελτίωση των συνθηκών τους, γιατί όπως είπατε και εσείς τα αίτια είναι γεωπολιτικά και θα συνεχίσουν οι ροές. Τρίτον, προχωρήστε τις προσλήψεις. Όταν λέτε για επιτάχυνση του ασύλου δεν μπορεί να μην προχωράτε τις αναγκαίες προσλήψεις, για διοικητικούς, γιατρούς, νοσηλευτικό προσωπικό και εκπαιδευτικούς. Έχουν σταματήσει όλα τα εκπαιδευτικά προγράμματα στα κέντρα υποδοχής. Και τέταρτον, πάνω απ' όλα δώστε τη μάχη επιτέλους, στην Ευρώπη. Μην περιμένετε πότε το Σεπτέμβριο, στη Γερμανική Προεδρία, θα έρθει ένα σχέδιο. Θα είναι αργά, γιατί ξέρετε πολύ καλά ότι το πρόβλημα είναι μπροστά σας, στους επόμενους μήνες, το καλοκαίρι. Άρα, λοιπόν, έστω και αυτήν τη στιγμή, εμείς ζητούμε να αποσύρετε την αυταρχική, αντιδημοκρατική και κυνική πράξη νομοθετικού περιεχομένου. Σας ευχαριστώ πολύ.
Επόμενος ομιλητής είναι ο κ. Βιλιάρδος Βασίλειος, Κοινοβουλευτικός Εκπρόσωπος της Ελληνικής Λύσης.
Ευχαριστώ, κύριε Πρόεδρε. Θα ξεκινήσω λίγο διαφορετικά από χθες, επειδή δεν προλάβαμε να κάνουμε δευτερολογία. Ακούγοντας, λοιπόν, χθες τον Υπουργό Οικονομικών θα τον συμβουλεύαμε να σταματήσει να κυβερνάει στηριζόμενος και επικαλούμενος συνεχώς την αποτυχημένη διαπραγμάτευση ΣΥΡΙΖΑ, για να δικαιολογεί τις λανθασμένες του ενέργειες, αφού έτσι δεν βοηθάει καθόλου την Ελλάδα. Το ίδιο ισχύει και για τον κ. Κουμουτσάκο, όπως ακούσαμε προηγουμένως, ο οποίος επίσης ενοχοποιεί τον ΣΥΡΙΖΑ για τα σημερινά του λάθη. Νομίζουμε, δε, πως είναι αστείο να επαναλαμβάνει συνεχώς τη μείωση της προκαταβολής φόρου από το 100% στο 95%, η οποία θα έπρεπε να μειωθεί τουλάχιστον στο 50%, προτού κλείσουν οι υπόλοιπες ελληνικές επιχειρήσεις και παραμείνουν μόνο οι ξένες, που πληρώνουν όσους φόρους θέλουν. Όσον αφορά τη «ΛΑΡΚΟ» έχουμε εν πρώτοις την άποψη πως εάν μια δική του εταιρεία είχε έναν ανίκανο διευθυντή, η λύση που θα επέλεγε δεν θα ήταν ασφαλώς το ξεπούλημα της. Σε σχέση με τα δικαστήρια, δε, της Ευρωπαϊκής Ένωσης που ασφαλώς δεν ήταν τυχαία αφού ξεκίνησαν το 2013 που η Ελλάδα ήταν στα μνημόνια, δικαστήριο σημαίνει εκδίκαση με επιτυχία ή με αποτυχία, οπότε η απόφασή τους ήταν απλά μία αποτυχία της Ελλάδας. Επειδή τώρα ανέφερε πως η Τράπεζα Πειραιώς κατήγγειλε δύο δάνεια της «ΛΑΡΚΟ», θα του λέγαμε πως κατήγγειλε επίσης, δάνεια της Νέας Δημοκρατίας ύψους 160.000.000 ευρώ και εκεί βρήκε προφανώς, τη λύση, οπότε δεν θα μπορούσε να βρει μία ανάλογη λύση για τη «ΛΑΡΚΟ»; Ήταν πάντως αστεία η αναφορά, τα 35.000.000 που είπε πως πλήρωσαν οι φορολογούμενοι, όταν έχουν πληρώσει σχεδόν 80.000.000.000 ευρώ για τις τράπεζες, χάνοντας ταυτόχρονα την ιδιοκτησία τους. Είναι 35.000.000 ευρώ από τη μία πλευρά, 80.000.000.000 ευρώ από την άλλη. Όσον αφορά τώρα την ανάπτυξη που επικαλείται πώς είναι δυνατόν να προκύψει χωρίς τη στήριξη της εγχώριας ζήτησης, που είναι αδύνατη όταν η Ελλάδα είναι η μοναδική χώρα της Ευρωπαϊκής Ένωσης που υποχώρησε ο κατώτατος μισθός από το 2010 και μάλιστα κατά 12%, όταν ακόμη και στη Ρουμανία αυξήθηκε κατά 12,5% και στη Βουλγαρία κατά 9,8%; Δεν γνωρίζει αλήθεια πως η ανάπτυξη το 2019 στηρίχθηκε κυρίως στην άνοδο της ζήτησης που προκάλεσαν οι εκλογές μαζί με τον τουρισμό; Εκτός αν έχετε και πάλι εκλογές το 2020, για να έχουμε άνοδο της ζήτησης και ανάπτυξη. Ανάπτυξη θα έχουμε, βέβαια, εάν συνεχίσει να ξεπουλάει η Ελλάδα τα πάντα σε εξευτελιστικές τιμές και μάλιστα με επιπλέον παχυλή προίκα, όπως τα ναυπηγεία Σκαραμαγκά, λόγω ασφαλώς ανικανότητας κατ' αντιστοιχία με το Μαυροβούνιο που κατάφερε να ξεφύγει από την ύφεση, ξεπουλώντας ό,τι είχε και δεν είχε, επιτυγχάνοντας έτσι ρυθμό ανάπτυξης 4,5% το 2017 και 5,1% το 2018 και όχι 2,9%, όπως επικαλείται η Κυβέρνηση. Σχετικά τώρα με αυτά που ισχυρίστηκε ο κ. Χατζηδάκης για τη «ΛΑΡΚΟ», ο οποίος έχει αναλάβει κατ' αποκοπή την εκκαθάριση της Ελλάδας, μήπως θα έπρεπε να έχει ερευνήσει τι έχει συμβεί με τα απόβλητα της «Αλουμίνιον της Ελλάδος», όπου αναφέραμε το θέμα της κόκκινης λάσπης, καθώς επίσης και με την «ELDORADO» στις Σκουριές, που δεν πληρώνει φόρους στην Ελλάδα, αλλά στην Ολλανδία; Έρχομαι τώρα στο νομοσχέδιο, στα άρθρα του οποίου αναφέρθηκε ο εισηγητής μας. Δεν υπάρχει λόγος να επαναλαμβανόμαστε, γι' αυτό θα συμπληρώσουμε τα εξής. Καλύπτει τους όρους παροχής άδειας εισόδου για σπουδές και για εθελοντική εργασία πολιτών τρίτων χωρών. Οι παρατηρήσεις μας έχουν σχέση με την αμφίβολη αναγκαιότητά του, καθώς επίσης με τους κινδύνους που εγκυμονεί, εάν δεν υιοθετηθούν κάποια αριθμητικά όρια στην εφαρμογή του. Αφορούν δε τα εξής: Πρώτον, την εργασία για έρευνα. Δεύτερον, την εθελοντική εργασία που έχει άμεση σχέση με τις ΜΚΟ και τρίτον, την εργασία σε au pair, που αν και προβλέπεται στην ευρωπαϊκή οδηγία, δεν συμπεριλήφθηκε στον νόμο. Θα ξεκινήσουμε με μερικές γενικές παρατηρήσεις όσον αφορά τους αλλοδαπούς στην Ελλάδα, στην οποία ένας σημαντικός αριθμός δεν είναι καταγεγραμμένοι. Εν προκειμένω, θα παραθέσουμε έναν διαχρονικό πίνακα της Γενικής Συνομοσπονδίας Ελλάδος, στον οποίο φαίνονται τα εξής. Ο πληθυσμός της Ελλάδας το 1971 ήταν οκτώ εκατομμύρια επτακόσιες εξήντα οκτώ χιλιάδες, εκ των οποίων οι ενενήντα δύο χιλιάδες ήταν αλλοδαποί, δηλαδή ποσοστό 1,05%. Το 2011 ο πληθυσμός της Ελλάδας ήταν δέκα εκατομμύρια εννιακόσιες τριάντα εννέα χιλιάδες - μιλάμε πάντοτε για μόνιμο πληθυσμό - εκ των οποίων οι εννιακόσιες έντεκα χιλιάδες εννιακόσιοι είκοσι εννέα ήταν αλλοδαποί, ποσοστό δηλαδή 8,43%. Απ' αυτό και μόνο καταλαβαίνει κανείς ότι η Ελλάδα έχει πλησιάσει, με βάση τα επίσημα στοιχεία, στα ανώτατα όριά της, τα οποία σε καμμία χώρα λογικά δεν πρέπει να υπερβαίνουν το 10%. Καταθέτω τον σχετικό πίνακα στα Πρακτικά. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Συνεχίζοντας με το θέμα της φοίτησης, οφείλουμε να τονίσουμε πως η Ελλάδα έχει τα υψηλότερα ποσοστά ανεργίας σε νέους πτυχιούχους, αφού μόνο το 52% απασχολείται, όταν ο μέσος όρος στην Ευρωπαϊκή Ένωση είναι 80%. Λογικά, λοιπόν, φεύγουν και δυστυχώς θα συνεχίσουν να φεύγουν τα παιδιά μας. Χαμένες σπουδές, χαμένα νιάτα, χαμένη γενιά. Ως εκ τούτου, η προσέλκυση φοιτητών τρίτων χωρών ή ακαδημαϊκών δεν φαίνεται να είναι ό,τι καλύτερο, εκτός εάν πρόκειται βέβαια για τομείς που έχει ανάγκη η ελληνική οικονομία, εάν έχουμε ακόμη τέτοιους. Στο ίδιο θέμα δεν αναφέρεται το κόστος φοίτησης από το Γενικό Λογιστήριο του Κράτους. Γιατί, αλήθεια; Το κόστος θα καλύπτεται από τον φοιτητή; Σύμφωνα με τη EUROSTAT, πάντως, το κόστος ανά φοιτητή στην Ελλάδα είναι 1.972 ευρώ συν το κόστος διαβίωσης. Καταθέτω το σχετικό έγγραφο στα Πρακτικά. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εκτός αυτού, θα υπάρχουν επιπλέον τα έξοδα παρακολούθησης από τις μεταναστευτικές αρχές, καθώς επίσης συμμόρφωσης συν βέβαια το κόστος διαβίωσής του. Όσον αφορά την έρευνα και την ανάπτυξη, σύμφωνα με μελέτη της Ευρωπαϊκής Κεντρικής Τράπεζας, συνολικά στην Ελλάδα απασχολούνταν πενήντα μία χιλιάδες ενενήντα δύο άτομα το 2018, ενώ σε ποσοστά το ερευνητικό προσωπικό της χώρας μας ανέρχεται στο 1,37% του συνόλου της απασχόλησης έναντι 1,39% του μέσου όρου της Ευρωπαϊκής Ένωσης, ενώ στη Γερμανία είναι 1,68% και στην ηγέτιδα Δανία είναι 2,31%. Σε δαπάνες έρευνας η Ελλάδα υπολείπεται κατά πολύ της Ευρωπαϊκής Ένωσης, αφού είναι μόλις στο 1%, με σημαντικές όμως επιδόσεις. Συμπερασματικά, λοιπόν, δεν παρουσιάζονται ελλείψεις στην έρευνα στην Ελλάδα σε συνολικό επίπεδο, οι οποίες θα δικαιολογούσαν την προσέλκυση από τρίτες χώρες, πόσω μάλλον όταν, όπως αναφέραμε, πολλοί Έλληνες πτυχιούχοι φεύγουν στο εξωτερικό. Οπότε το ζητούμενο θα ήταν η αύξηση των δαπανών για έρευνα και η δημιουργία νέων θέσεων εργασίας. Σε κάθε περίπτωση, εάν δεν υιοθετηθούν κριτήρια ικανοτήτων και περιορισμένος αριθμός ξένων φοιτητών, μπορεί να οδηγηθούμε σε ανεξέλεγκτες καταστάσεις. Ενδεχομένως, στην καταστρατήγηση του θεσμού για άλλους λόγους. Περαιτέρω, στο θέμα της εθελοντικής εργασίας, στο οποίο δεν δόθηκε ιδιαίτερη σημασία, στην Ελλάδα δεν έχουν καταγραφεί οι ΜΚΟ, ενώ είμαστε επιφυλακτικοί, σχετικά με το τι θα συμβεί με τη νέα τροπολογία της Κυβέρνησης. Αυτό που μας προβληματίζει σε αυτές τις οργανώσεις, εκτός από το θέμα της απασχόλησης, λόγω της υψηλής ανεργίας στην Ελλάδα, είναι το ποιόν τους, καθώς επίσης η επίβλεψή τους, όπου εάν δεν υπάρχει επίβλεψη, δεν υπάρχει φορολογία κ.λπ. και προκαλείται αθέμιτος ανταγωνισμός στις υπόλοιπες ελληνικές επιχειρήσεις. Οφείλουμε να σημειώσουμε εδώ πως στις Ηνωμένες Πολιτείες από τις οποίες έχει προέλθει αυτή η μόδα - περί μόδας πρόκειται - υπάρχουν σήμερα δώδεκα εκατομμύρια τριακόσιοι χιλιάδες εργαζόμενοι σε ΜΚΟ, που αντιστοιχούν στο 10% της συνολικής απασχόλησης, ενώ έχουν αρκετά σημαντικά έσοδα αλλά και έξοδα μισθοδοσίας, κάτι που επηρεάζει αρκετά τις τοπικές κοινωνίες, καθώς επίσης και τα δημοσιονομικά έσοδα. Προσφέρονται υπηρεσίες, όπως εκπαίδευση, έκτακτη βοήθεια, προστασία περιβάλλοντος κ.λπ.. Τέλος, αποτελούν σημαντικό τομέα όσον αφορά την απασχόληση. Τον τρίτο σημαντικότερο, μετά τη βιομηχανία και το εμπόριο. Αποκαλούνται third sector. Καταθέτω τον πίνακα στα Πρακτικά. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επομένως, απαιτείται πολύ μεγάλη προσοχή όσον αφορά την αντιμετώπισή του, επειδή μπορεί να επηρεάσει τις συνθήκες εργασίας για τον ευρύτερο πληθυσμό, αφού πολλοί από αυτούς δεν έχουν επαφή με τις επίσημες υπηρεσίες και τους κανονισμούς του κράτους ή τα συνδικάτα. Στην Ελλάδα αναφέρεται πάντως πως υπήρχαν τετρακόσιες είκοσι δύο ΜΚΟ, με τέσσερις χιλιάδες δεκατρείς μισθωτούς και δεκαεννέα χιλιάδες οκτακόσιοι εξήντα εννέα εθελοντές το 2013, πριν τη μεγάλη έξαρση των μεταναστευτικών ροών. Καταθέτω στα Πρακτικά τον χάρτη που υπήρχε το 2013. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τον προαναφερθέντα χάρτη, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η Γενική Συνομοσπονδία Εργατών Ελλάδας δεν έχει εκπονήσει μία μελέτη για το αγνοημένο θέμα των εργασιακών σχέσεων στις ΜΚΟ και την αντίδρασή τους με τον επιχειρηματικό τομέα με τον τίτλο, τα ελληνικά συνδικάτα μπροστά στην πρόκληση των σύγχρονων μεταναστευτικών ροών, τον Δεκέμβριο του 2019, όπου διαπιστώνεται μία ευρεία ύπαρξη «γκρίζας» εργασίας σε πάρα πολλές ΜΚΟ. Επομένως, ένα νομοσχέδιο όπως είναι το σημερινό, το οποίο προάγει την κοινωφελή εργασία σε άτομα από τρίτες χώρες και ειδικά σε σχέση με το μεταναστευτικό, πρέπει να αντιμετωπιστεί με πάρα πολύ προσοχή, πόσω μάλλον όταν αρκετές φορές τέτοιου είδους εργαζόμενοι έχουν συλληφθεί για διακίνηση ναρκωτικών, για παράνομες ενέργειες ή για υποκίνηση σε τέτοιες ενέργειες. Συνεχίζοντας, διαπιστώνουμε με έκπληξη ότι δεν συμπεριλήφθηκε ο τομέας au pair, αν και υπήρχε στην οδηγία της Ευρωπαϊκής Ένωσης με τον αριθμό 801 του 2016. Τεκμηριώνεται, λοιπόν, ξανά πως το περιεχόμενο των ευρωπαϊκών οδηγιών δεν είναι αναγκαστικό ούτε στην Ελλάδα ούτε σε άλλα μέρη, αλλά αναφέρεται ως τέτοιο κατά το δοκούν, όπως το θέλει η εκάστοτε Κυβέρνηση. Στην αιτιολογική έκθεση, δε, αναφέρεται το εξής: Κατά την ενσωμάτωση της υπ' όψιν οδηγίας και με βάση τις διαβουλεύσεις με τα συναρμόδια Υπουργεία, δεν εκρίθη σκόπιμη η ενσωμάτωση των διατάξεων για την κατηγορία των εσωτερικών άμισθων βοηθών, δεδομένου ότι δεν παρατηρείται στη χώρα μας η ανάγκη για πρόσκληση και φιλοξενία πολιτών τρίτων χωρών σε θέση au pair σε οικογένειες, με σκοπό τη γλωσσική και πολιτιστική εμπειρία αυτών εις αντάλλαγμα ελαφρών οικιακών εργασιών και φροντίδας τέκνων. Λαμβάνοντας υπ' όψιν το εύρος της παράτυπης οικιακής απασχόλησης των ήδη ευρισκομένων στη χώρα πολιτών τρίτων χωρών, ενδεχόμενη συμπερίληψη των au pair, θα δημιουργούσε τις προϋποθέσεις κατάχρησης της μεταναστευτικής νομοθεσίας και περαιτέρω στρεβλώσεων στην εθνική αγορά εργασίας. Απλά παραλληλίστε το με το θέμα του μεταναστευτικού, όπου είπα au pair, βάλτε μετανάστες και θα καταλάβετε ότι είναι ακριβώς το ίδιο, μόνο που στη μία περίπτωση το υιοθετούμε στην οδηγία, ενώ στην άλλη όχι. Κλείνοντας, παρά το ότι τώρα δεν επιτρέπεται ο θεσμός και δεν συμπεριλαμβάνεται στο νομοσχέδιο, υπάρχει ζήτηση, ενώ πολλές πλούσιες ελληνικές οικογένειες έχουν κουβερνάντες για την ανατροφή των παιδιών τους, όπως για παράδειγμα η οικογένεια του Κωνσταντίνου Μητσοτάκη, η οποία είχε Γερμανίδα κουβερνάντα. Το καταθέτω στα Πρακτικά. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επομένως, εύλογα αναρωτιόμαστε γιατί δεν καλύπτει τις au pair το σημερινό νομοσχέδιο. Τέλος, χαιρόμαστε που είπε ο κ. Κουμουτσάκος πως έχει το θάρρος να διορθώνει τα λάθη του. Ελπίζουμε να το κάνει με το παρόν νομοσχέδιο, αποσύροντάς το. Επίσης, θα ήθελα να τονίσω ότι δεν έχουμε θέμα προσφύγων στην Ελλάδα, αλλά θέμα μεταναστών, όπως το διαπίστωσε με τα ίδια της τα μάτια το κλιμάκιο της Ελληνικής Λύσης, που επισκέφτηκε τη Μυτιλήνη. Εκεί είδε ότι πράγματι αυτό που είχε πει πριν περίπου δύο μήνες ο κ. Μητσοτάκης, δηλαδή ότι το 90% είναι ξένοι και μη πρόσφυγες Αφγανοί, Πακιστανοί κ.λπ., ισχύει πραγματικά. Το καταθέτω στα Πρακτικά. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ευχαριστώ πολύ.
Τον λόγο έχει η κ. Ζωή Ράπτη, Κοινοβουλευτική Εκπρόσωπος της Νέας Δημοκρατίας, η οποία είναι και η τελευταία ομιλήτρια. Στη συνέχεια θα μιλήσει ο κύριος Υπουργός για να κλείσει το νομοσχέδιο.
Κυρίες και κύριοι συνάδελφοι, είχα πρόθεση να μιλήσω για το σχέδιο νόμου του Υπουργείου Μετανάστευσης και Ασύλου, για την τροποποίηση του ν.4251/2014, καθόσον το σημερινό νομοσχέδιο αποτελεί και συνιστά τροποποίηση, προκειμένου να έχουμε την προσαρμογή της ελληνικής νομοθεσίας στην οδηγία 2016/801, ούτως ώστε να έχουμε τις προϋποθέσεις εισόδου και διαμονής υπηκόων τρίτων χωρών, με σκοπό την έρευνα, τις σπουδές, την πρακτική, την εθελοντική υπηρεσία και την απασχόληση σε συγκεκριμένα εκπαιδευτικά προγράμματα. Όμως, από την συζήτηση που επακολούθησε, θα ήθελα να σταθώ κυρίως σε όσα ακούστηκαν για την πολιτική της Νέας Δημοκρατίας, σε σχέση με το μεταναστευτικό - προσφυγικό ζήτημα. Εδώ σε αυτήν την Αίθουσα, οι εκπρόσωποι του ΣΥΡΙΖΑ μίλησαν για απάνθρωπη συμπεριφορά, για κλειστά κέντρα κράτησης, μίλησαν για εγκλωβισμό δικό μας στην πολιτική την οποία εξαγγείλαμε προεκλογικά. Και βεβαίως, στον αντίποδα οι εκπρόσωποι της Ελληνικής Λύσης είπαν ότι τάχα αντικαταστήσαμε τον πληθυσμό των νησιών μας με μετανάστες. Κυρίες και κύριοι συνάδελφοι, είναι προφανές ότι δεν έχουν καμμία σχέση με την πραγματικότητα τα όσα ακούστηκαν, διότι όλη η πολιτική την οποία έχουμε ακολουθήσει στο ζήτημα του προσφυγικού - μεταναστευτικού ήταν υλοποίηση όλων των προεκλογικών μας δεσμεύσεων σε αυτό το ζήτημα. Πρώτα - πρώτα όμως, θα ήθελα να βάλω τα πράγματα σε μια σειρά για να αναρωτηθούμε όλοι ποιος ευθύνεται για τη συσσώρευση των μεταναστών στα νησιά μας, πέραν της διεθνούς συγκυρίας και βεβαίως των πολλών μεταναστευτικών ρευμάτων που συσσωρεύονται στα τουρκικά παράλια, ποιος ευθύνεται λοιπόν, για τη διαχείριση του μεταναστευτικού και τι μας κληροδότησε η προηγούμενη κυβέρνηση. Και το λέω αυτό γιατί είναι προφανές ότι μετά τη λογική του «αυτοί θα έρθουν στην Ελλάδα, θα λιάζονται και θα εξαφανίζονται», όπως επίσης και μετά τη λογική του ότι «η θάλασσα δεν έχει σύνορα», εκείνο το οποίο κληρονόμησε στην Κυβέρνηση της Νέας Δημοκρατίας η κυβέρνηση του ΣΥΡΙΖΑ ήταν ουσιαστικά έναν τεράστιο αριθμό προσφύγων και μεταναστών, συσσωρευμένων μέσα στα απάνθρωπα κρατητήρια της Μόριας και των άλλων περιοχών. Είχα δυστυχώς την τραγική εμπειρία να επισκεφτώ τη Μόρια και να διαπιστώσω του λόγου το αληθές την πραγματικότητα, έναν τριπλάσιο αριθμό από αυτόν που ήταν σε θέση να φέρει όχι μόνο η Μόρια, αλλά και τα άλλα κέντρα κράτησης. Επίσης, εκείνο το οποίο μας κληροδότησαν ήταν ουσιαστικά οι εξήντα εννέα χιλιάδες εκκρεμείς αιτήσεις ασύλου, μέσα σε αυτά τα τεσσεράμισι χρόνια, μας κληροδότησαν ελάχιστες επιστροφές που είχαν γίνει, μόλις χίλιες οχτακόσιες έξι επιστροφές, σε διάρκεια τεσσεράμισι ετών και τέλος, βεβαίως μας κληροδότησαν και την κατάσταση στα νησιά, να βρίσκονται οι πολίτες στο έλεος της εγκληματικότητας. Και το λέω αυτό επίσης, μετά λόγου γνώσεως από συμπολίτες και φίλους στη Λέσβο, από τους οποίους ακούω καθημερινά αυτά τα οποία βιώνουν, σε σχέση με την κλοπή της περιουσίας τους. Στον αντίποδα, εμείς τι είχαμε υποσχεθεί τον ελληνικό λαό; Είχαμε υποσχεθεί - και γι' αυτόν το λόγο το φέραμε και το ψηφίσαμε εδώ, στη Βουλή - τον νόμο κατ' αρχάς για την επιτάχυνση της εξέτασης των αιτήσεων ασύλου, έναν νόμο τον οποίο ψηφίσαμε όλοι εδώ στη Βουλή. Είχαμε υποσχεθεί ότι θα ελέγξουμε τις μη κυβερνητικές οργανώσεις που επί τέσσερα χρόνια δρούσαν ανενόχλητες, μέσα και έξω από αυτά τα κέντρα κράτησης. Το γεγονός αυτό ήταν που έφερε με τροπολογία στη Βουλή η Νέα Δημοκρατία τη διάταξη εκείνη, η οποία τώρα επιβάλλει σε αυτές τις μη κυβερνητικές οργανώσεις να καταγραφούν, όχι μόνο ως προς τους εκπροσώπους τους, αλλά και ως προς όλους, οι οποίοι διαχειρίζονται ζητήματα και εμφανίζονται είτε στα κέντρα κράτησης είτε αλλού, προκειμένου να εκπροσωπήσουν αυτές τις οργανώσεις. Τι άλλο κάναμε; Ξεκινήσαμε τις επιστροφές. Και γιατί το λέω; Διότι υπάρχει στο πρόγραμμα της Νέας Δημοκρατίας η πρόθεση να επιστρέψουμε περίπου δέκα χιλιάδες μετανάστες που δεν δικαιούνται άσυλο, σε έναν χρόνο περίπου, δηλαδή κατ' έτος να γίνεται περίπου μια τέτοια επιστροφή. Βεβαίως, έχει ξεκινήσει, διότι ήδη τον Ιανουάριο επιστρέψαμε περίπου διακόσιους. Και βεβαίως, αποδεχθήκαμε και δωρεές. Αποδεχθήκαμε τη δωρεά των Ελλήνων εφοπλιστών, ούτως ώστε να έχουμε τα δέκα πλωτά σκάφη για τον έλεγχο των θαλασσίων συνόρων μας και παράλληλα, προσλάβαμε και συνοριοφύλακες στα σύνορά μας. Κυρίες και κύριοι συνάδελφοι, είναι δεδομένο ότι η αντιμετώπιση του μεταναστευτικού - προσφυγικού δεν είναι κάτι το οποίο θα λυθεί από τη μια μέρα στην άλλη και είναι επίσης, δεδομένο ότι υπήρχαν αβελτηρίες στην αντιμετώπιση αυτού του ζητήματος, τις οποίες αναγνωρίσαμε και όπως είπε και ο αρμόδιος Υφυπουργός, ο κ. Κουμουτσάκος ευθαρσώς και βεβαίως μετά παρρησίας, τα λάθη είναι για να διορθώνονται και προχωράμε σε αυτήν την κατεύθυνση. Ο κ. Μαργαρίτης Σχοινάς, ο Αντιπρόεδρος της Ευρωπαϊκής Επιτροπής ήλθε στις 16 Ιανουαρίου εδώ, στη Βουλή, και ουσιαστικά ενώπιον όλων ημών των Βουλευτών του ελληνικού Κοινοβουλίου παραδέχθηκε ότι πράγματι υπάρχει πάρα πολύ μεγάλη αβελτηρία και στην αντιμετώπιση που έχει απέναντι στο μεταναστευτικό η Ευρωπαϊκή Ένωση. Μάλιστα, ο ίδιος δεσμεύτηκε ότι μέχρι τον Μάρτιο θα υπάρχει ένα καινούργιο νομοσχέδιο, μια καινούργια ουσιαστικά χάρτα για το άσυλο, προκειμένου να γίνουν καλύτερα και πιο συντονισμένα οι συγκεκριμένες ενέργειες, οι οποίες απαιτούνται προκειμένου να έχουμε απτά αποτελέσματα. Εγώ θα ήθελα να καλέσω όλους τους συναδέλφους και τους συναδέλφους από όλες τις παρατάξεις και από όλα τα κόμματα εδώ στη Βουλή, τόσο σε επίπεδο ελληνικού Κοινοβουλίου όσο και σε επίπεδο ευρωπαϊκού Κοινοβουλίου, να δουλέψουμε όλοι μαζί σε αυτήν την κατεύθυνση. Νομίζω ότι οι μικροπολιτικές σκοπιμότητες και αβελτηρίες, όσον αφορά την κριτική που γίνεται, δεν είναι χρήσιμες σε αυτήν τη φάση. Εγώ αποδέχομαι το γεγονός ότι είναι ένα πάρα πολύ σοβαρό ζήτημα για τους κατοίκους των νησιών. Για να κλείσω με αυτό, θα πω ότι το ζήτημα της επίταξης στο οποίο η Κυβέρνηση προέβη με την πράξη νομοθετικού περιεχομένου, ήταν ένα ζήτημα το οποίο έχρηζε άμεσης επέμβασης. Όλοι γνωρίζουμε ότι αυτό το ζήτημα δεν μπορούσε άλλως πώς να αντιμετωπιστεί, καθόσον όλο το προηγούμενο διάστημα υπήρχαν εκτενείς συζητήσεις με τις τοπικές κοινωνίες και εν τέλει εκείνο το οποίο διακυβεύονταν ήταν η διασάλευση της δημόσιας τάξης και της δημόσιας υγείας. Έπρεπε λοιπόν, σε αυτό το επίπεδο να προχωρήσουμε σε μια τέτοια πράξη και βεβαίως, όχι χωρίς αντίτιμο αφού υπάρχει ένα ενοίκιο για τα επόμενα τρία χρόνια σε αυτούς, των οποίων η περιουσία αυτήν τη στιγμή θα χρησιμοποιηθεί ακριβώς γι' αυτόν τον σκοπό. Θα ήθελα λοιπόν, να καλέσω όλους τους συναδέλφους, να δουλέψουμε στην κοινή κατεύθυνση του να θωρακίσουμε τη χώρα μας, σε συνεργασία με τις χώρες της Ευρωπαϊκής Ένωσης, δηλαδή να τη θωρακίσουμε μέσα σε ένα καινούργιο πλαίσιο ευρωπαϊκής πολιτικής για την αντιμετώπιση του ασύλου. Με αυτά τα λόγια, κύριε Πρόεδρε, δεν θα σταθώ καθόλου στο νομοσχέδιο, το οποίο συζητάμε σήμερα, ένα νομοσχέδιο το οποίο - και θα πω μόνο αυτό - έπρεπε να έρθει, ήρθε όσο πιο γρήγορα γινόταν, βεβαίως αντιμετωπίσαμε με αυτόν τον τρόπο την καθυστέρηση την οποία έχει επιδείξει ο ΣΥΡΙΖΑ να το φέρει δύο χρόνια τώρα, ενώ είναι - και το γνωρίζουμε - υποχρεωτικό, αν θέλουμε να είμαστε σωστοί και βεβαίως, να εναρμονίσουμε τη νομοθεσία μας με την νομοθεσία των κρατών - μελών της Ευρωπαϊκής Ένωσης. Ήταν λοιπόν, απαραίτητο να το φέρουμε και βεβαίως, έχει πολύ συγκεκριμένες διατάξεις, οι οποίες διευκολύνουν την παραμονή αυτών των ανθρώπων στη χώρα για τους λόγους που αναφέρονται μέσα στο νομοσχέδιο. Σας ευχαριστώ πολύ.
Ευχαριστούμε, κυρία Ράπτη. Ολοκληρώθηκε ο κύκλος των παρεμβάσεων των Κοινοβουλευτικών Εκπροσώπων. Από ό,τι γνωρίζουμε στο Προεδρείο δεν προτίθενται οι εισηγητές και οι ειδικοί αγορητές να δευτερολογήσουν, οπότε θα δώσω τον λόγο στον Υπουργό για να προχωρήσουμε μετά στην ψηφοφορία.
Ευχαριστώ, κύριε Πρόεδρε. Η ψηφοφορία είναι βέβαιο ότι θα δώσει ένα αποτέλεσμα συντριπτικής υποστήριξης της ενσωμάτωσης της οδηγίας στο Ελληνικό Δίκαιο. Είναι σωστή η απόφαση και προφανώς με μια συντριπτική πλειοψηφία στήριξης δεν πρόκειται να αποσυρθεί. Η αντίδραση αφορά ορισμένα τα οποία ειπώθηκαν από την Κοινοβουλευτική Εκπρόσωπο του ΣΥΡΙΖΑ. Το Υπουργείο Μεταναστευτικής Πολιτικής και Ασύλου στην πρώτη του φάση όταν αναλάβαμε, που πέρασε στο Υπουργείο Προστασίας του Πολίτη, ήταν μία αναγκαία κίνηση που προέκυπτε από ένα μεγάλο σφάλμα της δικής σας αντίληψης για τα πράγματα. Αντιμετωπίσατε τη μεταναστευτική πολιτική ως μια πολιτική που δεν είχε καμμία διάσταση ασφάλειας. Έπρεπε, λοιπόν, πολύ γρήγορα να γίνει μια εμβληματική κίνηση για να δείξουμε παντού, εντός και εκτός Ελλάδας, ότι για εμάς η διάσταση ασφάλειας στην αντιμετώπιση του μεταναστευτικού είναι ουσιαστική, είναι σοβαρή και έπρεπε για σημειολογικούς και πολιτικούς λόγους αυτό να τονιστεί. Στην πορεία, όπως σας είπα, προσπαθήσαμε να αντιμετωπίσουμε με ένα στομωμένο και χαλασμένο εργαλείο μία κατάσταση την οποία βρήκαμε ήδη προβληματική. Σας εξήγησα πώς. Αρκεί να αναλογιστείτε, όπως σας είπα και αυτό το ξεχνάτε, ότι το σύστημα ήταν κλειστό στην Ελλάδα. Δεν υπήρχαν εκροές - διότι με τη δική σας πολιτική είχατε οδηγήσει τους Ευρωπαίους να κλείσουν τον βαλκανικό διάδρομο - αλλά μόνο εισροές. Και για μια ακόμα φορά αποφύγατε να κάνετε οποιαδήποτε νύξη σε ένα πραγματικό καταγεγραμμένο γεγονός της κατακόρυφης αύξησης των εκροών και εισροών από την Τουρκία. Είχαμε, λοιπόν, παραλάβει ένα κλειστό σύστημα. Ξαφνικά, δέκα μέρες μετά την ανάληψη των καθηκόντων μας, έχουμε μία θεαματική, δραματική αύξηση των μεταναστευτικών ροών προς τη χώρα. Δεν μπορείτε να το αγνοείτε αυτό. Κάντε μας κριτική, αλλά δεν μπορεί να μην βρίσκετε μια κουβέντα να πείτε για το πώς φτάσαμε σε αυτούς τους αριθμούς. Ξέρετε κάτι; Όταν παραλαμβάνεις μια ήδη υπερχειλισμένη κατάσταση και έρχονται και άλλοι είναι προφανές ότι οι αριθμοί θα μεγαλώσουν. Είναι λογική συνέπεια. Όταν στις τρεις χιλιάδες έχεις έξι και επτά και έχεις ταυτόχρονα μια έκρηξη αφίξεων, είναι προφανές ότι μεγαλώνουν οι αριθμοί και οι έξι γίνονται περισσότεροι. Διότι τότε καλείσαι ως Κυβέρνηση σε πολύ σύντομο χρονικό διάστημα - και αυτό συνιστά κρίση, όταν συμβαίνει κάτι που αλλάζει δραματικά μια κατάσταση σε σύντομο χρονικό διάστημα, αυτό είναι κρίση - και μια ήδη αρρωστημένη κατάσταση να αντιμετωπίσεις και την προσθήκη μιας νέας κρίσης. Σας ξαναείπα ότι δεν έγιναν όλα τέλεια, γι' αυτό με παρρησία και πολιτικό θάρρος οδηγηθήκαμε σε μια νέα απόφαση που ήταν η σωστή απόφαση στον σωστό χρόνο. Ποια είναι η πολιτική που ασκεί η Κυβέρνηση; Θα έλεγα επιγραμματικά ότι είναι μια πολιτική των έξι έψιλον: Πρώτον, ενίσχυση των συνόρων. Υπάρχει καμμία αντίρρηση γι' αυτό; Ενισχύουμε και τα χερσαία και τα θαλάσσια σύνορα. Τα χερσαία με πεζές και με πλωτές περιπολίες, με συρματοπλέγματα, με πτητικά μέσα παρακολούθησης. Αυτό οφείλουμε να κάνουμε και το κάνουμε. Και στη θάλασσα το ίδιο. Αύξηση των μέσων επιτήρησης, νέα συνεννόηση με τη FRONTEX και μια συγκεκριμένη πολιτική που στέλνει τα σωστά μηνύματα. Αυτό είναι, λοιπόν, το ένα έψιλον: Ενίσχυση συνόρων. Δεύτερον, επιτάχυνση των διαδικασιών ασύλου. Παραλάβαμε ένα σύστημα το οποίο ήταν πλαδαρό, ύποπτα επιβαρυμένο χρονικά και κάναμε μια νομοθεσία που επιταχύνει τη διαδικασία. Υπάρχει καμμία αντίρρηση στην επιτάχυνση των διαδικασιών ασύλου, ώστε να ξέρουμε και να ξέρουν και οι ίδιοι; Και αν θέλετε, είναι μία έμμεση, αλλά σαφής υποστήριξη των ανθρωπίνων δικαιωμάτων. Αυτοί που έχουν δικαίωμα προστασίας να το γνωρίζουν νωρίς ότι έχουν δικαίωμα διεθνούς προστασίας και να μην περιμένουν χρόνια γινόμενοι βορά σε διάφορα συμφέροντα και βεβαίως εκείνοι που πρέπει να φύγουν, να φεύγουν. Τρίτο έψιλον, επιστροφές. Πραγματικές, ουσιαστικές, ενισχυμένες επιστροφές προς την Τουρκία, σύμφωνα με την ευρωπαϊκή δήλωση Τουρκίας - Ευρωπαϊκής Ένωσης του 2016, αλλά και προς τρίτες χώρες. Να κάνω μια παρένθεση εδώ. Η επιστροφή σε τρίτες χώρες, Αφγανιστάν κι αλλού, είναι εξαιρετικά δύσκολη υπόθεση γιατί έχουμε να κάνουμε με δύσκολες σε συνεννόηση κυβερνήσεις. Γι' αυτό έχουμε αναλάβει συγκεκριμένη πρωτοβουλία. Ο ΣΥΡΙΖΑ γνωρίζει. Στην πρόσφατη συνάντηση των τοπικών Βουλευτών με τον κ. Μηταράκη και εμένα τους έδωσα τις προτάσεις που έχουμε καταθέσει στην Ευρωπαϊκή Επιτροπή και στην Ευρωπαϊκή Ένωση με συγκεκριμένες προτάσεις ενίσχυσης της ευρωπαϊκής πολιτικής επιστροφών. Αυτό είναι το τρίτο έψιλον, επιστροφές ικανές και ισχυρές. Τέταρτο έψιλον, έλεγχος των μη κυβερνητικών οργανώσεων. Πιστεύει κανείς ότι δεν πρέπει να υπάρξει ένας στοιχειώδης, ουσιαστικός έλεγχος των μη κυβερνητικών οργανώσεων; Δεν κάνουμε κυνήγι μαγισσών, αλλά πρέπει να ξέρουμε ποιες είναι αυτές που παράγουν έργο, σύμφωνα με τον τρόπο λειτουργίας τους, σύμφωνα με τον προϋπολογισμό τους και τη στελέχωσή τους, και ποιες κινούνται σε μια γκρίζα περιοχή και αντί να συμβάλουν δημιουργούν προβλήματα, το λιγότερο δημιουργούν προβλήματα. Δεν κάνουμε όμως κυνήγι μαγισσών ούτε γενικεύουμε. Πέμπτο έψιλον, επιτηρούμενα αυστηρά νέα κέντρα με κλειστές δομές, όπως αυτά που σας περιέγραψα πριν. Βάζουμε τάξη στο σύστημα γιατί αφουγκραζόμαστε την ανάγκη των πολιτών να αισθάνονται ασφαλέστεροι, αλλά και της χώρας. Έκτο έψιλον και τελευταίο, η Ευρώπη. Τι κάνουμε εκεί; Πώς έχουμε κινηθεί μέχρι τώρα; Μας κατηγορήσατε ότι περιμένουμε - λέει - τη γερμανική πρόταση τον Μάρτιο για να κινηθούμε. Ουδέν ψευδέστερο τούτου. Θα έλεγα ότι σπάζοντας κάθε προηγούμενη λογική αβελτηρίας και αδράνειας, η Ελλάδα είναι πρώτη φορά τόσο πολύ παρούσα στα ευρωπαϊκά πράγματα. Εξηγούμαι: Πολύ νωρίς, τέλη Ιουλίου - αρχές Αυγούστου, διαμορφώσαμε μαζί με την Κύπρο και τη Βουλγαρία ένα πολύ ουσιαστικό πολιτικό κείμενο, που χρειαζόταν εκείνη τη στιγμή γιατί το ενδιαφέρον των Ευρωπαίων ήταν όλο στην Κεντρική Μεσόγειο, - το καταθέσαμε στις Βρυξέλλες και στους άλλους εταίρους - το οποίο έλεγε: «Προσέξτε γιατί η πραγματικά ευαίσθητη περιοχή για την αντιμετώπιση του μεταναστευτικού είναι η Ανατολική Μεσόγειος», με νούμερα, με στοιχεία, με επιχειρήματα. Δεύτερο χαρτί, ουσιαστική συνεισφορά, που έγινε μάλιστα πολύ θετικά δεκτή από την επιτροπή, για τα κράτη - μέλη. Πρόκειται για μια πλήρη και συγκεκριμένη πρόταση για το πώς η Ευρώπη μπορεί να κάνει περισσότερες επιστροφές, κοινές επιχειρήσεις επιστροφών, κοινές πτήσεις, κίνητρα και αντικίνητρα για τις δύσκολες τρίτες χώρες για να συνεργαστούν στη λογική: «Περισσότερη υποστήριξη από την Ευρώπη για περισσότερη συνεργασία, λιγότερη υποστήριξη από την Ευρώπη για λιγότερη συνεργασία». Καταθέσαμε τον περασμένο μήνα μια εμπεριστατωμένη πρόταση για το πώς η Ευρώπη μπορεί να γίνει αποτελεσματικότερη στην καταπολέμηση των δικτύων των διακινητών, που αποτελούν τη νοσηρή ραχοκοκαλιά της παράνομης μετανάστευσης και πρέπει να τη σπάσουμε. Τέλος, όσον αφορά τη φιλοσοφία της νέας συμφωνίας για το σύμφωνο μετανάστευσης και ασύλου, καταθέσαμε με προσωπική μου επιστολή μια πρόταση τεσσάρων σελίδων: Όλη την ελληνική φιλοσοφία για το πώς πρέπει να είναι αυτό το σύμφωνο. Έχουμε ήδη επεξεργασμένες συγκεκριμένες προτάσεις. Ποια είναι αυτή η φιλοσοφία; Για να ακουστεί: Η ευθύνη που εκ των πραγμάτων αναλαμβάνουν οι χώρες πρώτης γραμμής, όπως η Ελλάδα γιατί είμαστε εκείνοι που πρέπει να διαχειριστούμε τα αιτήματα ασύλου, πρέπει οπωσδήποτε να εξισορροπείται με μία αποτελεσματική ουσιαστική αλληλεγγύη. Δεν υπάρχει η δυνατότητα για τις χώρες πρώτης γραμμής να δεχτούν ένα σύστημα με ελλειμματική αλληλεγγύη από τα άλλα κράτη - μέλη. Εκείνα που δεν τη δείχνουν θα πρέπει να υποστούν τις συνέπειες. Δεν μπορεί να έχουν μόνο τα οφέλη της συμμετοχής χωρίς το κόστος της άρνησής τους να είναι αλληλέγγυα. Σε αυτήν την πρόταση υπάρχει και κάτι ενδιαφέρον και το καταθέτω στην Εθνική Αντιπροσωπεία σήμερα. Προτείνουμε να υπάρξει ένας μηχανισμός αλληλεγγύης υποχρεωτικής, ο οποίος θα λειτουργεί άμεσα σε περίπτωση κρίσεων. Παραδείγματος χάριν, έχουμε μια κρίση στην περιοχή, να μην αρχίσουν τότε οι διαβουλεύσεις των χωρών πρώτης γραμμής με τους άλλους εταίρους ή τις Βρυξέλλες, αλλά να έχει προσυμφωνηθεί ένας υποχρεωτικός μηχανισμός υποχρεωτικής αλληλεγγύης που ακριβώς πάνω στην κρίση θα πυροδοτείται και θα παράγεται η απαιτούμενη και αναγκαία αλληλεγγύη, ώστε ποτέ η Ευρώπη να μην ξαναβρεθεί στην κατάσταση του ΄15, γιατί θα είναι πραγματικά μείζον αποτυχία αν για δεύτερη φορά αποτύχει να διαχειριστεί μια μεταναστευτική κρίση. Τέλος, απαντώντας σε αυτό που είπατε περί ελλειμματικής ευρωπαϊκής συμμετοχής και πρωτοβουλιών υπογράψαμε πριν δέκα μέρες μια απαράδεκτα συντηρημένη εκκρεμότητα της κυβέρνησης σας σε σχέση με τη νομική υπόσταση των ευρωπαϊκών οργανισμών που ασχολούνται με τη μετανάστευση και λειτουργούν στην Ελλάδα. Υπογράψαμε συμφωνία έδρας φιλοξενούσας χώρας με τον ευρωπαϊκό οργανισμό ασύλου. Και αποτέλεσμα αυτής της υπογραφής και ρύθμιση αυτής της εκκρεμότητας που απέκτησαν επιτέλους νομική υπόσταση στη χώρα - δεν είναι μη κυβερνητικός οργανισμός, είναι ευρωπαϊκός οργανισμός - ήταν η αλλαγή της πολιτικής τους άρδην. Από πεντακόσιους ανθρώπους που είχαν εδώ για να μας βοηθήσουν στην προσπάθεια διαχείρισης των αιτήσεων ασύλου δεσμεύτηκαν και υπογράψαμε και επιχειρησιακό σχέδιο για αύξηση των πεντακοσίων σε χίλιους, 100% αύξηση. Και οι δαπάνες πια που θα καταβάλλουν στη χώρα μας από 27 εκατομμύρια που ήταν μέχρι πριν λίγο θα γίνουν 36 εκατομμύρια. Έχουμε, λοιπόν, και 10 εκατομμύρια επιπλέον που θα κοστίσει η αποστολή του EASO. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής, κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ]] Δρομολογούμε ήδη και θα τελειώσουμε πολύ σύντομα αντίστοιχη συμφωνία έδρας με την Ύπατη Αρμοστεία Προσφύγων του ΟΗΕ, που είναι από το ΄52 στην Ελλάδα χωρίς να έχει νομική υπόσταση η παρουσία του. Και το ίδιο θα κάνουμε με τον Διεθνή Οργανισμό Μετανάστευσης. Να, λοιπόν, πώς η Ελλάδα λειτουργεί προδραστικά, δεν περιμένει τις εξελίξεις για να αντιδράσει, ενισχύει τη διαπραγματευτική της θέση ενόψει μιας πολύ δύσκολης και πολύπλοκης διαπραγμάτευσης, στην οποία όμως θα κριθούν ζωτικά συμφέροντα για τη χώρα στο κομμάτι αυτό το μεταναστευτικό και του ασύλου. Σας έδωσα στη δευτερολογία μου ένα περίγραμμα σύντομο μιας ολοκληρωμένης πολιτικής που ακολουθεί η Κυβέρνηση. Από αυτό θα κριθούμε και είμαι σίγουρος ότι πολύ σύντομα, γιατί αυτή είναι η πληροφορία μου, θα γίνει και ο διάλογος με τους τοπικούς άρχοντες των νησιών, γιατί όλοι καταλαβαίνουν ότι είναι τόσο μείζον το διακύβευμα στις παραμεθόριες νησιωτικές περιοχές της χώρας που όλοι θα κατανοήσουν ότι πρέπει να συζητήσουμε, γιατί αυτό επιβάλλει το κοινό συμφέρον. Τέλος, θα αναφερθώ στην επίταξη. Πράγματι έγινε επίταξη. Έγινε επίταξη ιδιωτικών γαιών, διότι οι υπάρχουσες του δημοσίου, που ανήκουν στο δημόσιο, δεν ήταν ικανοποιητικές για να γίνουν τα κέντρα, όπως τα περιέγραψα και ήταν πιο σωστοί οι τόποι. Και αυτό δεν προήλθε από μια αυθαίρετη απόφαση στιγμής, αλλά μετά από συνομιλίες έξι εβδομάδων όπου ο Υπουργός Μετανάστευσης και Ασύλου, ο κ. Μηταράκης, είδε τους πάντες και συζήτησε με τους πάντες τα πάντα. Επιτελέσαμε το δημοκρατικό μας καθήκον, αλλά και το καθήκον μας να αντιμετωπίσουμε αποτελεσματικά μια μείζονα πρόκληση για τη χώρα. Ευχαριστώ.
Ευχαριστούμε, κύριε Υπουργέ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθητές και μαθήτριες και δύο εκπαιδευτικοί συνοδοί από το 2ο Γενικό Λύκειο Πρέβεζας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Μετανάστευσης και Ασύλου: «Τροποποίηση του ν.4251/2014 (Α΄ 80) για την προσαρμογή της ελληνικής νομοθεσίας στην Οδηγία (ΕΕ) 2016/801 του Ευρωπαϊκού Κοινοβουλίου και του Συμβουλίου της 11ης Μαΐου 2016 σχετικά με τις προϋποθέσεις εισόδου και διαμονής υπηκόων τρίτων χωρών με σκοπό την έρευνα, τις σπουδές, την πρακτική άσκηση, την εθελοντική υπηρεσία, τις ανταλλαγές μαθητών ή τα εκπαιδευτικά προγράμματα και την απασχόληση των εσωτερικών άμισθων βοηθών (au pair)». Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά. Σας επισημαίνουμε ότι η ψηφοφορία περιλαμβάνει την αρχή του νομοσχεδίου, είκοσι επτά άρθρα, το ακροτελεύτιο άρθρο, καθώς και το σύνολο του νομοσχεδίου. Κάθε φορά στην οθόνη εμφανίζονται ως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Και, βεβαίως, θα πρέπει να βεβαιωθείτε ότι έχετε ψηφίσει όλα τα άρθρα, καθώς και το ακροτελεύτιο άρθρο και το σύνολο του νομοσχεδίου. Αφού καταχωρισθεί η ψήφος σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο προκειμένου να σας συνδράμουν οι αρμόδιοι υπάλληλοι. Παρακαλώ να ανοίξει το σύστημα της ηλεκτρονικής ψηφοφορίας.
Εφόσον έχετε ολοκληρώσει την ψηφοφορία, παρακαλώ να κλείσει το σύστημα ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Μετανάστευσης και Ασύλου: «Τροποποίηση του ν.4251/2014 (Α΄ 80) για την προσαρμογή της ελληνικής νομοθεσίας στην Οδηγία (ΕΕ) 2016/801 του Ευρωπαϊκού Κοινοβουλίου και του Συμβουλίου της 11ης Μαΐου 2016 σχετικά με τις προϋποθέσεις εισόδου και διαμονής υπηκόων τρίτων χωρών με σκοπό την έρευνα, τις σπουδές, την πρακτική άσκηση, την εθελοντική υπηρεσία, τις ανταλλαγές μαθητών ή τα εκπαιδευτικά προγράμματα και την απασχόληση των εσωτερικών άμισθων βοηθών (au pair)» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 17.02΄ λύεται η συνεδρίαση για αύριο, ημέρα Παρασκευή 14 Φεβρουαρίου 2020 και ώρα 10.00΄, με αντικείμενο εργασιών του Σώματος: α) συζήτηση κατόπιν αιτήματος του Πρωθυπουργού κ. Κυριάκου Μητσοτάκη, σύμφωνα με το άρθρο 142Α΄ του Κανονισμού της Βουλής, με αντικείμενο την ενημέρωση του Σώματος για την κυβερνητική πολιτική σχετικά με τα εργασιακά θέματα, σύμφωνα με την ειδική ημερήσια διάταξη και β) κοινοβουλευτικό έλεγχο, συζήτηση επικαίρων ερωτήσεων.